REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Druga sednica Prvog redovnog zasedanja **(neredigovane i neautorizovane)**

Narodne skupštine Republike Srbije

(Drugi dan rada)

01 Broj 06-2/99-23

25. april 2023. godine

B e o g r a d

(Sednica je počela u 10.05 časova. Predsedava Sandra Božić, potpredsednik Narodne skupštine.)

\*

\* \*

PREDSEDAVAJUĆA: Poštovane dame i gospodo narodni poslanici, nastavljamo rad Druge sednice Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da sednici prisustvuju 84 narodna poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 114 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Jahja Fehratović ima reč. Izvolite.

JAHJA FEHRATOVIĆ: Zahvaljujem, uvažena predsedavajuća.

Moje pitanje upućeno je Ministarstvu rudarstva i energetike, a tiče se da dobijem odgovor od njih, kada je poslednji put rađena rekonstrukcija ili uvećanje kapaciteta niskonaponske mreže „Elektrodistribucije“ na području teritorija grada Novog Pazara, Tutina, Sjenice? Jer, imamo velike probleme zato što verovatno poslednje tri do četiri decenije nije ulagano u proširenje kapaciteta niskonaposke električne mreže, a veliki je broj novoizgrađenih stambenih objekata, posebno zgrada i imamo situacije, recimo, da oni koji su kupili stanove ne mogu godinu, dve ili tri dobiti priključak na električnu mrežu i tada ulaze u jedan začarani krug.

Zato je moje pitanje upućeno Ministarstvu rudarstva i energetike, da li je planirano uopšte da se radi na tome da se uvećaju kapaciteti elektromrežnih postrojenja niskonaponske mreže u gradovima? Dodatan problem jeste i jačina električnog priključka u visokim zonama, odnosno u planinskim predelima, konkretno Pešteru i drugim mestima. Ne možemo očekivati da samo kada dođe predsednik Republike, gospodin Aleksandar Vučić na Pešter, pa mu se požale građani, on urgira, pa onda ti građani dobijaju ili trafostanicu ili uvećanje električnog priključka.

To je nešto što bi trebalo raditi konstantno, temeljito i što postaje realna opasnost da dođe do kolapsa, s obzirom da, recimo, u ovom trenutku u samom Novom Pazaru imamo, verovatno, po slobodnoj proceni nekih 50 do 80 zgrada koje se prave, između dve do tri hiljade stanova koje u narednom periodu treba priključiti na elektromrežu. Međutim, to je skoro pa i nemoguće. Onda su na gubitku i investitori koji moraju plaćati penale kupcima stanova, a isto tako su i oni koji su kupili stanove na velikom gubitku, jer moraju čekati godinu, dve ili tri da uđu svoj unapred kupljeni stan.

Zato je ovo veoma veliki problem koji ugrožava i stanare, ali ugrožava uopšte i industriju kao ključni motor razvitka i ključni motor obezbeđivanja prosperiteta stanovništva ovog kraja, jer je građevinarstvo u izuzetnom usponu.

Međutim, ovo je nešto što i pored poskupljenja svih mogućih materijala dodatno ugrožava i bojim se, ukoliko se nešto ne uradi po ovom pitanju u kratkom vremenskom periodu, da može opasno ugroziti sve one koji se bave ovom privrednom granom, a sledstveno tome može dovesti do toga da mnogi koji su godinama ili decenijama štedeli da bi kupili stan sebi i svojoj porodici, na to moraju ni krivi ni dužni pričekati. Uz to dosta njih je ušlo u kreditna zaduženja kod banaka i sledstveno tome imaćemo problem kod velikog broja porodica.

Apelujem na ministarstvo i na sve nadležne da učine sve kod „Elektroprivrede Srbije“ da se ovaj program uvrsti po hitnom postupku, kako ne bismo imali posledice koje mogu koštati i građane i industriju, a na koncu, mogu dovesti i do velikih problema i socijalne ugroženosti svih mogućih kategorija građana. Hvala.

PREDSEDAVAJUĆA: Sledeći po prijavi je Đorđe Pavićević.

ĐORĐE PAVIĆEVIĆ: Hvala, predsedavajuća.

Ja bih najpre tražio jednu informaciju od Ministarstva prosvete u vezi sa manjkom nastavnog kadra u osnovnim i srednjim školama.

Naime, pojavili su se zahtevi direktora škola i da se nastavni kadar popuni tako što će se angažovati nesvršeni studenti ili nastavnici koji su već u penziji.

Na manjak nastavnog kadra i smanjen upis studenata ukazuju i dekani fakulteta koji obrazuju nastavnike. Ako tome dodamo još i manjak interesa studenata za smerove vezane za srpski jezik i književnost na Filološkom fakultetu, koji ne mogu da popune ni budžetske kvote, a u stvari bi trebalo da predaju najvažnije predmete u školama, mi tražimo od ministra prosvete i Ministarstva prosvete da nam dostave informacije o tome koliko nastavnog kadra nedostaje u osnovnim i srednjim školama?

Drugo važno pitanje – za koje predmete nedostaju nastavnici i profesori? Da li oni nedostaju za matematiku, fiziku, informatiku ili za još neke druge predmete?

Ono što je za nas, takođe, jako važno jeste koliko nedostaje nastavnog kadra po regionima? Kakva je distribucija po regionima manjka nastavnog kadra? U tom smislu, da li su, u stvari, svi regioni jednako popunjeni u ovom pogledu?

Očigledno je da je razvojna politika Vlade Srbije dovela državno obrazovanje u katastrofalnu situaciju. Sada u Srbiji, pored lekara, a videli smo, i istaknutih pravnika, nedostaju i nastavnici i profesori. Znači, nedostaju one poluge razvoja Srbije koje su nekada postojale – lekar, učitelj, sudija, zato što je materijalno i statusno unižavanje profesije nastavnika dovelo do toga da malo ko želi da radi u obrazovanju, posebno u oblasti poput matematike, fizike ili informatike, gde u stvari dobija bolje i statusne i materijalne uslove na drugim mestima.

Posebno je važno da znamo da li je ovaj manjak jednako prisutan i u različitim školama i u različitim regionima, odnosno da li je Srbija odustala od politike jednako dostupnog i kvalitetnog obrazovanja za sve?

U isto vreme uvodimo dualno obrazovanje gde će se do 20% srednjoškolaca obrazovati u radionicama i kompanijama i do tri ili četiri dana nedeljno, a ne u klupama, tako da možda u toj razvojnoj politici nam ovi nastavni kadrovi i ne trebaju, pa ne treba ni da ih školujemo.

Drugo obaveštenje bih tražio od Ministarstva rudarstva i energetike i Agencije za zaštitu životne sredine. Znači, prema informacijama koje su se pojavile na suđenje građana Velikih Crljena proti EPS-a, na najmanje četiri lokacije otkrivena su prekoračenja remedijacione vrednosti arsena u zemlji, a na više lokacija prekoračenja maksimalne dozvoljene vrednosti arsena u zemljištu. Tražimo informacije od Ministarstva rudarstva i energetike i Agencije za zaštitu životne sredine. Najpre, na kojim područjima u Republici Srbiji postoji prekoračenje remedijacione vrednosti prisustva arsena, žive i drugih opasnih materija u zemljištu i da li su ona proglašena kontaminiranim lokacijama?

Ja bih molio možda da utišate poslanike koji u stvari remete moje izlaganje.

Ovo je važno jer remedijacione vrednosti u stvari ukazuju na ne popravljivost takvog zemljišta i ono je izgubljeno zauvek za bilo kakvo korišćenje, ali ono što nam je takođe važno i tražimo informaciju od ministarstva jeste koje su vrednosti prekoračenja maksimalnih dopuštenih vrednosti prisustva arsena, žive i drugih opasnih materija u zemljištu, na kontaminiranim lokacijama, jer je to važno za zdravlje stanovništva.

Ono što nas posebno zabrinjava jeste da ove materije u zemljište mogu doći preko vazduha, odnosno mogu kontaminirati zemljište tako što se nalaze u vazduhu koji udišu građani a tužba građana u Velikim Crljanima upravo se tiče slučaja oboljenja od kancera, koji su porasli nakon otvaranja kopova Kolubare.

Hvala vama i hvala dragim kolegama poslanicima što su pažljivo slušali moje izlaganje.

PREDSEDAVAJUĆA: Zahvaljujem.

Reč ima Rozalija Ekres.

Izvolite.

ROZALIJA EKRES: Hvala, potpredsednice.

Ispred poslaničke grupe Savez Vojvođanskih Mađara pitanje upućujem Ministarstvu finansija. Krajem prošle godine 27. i 28. decembra na sednici Odbora za finansije, republički budžet i kontrolu trošenja javnih sredstava, kao i na sednici Pododbora za razmatranje sektorskih izveštaja o obavljenim revizijama Državne revizorske institucije imali smo priliku da se upoznamo i sa preporukama za izmene važećih zakona.

Veoma često je prisutna dilema korisnika budžetskih sredstava da li u svojim poslovnim knjigama treba vrednosti nepokretnosti opreme i ostalih osnovnih sredstava da evidentiraju prema nabavnoj vrednosti umanjenoj za amortizaciju, kako reguliše Uredba o budžetskom računovodstvu, ili po procenjenoj fer vrednosti, kako definišu međunarodni računovodstveni standardi.

U predlozima za izmenu propisa, vezanih za sektor dva tj. za lokalnu samoupravu, DRI je inicirala u tački 14. rešenje ovog važnog pitanja, pitanja vrednovanja nepokretnosti, opreme i ostalih osnovnih sredstava.

Na terenu postoje različiti slučajevi i prisutne nedoumice - da li određene nepokretnosti i opremu, čiji je vlasnik jedinica lokalne samouprave, a koje su date na korišćenje javnom preduzeću koje obavlja npr. snabdevanje vodom, treba u svojim poslovnim knjigama da vode ova javna preduzeća koja ih koriste i ostvaruju prihode od obavljanja delatnosti po osnovu njihovog korišćenja ili jedinice lokalne samouprave koje su njihovi vlasnici?

Sama dolazim iz opštine, opštine Temerin kojoj je DRI uz izveštaj o reviziji završnog računa i pravilnosti poslovanja opštine konstatovala pogrešno iskazivanje i dala preporuku odgovornim licima opštine da u poslovnim knjigama evidentiraju imovinu koja se odnosi na vrednost kapitala javnih preduzeća čiji je opština osnivač. Rok za preduzimanje mera za ispravljanje ističe 30. juna ove godine.

Trenutno stanje u vezi sa iskazivanjem u bilansima, kada su u pitanju mreže, mreže vodovoda, kanalizacije, elektrike, gasovoda, toplovoda i druge koje se prema Zakonu o javnoj svojini ne mogu ulagati u kapital javnih preduzeća, je takvo da se ova imovina iskazuje uglavnom u bilansima javnih preduzeća, ali se deo ove imovine, takođe, iskazuje i u bilansima lokalnih samouprava.

Sa aspekta finansijskog izveštavanja, javna preduzeća mogu procenjivati, iskazivati vrednosti ove imovine po fer tržišnoj vrednosti dok se u jedinicama lokalne samouprave ova imovina iskazuje isključivo po nabavnoj vrednosti umanjenoj za amortizaciju zbog čega zbirni podaci o vrednostima navedene imovine nisu kompatibilni, niti realno prikazani u bilansima.

Pored toga, deo javnih preduzeća u nekim jedinicama lokalne samouprave izvršio je procene vrednosti mreža i uneo tu vrednost kao osnivački ulog povećanjem osnovnog kapitala, što je u suprotnosti sa članom 42. Zakona o javnoj svojini. Ministarstvo finansija pitam – da li je u pripremi tj. da li se radi na tome da se Zakonom o budžetskom sistemu ili na drugi način propiše iskazivanje vrednosti imovine, posebno imovine koja je isključivo u javnoj svojini, kao što su mreže, šume, prirodna bogatstva i dobra u opštoj upotrebi sa ciljem da se navedena imovina u celini iskazuje i vrednuje na istovetan način. Zahvaljujem.

PREDSEDAVAJUĆA: Zahvaljujem.

Reč ima narodni poslanik Milovan Jakovljević.

Izvolite.

MILOVAN JAKOVLjEVIĆ: Postavio bih pitanje Ministarstvu poljoprivrede, vezano za podsticaje po hektaru koji su opredeljeni za ovu 2023. godinu u iznosu od 6.000 dinara, i mislim da bi ovo moglo poštenije da se rasporedi, a ne ovako linearno, već u zavisnosti od toga čime se bavimo, da li se bavimo proizvodnjom malina, stakleničkom, plasteničkom proizvodnjom, proizvodnjom pšenice itd. Nije isto da li se proizvodi na 1.800 metara nadmorske visine ili na 200 metara, da li u uslovima otežanog privrednog razvoja, da li je biljna struktura ova ili ona. Klasa zemljišta je takođe ono što treba da opredeli visinu subvencija, odnosno podsticaja po hektaru.

Takođe, imam pitanje za Ministarstvo poljoprivrede, a koje se odnosi na osiguranje useva. Subvencije od 70% su smanjene na 30%, odnosno 40% u upravnim okruzima, kao što su Moravički, Kolubarski, Zlatiborski, Podunavski, Šumadijski, a ja bih dodao i Mačvanski. Da li će se nekim podzakonskim aktom ovo regulisati ili će ostati ovo kako je zakonom definisano, odnosno izmenom zakona?

Takođe, želim da postavim pitanje Ministarstvu poljoprivrede – kada će se raditi na dodatnoj automatizaciji protivgradnih stanica i kada će ti protivgradni strelci imati neku pristojnu prinadležnost, a ne za četiri, 4.500 dinara ići na lansirne rampe i u toku noći se maltretirati, po kiši, nevremenu, štititi naše nebo koje je ugroženo uglavnom u ovim navedenim okruzima.

Postavljam pitanje Ministarstvu za građevinarstvo, odnosno infrastrukturu, kada će se pored izgradnje beogradskog metroa, pri čemu finansiramo svi mi građani Republike Srbije i poreski obveznici u iznosu od 4,6 milijardi taj famozni metro, kada ćemo mi iz unutrašnjosti moći da napravimo neke kapitalne investicije koje će biti rasitnjene, odnosno biće raspoređene širom Srbije?

Ja dajem jedan doprinos svemu tome, pa predlažem da u 100 opština u Republici Srbiji se izgradi u proseku po 500 kilometara asfaltnih seoskih puteva širine tri metra, debljine asfalta šest centimetara sa svim nasipima i kanalima. To naravno neće koštati više od 2,8 milijardi evra, što je ekvivalent izgradnji, odnosno rekonstrukciji železničke pruge od Beograda do Niša.

Takođe, smatram da na ovaj način bi ljudi ostajali da žive u ruralnim marginalnim seoskim područjima i da se neko u ovoj zemlji napokon seti srpskog seljaka, da se seti tih ljudi koji sele u ove velike gradove. Vi imate po zadnjem popisu situaciju da samo iz velikih gradova se ljudi nisu selili nigde, a da smo mi iz unutrašnjosti raseljeni. U proseku 20% ljudi je nestalo širom Srbije iz tih marginalnih ruralnih predela. Neki su otišli u inostranstvo, a neki u veće gradove.

Takođe, pitam Ministarstvo poljoprivrede, kada će se granica, minimalna granica za poljoprivredna gazdinstva od osam miliona dinara povećati, recimo, na 12 miliona dinara za ulazak u PDV? Kao što znate, cene i potrošačke korpe i imputi i sveopšta inflacija su povećani, tako da bi to bilo logično.

Takođe, imam da pitam Vladu Republike Srbije, kada će se to desiti da srpski seljak koji je naravno ovim zakonom koji smo doneli pre nekoliko sednica oporezovan, koji je preduzetnik, kada će on dobiti subvencije i podsticaje, kao što to dobijaju strani investitori? Ne mora da bude taj iznos, 73.600, kao što ima „Rauh“ iz Koceljeve ili 144.000 „Henkel“ ili 140.000 fabrika čokolade u Novom Sadu. Dovoljno je 10.000 evra po novootvorenom radnom mestu uz ugovornu obavezu od pet godina. Jer, jednom kad seljak ostane na svom domaćinstvu, on do groba tu ostaje. Neće da seli svoju fabriku pod vedrim nebom.

Na kraju, završavam sa ovim, gospođo predsedavajuća, ja nisam neko ko veruje u teorije zavere, ali često me građani pitaju – ko ovo šparta naše nebo, o čemu se radi? Ovi silni avioni lete svaki dan, da li je to sa razlogom ili bez razloga? Molim državu da zbog tih ljudi koji veruju u te teorije zavere izađe sa jasnim stavom i kaže o čemu se radi. Hvala.

PREDSEDAVAJUĆA: Reč ima narodni poslanik Nikola Nešić.

Izvolite.

NIKOLA NEŠIĆ: Hvala.

Poštovane kolege, poštovani građani Srbije, ja sam član Odbora za telekomunikacije. Kada sam podneo zahtev da „Telekom Srbija“ dođe na sednicu Odbora za telekomunikacije rekli sa da nema zakonskog okvira da se „Telekom“ pojavi na ovom istom Odboru.

Želim da postavim onda pitanje Ani Brnabić, predsednici Vlade, ministru privrede, Radetu Basti i Mihailu Jovanoviću, ministru za informisanje i telekomunikacije, ako građani Srbije poseduju 58,11% akcija „Telekoma Srbije“ ko vodi računa o ovim akcijama? Kako mi kontrolišemo rad „Telekoma Srbije“?

Ako postoji bilo kakav izveštaj, molim da mi se dostavi. Da li je jedan jedini izveštaj od 1997. godine do dana današnjeg dostavljen Vladi i kako planiraju da dalje kontrolišu rad ovog državnog preduzeća?

Želim da pitam, takođe, ministarku Grujičić, apoteke nam se gase, sve više. One koje su imale suficit sada više nemaju. Ostalo je vrlo malo apoteka u državnom vlasništvu. Šta je sada, sada se daju na koncesiju sve te iste apoteke. Hoćete da mi kažete da će privatni sada vlasnik, koncesionar da na tom istom mestu, u toj istoj apoteci, sa tim istim lekovima imati sad da posluje u suficitu i još da plaća naknadu za koncesiju? Nemojte da se šalimo.

Mi smo vezali ovde, svi mi zajedno, kao narodni poslanici i kao ministarstvo, vezali smo apoteke, državne apoteke. Mi im ne damo da rade tako što smo ih naterali da moraju da idu na centralizovanu javnu nabavku, a nismo to isto uradili sa privatnim apotekama.

Onda smo, odmah zatim, dozvolili privatnim apotekama da izdaju lekove na recept, a onda zatim nismo ograničili koliko tih apoteka može da bude, pa smo sada, evo, na primeru Kragujevca imamo najviše apoteka po glavi stanovnika bez ikakve kontrole.

Propustili smo zakon o apotekarskoj ustanovi, o apotekarskoj delatnosti, ja se izvinjavam, zato što ste rekli da treba da ostane u sistemu zdravstvene zaštite, ali ste propustili one članove koji bi regulisali rad apoteka.

Šta će se desiti? Hajde da se opametimo, hajde da izmenimo zakone koji su loši. Hajde da pomognemo državnim apotekama, da ih vratimo sve u naše vlasništvo, zato što je to u interesu građana Kragujevca.

Molim vas da se opametite.

Takođe, još jedno pitanje za Danicu Grujičić – Klinika za kardiohirurgiju u Nišu je uspela da smanji, odnosno da anulira kompletno celu listu čekanja, višegodišnju listu čekanja. Šta su dobili za pohvalu? Dobili su kritiku. Zar to nije sramota? Dokle više da se delimo kao narod, zar ne treba da se sabiramo? Zar ne treba da nagrađujemo jedni druge, one koji su uradili više od onoga što se od njih tražilo?

Molim vas da se opametite i da radimo jedni za druge. Hvala.

PREDSEDAVAJUĆA: Zahvaljujem.

Reč ima narodni poslanik Strahinja Erac. Izvolite.

STRAHINjA ERAC: Poštovani građani Srbije, poštovana predsedavajuća, kolege poslanici i koleginice poslanice, draga braćo i sestre borci, na samom početku želim da pozdravim moju braću i sestre borce koji su mi se u prethodnom periodu javili u velikom broju i da im poručim da sam uvek uz njih i da zajedno idemo do pobede.

Sada bih postavio prvo pitanje kao predstavnik Srpske stranke Zavetnici, želeo bih da pitam nešto sa čime niko nije želeo da se bavi na ozbiljan način, a to je problem velikog broja naših sunarodnika koji su nažalost morali da napuste svoja ognjišta i dođu u Srbiju.

Reč je o izbegličkim porodicama iz Hrvatske i Bosne i Hercegovine koje su došle u Srbiju od 1991. godine pa nadalje. Naime, izbegličke porodice kroz svoja udruženja sa bivše teritorije SFRJ u cilju rešavanja stambenog pitanja održali su nebrojano puta sastanke sa predstavnicima državnog rukovodstva, Komesarijatom za izbeglice i migracije. Svaki put im je obećano rešavanje problema. Poslednji takav sastanak se održao prošle godine u drugoj polovini decembra, gde im je obećano do 17. januara odgovor i rešenje.

Poštovani građani Srbije, do dana današnjeg nisu dobili ni odgovor, nisu dobili ni rešenje, iako su prošla puna tri meseca od tog datuma. Za porodice raseljenih pre više od tri godine je krenula izgradnja zgrada, određena rang lista koju su ljudi dobili danas kada kreće useljavanje, oni ne dobijaju stanove. Govorim o lokacijama u Zemunu, Ovči, Ribarskom naselju itd.

Oni su se obraćali i premijerki Ani Brnabić koja im je obećala odgovor, koji takođe nisu dobili. Ovom prilikom postavljam pitanje, šta se događa sa stanovima za izbegličke porodice i kada će konkretno, ja vas molim za datum, te porodice koje su rangirane, dobiti konačno krov nad glavom.

Zoran Milić ih Hrvatske je samo jedan od mnogobrojnih koji to čeka već više od 25 godina. Ako Vlada Srbije nema sluha za probleme običnih ljudi i ako smatra da ne treba da im polaže račune i daje odgovore, ovog puta na osnovu Poslovnika o radu Narodne skupštine, zahtevam odgovor na ovo pitanje. Dakle, kada će ljudi koji su rangirani na prolaznim mestima dobiti obećane stanove, iako je njima obećano da će bez obzira na ranglistu svima biti obezbeđen smeštaj? Podsetiću da je to projekat koji finansira EU.

Gospodo iz SNS, vi ste i EU uspeli da prevarite. Svaka vam čast.

Drugo pitanje, što je jako bitno, a to želim da prenesem i pitam na molbu odbornika Srpske stranke Zavetnici iz Užica jeste gde su i kako utrošena sredstva u iznosu od 20.788.000,00 dinara na osnovu usluge po ugovoru kabineta gradonačelnika ovoga grada, ako znamo da su sredstva iz budžeta bila raspoređena za 2020. godinu 8.241.000,00 dinara, za 2021. godinu 5.047.000,00 dinara, a za 2022. godininu 7.500.000,00 dinara?

Ovom prilikom postavljam pitanje Aleksandru Martinoviću, ministru državne uprave i lokalne samouprave – da li zna gde i kako su trošena sredstva i tražim da nam se dostavi kompletna dokumentacija i svi propratni akti kako su trošena sredstva kabineta gradonačelnika Užica na osnovu usluge po ugovoru u poslednje tri godine, znači, konkretno za 2020, 2021. i 2022. godinu?

Takođe, pitam ministra za državnu upravu i lokalnu samoupravu – kada će povesti računa o nenamenskom trošenju novca od strane lokalnih funkcionera i da li će preuzeti bilo kakve zakonske mere da se spreče potencijalne malverzacije u tom pogledu?

Dok koordinatori i državni sekretari SNS smenjuju predsednike opština i one koji su nepodobni širom Zlatiborskog okruga u regionalnom centru Zlatiborskog okruga u Užicu se događaju milionske malverzacije novca svih građana, a da za to nažalost niko nije odgovarao. Samo još jedna rečenica i završavam, niko čak nije ni smenjen. Očigledno da takvi pogoduju stranačkoj mašineriji i koordinatorima vladajuće stranke. Toliko od mene. Hvala puno.

PREDSEDAVAJUĆA: Reč ima narodni poslanik Srđan Milivojević.

SRĐAN MILIVOJEVIĆ: Poštovani građani Srbije, juče je predsednik SNS Aleksandar Vučić posle sedam godina ćutanja konačno priznao da je lično on naredio rušenje objekata u Hercegovačkoj ulici 24. aprila 2016. godine.

Posle eksplicitnog priznanja istaknutog člana SNS, Veljka Belivuka, datog u Specijalnom sudu za organizovani kriminal 9. februara 2022. godine da je zajedno sa Zvonkom Veselinovićem učestvovao u rušenju u Savamali, sada imamo kompletnu sliku ovog kriminalnog događaja kada nisu srušeni objekti u Savamali, kada je srušen pravni poredak Republike Srbije.

Na suđenju pred Tužiocem za organizovani kriminal na prvom svedočenju, a potom i na suđenju, Veljko Belivuk je izjavio – ukoliko tužilac nastavi da podmeće dokaze protiv nas i izmišlja biću prinuđen da ispričam sve što smo radili za državu, počeću od Savamale, a posle ću i o mnogo težim krivičnim delima koje smo radili za račun vlasti. Zvonko Veselinović, Sale i ja smo poslali momke da ruše Savamalu. To je izjavio Veljko Belivuk 9. februara 2022. godine, a potom više puta izjavio – ja sam za potrebe Aleksandra Vučića rušio Savamalu.

Zvonko Veselinović je široj javnosti poznat kao biznismen koji se dovodi u vezu sa ubistvom Olivera Ivanovića i na to ubistvo ne ukazujem ja, već da ga u to ubistvo uključuju zajedno sa Milanom Radojičićem, to kažu predstavnici i nekih drugih država i međunarodnih organizacija. Kao što znate, Zvonko Veselinović i Milan Radojičić su od 8. decembra 2021. godine na američkoj listi sankcija onih lica koja se zbog povezanosti sa organizovanim kriminalom i korupcijom nalaze na toj listi.

Sale, koji se pominje u izjavi Veljka Belivuka, je Aleksandar Stanković ubijen 13. oktobra 2016. godine.

Podsećam građane Srbije, da je dva dana posle rušenja u Savamali, Aleksandar Stanković, zajedno sa Veljkom Belivukom i još jednim licem bio među trojicom napadača, samo dva dana posle rušenja u Savamali, koji su napali Miloša Vazuru pre kamerama Partizanovog stadiona.

Kada je Aleksandru Stankoviću posle ovog napada ukinut pritvor, šokiranoj javnosti, ponovo se, gle čuda, obratio Aleksandar Vučić i kazao – iz pritvora je pušten onaj koji nikoga nije pipnuo.

Posle jučerašnjeg priznanja Aleksandar Vučića da je lično on organizovao rušenje u Savamali, pitam specijalnog Tužioca za organizovani kriminal - kada će saslušati Aleksandra Vučića na sledeće okolnosti- kada i kako je napravio organizovanu kriminalnu grupu sa Veljkom Belivukom i Zvonkom Veselinovićem da sprovedu rušenje u Hercegovačkoj ulici? Imamo priznanje, dvojicu glavnih aktera. Zašto Veljko Belivuk nije saslušan na ove okolnosti?

Ako predstavnici režima tvrde da se Veljko Belivuk na sudu brani lažima, da li iko zna nekog kriminalca koji se pred tužilaštvom i sudom brani tako što sebi otežava položaj prebacujući na svoja pleća dodatna krivična dela za koja nije optužen? Pravna praksa takvog čoveka ne poznaje.

Da li će odgovarati i za posledice koje su nastale po Slobodana Tanaskovića, čuvara u Savamali, a koje su imale kao rezultat smrt?

Šta je izgrađeno na mestu gde su bili objekti u Hercegovačkoj? Čujemo da su napravljeni neki veliki i lepši Beograd. Posle sedam godina ovako izgleda to mesto, parking i travnjak. Pogledajte dobro građani Srbije, sedam godina im je trebalo da naprave parking i travnjak na tom mestu gde su bili objekti u Savamali, kada je srušen pravni poredak Republike Srbije. Za ovo je do sada samo odgovarao Goran Stamenković.

Za kraj, imam pitanje i za šefa poslaničke grupe SNS. U ime porodica heroja oslobodilačkih ratova od 1912.-1918. godine, pitam vas - znate li koliko je ljudi od tifusa stradalo u Srbiji u vreme Velikog rata? Petsto hiljada. Svaku drugu kuću ste uvredili nazvavši nas tifusarima.

Ja sam ponosan što su moji bili tifusari u Velikom ratu braneći ovu zemlju. Kao što su radnici Kolubare 5. oktobra došli ovde da sruše jednog diktatora ponovo će to uraditi. Živela slobodna Srbija. Dole tiranin.

PREDSEDAVAJUĆA(Snežana Paunović): Hvala.

Reč ima Marina Lipovac Tanasković.

MARINA LIPOVAC TANASKOVIĆ: Postavljam pitanje ministru građevine, saobraćaja i infrastrukture, a prvo pitanje ministru finansija.

Svedoci smo da se u Beogradu u Srbiji grade veliki infrastrukturni projekti za koje uzimamo kineske kredite. Kineski krediti su novac koji će Srbija da vrati Kini i to sa kamatom. To nije poklon. To nije investicija. To je kredit, zajam, pozajmica sa kamatom.

Od 2009. godine do danas Srbija je sa Kinom potpisala ugovore o infrastrukturnim projektima čija vrednost prelazi 10 milijardi evra. To će sve vraćati građani Srbije.

Kineski krediti su do skora bili najjeftiniji i jeftiniji od drugih, ali uvek tako da je cena izgradnje objekata višestruko veća. Kada se na ovaj način zadužujemo izvođač radova je velika tajna, transparentnosti nema, sve su direktni dogovori, ali sve pod velom koruptivnih poslova.

Postavljam pitanje – kako znamo koliko košta izgradnja nekog objekta ako izvođača direktno biramo, ako postoji samo jedan izvođač bez nadmetanja, bez najboljeg ponuđača, bez najpovoljnije cene?

Ako se već zadužujemo na ovaj način, zašto država ne upravlja delom kineskih kredita, tačnije – zašto je investitor, tj. ministarstvo ne bira podizvođača na tenderu nego to rade kineske firme u naše ime i za naš račun tj. kredit?

Podsetiću da prema ugovoru iz kineskih kredita izvođač radova mora da uposli minimalno 49% domaćih firmi. Kineski izvođač bira koga će da uposli. Zašto? Zašto bar to ne radi investitor?

Sledeće, bili smo svedoci posledica razornog zemljotresa u Turskoj i Siriji, gde se najmanje šest hiljada zgrada urušilo usred nepoštovanja propisa i procedura iz oblasti visokogradnje. U Turskoj je uhapšeno više od 12 lica za koje se sumnja da su gradili mimo propisa, a jedan od njih je imao i građevinsku firmu u Crnog Gori i gradio je zgrade u Budvi.

Postavljam pitanje – da li objekti visokogradnje u Srbiji radile turske firme čiji vlasnici su uhapšeni u Turskoj? Ako jesu, tražim od ministarstva da objavi koji su to objekti u pitanju i tražim da se hitno izvrši inspekcijski nadzor tih objekata sa ciljem utvrđivanja da li su poštovani zakonski propisi, pravilnici i ostali akti Republike Srbije iz oblasti građevine?

Treće, kada će se promeniti sistem održavanja puteva, kada će održavanje puteva biti na tenderu, s obzirom da su ugovori iz održavanja iz 1991. godine? Ovakav sistem održavanja puteva ne postoji nigde u svetu, samo u korumpiranoj Srbiji. Zato nam postojeći putevi izgledaju tako kako izgledaju sa puno udarnih rupa i dosta oštećenja. Zato tako brzo i propadaju.

Dokle se stalo sa projektom vrednim 3,2 milijarde evra koje je potpisao prethodni ministar 5. februara 2021. godine sa kineskom firmom, kojim treba da se projektuje i gradi kanalizacija, prečišćivači voda i deponije širom Srbije? Za dve godine od potpisivanja ugovora nije izdata ni jedna građevinska dozvola koja je preduslov da bi se započeli radovi koji treba da traju pet godina.

Zašto se ne primenjuje zakon o građevinskim proizvodima, tj. ni jedan proizvod nema oznaku AAA, a bez toga ne bi smeo na tržište? I dalje se od izvođača traže atesti za materijal, jer se zakon ne poštuje.

Zašto kredit za Projekat rehabilitacije puteva, 1.100 km putne mreže u Srbiji, koji je započet 2014. godine, koji je trebalo da se završi za četiri godine, nije realizovan? Zašto danas, devet godina posle toga, imamo rehabilitovano svega 600 km puteva? Ko je odgovoran za ovo kašnjenje?

Zašto država nije formirala preduzeće za upravljanje intermodalnim terminalom u Batajnici? Izvođač je terminal završio 4. novembra prošle godine, ali on ne služi ničemu. Niste ga obišli, gospodine ministre, da konstatujete da su radovi završeni, jer tamo nema radnika, nema mehanizacije, nema lokomotiva. Potrošen je kredit, izvođač je završio posao i gde nam je intermodalni terminal? Zašto nije u funkciji i koje odgovoran za ovo kašnjenje?

Poslednje pitanje. Svedoci smo da se prethodnih meseci učestala pojava iskakanja vozova iz šina, prevrtanje cisterni i curenje opasnih materija na srpskim prugama. Gde je odgovornost, gospodine ministre? Da li vam je javni tužilac dostavio izveštaj? Ako jeste, želim ga na uvid. Da li je odgovoran prethodni ministar, jer posle pet godina nije uspeo da potroši određeni kredit?

Podsetiću da je pruga Niš-Dimitrovgrad proglašena 2018. godine za jednu od najopasnijih pruga u Evropi. Tada su obezbeđena sredstva od ukupno 268 miliona evra. Zašto do dana današnjeg, pet godina nakon toga, ova pruga nije obnovljena? Da li je to pokazatelj neodgovornosti ove vlasti, koja nije sposobna da izradi dokumentaciju u uđe u proces tenderskih procedura po pravilima međunarodnih finansijskih institucija? Da li je to pokazatelj da se u ovoj zemlji grade infrastrukturni projekti jedino ako nema tenderske procedure i ako su samo direktni ugovori? Pričate da poslednjih 10 godina nije uloženo u železnicu. Zašto niste ulagali, ako ste imali odobrene kredite? Hvala.

PREDSEDAVAJUĆA: Zahvaljujem.

Sledeći je Nenad Tomašević. Izvolite.

NENAD TOMAŠEVIĆ: Hvala.

Uvažena predsedavajuća, dame i gospodo narodni poslanici, poštovani građani Srbije, postaviću nekoliko pitanja predsedniku države Aleksandru Vučiću, u ime srpske koalicije NADA, koju čine POKS i Novi DSS, uz prethodno kratko objašnjenje.

Naime, tzv. Francusko-nemački sporazum i mapa njegove implementacije, i pored brojnih pokušaja od strane poslaničkih grupa NADA, Zavetnika i Dveri nikada, nažalost, nije uspeo da dođe na dnevni red ove Skupštine, nego smo se o njegovom sadržaju prvo morali informisati iz medija, a potom sa sajta EU, što smatram da je izuzetno velika sramota za našu državu.

Podsetiću vas, gospodine predsedniče, da je ovo najvažnije državno pitanje kojim se odlučuje ne samo o sudbini naše države, o njenoj teritorijalnoj celovitosti, suverenitetu, ekonomskom prosperitetu i miru, nego i o sudbini celog našeg naroda, kako u našoj državi, tako u regionu i dijaspori.

Predsedniče države, zašto niste izvršili konsultacije sa svim poslaničkim grupama, kako ste to u više navrata javno obećali da ćete da uradite?

Zašto niste dozvolili raspravu o Francusko-nemačkom sporazumu i o njegovoj implementaciji u sali Narodne skupštine, u našem najvišem domu?

To što ponižavate članove vaše stranke, to je vaša stranačka stvar, ali kao predsedniku države nije vam dozvoljeno da ponižavate Narodnu skupštinu, narodne poslanike i preko njih građane naše države.

Predsedniče države, zašto ne želite da građani Srbije čuju ono što vaši neistomišljenici imaju da kažu ovde u Narodnoj skupštini o vašem aranžmanu sa vašim, kako ih često nazivate, zapadnim prijateljima i vašim koalicionim partnerom Aljbinom Kurtijem, jer je zaista Aljbin Kurti vaš koalicioni partner preko kosovsko-metohijskog SNS-a, odnosno Srpske liste, koja u poslednjih 10 godina učestvuje u svim vladama, pa i ovoj poslednjoj Aljbina Kurtija do nedavno?

Znate li, kao pravnik, da ste se javno obavezali da ćete prihvatiti i implementirati Francusko-nemački sporazum, što po Bečkoj konvenciji ima pravnu snagu i može da dovede do rasparčavanja ne samo naše teritorije, nego i do nestabilnosti u celom regionu?

Aleksandre Vučiću, pošto su vam usta uvek puna boljitka građana naše države, zašto ne pristajete da se Francusko-nemački sporazum pročita u Drugom dnevniku i da ga čuju svi građani naše države u njegovom izvornom smislu, i ne samo njega, nego i mapu implementacije, a potom sve ovo stavite pred izjašnjavanje građana naše države, bilo da se radi o referendumu ili da se radi o izborima, pa nek građani o tome odluče. Hvala lepo.

PREDSEDAVAJUĆA: Zahvaljujem.

Reč ima kolega Đorđo Đorđić. Izvolite.

ĐORĐO ĐORĐIĆ: Zahvaljujem gospođo predsedavajuća.

Dame i gospodo narodni poslanici, uvaženi građani Srbije, moje prvo pitanje je upućeno Ministarstvu zdravlja i doktorki Danici Grujičić. Naime, ja sam već o tome pričao, sremskomitrovačka bolnica leči i tamo se i dijagnostikuje kompletan Sremski okrug koji ima oko 330.000 ljudi.

Moje pitanje je kada će Mitrovačka bolnica opšta dobiti magnetnu rezonancu? Ovde su mnogi od vas doktori i lekari i znaju da na ovu količinu ljudi treba da imaju najmanje dve magnetne rezonance. Mi nemamo nijednu.

Drugo pitanje je kada će opšta Mitrovačka bolnica dobiti digitalni mamograf? Godišnje potrebe za magnetnom rezonancom su oko 4.000 ljudi kojima je potrebna magnetna rezonanca. Kada uzmemo prosečnu cenu, ta cena je godišnje 68 miliona dinara kojih se utroši na snimanje. U mnogim slučajevima ljudi kojima je potrebna magnetna rezonanca moraju da idu u Sremsku Kamenicu, neki u Beograd. Oni za te stvari nemaju mogućnosti i na neki su prepušteni sami sebi. Više od 4.500 žena svake godine ima potrebu za digitalnim mamografom, za tačno dijagnostikovanje svih onih stvari koje su im potrebne u lečenju.

Moje drugo pitanje je upućeno ministru zaštite životne sredine Ireni Vujović. Naime, budžetom je opredeljeno 18 milijardi ovom ministarstvu. Devet milijardi je za integrisano upravljanje otpadom, otpadnim vodama, hemikalijama i biocidnim proizvodima. Hteo bih da vas pre svega pitam da li znate gde je mesto Laćarak, gde je mesto Ravnje i da vam kažem da vi u tim mestima imate jedne gradove od deponija. Na kraju najvećeg sela u Srbiji, Laćarku, postoji divlja deponija koja se s vremena na vreme pretvara u jedno brdo i sve više liči na jedan mali gradić.

Interesuje me gde su ti novci koji su namenjeni za ove stvari, gde se troše i kada će nadležne inspekcije početi da rade?

Što se tiče sela Ravlje, vrlo je interesantno, tamo postoje ljudi koji bacaju animalni otpad. Nisam doneo fotografije, jer su odvratne. Postoje ljudi koji bacaju svinje, goveda, telad sa markicom. Vrlo dobro su poznati ti ljudi, tako da me interesuje kada će nadležne inspekcije i ja kao narodni poslanik apelujem da ministarstvo uputi inspekcije na te lokacije. Znači u selo Laćarak i selo Ravnje.

Treće pitanje želeo bih da postavim ministru saobraćaja i infrastrukture Goranu Vesiću. Toliko se priča o putevima, a auto-putevima, o deonicama hiljada kilometara puteva koji su izgrađeni i fakat da se gradi, to su činjenice, kakvog su kvaliteta, to ćemo videti za deset godina, ali da li pored prioriteta auto-puteva, da li postoje neki drugi prioriteti? Pa kada krenete iz Sremske Mitroviće prema Beočinu ili kada krenete od Sremske Mitrovice preko Badovinaca do Loznice, možete da dobijete blagi potres mozga ako vam slučajno ne otpadne točak. Isto je i u čitavom Sremskom okrugu kada se radi o kružnim prelazima. Juče je, naime, kod sela Martinaca traktoru, zamislite, su popucali točkovi zato što su pružni prelazi u vrlo dobrom, vrlo dobrom stanju.

Moje pitanje ministru Vesiću, kada ste dolazili u Sremsku Mitrovicu da otvorite, ne znam ni ja šta već, zašto se niste provozali gradom, da vidite kako te ulice izgledaju i u šta su se one pretvorile? I kada će Ministarstvo krenuti da radi ne samo puteve prvog prioriteta, nego kada će početi da se bavi i običnim ljudima, da kažem, putevima druge kategorije? Hvala.

PREDSEDAVAJUĆA: Nastavljamo dalje, kolega Zoltan Dani. Izvolite.

ZOLTAN DANI: Poštovana predsedavajuća, poštovane dame i gospodo poslanici, poštovani građani, danas bih postavio možda jedno neobično pitanje pre svega Ministarstvu građevinarstva, saobraćaja i infrastrukture, a u svom pitanju baviću se problemom očuvanja ljudskih života u saobraćaju.

U neprekidnoj težnji da sačuvamo ljudske živote, kao najveće vrednosti i nenadoknadive resurse, država, sva ministarstva, Vlada i svi mi se trudimo da što bolje učinimo za svoj prostor, ali složićemo se da uvek postoji još nešto što može da se uradi.

Konkretno, u pitanju su saobraćajni udesi u kojima stradaju biciklisti. Svedoci smo da je, nažalost, sve više saobraćajnih udesa sa smrtnim ishodima biciklista kao učesnicima po saobraćaju. Prema istraživanjima Agencije za bezbednost saobraćaja, biciklisti imaju oko sedam puta veći rizik da smrtno stradaju nego što je to slučaj sa putnicima u motornim vozilima.

S druge strane, u zadnjih petnaest godina broj biciklista u Srbiji se povećao za oko 500 puta, jer je bicikl dostupan, pristupačan, ekonomično je sredstvo za prevoz, koje ne traži veliki prostor za parkiranje i, ono što je važno, predstavlja pravi ekološki izbor. Politika Zelene agende promoviše upravo one vidove saobraćaja koji najmanje zagađuju životnu sredinu.

Ono što naročito ugrožava kapacitet biciklističkog saobraćaja jeste nedostatak biciklističkih staza kako u naseljima, tako i između mesta. Jedan od pozitivnih primera je grad Novi Sad, koji ima oko trista kilometara biciklističkih staza i obezbeđuje određene subvencije za nabavku istih. Svakako podržavam i ono što je ministar Vesić radio u Beogradu, kada je u pitanju promocija biciklizma i povećanje broja obeleženih biciklističkih staza. U Mađarskoj je, nakon maksimalnog razvoja biciklističke infrastrukture, za 45% smanjen broj smrtnih slučajeva u biciklističkom saobraćaju.

Rešavanje ovog problema verovatno zahteva i odgovarajuće promene u Zakonu o bezbednosti saobraćaja, pre svega zbog bezbednosti svih učesnika. Istovremeno nedostaje i kontinuirana obuka najmlađe populacije našeg stanovništva, koji se kao takvi prvi put pojavljuju kao učesnici u saobraćaju. Ta obuka bi trebalo da se planira u osnovnim školama. Pozitivan primer za to je Holandija, koja počinje obuku od prvog razreda osnovne škole.

Dolazim iz opštine Kovin, gde je samo u prošloj godini stradalo pet biciklista na lokalnim putevima i nasipima. Kada je cela Republika u pitanju, prema evidenciji Agencije za bezbednost saobraćaja u periodu od 2016. do 2018. godine, poginuo je 141 biciklista, što je fatalan podatak.

Kako bi nadalje izbegli ovakve posledice u saobraćaju, u kojima ginu ljudi, želeo bih da postavim pitanje pre svega ministru u Ministarstvu građevinarstva, saobraćaja i infrastrukture. Da li ste planirali izmene zakona kojima bi se regulisale obaveze izgradnje biciklističke infrastrukture? Biciklističkih staza bi trebalo da bude što više, gde god je to moguće da se izvedu. Ministarstvo obrazovanju, da li bi kroz program „Šta znaš o saobraćaju?“ u osnovnim školama mogla biti uvedena obaveza obuke dece u biciklističkom saobraćaju? Ministarstvu zaštite životne sredine, da li se mogu obezbediti određene subvencije za nabavku bicikala, kako bi se stimulisao i popularisao ekonomičan i potpuno neškodljiv za okolinu biciklistički saobraćaj?

Smatram da bi ovo trebalo da bude jedna opštedruštvena akcija koju bi trebalo da podrže i ostala ministarstva, pogotovo Ministarstvo unutrašnjih poslova, kao što sam već i rekao, Ministarstvo prosvete i Ministarstvo za zaštitu životne sredine, ali pored toga i Ministarstvo sporta, Ministarstvo zdravlja i Ministarstvo turizma i sporta.

Mi kao poslanici iz grupe „Ivica Dačić – SPS“ spremni smo da pomognemo gospodinu ministru Vesiću iz resornog ministarstva, a i svim ostalim ministarstvima gde god je to moguće. Hvala lepo.

PREDSEDAVAJUĆA: Zahvaljujem.

Reč ima kolega Marko Atlagić. Izvolite.

MARKO ATLAGIĆ: Poštovana potpredsednice Narodne skupštine, postavljam pitanje javnom tužilaštvu Srbije – ima li elemenata krivične odgovornosti u svakodnevnom medijskom i drugim napadima na predsednika Republike Srbije Aleksandra Vučića?

Obrazloženje. Iz časa u čas, iz dana u dan, iz meseca u mesec, svedoci smo stalnih zlonamernih, neviđeno brutalnih medijskih napada na predsednika Republike Aleksandra Vučića. Ti brutalni medijski napadi deo su sprege mafijaško-tajkunskih i kriminalno-politikantskih grupa, pojedinih tabloida i tajkunskih televizija i pojedinaca, kako domaće, tako i inostrane provenijencije. Ti medijski napadi prevazilaze ne samo granice dobrog ukusa, već su duboko skliznule u oblast socijalne patologije i krivične odgovornosti. Medijski napadi na našeg predsednika postali su veoma opasni i po predsednikovu ličnu bezbednost, jer pozivaju čak i na ubistvo našeg predsednika.

Poštovane dame i gospodo, Srbija je demokratska zemlja u kojoj je kritika vlasti čak i poželjna, ali između kritike i medijskih napada postoji ogromna razlika. Tako određene ličnosti zaposlene u određenim tabloidima, tajkunskim televizijama, ali i pojedini analitičko stručno-naučni šarlatani neistinama o predsedniku Vučiću truju našu javnost do krajnjih granica.

Nikada u istoriji Srbije jedan srpski vladar nije više napadan i satanizovan od jedne minorne grupe, pa imao veću podršku građana Republike Srbije i ogromne uspehe kao Aleksandar Vučić. Da spomenem samo neke medijske napade. Vesna Pešić je 19. 1. 2020. godine zatražila ubistvo Aleksandra Vučića, kada je izjavila, citiram: „Ako Brnabićka da ostavku, da znate, sprema se doživotni Vučić. E, nema tu bojkota, samo cev u glavu“, završen citat. Boško Obradović, vođa antidržavne opozicije je 19. 11. 2019. godine zatražio napad na Aleksandra Vučića rekavši, citiram: „Vučić mora na hitnu operaciju srca u SAD, kako bi preživeo. Baš zato sada je pravi momenat da se intenziviraju svi napadi na njega, iz svog raspoloživog oružja“, završen citat.

Sećate se, dame i gospodo, naslovnih strana NIN-a i „Danasa“, u kojima je objavljena fotografija snajpera uperenog u predsednika Republike Aleksandra Vučića. Lažni novinar Marko Vidojković psuje u direktnom TV prenosu tajkunske televizije Aleksandra Vučića, citiram: „P\* materina, ona odvratna, budaletino jedna!“, završen citat. I Dragan Đilas uključio se u žestoke psovke i medijske napade na predsednika Vučića. Tako je 5. 5. 2020. godine izvređao predsednika Vučića preko svojih tajkunskih medija, kada je rekao, citiram: „Vučiću, ti si lud“, a 16. 4. 2020. godine Đilas je rekao, citiram: „Vučić ima mentalnih problema i ima neke poremećaje“, završen citat.

Poštovane dame i gospodo, to je taj Đilas, veliki borac, koji je 13. 8. 2019. godine u razgovoru sa otpremnicom poslova u Američkoj ambasadi u Beogradu Dženifer Braš rekao, citiram: „Ja se zalažem za hapšenje Ratka Mladića i odreći ću se Kosova i Metohije“, završen citat. Đilas ide dalje u vređanju građana Srbije koji su glasali za Aleksandra Vučića nazivajući ih majmunima. Na svojoj tajkunskoj televiziji Đilas je optužio Aleksandra Vučića da izaziva rat, a ne Aljbin Kurti, kada je rekao, citiram: „Ne sumnjate da bi Vučić uveo rat, samo da ima s kim da ratuje“, završen citat. A naš predsednik Republike je najveći borac za mir, ne samo u evropskim, nego i u svetskim razmerama.

Siniša Kovačević uključio se u satanizaciju predsednika Vučića, medijski napadima na njega kada je 13.11.2021. godine, rekao, citiram – na čelu države Kuga izdajnik, prodana duša, dodajući da će da ih bije i treba da ih bijemo na svaki način, završen citat. A Kovačevićev Vuk Jeremić je decembra 2008. godine u razgovoru sa američkim kongresmenom Tedom Poom rekao, citiram – ulazak Kosova i Metohije, UN najbolje čemu se Srbija ima da nada ako bude imala sreće, ovo je odgovor gospodinu Kovačeviću.

Poštovane dame i gospodo, na kraju pozivam vas da podržite politiku Aleksandra Vučića i da je to politika mira, politika bezbednosti, politika ulaska u EU, politika vojne neutralnosti, politika teritorijalnog integriteta zemlje, politika saradnje sa tradicionalnim prijateljima Rusijom i Kinom i svim zemljama na principu miroljubive i aktivne koegzistencije, politika saradnje sa Rusijom. To je taj naš srpski put koji ne zadire u tuđa dvorišta, jer Aleksandar Vučić dobro zna da se kući stiže samo svojim putem. Hvala.

PREDSEDAVAJUĆA: Hvala, profesore.

Pošto se više niko od predstavnika, odnosno ovlašćenih predstavnika poslaničkih grupa ne javlja za reč, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici prof. dr Vladimir Obradović, dr Danijela Grujić i Ksenija Marković.

Nastavljamo zajednički načelni jedinstveni pretres o predlozima akata iz tačaka od 1. do 28.

Saglasno članu 90. stav 1. Poslovnika Narodne skupštine obaveštavam vas da su pozvani da sednici prisustvuju Miloš Vučević, potpredsednik Vlade i ministar odbrane; dr Mihajlo Jovanović, ministar informisanja i telekomunikacija; Nikola Selaković, ministar za rad i zapošljavanje boračka i socijalna pitanja; Irena Vujović, ministar zaštite životne sredine; Jelena Tanasković, ministar poljoprivrede, šumarstva i vodoprivrede; Dubravka Đedović, ministar rudarstva i energetike; prof. dr Tanja Miščević, ministar za evropske integracije.

Nastavljamo sa radom po listi prijavljenih.

Reč ima kolega, Dejan Bulatović. Izvolite.

DEJAN BULATOVIĆ: Poštovana predsedavajuća, poštovani narodne poslanice i narodni poslanici, poštovani građani Republike Srbije, pred nama su predloženi zakoni, ali ja ću se osvrnuti i baviću se onim što mislim da najbolje znam da radim u svom životu i što najbolje poznajem, a to je poljoprivreda.

Tu su sada nekoliko stvari vrlo bitnih i kada sam učestovao u radu Odbora za poljoprivredu, zaista sam pokušavao na svaki mogući način da doprinesem da poljoprivreda u Srbiji zaista funkcioniše, da jeste poljoprivreda jedan od temelja naše zemlje, da mi jesmo poljoprivredna zemlja i tu nemamo zaista problem i mislim da se tu svi razumemo.

Moram da kažem, ne mogu da zatvorim oči, a da ne budem tu zaista korektan i da drugačije kažem. Aleksandar Vučić sa onim što je odobrio 60 milijardi za poljoprivredu je nešto što je dobro za Srbiju i to treba da se kaže i ja nemam problem sa tim. Dakle, ono što smo u više navrata i što sam više puta govorio je važno za Srbiju i da se razume, a da predsednik zemlje mora da shvati da se u poljoprivredu mora ulagati.

Imali smo to i to je dobro, imamo sa druge strane i e-Agrar koji jeste dobar za Srbiju, e-Agrar koji je zaista što se tiče potrebe i funkcionisanja i zaista da idemo u skladu sa evropskim zemljama i da funkcionišemo kao evropske zemlje, i to je ono što je dobro.

Ima tu nekoliko amandmana koje sam podneo vezano za samo funkcionalnost, ali mislim da tu neće biti problem i ja to pozdravljam, e-Agrar je dobar za Srbiju i tu nema nikakvih problema. Dobro je što je došlo do povećanja budžeta za poljoprivredu, apsolutno to podržavam, glasaću za Zakon o poljoprivredi bez ikakvih problema, glasaću i za druge zakone da budem jasan i ja nemam više problem da kažem otvoreno ono što je dobro, glasaću, podržaću, a ono što nije dobro kritikovaću i tu nema nikakvih problema.

Kada kažem, zato moramo biti realni, kada pričamo o poljoprivredi, da je važno i da taj stručni tim oko ministarke, evo sada vama kažem, je bitno da su to stručni ljudi, da zaista maksimalno svi date svoj maksimum i kada imamo taj budžet, da ovo sad stvarno bude usredsređen u pomoć u poljoprivredu tim subvencijama, u razvijanju poljoprivrednog stočarstva, ratarstva, voćarstva, svega ono što čini u Srbiji i poljoprivredi i to je zaista, ako to budemo razumeli imaće korist mnogostrukog prvo građani Srbije, a i na kraju vratiti poljoprivredi na nivo koji je nekad bio i zaista što treba i zaslužuje zapravo za Srbiju.

Neretko to govorim, ne možemo da proizvodimo avione i neke takve stvari, ali zato možemo da proizvodimo zdravu hranu, da budemo brendirani po tom pitanju, da izvozimo tu zdravu hranu, da je važno da ulažemo u fabrike koje će prerađivati to voće i povrće, da imamo te gotove proizvode koje ćemo izvoziti u EU. Voleo bih da to vidim u budućnosti, da Ministarstvo poljoprivrede do prepozna, a na kraju, naravno i predsednica Vlade, Ana Brnabić, posveti tu pažnju, da svi vi ministri morate shvatiti da poljoprivreda je nekako vezana za svaki sektor, bukvalno za svaki sektor.

Iz to razloga, ja sam u prošlom periodu obišao skoro sva ministarstva i žao mi je što neki ministri nisu imali sluh. Uputio sam poziv svim ministrima, zvanično je stigao taj mejl u svako ministarstvo. Moram da priznam da većina ministara u Vladi Republike Srbije su imali taj razgovor sa mnom gde sam bio u svim tim ministarstvima, objašnjavao da svako ministarstvo ima veze zaista sa poljoprivredom i kada pričamo o elektrifikaciji poljoprivrede, kada pričamo o svim onim potrebama i u telekomunikacijama, u svemu onome što je bitno. Evo, sada kada imamo e-Agrar, važno je da bude taj internet pokriven u svim tim selima, da bismo došli u tom prvom momentu da možete da registrujete svoje poljoprivredno gazdinstvo. Važno je da se uključe sve lokalne samouprave u tu priču. Važno je da imamo jaka, da kažem, lokalne kancelarije koje će se baviti, pomagati ljudima u subvencijama, pomagati ljudima da učestvuju u IPARD fondovima, u IPARD 2, da ne vraćamo te pare, nego da zaista iskoristimo to maksimalno.

Mislim da je to suština. Uvek ću vas lično podržati u tome. Svi će imati podršku za ono što je dobro. Nemam problem sa tim i to je to. Hvala vam puno.

PREDSEDAVAJUĆA: Hvala vam.

Reč ima, Hadži Milorad Stošić.

HADžI MILORAD STOŠIĆ: Zahvaljujem.

Uvažena predsedavajuća, uvaženi predstavnici Vlade, dame i gospodo narodni poslanici, poštovani građani Srbije, na samom početku istakao bih da će poslanička grupa PUPS - solidarnost i pravda, podržati ove predloge zakona i ostale tačke dnevnog reda i u danu za glasanje glasati – za.

U delu današnje rasprave ukratko bih u preostalom vremenu poslaničke grupe PUPS – solidarnost i pravda, dopunio izlaganje svog kolege Ila Mihajlovskog, onim što smatram najbitnijim u današnjem paketu zakona.

Najpre mislim da je jako dobro što se u predloženom zakonu o elektronskim komunikacijama napokon uvodi obaveza da svako ko kupuje tzv. pripejd karticu mora biti jasno identifikovan ako je reč o fizičkom licu. Mi smo ranije već imali prilike da čujemo da smo jedina zemlja u Evropi, a verovatno i šire gde bilo ko može mirno da ode do najbližeg kioska i prodavnice i da bez ikakve identifikacije kupi ako želi i po više pripejd kartica za mobilnu telefoniju, čak smo pre više godina imali slučaj da su se takve kartice sa određenom količinom kredita besplatno, promotivno delile uz dnevnu štampu.

Najbolji dokaz koliko to može biti potencijalno opasno u izgradnji paralelnih i vrlo efikasnih mera komuniciranja u nezakonite svrhe i bez nadzora. Imali smo prilike da se uverimo prilikom ubistava premijera Đinđića gde su pripadnici zemunskog klana komunicirali upravo sa ovakvim karticama i telefonima na organe bezbednosti i pored određenih sumnji i indicija nisu uspeli da im na vreme uđu u trag i spreče ih izvršenju krivičnog dela.

To je bilo još pre dve decenije. U međuvremenu brzina protoka informacija, tehničke karakteristike sredstava komunikacija drastično su ubrzani i povećani, pa su time mogućnosti za potencijalne zloupotrebe porasle do neslućenih razmera.

Naravno, ova odredba ne podrazumeva i automatsku cenzuru i prisluškivanje razgovora, ali ćemo svakako olakšati rad policije i BIA na sprečavanju i lakšem otkrivanju izvršilaca krivičnih dela.

Potpuno novi Predlog zakona o bezbednosti i zdravlju na radu svojim rešenjima ide na to da se stvori znatno povoljniji i bezbedniji ambijent za radna okruženja, a njime se vrši i značajno pravno inoviranje ove materije, obzirom da je dosadašnji zakon datirao još iz 2005. godine, a pojedina podzakonska akta su stara čak i po više decenija.

U tom smislu mi na osnovu novog zakona očekujemo značajno efikasniji rad inspekcije i rada i sudova kako nam se ne bi dešavao da veliki broj postupaka po prijava za uočene nepravilnosti, na kraju, zastari ili bude odbačeno, a da na drugoj strani konstantno s vremena na vreme imamo vesti o poginulim radnicima na gradilištima i po pogonima ili određenih povreda.

U sličnom pravcu idu i dopune Zakona o upravljanju otpadom i korišćenju obnovljivih izvora energije kojima se vrši dalja usklađivanje ovih zakona sa evropskim direktivama.

O Predlogu izmena i dopuna Zakona o podsticajima u poljoprivredi i ruralnom razvoju moje kolege su već detaljno govorile. U potpunosti podržavam njihove iznete stavove.

U prilog ovog zakona naglasio bih da je veoma bitno i značajno za naše sugrađane koji se bave poljoprivredom i žive na selu, a njih je preko 40% stanovništva Srbije i činjenica da Ministarstvo za brigu o selu, realizacijom više projekata, daje pun doprinos poboljšanju uslova života i rada ovog dela naših sugrađana kroz razne projekte, pre svega podrška zadrugarstvu, dodela kuća i okućnica mladim bračnim parovima, obezbeđivanje prevoza za seoske sredine i područja, organizacija tradicionalnih, kulturno-zabavnih aktivnosti kroz Miholjske susrete, kao i pomoć u pokretanju privrednih aktivnosti za mlade kroz započinjanje sopstvenog biznisa na selu. Svi ovi projekti su više nego značajni, obzirom da se realizuju na čitavoj teritoriji Republike Srbije, uključujući i Kosovo i Metohiju.

U delu predloženog dnevnog reda koji se odnosi na međunarodne sporazume, na dnevnom redu nalazi se više raznovrsnih i korisnik sporazuma. Među njima se izdvajaju sporazumi vezani za međusobno priznavanje diploma i slobodi kretanja na tzv. Zapadnom Balkanu, odnosno tačke 12, 13. i 14. dnevnog reda.

Ovim će se stvoriti jedan izuzetno pozitivni korak ka daljoj saradnji kroz dodatno potvrđivanje i učvršćivanje dosadašnje prakse da se u ove državne entitete može putovati samo sa ličnom kartom, što se sada dodatno nadograđuje i dogovorima o priznavanju visokoškolskih diploma između potpisnica.

Ako se ima u vidu da smo mi u odnosu na ostale potpisnice najveći po broju stanovnika i najsnažniji po raznim parametrima ekonomske snage, ako se zna da značajan broj pripadnika srpskog naroda živi u ovim potpisnicima sporazuma, onda je jasno da su ovi sporazumi u našem najvećem interesu.

U vezi za s tim pozdravljam i usvajanje 21. tačke dnevnog reda, odnosno Sporazuma o međusobnom osnivanju kulturnih centara između Srbije i Makedonije. Namerno ću izostaviti reč Severne, jer kao neko ko je u svojoj vojničkoj karijeri službovao na prostoru danas susedne države, znam da su srpski i makedonski narod među najsrodnijim narodima u Evropi, da i među jednim i među drugim narodima obe države postoje ubedljivo najmanja etnička distanca. Stoga ja pozivam našu Vladu da se što pre pristupi neposrednoj realizaciji ovog sporazuma na obostranu međusobnu korist.

Sporazumi sa Australijom, Azerbejdžanom o socijalnoj sigurnosti omogućiće lakše ostvarivanje prava i prinadlženosti iz oblasti penzijsko-invalidskog osiguranja, što je pogotovo važno za našu brojnu prekomorsku dijasporu i radnike koji su tamo proveli svoj radni vek.

Na posletku, želeo bih samo da napomenem u vezi 26. tačke dnevnog reda, tu nema, naravno, ničeg spornog, ali bih primetio da u ovom momentu nedostaje tri sudije. Odlaskom u penziju gospođe Lidije Đorić biće četiri od 15, što će verovatno otežavti.

Poštovani narodni poslanici, uvaženi građani Srbije, Poslanička grupa PUPS – Solidarnost i pravda, u danu za glasanje podržaće sve ove tačke dnevnog reda.

Poštovani prijatelji, uvaženi građani Srbije, zahvaljujem na pažnji i svako dobro.

PREDSEDAVAJUĆA: Hvala.

Poštovani narodni poslanici, saglasno članu 27. i 87. st. 2. i 3. Poslovnika Narodne skupštine, obaveštavam vas da ćemo danas raditi i posle 18.00 časova zbog potrebe da Narodna skupština što pre donese akte iz dnevnog reda ove sednice.

Sledeći po listi govornika je kolega Borko Stefanović.

Molim, prijavite se.

Izvolite.

BORKO STEFANOVIĆ: Hvala, gospođo potpredsednice.

Uvažene kolege, dame i gospodo, danas imamo nekoliko predloga ovde koji se dotiču jako važnih segmenata života i rada i opstanka našeg naroda, naših građana u Srbiji. Ja ću pokušati da se zadržim na par stvari koje se dotiču i ovih predloga zakona. Recimo, pitanje Zakona o bezbednosti na radu.

Ovaj zakon suštinski ne vidimo da tretira ono što je jedan od gorućih problema u domenu r ada. Dakle, nije moguće ispraviti korenite probleme koji postoje i koji nisu rešeni, po nama, užasno lošim, katastrofalnim Zakonom o radu. Zato smo predložili potpuno drugačiji Predlog zakona o radu koji štiti i radnike, ali i štiti poslodavce.

Po našem akcionom planu za poglavlja u pristupanje EU, planirano je minimum 360 inspektora ministra. Mi u ovom trenutku imamo 247 sa projekcijom da se još 30, ako ne grešim, primi ljudi da obavlja inspektorske poslove.

Vama je jasno da je ovih 360, i da je 500 inspektora, malo u situaciji kada nam se dešava ono u praksi što nam se dešava u mnogim fabrikama, u mnogim pogonima, kod mnogih stranih investitora, a to je da inspektor dođe na kapiju, oni ga izbace napolje i čovek ne može da radi svoj posao. U međuvremenu nam radnici, dešava se, nažalost, umiru na radnom mestu, umiru na proizvodnim trakama. Žene u mnogim fabrikama nemaju osnovnu zaštitu na radu. Zbog toga imaju čak i medicinski potvrđene, sertifikovane sindrome u vezi oboljenja njihovih zglobova i to se dešava 11 punih godina i neko to pravda, ne znam, privrednim razvojem, industrijskim napretkom, profitom, zakonima tržišta. To su naši ljudi, to su naši građani.

Za realno nedovoljne plate od kojih mogu da prežive ispaštaju na mestima na kojima obavljaju rad, često bez bilo kakve zaštite na radu, bez minimalnih ispunjenih uslova na radu, bez vazduha, bez grejanja ili sa previše grejanja, ako hoćete, sa platama koje su male, bez prava da formiraju sindikat, bez, često se dešavalo, vi to znate, plaćenog prekovremenog rada. To je naša realnost. To prikrivate filozofijom profita, to prikrivate time da ljudi koji su vam bliski dobijaju dozvole i subvencije iz budžeta da otvaraju pogone. Nema kriterijuma, nema uslovljavanja budžeta, subvencije budžeta sa visinom zarade koju dajete našem čoveku. To je ono što je katastrofa i što mislim da bi Vlada davno trebala da radi, ali pošto ova Vlada nije formirana na toj filozofiji zaštite radnog čoveka, već je formirana na filozofiji zaštite profita.

Druga stvar, tiče se pitanja telekomunikacija. Meni je žao što ministar Jovanović nije prisutan. Dakle, ono što smo videli na prethodnom delu ove sednice jeste bio ministar koji je nastupio, poštovani građani, kao ministar Telekoma. Imali smo kompanijskog ministra na delu. Super, izašao je čovek i zastupao isključivo i govorio u ime jedne kompanije.

Doduše, naše kompanije, gde su vlasnici građani Srbije, i čovek je ovde nastupao kao zastupnik, menadžer, izvršni direktor, kako se kaže, SO „Telekoma Srbije“, pri tome nije odgovorio na stvari koje mi pitamo neprekidno, ko kontroliše izdvajanje novca, koliko su potrošili novca? To je naša kompanija, jedna od najvrednijih kompanija, bar bila pre vaše vlasti, u Srbiji, Sada prezadužena, u dubiozi, skladište za stranačke kadrove, izvor neslućenog novca, za pakete, za privatne televizije, njihovu akviziciju i kupovinu.

Zašto ministar nije ovde da nam odgovori? Koliko i po kom osnovu „Telekom“ daje novca privatnoj „Pink“ kompaniji za pakete njihove, koje se prikazuju i od kojih osnovno, Pink kompanija živi, što im omogućava da se bave lepljenjem selotejpa, raketa i bombi na dronove, izgradnji ogromnih kuća i karting trkališta u podrumima.

Ljudi, to je novac građana Srbije. Dužni ste da nam kažete, koliko se izdvaja, po kom osnovu? Zašto „Telekom“ kupuje provajdere, sitne televizije, za ogromne pare, po četiri, pet puta veće nego tržište? Po kom osnovu skraćuje emitovanje drugim kanalima koji imaju informativni program, jer su neugodni za vlast? Po kom osnovu oni određuju da će dati novac naroda Srbije za kupovinu „Premijer lige“ za 600 miliona evra? Šesto miliona evra. Izazvali smo međunarodnu eksploziju oduševljenja i podsmeha kako je Srbija bogata da da 600 miliona evra za britanski i engleski fudbal, pardon, engleski fudbal. Dva mosta, ljudi, nova da se naprave. Da ne govorim o bolnicama, o drugim stvarima u čemu nam propada zemlja.

(Veroljub Arsić: Tvoj ni jedan most ne bi napravili.)

Da, da, jako, jako smešno.

Da, vidim, 11 godina se samo potvrđuje da je upravo bilo potrebno dobro i sve po zakonu. Ali, ono što nije po zakonu, da mi kao predstavnici građana Srbije, da vi kao predstavnici građana Srbije, umesto da dođete ovde sa jasnim podacima, sa izvodima koliko je plaćeno, zašto je plaćeno, koje je tržišno opravdanje zašto je plaćeno, zbog čega se izlivaju stotine milina evra na besmislene projekte, na besmislene televizije koje postoje u fikciji na kablovskim kanalima, postoje u kablovskom operateru koji „Telekom“ koristi?

Zbog čega je potrebno da Srbija ima 20 novih kanala koje niko ne gleda, a gde se troše ogromne pare? Zašto to radite? To je moje pitanje ministru koji nije tu, ali pitanje kompaniji čiji je on zastupnik.

Mi imamo kompradorski, burazerskog ministra, ministra jedne kompanije koja je vlasništvo svih nas. Zato pitamo za tu kompaniju, ne zato što nas baš briga za bilo kakvu konkurenciju. To neka se na tržištu i kroz zakone reguliše. Mi pitamo zbog onoga što je vlasništvo građana Srbije i zato ste dužni to da nam odgovorite.

Ovde smo imali nastupe, kao da, ne znam, kao da živite u paralelnoj realnosti, dame i gospodo ministri.

Jedna od ministarki, gospođa Vujović, ovde je rekla – imamo IPTC. Građani Srbije, imamo IPTC. Imamo IPTC, ne brini te se. Evo, kaže Đorđo šta se dešava u okolini Mitrovice. To što plivate u smeću, to što se guši vazduh, uništava, to što nema filtera jednog, na jednoj reci filter nemamo, ljudi. Nemamo Agenciju za zaštitu životne sredine, koja može da dođe, gospođa ministarka, u pogon i da ga zatvori za 15 minuta, da ga zatvori, da ga oblepi trakom i ne može niko da uđe. Gde ste to uradili? Gde smete to da uradite?

Napravili ste sistem, napravili ste okruženje, da tako kažem, atmosferu u kojoj je dozvoljeno uništavati Srbiju, uništavati vazduh, vodu i zemlju, u kojoj nam cevi obuhvataju reke, u kojoj je to nedodirljivo. To je zaštita, kao što je, ne sme ništa da se pita za „Telekom“, jer kao, vi napadate „Telekom“ zbog konkurencije.

Ponavljam, pitamo zbog građana Srbije. Uopšte me ne interesuje nikakva konkurencija. Ja nisam čovek na tržištu, za razliku od vas. Ja stojim ovde, ispred Stranke slobode i pravde i Ujedinjenih i pitam, i pitam – po kom osnovu dajete pare? Gde vam je biznis plan, gde vam je izveštaj? Kada ćete obavestiti građane Srbije na šta istresate narodnu džaku para ovde? Ali, imamo IPTC, imamo 20 kanala koje niko ne gleda, gde ste sve pokupovali, udomili svoje ljude, koji govore šta? Govore ono što je jedan uvaženi kolega malopre čitao – ko je ovde najbolji, ko je najveći sin svih naroda i narodnosti ove zemlje.

(Marijan Rističević: Ti nisi.)

To znam da ja nisam. I da je to jedino bitno. Ostalo, nemojte da pitate, dobićete žig srama, dobićete optužbe da ste protiv Srbije ako pitamo za našu imovinu, za našu kompaniju, ljudi, zlato ovog naroda, kao što pitamo za EPS, kao što tražimo za EPS da nam kažete kada ćete ispuniti predizborno obećanje koje ste dali radnicima izdvojenih preduzeća iz EPS-a da ćete ih vratiti u EPS? To ste obećali vi, ne mi, a mi smo to podržali 2012. godine. Još niste ispunili obećanje. Šta čekate, gospodo ministri u Vladi?

Kada ćete vratiti te ljude u EPS, kako ste im obećali, ne jednom, 10 puta? Deset puta ste im obećali. A za to vreme u EPS-u, kažu mi ljudi juče u Obrenovcu, Grčić neprikosnoven, šerif, određuje ko će da živi, ko će da jede, ko neće da živi, ko će da radi, ko neće da radi. Sklonili ste ga iz EPS-a, niste uveli u potpunosti profesionalni menadžment, niste uveli obaveznost svih tenderskih procedura da budu javne i na sajtovima, niste naplatili ekstra porez firmama, kao što smo mi tražili, „Ziđinu“, pre svega, i „NIS-u“. Dozvoljavate da se iz Srbije nekontrolisano izvozi ruda bakra i zlato, da se ne prave proizvodi od toga, već da se izvozi. Ljudi, mi smo jedina zemlja koja dozvoljava da se svaki grumen izveze u tom obliku u kom je iskopan. Pa, to nije normalno.

O tome moramo da razgovaramo i mi tražimo da im uvedete porez na ekstra profit, kao što su uradile sve druge zemlje u Evropi, i Ruska Federacija, odmah to kažem, zbog ovih koji imaju neku osetljivost u tom smislu.

Pokušajte da odgovorite na ova pitanja. Pokušajte da prihvatite ove predloge, zato što je to za dobrobit građana Srbije. Hvala.

PREDSEDAVAJUĆA: Hvala.

Reč ima ministar Nikola Selaković. Izvolite.

NIKOLA SELAKOVIĆ: Dame i gospodo narodni poslanici, sa dužnom pažnjom i ozbiljnošću slušao sam prethodnog govornika kada je govorio, naročito o predlogu zakona koji sam ovde ovlašćen da zastupam, a reč je o Predlogu zakona o bezbednosti i zdravlju na radu.

Potrudiću se da zaista odgovorim na opaske koje su ovde iznete, mada je bilo veoma mnogo paušalnih ocena, a ja ću se potruditi da moji odgovori ne budu paušalni, već da budu veoma precizni, veoma konkretni i veoma jasni.

Jedino što je konkretno izneto jeste da prema Akcionom planu Republika Srbija treba da ima 360 inspektora rada. Tačno je da ih ona danas nema. Tačan podatak je da na današnji dan imamo 237 inspektora rada. Tačan podatak je da imamo veoma lošu starosnu strukturu među inspektorima, da su nam inspektori u pojedinim okružnim sedištima, što je tačno, u proseku stari od 60 do 63 godine, ali je takođe tačno da imamo, nažalost, izuzetno malo interesovanje ljudi za zasnivanje radnog odnosa u inspektoratima za rad.

Takva situacija nije prisutna samo u Inspekciji rada, prisutna je i u drugim republičkim inspekcijama i to ukazuje na određene sistemske probleme koje treba rešavati i u stalnoj komunikaciji sa ministrom državne uprave i lokalne samouprave, kolegom Martinovićem, uverio sam se da postoji ne samo volja, već i ozbiljno znanje, u šta nisam sumnjao i želja da se ti problemi rešavaju.

Sad idemo na ono što je ovde paušalno izneto, a to je da radnici u Srbiji nemaju zaštitu na radu. Nikako se ne slažem sa ovim, ali moramo da krenemo od jednog osnovnog pravila, postulata.

Prvo, da bi neko ima zaštitu na radu, on mora da radi. Dakle, prvo morate da imate radnike, radnike na radnim mestima, radnike u fabrikama. To je ono što pre 11 godina nismo imali u ovom broju i na ovaj način, kao što imamo danas. Ja ću vam izneti veoma precizne, konkretne i jasne podatke da vidite koliko ova konstatacija nije tačna.

Da li postoje problemi, da li postoje povrede na radu? Postoje. Postoje u celoj Evropi, postoje u celom svetu, gde god se radi, tu se ljudi i povređuju. Pitanje je šta mi kao država činimo da stvorimo jedan obavezujući sistem prevencije koji će zaštiti radnike, koji će naterati i poslodavca i radnika da se pridržavaju procedura u njihovom najboljem interesu da bi zaštitili njihovu bezbednost i zdravlje na radu, da bi zaštitili ljude od povreda u vezi sa radom i od profesionalnih bolesti. To je upravo ono što ovaj Predlog zakona koji danas nalazi pred vama i nudi.

Daću vam nekoliko vrlo konkretnih podataka. Dakle, 2012. godine, pre punih 11 godina u Srbiji je registrovana zaposlenost iznosila 1.727.048 radnika, dakle 1.727.048 radnika je u Srbiji je bila registrovana zaposlenost 2012. godine. Godine 2022. registrovana zaposlenost u Srbiji 2.310.035. Pazite sa 1.727.000 na 2.310.000. Potpuno identična metodologija kada je u pitanju registrovana zaposlenost onoj koja je primenjivana i 2012. godine.

Namerno sam izabrao podatke koji su rađeni po identičnoj metodologiji. Znači, samo ta dva podatka kada poredite, to je razlika od 583.000 zaposlenih, novozaposlenih, 583.000 ljudi više u Srbiji radi, 583.000 porodica ima dodatnu platu, 583.000, pazite 5.800 novozaposlenih je velika brojka, 58.300 novozaposlenih je velika brojka, ali 583.000 novozaposlenih. Ljudi, pa to je pokazatelj gde je Srbija došla, gde je Srbija napredovala.

Sada da se vratimo na priču o zaštiti i bezbednosti na radu. Jedan podatak pre toga. Jedna od oblasti u kojoj je bezbednost radnika možda najizazovnija stvar da zaštitite bezbednost i zdravlje radnika, jeste sektor građevinske industrije. Dakle, građevine. Godine 2012. u sektoru građevinarstva u Srbiji bilo je zaposleno 71.864 radnika, dakle 2012. godine 71.864 radnika. Danas, 2022. godine, dajem podatak danas za 2022. godinu, znači 71.864 radnika u građevini, 123.591 radnik. Za 11 godina broj zaposlenih u građevinskoj industriji povećan za 72%.

Sada pazite što se tiče bezbednosti i zdravlja na radu. U oblasti građevinarstva 2012. godine registrovano je ukupno povreda na radu, nažalost sa smrtnim ishodom 2012. godine u građevinskoj industriji 26 povreda na radu sa smrtnim ishodom. Dakle 26 povreda na radu u vreme kada je u građevinskoj industriji bilo zaposleno nepunih 72.000 radnika. Danas, kada u građevinarstvu Srbije radi preko 123.500 radnika u 2022. godini, broj povreda sa smrtnim ishodom je 28. Da li je to veliki broj? Jeste veliki broj.

Ali, opet sam uzeo tu staru metodologiju, pa ću vam dati još dodatnih podatak. U toj 2012. godini kada je stradalo 26 radnika u građevinarstvo u Srbiji, u toj godini u Srbiji je izdato 7.267 građevinskih dozvola. U ovoj godini 2022. godinu za koju sam izneo podatak da je stradalo 28 radnika, broj izdatih građevinskih dozvola je trideset, bezmalo 30.000, 29.344. Broj gradilišta značajno veći. Podatak Ministarstva građevina kaže da je broj gradilišta veći od 120.000. Recite mi onda ko je više vodio računa o bezbednosti i zdravlju na radu? Svaki ljudski život koji se izgubi je velika stvar. Ja izlazim sa konkretnim činjenicama i evo izašao sam pred vas sa vrlo konkretnim i jasnim podacima.

Da biste shvatili koliki je preporod u Srbiji, samo u ovoj oblasti nastupio, malopre sam rekao da je ukupan broj radnika u građevinarstvu 2022. godine u odnosu na 2012. godinu povećan za 72%. Evo po nekim gradovima da vidite, u Beogradu i Novom Sadu povećan je za 50%, u Kruševcu povećan je za 90%, u Kragujevcu povećan je za 147%, u Loznici za 260%, u Boru za 582%. Dakle, samo kada govorimo o građevinarstvu. Gde nam je bio Bor 2012. godine?

Nisam upućen da u detalje govorim o rudarstvu, tu je i koleginica Đedović, ali se jedne stvari, kao čovek koji se poodavno bavim politikom sećam. U tom istom Boru držane su ljudima lekcije da treba da treba da prestanu da kopaju rudu i da seju kikiriki. To nije izmišljotina, postoje sačuvani video zapisi, snimci, došli ljudi i pričali u Boru, koji je od Đorđa Vajferta i 19. veka podigao industriju Srbije, da zatvore rudnik i da seju kikiriki.

Danas je to grad u kome je prosečna plata preko 100.000 dinara.

(\_\_\_\_\_\_\_\_\_\_\_\_\_\_\_: U kome se umire.)

A u drugim mestima se ne umire. Umiralo se pre 11, 12, 15 godina zbog toga što nisu imali posla i zbog toga što su gladovali. Danas u Bor dolaze ljudi iz Paraćina, Svrljiga, Boljevca, Negotina, Zaječara da rade i malo ih je. Deset i po hiljada ljudi je samo u toj kompaniji zaposleno. Deseti i po hiljada ljudi. Dake, nisu došli da seju kikiriki i nije došlo do preporoda zbog toga što su sejali kikiriki, pa su se na taj način obogatili.

Da se vratimo na priču o realno nedovoljnim platama da se živi. Reći ću vam odmah, da li su minimalne zarade u Srbiji dovoljne? Pa nisu dovoljne, to svako od nas dobro zna, mada niko od nas ko sedi u ovoj prostoriji ne radi za minimalnu zaradu.

Reći ću vam jednu stvar. Minimalna zarada 2012. godine bila je 17.700 dinara i pokrivala je 53% minimalne potrošačke korpe. Znači, sa 17.700 dinara 53% minimalne potrošačke korpe. Ove 2023. godine ta minimalna zarada je 40.020 dinara i pokriva 87% minimalne potrošačke korpe. Je li to dovoljno? Nije, ali vam danas u Srbiji u 90% porodica rade oba bračna partnera, a te 2011. godine u Srbije je, ako je imao sreću, radio jedan, pa mi vi recite jel je bolji jedan minimalac od 7.700 dinara ili su bolja dva minimalca od 40.020 dinara, što je 80.040 u zbiru?

Ja neću nikome da pričam, niti da držim lekciju - znaš možeš da živiš od 40.000 dinara. Ne, teško jeste, ali priznaćete doći sa 17.700 do 40.020 dinara, doći sa 53% pokrivenosti minimalne potrošačke korpe na 87% , pa je li to napredak? Jeste.

Reći ću vam još nešto, a šta je potvrda da se o bezbednosti i zdravlju radnika vodi više računa. Jednu stvar moram da dodam. Neću da prihvatam nikakve paušalne ocene - radnici nam umiru na trakama, umiru na poslu. Dajte ime, prezime konkretan slučaj, evo ga odmah zapisnik inspekcije rada koja je izašla na lice mesta, sa izjavama, sa svim što je preduzeto, šta je postupano, kako je postupano i da vidim. Dajte mi primer, ako imate, da to nije urađeno.

Ovde mi je jedna koleginica iz jedne opozicione stranke prišla u petak, donela jednu prijavu, odmah smo je uzeli u rad, nažalost nije danas ovde sa nama. Kada bude došla, pokazaću joj šta je postupljeno po toj prijavi.

Jel postoji primer gde je neko zatvorio kapiju inspekciji rada koja je došla da izvrši nadzor? Dajte mi konkretne podatke. Ja znam za neke druge stvari. Znam za neke druge slučajeve gde se inspektorima rada, inspektorima socijalne zaštite ne dozvoljava da uđu da vrše službeni nadzor.

Dakle, daću vam, dame i gospodo narodni poslanici, uvaženi građani Srbije, vrlo konkretne podatke koji govore o tome kolika se vodi briga o bezbednosti i zaštiti na radu.

Dakle, kada dođe do povrede na radu, uglavnom lica koja su pretrpela povredu ili njihove kolege i koleginice podnose prijave inspekciji rada da se izvrši nadzor. Takvih prijava 2012. godine je bilo 1.243, 2012. godine bilo je 1.243 prijave zbog povrede na radu. Godine 2022. prijava je bilo 982, to je 26% manje . Ovo je i dalje visok broj prijava ali je značajno niži, što govori o tome da je i manje povreda bilo.

Reći ću vam još nešto i da time zaključim ovu priču. Hajde da vidimo sledeće, samo da uporedimo podatke u nadzorima koje su inspekcija i Uprava za bezbednost i zaštitu na radu vršila kod pravnih lica i preduzetnika koja su pružala usluge iz oblasti bezbednosti i zdravlja na radu drugim pravim licima. Godine 2011. izvršena tri nadzora, nula oduzetih licenci. Godine 2012. šest nadzora u celoj Srbiji, nula oduzetih licenci. Godine 2021. dvadeset i devet nadzora, 10 oduzetih licenci. Pazite, od 29 oduzeto 10 licenci. Godine 2022. četrdeset i osam nadzora, oduzetih licenci 16. Samo uporedite: 2011. godine tri nadzora, nula licenci oduzeto; 2012. godine šest nadzora, nula licenci oduzeto; 2021. godine 29 nadzora, 10 licenci oduzeto; 2022. godine 48 nadzora, 16 licenci oduzeto. Šta to govori?

Predlog zakona koji se nalazi pred vama, dame i gospodo narodni poslanici, nije idealan, takav ne postoji, ali značajno unapređuje sistem bezbednosti i zdravlja na radu u odnosu na prethodni zakon. Sa svim izmenama i dopunama ovaj Predlog zakona je vrlo jasan, precizan i pokriva sve one nedostatke koji su utvrđeni i sa kojima smo se u radu suočavali u prethodnom periodu.

Da li možemo da obećamo da ćemo imati do kraja ove godine 360 inspektora? Naš cilj je 307. To ne može da vam obeća niko, jer niko ne može ljude da natera da se prijavljuju i rade taj posao, ali da ćemo se truditi da taj broj povećamo, hoćemo.

Još jedna stvar, 2012. godine radilo je 250 inspektora. U toj godini 250 inspektora rada izvršilo je 53.743 nadzora. Znači, 250 ljudi 53.743 nadzora. U prošloj, 2022. godini, godini radilo je 214 inspektora. Dakle, 36 inspektora manje, ali je 214 inspektora izvršilo 65.043 nadzora, što je za 21% više, i to je dokaz da se radi više. S tim što je onih 250 inspektora kontrolisalo rad u privredi Srbije u kojoj je tada radilo nešto više od 1.700.000 ljudi, a ovih 214 inspektora je kontrolisalo rad u privredi Srbije u kojoj radi 2.310.000 ljudi. Tim ljudima odajem priznanje i trudiću se kao resorni ministar da im poboljšamo uslove rada, da povećavamo broj inspektora i da povećamo broj nadzora, pogotovo vanrednih nadzora koji se ne najavljuju. Ako imate podatke da je neko inspektoru rada zalupio vrata i nije mu dao da uđe, odmah imate mogućnost, način, kontaktirajte mene, kontaktirajte ministarstvo, prijavite to.

Ono što je problem jeste što mi imamo slučajeve gde ljudi koje bi trebalo javno zvanje i funkcija da obavezuju da taj posao rade savesno, u skladu sa zakonom, zatvaraju inspekcijama, različitim inspekcijama vrata i ne dopuštaju inspektorima da vrše svoju službenu dužnost.

Prema tome, nije ova Vlada, niti ova vlast u Srbiji neko ko se rukovodi filozofijom profita. Mi se rukovodimo filozofijom stvaranja od Srbije države u kojoj može pristojno i dostojanstveno da se živi od svoga rada, a prvi uslov jeste da imate posao, prvi uslov jeste da se zaposlite. Kada se pogledaju podaci, oni vrlo jasno govore i o rastu minimalne zarade, i o rastu prosečne plate, i o ostvarenju postavljenih ciljeva do 2025. godine, ko o građanima Srbije brine, ko ih zapošljava, a ne otpušta, ko im stvara bolje uslove za egzistenciju i veće šanse za bolji život u našoj otadžbini. Hvala na pažnji i živela Srbija.

PREDSEDAVAJUĆA: Zahvaljujem, ministru Selakoviću.

Reč ima ministarka Irena Vujović. Izvolite.

IRENA VUJOVIĆ: Hvala, predsedavajuća.

Poštovani narodni poslanici, poštovani građani Srbije, danas takođe rasprava vezano za izmene i dopune Predloga zakona o upravljanju otpadom, iako neki od poslanika su pominjali i Zakon o integrisanom sprečavanju i kontroli zagađenja životne sredine, dakle i dozvole koje se u okviru tog zakona izdaju, dakle integrisane pre svega, IPPS.

Naravno da nije strašno pogrešiti neko slovo. Da li je to urađeno slučajno ili namerno, nema sad nikakve veze, jer važno je pričati o Zakonu o upravljanju otpadom, a isto tako podvući šta je to sve Vlada Republike Srbije i Ministarstvo zaštite životne sredine uradilo u prethodnom periodu. Naravno da to još uvek nije dovoljno, ali isto tako od onih koji ništa nisu uradili kada su mogli, sramno je to minimizirati.

Pre svega, kada govorimo o kvalitetu vazduha, naravno da postoje gradovi i opštine u kojima se beleži prekomerno zagađenje vazduha. Znamo da je to višedecenijski problem u Republici Srbiji. Baš zato što smo svesni tog problema, niko više nikada pre nas, dakle pre ove vlasti, nije upravo uložio u popravljanje kvaliteta vazduha.

Pojedini poslanici koji pričaju da sve ne valja, moram samo da ih podsetim da ministri koji su njima bliski, oni kada su bili na vlasti oni su ostavljali u budžetu nula dinara za pošumljavanje i ozelenjavanje kao jednu od važnih mera za popravljanje kvaliteta vazduha.

Iako su ti budžeti bili veliki, ne naravno kao sada, ali značajno veliki za životnu sredinu 2011. i 2012. godine, nula je ostavljana za pošumljavanje i ozelenjavanje, ali zato za marketing je ostavljano u budžetu preko 500.000 evra.

Ova vlast i ova Vlada Republike Srbije su odvojili značajna sredstva, pre svega za zamenu kotlarnica u javnim ustanovama, za zamenu kotlarnica u individualnim domaćinstvima. Ovo je već treća godina zaredom da ostavljamo značajna sredstva upravo za tu namenu. Dakle, svake godine preko 50 jedinica lokalne samouprave učestvuje u konkursima. Trude se da imaju što kvalitetniji projekat i da u svojoj opštini poboljšaju kvalitet vazduha. Na tome uspešno i radimo i nastavićemo isto tako.

Da se vratim na temu, vezano za upravljanje otpadom i apropo toga da ništa nije urađeno, da su svuda divlje deponije, moram da podsetim da, pre svega, za divlje deponije i smetlišta smo nekada i sami odgovorni.

Još jednom, apelujem na sve nas, dakle pre svega na građane Srbije, da vodimo računa o životnoj sredini jer nam je iz dana u dan, svakome od nas, ona važnija.

Mislim da smo već i puno toga uradili na podizanju svesti, da svaka ova sednica i naravno svako od nas kada pomene to verovatno i sami sebe pokušavamo da korigujemo i razmislimo dobro o tome gde ćemo odložiti otpad.

Isto tako, Vlada Republike Srbije odvojila je značajna sredstva kako bi obezbedila neophodnu zelenu infrastrukturu, kako bi svi mi mogli da se ponašamo u skladu sa propisima, da razdvajamo otpad i da podižemo stopu reciklaže.

Vlada Republike Srbije i Ministarstvo zaštite životne sredine značajna sredstva ostavljaju za zatvaranje nesanitarnih deponija, a to su lokacije na kojima smo mi kao društvo preko 50 godina odlagali otpad. Sada ih zatvaramo, rekultivišemo, saniramo. Na tim lokacijama su sada zelene površine, neretko i parkovi i svakako su zdravije i utiču, takođe, na bolji kvalitet vazduha.

Mi u ovom trenutku očekujemo potpisivanje ugovora za zatvaranje nesanitarne deponije u Rumi, Zrenjaninu, u Požegi. Prethodne godine smo nekoliko izuzetno velikih deponija zatvorili. Isto tako, što je još važnije, radimo na izgradnji regionalnih centara.

Dakle, trebalo nam je dve godine da pripremimo dokumentaciju, ne samo mi u Ministarstvu, nego već i jedinice lokalne samouprave, da vidimo šta je sve to što je neophodno kako bi taj projekat bio prepoznat od strane Vlade i kako bi se ulagalo u njega.

Nekoliko puta sam ponavljala da imamo sredstva što je država Republika Srbije, dakle, obezbedila od strane Evropske banke za obnovu i razvoj, 150 miliona evra za izgradnju regionalnih i reciklažnih centara.

Ono što želim svima da kažem, a dugo je najavljivano, jeste da se upravo pregleda dokumentacija koja će nam kazati ko je izabrani izvođač za početak radova upravo na deponiji „Kalenić“.

Dakle, očekujem da negde već u narednih mesec i po dana, najkasnije dva pođemo, naravno svi zajedno, odnosno ko bude mogao i hteo, i da označimo početak radova na izgradnji tog regionalnog centra koji je jedan od najvećih u Srbiji, s obzirom na broj stanovnika i opština koje će gravitirati ka njemu. Dakle, 11 opština i 500.000 stanovnika. Dakle, te potrebe da se zadovolje.

Onda, nakon toga krećemo takođe u, da kažem, završnu fazu pre izbora izvođača radova za deponije u Pirotu, za deponije u Somboru, izgradnju Užice – Duboko. Sremska Mitrovica, koju smo takođe pominjali, takođe će biti proširenje, dakle, tog regionalnog centra.

Paralelno sa tim što zatvaramo nesanitarne deponije koje smo koristili i decenijama, što gradimo regionalne centre, da, imamo konkurs za čišćenje i uklanjanje smetlišta. Dakle, to je ono na šta mi naročito, kao društvo, moramo da obratimo pažnju, da lokacije koje jednom uklonimo ostanu trajno čiste.

Naravno da nam tu pomažete vi, dragi građani Srbije, jer mi sada moramo da budemo korektivni faktor jedni drugima, ali isto tako nam pomaže i inspekcija.

Dakle, nismo mi ti koji ne možemo ni kod koga da odemo na vrata i ne možemo nikome da napišemo kaznu i da ga zatvorimo. Naprotiv, to je bio ranije trend i zato sada i imamo probleme na terenu i zato i moramo da donosimo izmene i dopune ovog zakona koji nije valjao i koji je baš imao propuste ka mnogim neodgovornim pojedincima koji su se bavili upravo i neopasnim i opasnim otpadom. Da, sada ćemo to promeniti.

Brojke, naravno, i statistika u smislu zatvaranja objekata, u smislu privrednih prestupa, u smislu krivičnih prijava i uopšte obilaska inspekcije govore u prilog tome da možemo da odemo kod svakog i da ćemo ići kod svakoga ko može na bilo koji način da naruši kvalitet životne sredine ili, naravno, da vidimo kako posluje neko ko želi da se bavi nekom od ovih oblasti upravljanja opasnim ili neopasnim otpadom.

Tako da, građani Srbije, naravno da ćemo čuti mnogo optužbi i to je i normalno kada stižu iz klupa poslanika opozicije, ali ja ću svaki put da vas podsetim koliko je Vlada Republike Srbije u poslednjih nekoliko godina uložila u životnu sredinu i koliko ćemo i nastaviti sa ulaganjem.

Naravno da to nije jednostavan proces, naravno da moramo zajedno da nižemo te rezultate, naravno da moramo da obezbedimo zelenu infrastrukturu. To je ono na čemu svi insistiramo i da moramo da završimo jedan proces da bi započeli drugi.

Dakle, nisu ovo jednostavne stvari. Niko ne kaže da može da se reši u danu, da mogu da se reše višedecenijski problemi, ali da, mi smo jedini koji želimo da rešimo te probleme o kojima i naši budžeti govore o tome i ulaganja.

Uostalom, svako od vas može da vidi rezultate u opštini ili gradu u kome živite, da sigurno minimum jedan ekološki projekat se već završio ili se uspešno odvija, a to su naravno stvari koje su lako proverljive.

S toga, građani Srbije, nadam se da ću imati priliku da pričam šta još radimo u Ministarstvu kada budu neke druge teme na dnevnom redu. Danas kada govorim vezano za otpad, neophodno je, još jednom napomenuti, dakle Ruma, Zrenjanin, zatvaranje nesanitarnih deponija zato što su to građani tražili i zato što su nam pisali godinama o tome da im to narušava kvalitet životne sredine.

Takođe, linija za separaciju otpada u gradu Pančevu, kako će biti još pojednostavljena procedura razdvajanja otpada i izuzetno važna stvar pored transfer stanice u Petrovcu na Mlavi, koja se ovih dana završava, odnosno radovi, počinju sa radom, krećemo u izgradnju transfer stanice u Smederevu.

Ja bih stvarno volela i da se sve ovo radilo u prošlosti, a ne da se ulagalo u marketing, jer sada bi svakako imali mnogo više rezultata i mnogo više dobrih primera. Hvala vam.

PREDSEDAVAJUĆA: Zahvaljujem ministarki Vujović.

Koleginice Tepić, Poslovnik?

Izvolite.

MARINIKA TEPIĆ: Zahvaljujem potpredsednice.

Smatram da ste prekršili član 27. koji vas obavezuje da se starate o primeni ovog Poslovnika i prekršili ste ga u delu što niste prekinuli ministarku Vujović da joj objasnite iako se ovo ne dešava prvi put, ali s obzirom da smo u ranim satima zasedanja, ne bi valjalo da se u tom tonu nastavi.

Smatram da je trebalo da je prekinete da joj objasnite da je i gospođa Vujović i svi ministri ovde, ne samo što su gosti Narodne skupštine, nego da su dužni i oni da se ponašaju i obraćaju poslanicima u skladu sa Poslovnikom. Nemaju pravo da dele ovde građane i poslanike na one koji su iz vlasti i na one koji su iz opozicije, jer oni su ovde ministri Vlade Republike Srbije, ne vlade SNS, bar tako zakon i Ustav kažu, gospodo, nego ministri Vlade Republike Srbije. Dakle, i ministri onih građana koji nisu za njih glasali ili koji uopšte nisu glasali.

Ako možda neko nije imao iskustva, nije bio poslanik, ili nije imao priliku da ovo savlada, nemam ništa protiv, a i kolege iz mog poslaničkog kluba, da odredite neku pauzu pa da uputite ministre da se poslanicima obraćaju sa dužnim poštovanjem, jer su nas ovde građani birali da u njihovo ime zastupamo njihove interese, postavljamo pitanja ministrima, da kritikujemo, u čemu je problem. Vaše je da nam odgovarate, na konstruktivan način, nadam se.

Ovaj pokušaj nipodaštavanja već od prepodneva, kao sada će opozicija nama nešto, a mi ćemo onda opoziciji nešto drugo, to može iz onih klupa. To je naš posao, ali posao ministara, gospođo potpredsednice, to nije. Oni su ministri Vlade ove države i dužni su prema svima da se ophode sa velikim i dužnim poštovanjem i da odgovaraju u nedogled ako treba i na teška i na laka pitanja, da propagiraju, naravno, politiku koju zastupa… (Isključen mikrofon.)

PREDSEDAVAJUĆA: Vreme, gospođo Tepić.

Mislim da smo dovoljno vremena da čujemo na šta ukazujete.

Molim vas kolege, ne mogu da se zaista nadvikujem.

Ne smatram da sam prekršila Poslovnik, tim pre što ministarka u svom izlaganju nijednom rečju nije uvredila nikoga od narodnih poslanika. Konstatacija da su neki poslanici predstavnici vladajuće većine, a neki opozicioni svakako se ne može smatrati uvredom, te vas molim da bez obzira na osetljivost, na koju lično imate pravo, ipak budemo racionalni.

Da je ovde izgovorena bilo koja reč koja je bila uvredljiva za bilo koga od narodnih poslanika ili građana Srbije svakako bih prekinula ministarku. No, to se zaista u izlaganju ministarke Vujović nije dogodilo.

(Borko Stefanović: Replika.)

Kolega Stefanoviću, vi nemate osnov za repliku, žao mi je, ministri su oboje odgovarali na ono što su bile vaše dileme. Molim vas…

(Borko Stefanović dobacuje.)

…niste imali nijedno pitanje koje vam je upućeno u tom smislu. Ne. Dozvolićete mi da rukovodim ovom sednicom. Nemate zaista osnov za repliku, jer su oba ministra odgovarala na ono što su bile vaše konstatacije.

U tom smislu, ako sada uđemo u taj krug replika koje bih otvorila dozvoljavajući vam da …

(Borko Stefanović: Ministar Selaković je postavio meni pitanje.)

Stvarno se ne sećam, ali daću vam dva minuta da odgovorite na pitanje koje vam je ministar Selaković uputio.

(Narodni poslanici SNS: Poslovnik.)

Sačekajte, imamo Poslovnik.

Kolega Jovanov. Izvolite.

MILENKO JOVANOV: Član 103.

PREDSEDAVAJUĆA: Izvinjavam se. Nisam primetila Poslovnik.

MILENKO JOVANOV: Sve je u redu.

Član 103. stav osam predviđa mogućnost da se, odnosno dužnost predsedavajućeg ili predsednika da vreme koje narodni poslanik iskoristio zloupotrebljavajući pravo iz stava 1. odnosno da ukaže na povredu Poslovnika oduzme od ukupnog vremena koje pripada njegovoj poslaničkoj grupi itd.

Dakle, mi smo ovde imali u jednoj rečenici ukazivanje na nekakvu povredu Poslovnika koja se odnosi na rukovođenje sednicom, a onda doprinos Marinike Tepić razvoju političke teorije, odnosno teorije politike i političkih nauka u Srbiji, da ona nama objasni kako funkcioniše parlamentarni život, šta radi Vlada, šta rade poslanici itd.

Dakle, to nije sporno, ali to može da radi od vremena svoje poslaničke grupe, a ne zloupotrebom Poslovnika, pa vas molim da to primenite. Hvala.

PREDSEDAVAJUĆA: Potpuno ste u pravu kolega Jovanov.

Da li želite da se izjasnimo o Povredi Poslovnika? (Ne.)

Ovog puta ću propustiti svoje pravo da na taj način postupim, ali ću svaki put naredni kada se dogodi zloupotreba postupiti tako.

Još jedan Poslovnik.

(Marijan Rističević: Kada sam ja na redu?)

Nisam čula kolega Rističeviću..

BRANIMIR JOVANČIĆEVIĆ: Dakle, član 104. - ako se uvredljivi izrazi odnose na poslaničku grupu, odnosno, na političku stranku kojoj narodni poslanici pripadaju toj poslaničkoj grupi u ime poslaničke grupe pravo na repliku imaju predsednik predstavnik poslaničke stranke, a ja sam ovlašćeni u ime DS, pa sam hteo da repliciram ministarki na nekoliko teza… (Isključen mikrofon.)

PREDSEDAVAJUĆA: Repliciraćete neki drugi put ne tako što ćete zloupotrebiti Poslovnik.

Ja vas molim zato što biste hteli da replicirate nekome ko vas nije uvredio na bazi člana koji tretira da reklamirate Poslovnik zato što ste uvređeni.

Hajte, sedite, ne vređajte moj intelekt pre svega, a ni intelekt građana Srbije.

Kolega Stefanoviću, imate dva minuta.

BORKO STEFANOVIĆ: Stvarno ne znam, prosto mi žao dođe. Razumete, ovo je po Poslovniku i po pravilima koje smo ustanovili davno. Čini mi se, vrlo civilizovana, konstruktivna razmena i odgovori i pitanja su postavljeni.

Dakle, zaista ne vidim zašto ja sad se osećam neprijatno što mogu da odgovorim.

PREDSEDAVAJUĆA: Nemojte se osećati neprijatno, baš zato što su bili civilizovani odgovori mislila sam da nemate kontra odgovor, ali izvolite.

BORKO STEFANOVIĆ: Ministar je pitao – da li je smanjenje preko 300 inspektora za rad u odnosu na ne znam 230. Pa nije smanjenje, ali imate 400 hiljada privrednih subjekata, ministre, koje pokrivate sa tako malim brojem inspektora. To je prva stvar.

Druga, predlozi zakona koje dajete su po običaju dobri predlozi u mnogo čemu, ne u svemu, u mnogo čemu, ali život koji vas okružuje u vašem domenu je u potpunoj suprotnosti sa onim što vi predlažete i što radite.

Slušajući vas, kao da zaista ste i vi konzument ovih Telekomovih kanala. Znači, vi stvarno verujete u to? Vi mene pitate – dajte mi ime. Evo, Danka Ranković, 48 godina, u februaru iz fabrike „Leoni“ preminula. Da li ste nazvali porodicu Danke Ranković kao nadležni ministar? Da li ste nešto učili da utvrdite da li je neko u fabrici „Leoni“ odgovoran za njenu smrt?

Prošle godine 56 ljudi nam je izgubilo život na radnom mestu, 56, a preko hiljada povređenih. Vi to pravdate privrednim napretkom. Vi kažete – imamo višak gradilišta. Tako je, a što ne kažete jel imaju ta gradilišta dozvolu, ministre?

Kažete – imamo preko 230 hiljada radnika. Kažite građanima Srbije koliko su stranci na tim gradilištima, a ne naši ljudi sa našim državljanstvom? Nisam ja protiv toga, ali kažite strukturu.

Kažete – bilo je milion i 700 hiljada zaposlenih, sada preko dva miliona. Kažite, svakoga ko je ubrao jednu jabuku ste stavili u evidenciju da radi. Svako ko je radio tri minuta ste stavili u evidenciju. Promenite metodologiju.

PREDSEDAVAJUĆA: Završite kolega Stefanoviću.

BORKO STEFANOVIĆ: Po vašoj metodologiji uskoro ćemo ko u Severnoj Koreji svi da rade. Hvala puno.

PREDSEDAVAJUĆA: Ministar Nikola Selaković.

Izvolite.

NIKOLA SELAKOVIĆ: Zahvaljujem uvažena predsedavajuća.

Dame i gospodo narodni poslanici, poštovani građani Srbije, moj prethodnik je, prethodni govornik je politički veštiji i ume da izbori sebi pravo. Ja nisam postavio nijedno jedino pitanje, a ponajmanje ono koje mi je stavljeno u usta. Ali, nemam nikada problem da razmenjujem argumente i da vodim jednu ozbiljnu argumentovanu i demokratsku raspravu.

Ajde da krenemo od ovoga što je malopre pomenuto, a reč je o nečemu što svakako najveću bol stvara porodici Danke Ranković koja je preminula 21. februara kod poslodavca „Leoni Wiring Systems Southeast“ d.o.o.

Ja ću pročitati građanima Srbije sažetak sprovedenog nadzora, nemam nikakav problem za to, kao i za svaki drugi slučaj, a ima ih više, to je tačno. Kaže se ovako - Povodom povrede na radu Danke Ranković koja se dogodila dana 21. februara 2023. godine kod poslodavca „LEONI Wiring Systems Southeast d.o.o“. Poslodavac je blagovremeno obavestio Odeljenje inspekcije rada u Kraljevu. Dakle, poslodavac je obavestio Odeljenje inspekcije rada. Dana 27. februara 2023. godine Odeljenju inspekcije rada Kraljevo je putem elektronske pošte ovaj poslodavac izvršio dopunu izveštaja u kojoj je navedeno da je povreda na radu Danke Ranković od strane lekara ocenjena kao teška.

U postupku inspekcijskog nadzora povodom povrede na radu Danke Ranković inspektor rada Odeljenja inspekcije rada Kraljevo utvrdio je sledeće. Prvo, povreda na radu dogodila se u proizvodnoj jedinici Kraljevo, Jovana Deroka 4a, dana 21. februara 2023. godine u 18,20 časova, u drugoj smeni, u četvrtom satu rada. Mesto nastanka povrede na radu je linija 3 za montažu S-206. Do povrede na radu Danke Ranković došlo je prilikom gubitka ravnoteže i pada.

Po izjavi menadžera proizvodnje i inženjeringa za dan 21. februar 2023. godine na liniji na kojoj je radila povređena radnica u drugoj smeni proračunata brzina trake bila je na stepenu četiri, odnosno 27,5 herca, od ukupno mogućih 14 stepeni. Dakle, bila je na stepenu četiri od mogućih 14 stepeni, odnosno 46 herca.

Aktom o proceni rizika radno mesta radnika u proizvodnji na kojem je radila povređena zaposlena nije utvrđeno kao radno mesto sa povećanim rizikom.

Povređena zaposlena je prilikom osposobljavanja za bezbedan i zdrav rad upoznata sa uputstvom za bezbedan i zdrav rad linije za montažu. Stavljena je na uvid evidencija osposobljenosti Danke Ranković za bezbedan i zdrav rad u obrascu broj šest.

Da li mi je ljudski teško i krivo zbog toga što se to dogodilo? Jeste. Ali, hajde ljudi da budemo prvo odgovorni prema ovoj porodici koja je doživela nešto strašno, svakako prema drugim radnicima, prema samom poslodavcu. Da li je ovo moguće da se desi? Pa, ovo se dešava svugde u svetu. Šta je rešenje? Hoćete da mi kažete da kada smo imali 20 hiljada nezaposlenih u Kraljevu, da je to bilo odlično i da nije postojala mogućnost povrede na radu zato što nije bilo rada? Zato što je neko omogućio da se pre toga u Kraljevu zakatanči sva privreda koja je nešto radila?

Podsetiću vas, u Kraljevu u kojem je radio jedan „Magnohrom“, jedna od dve evropske kompanije koja je proizvodila komponente za visoke peći, neodgovorna i štetočinska vlast u Srbiji je dozvolila da se ta kompanija proda onoj drugoj da bi bila uništena kao konkurencija, da bi se Kraljevčani isterali na ulicu, da bi ostali bez posla i da bismo imali 20 hiljada nezaposlenih u jednom Kraljevu. I onda kada posle godina muke koje su ne samo uništavanjem privrede u Kraljevu, nego začinjene na kraju, da vas podsetim, Kraljevo je grad koji je u jednoj nedelji primilo gotovo 30 hiljada interno raseljenih sa KiM, pa je Kraljevo grad u kome su uništeni i „Magnohrom“ i Fabrika vagona, pa je Kraljevo grad koji je pogodio zemljotres 2010. godine, i sa žestokom mukom, a dobro se sećam kada je odlazio predsednik Vučić u Kraljevo, sa žestokom mukom privučete investitora da dođe i zaposli Kraljevčane, da bi ostali ljudi tu, i dogodi se u jednoj od tih fabrika nemio događaj. Šta to znači?

Jel to znači da treba zatvoriti fabriku? Jel to znači da treba otpustiti ljude? Ovde je inspekcija rada uradila svoj posao kako je trebala. Nažalost, ne možemo da vratimo, ali zato postoji, ne još uvek u sistemu koji bismo želeli da postignemo, osiguranje zaposlenih kada im je ugrožena bezbednost i zdravlje na radu, kada dođe do povrede, kada dođe do profesionalne bolesti ili do povrede u vezi sa radom. Znači, mislim da je to nešto što ovim zakonom nismo mogli da uredimo kako treba, ali da ćemo raditi na tome, hoćemo da radimo.

Što ne kažem koliko je dozvoljenih gradilišta? Pa ja sam dao vrlo jasan pregled. Godine 2012. građevinskih dozvola je izdato 7.267, 2022. godine građevinskih dozvola je izdato 29.344. Pa gde ćete više?

I reći ću vam još nešto što nisam malopre rekao, propustio sam. Zašto danas imamo manje interesovanje ljudi da budu inspektori? Pa zato što smo se borili da stvorimo sistem u kome će ljudi hteti više da rade u privatnom nego u državnom sektoru. I da li danas imamo probleme? Imamo probleme vezano za to. Imamo manje interesovanje ljudi da se prijave da rade u Inspektoratu rada sa onim kvalifikacijama koje tražimo. Zašto? Zato što su zaposleni na nekom drugom mestu, gde ostvaruju bolju platu.

Ceneći svačije političko umeće, ja se trudim da ovde izlazim sa vrlo konkretnim, jasnim i preciznim podacima. Oni su neumoljivi. Oni su neumoljivi. A to da li uključujemo u zaposlene one koji uberu jabuku, pa uključujemo ih. A u neko vreme kada su se neki drugi pitali, takvi nisu bili uključeni ni u šta. I ja se ne stidim toga koji bere jabuku, ali mi je krivo što u Srbiji nema više ko da bere jabuke. E to je stvar nad kojom treba svi da se zapitamo zašto je tako.

Juče sam imao priliku da razgovaram, ali govorim kao ministar za rad, i daćete mi priliku ovo da kažem, bio sam na sastanku predsednice Vlade sa predstavnicima sindikata u prosveti. Govorilo se o tome da imamo problem da motivišemo mlade ljude da studiraju na fakultetima one odseke koji obrazuju prosvetne radnike. Nemojte, ljudi, da se ponašamo kao da se to dešava samo kod nas. Znate, Srbija je kao jedinstven slučaj po tome. Ove godine Saveznoj Republici Nemačkoj nedostaje 42.000 prosvetnih radnika, 42.000.

Dakle, to pokazuje jednu opštu tendenciju na evropskom kontinentu. Srbija je deo tog prostora. Srbija je bila, jeste i biće Evropa uvek. Samo u glavama nekih možda to nije. Ali ne želim da ulazim u tuđe glave, pa da kažem u kom smislu. Svako odgovara za svoje reči, postupke i misli. Ko smatra da Srbija nije Evropa, taj ima ozbiljan problem. Srbija, kao što rekoh, je bila, jeste i biće Evropa i češće je od mnogih drugih bila branik i branič Evrope i time se ponosila i ponosi se i ponosiće se.

Da zaključim, dakle, na svaki upit možete da dobijete konkretan i direktan odgovor. Da li mislim da je zakon dobar, i hvala što ste rekli da zakon ima dobar tekst? Da li je činjenica da će on potvrditi svoj kvalitet primenom? Hoće. Dakle, samo primena može da potvrdi da li je neki zakon suštinski dobar ili nije. Ja mislim da je ovaj zakon ozbiljan iskorak u odnosu na postojeći, a trudićemo se da to i kroz njegovu primenu pokažemo. Hvala vam.

PREDSEDAVAJUĆA: Zahvaljujem, ministre Selakoviću.

Reč ima kolega Marijan Rističević. Izvolite.

MARIJAN RISTIČEVIĆ: Zahvaljujem.

Dame i gospodo narodni poslanici, mislio sam da govorim o poljoprivredi, ali sam se sada posle nastupa nekih opozicionih kolega predomislio. Kada budu amandmani imam nekoliko amandmana, pa, ću tada govoriti o poljoprivredi i rezultatima u 2011. godine i napretku u toj oblasti.

Dame i gospodo narodni poslanici, ovde je govorio čovek koji je promenio pet stranaka, prebivalište, ime, samo još pol nije promenio. Promenio je stavove, govorio je o jabukama. U njihovo vreme nije bilo jabuka, sve jabuke su pojeli žuti crvi. Govorio je o platama, o povredama na radu, pa, ću ja pokušati vrlo kratko da pokažem kakva su prava imali radnici za vreme dok je on je on ubirao gomilu jabuka?

Setite se samo da je bio pregovarač NIS-a, zamislite onako jeftino prodati NIS, koliko je jabuka bilo u nečijoj košari, da bi se tako niska cena postigla i takav ustupak ruskoj strani učinio? Zamislite neko ko je učinio tako veliki ustupak ruskoj strani, koji je dao sve rezerve nafte i gasa, koji nije obezbedio Južni tok da se to garancijom obezbedi, da će to biti izgrađeno o trošku ruske strane, zamislite sada kada on hoće još i da im uvede sankcije iako su mu valjali kao niko u životu.

Ako kažem da on baš i nije bio takav borac za slobodu i demokratiju, navešću vam primer da je bio sin Slobinog naftaša, zato ga je valjda to kvalifikovalo da sa Rusima napravi tu transakciju, da ja tvrdim da cena od 400.000.000 veoma niska, da samo prve godine profit bio u NIS-u daleko veći, a da je kredit koji je povučen za investicije bio iz kredita za koji je založena firma, koji su navodno kupili.

Evo, ovako su se oni starali, molim vas da mi pomognete, ovako su se oni starali o radničkim pravima, ovo ti je kaže – imali su 1.700.000 zaposlenih, slabo plaćenih i uopšte neplaćenih, otpuštenih. Ovo su bila prava, evo, sada ukoliko ta kamera bude želela da zumira, ovo je 2011. godina, kada se recimo, debelo u jabukama naplaćivali oni diližabri, kako se zove to sa izraelskom stranom? Pa, otišlo jedno 27.000.000 evra za snimke stare, 500 snimaka starih tri dana, kao oni će kao sada tri da zakupe, u stvari to je bila jedna koruptivna afera i dok su tako pregovarali o konsultantskim uslugama eto, to kaže Mile Isakov, ko će koliko para da dobije, ovo su im bila prava radničke klase.

Znači, ako zakucaš ruku ekserom onda možeš da ostvarim isplatu nezarađenih plata. Ovo je Halko, da ne govorim puno ime i prezime, koji se zakucao dan kasnije nego Goran B. koji se takođe zakucao ekserom, a prethodno je odsekao prst, da bi dobio platu.

Eto, toliko o povredama na radu, o zaštiti, pa, čak i ekologije, jer su oni stvarno bili na putu da naprave ekološku državu, nijedna fabrika nije radila, nisu se dva odžaka fabrička dimila na teritoriji Srbije. E, onda ustanete i branite kao zemlju, branite, ako neko može da mi pomogne, pa ću i tu odbranu da predstavim.

Dame i gospodo, govorio je, govorio je i o ministru kako je rekao „Telekoma“. Ministar „Telekoma“ pa, baš i nije iskočio iz ovlašćenja u „Telekomu“ su glavni akcionari državljani Srbije. Dakle, oni imaju pravo na podelu profita, to je njihova kompanija, iako je ministar stao na stranu „Telekoma“ kapa dole, treba da mu čestitam, hajde, da vidimo na čijoj strani je stao prethodni govornik, da vidimo na čiju je on stranu stao. Ali, da vidimo na čiju stranu je stao prethodni govornik? On je stao na stranu svog gazde.

Prethodna stranaka u kojoj je bio, a bio je u SPO, reformistima, DS, Levici Srbije i sada ova poslednja, a ta Levica, ti iz Levice odeš u stranku najvećeg biznismena sa 619 miliona evra. Čuda neka, a mi smo kao na strani profita, a on je na strani radnika, a on je kod čoveka čiji je biznis štiti i koji je prihodovao 619 milina evra.

Da vam kažem, siromaštvo ne proizvode siromašni niti radnici, ono što dobiju oni troše u samoposlugama, jačaju budžet i tako dalje, siromaštvo prave bogati, taj njegov gazda, koji štekuje tamo negde 619 miliona, izvuče iz pravnog sistema, kupuje napolju jahte i tako dalje, nikakvih poreskih prihoda mi od toga nemamo. Novac naravno treba davati siromašnijim, ali oni su poslednji koji mogu o tome da pričaju kako su oni usrećili siromašne, otpuštene, nezaposlene i slabo plaćene.

Toliko o njemu, a što se tiče odbrane države, depeše Vikiliksa koje niko nije demantovao, kažu sledeće. Borislav Stefanović koji je blizak predsedniku Tadiću, nemoj da bude ovo, ovo je samo citat, nemoj da bude prilika za repliku, rekao je da je predsednikov reizbor od kritične važnosti za ostvarenje DS cilja, uspostavljanje snažne veze između SAD i Srbije. U tom smislu je Stefanović uporno molio SAD, svetionik slobode kako je rekao, da odlože priznanje Kosova do okončanja drugog kruga predsedničkih izbora, odlaganje kosovske deklaracije, omogućilo bi Tadiću da izbegne poraz. Stefanović je dokazivao da je Tadić najviši prozapadni lider u regionu i da bi Tadićev reizbor bio presuda i strateški za održanje Srbije na evroatlanskom putu, podvlačim evroatlanskom putu.

Mnogi izbegavaju izraz izdaja, ali za mene je ovo bila očigledan izdaja svoje zemlje od visokog funkcionera Vlade Srbije koji je imao preporuku svog strica Mirka koji je bio Slobin diplomata, toliko o borbi protiv bivšeg režima i tatu koji je bio naftaški direktor. E, tako se on borio za stavove svoje zemlje.

Dame i gospodo narodni poslanici, veoma su sumnjivi oni ugovori sa Izraelom, u kojima smo kupovali snimke stare tri godine i za to platili 27,5 miliona ili 28,5 miliona evra, direktnom pogodbom, gde je pregovarač upravo bio on.

Takođe je bio pregovarač za NIS, takođe je bio pregovarač sa Editom Tahiri, takođe je rezultat toga bio Brnjak i Jarinje, granični prelazi i danas nas uglavnom optužuju oni za izdaju. Pazite, za izdaju nas optužuju oni koji su pustili 1800 ili 2000 UČK terorista. Sa druge strane, sa Kutijem, Borovinom, Mazrekom, sa druge strane za izdaju nas optužuju oni koji su pohapsili sve naše oficire, izručili i u najboljem slučaju penzionisali sve one koji su bili branioci Kosova, jedino zbog toga i zbog Rusije smatraju izdajnicima, drugi zbog EU, a mi koji smo za Srbiju, ispada da smo mi izdali Srbiju, a to je gotovo nemoguća stvar.

Po pitanju telekomunikacija i odbrane svoga gazde, čisto da navedem sledeću situaciju. Između toga da zastupate „Telekom“ i svoju kompaniju, između toga odakle primate i platu iz budžeta, između te ljubavi prema državi i ljubavi prema Šolaku i Đilasu, to je samo dokaz onoga što sam ja stalno tvrdio, da mi nemamo problem sa opozicijom, posebno sa ovom navodno evratlanskom, zato što oni u stvari nisu nikakva opozicija, oni samo štite Đilasov i Šolakov biznis. Ovo je živi dokaz da se vi založite za jednu privatnu kompaniju, koja je raznim vrstama kriminala dok su oni bili na vlasti dolazili do povlastica i jačali svoju kompaniju, protiv građana Srbije, navodno u „Telekomu“ su pare građana Srbije, a u SBB-u su valjda marsovci plaćali pretplatu. Ta pretplata nije javni novac. Znači, kada uplatimo državnu kompaniju, vi ste gledaoci, to je onda državna stvar i ja se sa tim slažem.

Ali, isti ti ljudi, i nikakve kontrole posebno nema u SBB-u, uplaćuju pretplatu SBB-u, koju oni, kako oni kažu, imamo neke domaće televizijske kanale itd. koje plaćamo. Ali, gle čuda, kada građani Republike Srbije SBB-u uplate pare, onda te pare idu u Luksemburg za strane ove televizije koje uopšte nisu registrovane u Srbiji.

Sada, ovako, zamislite poslanika koji je protiv svojih medija, protiv građanske kompanije, koji staje u privatnu kompaniju svoga gazde i njegovog prijatelja Šolaka, zamislite poslanika koji je protiv toga da „Telekom“ od prihoda izdržava naš sport, kulturu, jer je nesporno da su sponzori raznih fudbalskih klubova, reprezentacije itd. pa i reprezentacije koju je vodio njihov gazda kada je kontrolisao deo Košarkaškog saveza ili ceo Košarkaški savet i zamislite kada se neko založi protiv srpskog sporta, protiv srpske kompanije u korist strane Šolakove kompanije i i Sautemptonom i da mu na kraju kažem da svih 30 kanala navodnih u Luksemburgu se finansiraju, koji su fiktivno registrovani. Novac građana Republike Srbije takođe iz pretplate se ispumpava, jer se plaća tzv. reemitovanje koga nema.

Svi znamo da je izvorni program u Beogradu. Svi znamo da je to na Novom Beogradu. Svi znamo da Šolak ima 30 u Srbiji neregistrovanih kanala, za razliku od onih koji su svi registrovani u Srbiji, plaćaju doprinose REM-u, RATEL-u, SOKOJ-u, i kako se zovu sve te organizacije, dok ovi drugi ne plaćaju ništa, jer, navodno, mi istovremeno preuzimamo njihov program iz Luksemburga. Luksemburški operator je meni rekao da tamo nikakvog programa nema, da su samo registrovani, pa je veliko pitanje šta se to reemituje kada tamo nema ničega?

Znači, lepo lažu i danas imaju svoje ovlašćene predstavnike koji da se ubiju, da brane svog gazdu, da brane Šolaka, da brane Sautempton protiv Zvezde, Partizana, Reprezentacije Srbije itd. To je za mene, naprosto, neoprostivo. I zamislite sada kada te kompanije, a dele se ovi televizijski emiteri, odnosno pružaoci medijskih usluga, molim ministra da to isprati, na domaće i strane. Ovi strani reemituju program, ima i ovaj prvi koji emituju program, oni se registruju u Srbiji i plaćaju sve, a ovi drugi nisu registrovani u Srbiji, navodno samo reemituju program i normalno je da ne treba da plaćaju ništa zato što ga reemituju, istovremeno preuzimaju iz inostranstvo, ali postoji još jedan član, jel tako gospodine ministre? To je Zakon o oglašavanju koji kaže u članu 27. da ovi prvi koji su registrovani u Srbiji imaju pravo da emituju reklame, da imaju pravo na marketinško tržište, jer su registrovani u Srbiji i zato to pravo imaju i plaćaju sve. Ovi drugi, jel tako, gospodine ministre, ne treba da plaćaju ništa zato što reemituju program, ali nemaju pravo na reklame iz Srbije. Dakle, mogu da idu samo one izvorne koje se emituju u Luksemburgu. Pošto se program ne emituje u Luksemburgu, a posebno se ne emituju reklame „Jelen“ piva, Maksi sporta itd. to je sigurno da kradu domaće kanale. Neregistrovane televizije kradu reklamni prostor, zakonom propisan, domaćim televizijskim kanalima koji plaćaju sve obaveze. Kradu ih ovi koji ne plaćaju ništa.

Sada ja znam, vama se isplati da budete na tim televizijskim kanalima, pa makar oni bili kriminalni, makar oni krali domaće medije, makar oni krali televizijske prenose na koje po članu 64. nemaju pravo, jer najvažnije događaje mogu da prenose samo televizije koje emituju program i koji pružaju medijske usluge na celoj teritoriji Srbiji, što nije slučaj s tim televizijama, a to su radili na takav način krali i krali kanale sa nacionalnom frekvencijom i neko napadne opljačkane domaće medije, opljačkanu domaću kompaniju u korist jednog lopova Šolaka, kome pomaže Đilas. Oni su, dame i gospodo, zapamtite, projekat. Prazni ljudi puni sebe.

Hvala.

PREDSEDAVAJUĆA: Zahvaljujem.

Aleksandar Jerković je sledeći po prijavi za reč. Nije tu.

Reč ima Marija Jevđić.

Izvolite, koleginice.

MARIJA JEVĐIĆ: Zahvaljujem, potpredsednice.

Poštovani ministri, gospodine Selakoviću, ja dolazim iz Kraljeva i htela bih da vam se zahvalim što ste uspeli da u par minuta kažete kroz šta je sve Kraljevo i Kraljevčani prošlo zadnjih 20 godina, počev od katastrofalnih privatizacija do dolaska, nažalost, interno raseljenih lica sa Kosova.

Kažem, nažalost, jer je razlog njihovog dolaska u Kraljevo nama verovatno ovde nezamisliv, da vas neko protera iz svoje rođene kuće, pa do zemljotresa, tako da dolazak investicija u Kraljevo, Kraljevčani su to, mogu vam reći, dočekali sa velikom radošću. Da li se neko snašao na tom poslu ili nije, da li je neko zadovoljan sa tim poslom ili je očekivao nešto više, to je već do čoveka, ali nije do onog ko je doveo te investitore u taj grad.

Mogu vam reći da sam u periodu kada su sva tri giganta u Kraljevu, počev od "Magnohroma", "Jasena", Fabrike vagona, bila mlada, ali se dobro sećam kako je grad Kraljevo tada izgledao, kako je izgledao Kraljevo kada u 14.30 časova se čuje sirena za kraj radnog vremena. Oba železnička mosta su bila preplavljena ljudima. To je bila reka ljudi koja je išla ka gradu, tako da ste mi probudili neka lepa sećanja. Nadam se da će generacije koje stasavaju u Kraljevu imati prilike da to dožive kao što sam ja doživela.

Izvinite sada što sam izašla, prosto, iz dnevnog reda ove sednice, ali kao neko ko je lokal-patriota prosto sam morala da vam se zahvalim na tim rečima i podrške i razumevanja na grad iz kojeg ja dolazim.

Što se tiče zakona, ja ću inače u svom izlaganju se držati samo Zakona o bezbednosti na radu, pošto prosto nemam dovoljno vremena i drago mi je da posle skoro 18 godina dobijamo nov zakon koji precizira i definiše obaveze i odgovornost poslodavca, ali i usklađivanje sa relevantnim evropskim direktivama u ovoj oblasti.

Jedinstvena Srbija podržava predloženi zakon i pohvalno je da je i Socijalno ekonomski savet Srbije dao pozitivno mišljenje i smatram da svakom pravom poslodavcu je bitno da zaštiti i očuva zdravlje svojih zaposlenih. To je najpre moralno, to je ljudski, to je humano, ali je činjenica je da će verovatno poslodavcima predstavljati finansijski izazov da ispune sve zahteve iz zakona. Nekima će možda biti teško da to urade, ali je to sve za dobrobit i za zdravlje i za očuvanje ljudskog života. Mislim da i jedan izgubljen ljudski život nam govori da prosto moramo dobiti ovakav zakon i da moramo težiti da poboljšamo ovakav zakon.

Ja sam negde i pročitala da ste vi raspisali konkurs za prijem novih inspektora na rad i da ćete i dalje raditi na usaglašavanju i unapređenju ovog zakona.

Smatram da predloženi zakon uvodi novi termin zdravlje i to govori da je u širem obuhvatu ovog novog pravnog akta i smatram da je to značajno jer iz iskustva sa pandemijom, ali i sa sve većim brojem neprepoznavanja profesionalnih oboljenja pokazalo koliko tu ima nedostataka. Konkretno mislim na profesionalna oboljenja, na kategorizaciju i na prosto ne razlikovanje od profesionalnog oboljenja od povrede na radu i to nije nikakva novina. Spomenuli ste vi i Nemačku i koliko nedostatak… 42.000 je nedostatak prosvetnih radnika, ali kod njih u toku jedne godine se dogodi da nekoliko hiljada osiguranika ode u penziju na osnovu profesionalnog oboljenja.

Verujem da ćete kroz vaše ministarstvo raditi na tome da se ta kategorizacija i to prepoznavanje profesionalnih oboljenja budu što bolja.

Dosta izmena ima u novom zakonu i ja bih spomenula nekoliko - pooštravanje uslova za obavljanje visokorizičnih poslova kroz uvođenje dozvola za rad i, po mom mišljenju, možda jedna od najznačajnijih novina je to da će sada poslodavac morati da sprovede obuku za pravilno korišćenje zaštitne opreme, ali i mašina za rad. Do sada je bilo dovoljno da poslodavac samo obezbedi opremu, ali sada će morati da sprovede obuku zaposlenih, ali se uvodi odgovornost zaposlenih, jer su istraživanja pokazala da se u više od 80% slučajeva dogodi povreda na radu zato što radnik nije pravilno koristio zaštitnu opremu ili nije dobro koristio.

Imala sam priliku da razgovaram sa ljudima koji obavljaju poslove bezbednosti i zdravlja na radu u "Srbija vozu", "Srbija kargu" i "Infrastrukturi" i u ta tri akcionarska društva radi pet hiljada zaposlenih, gde samo 20 ljudi radi na poslovima bezbednosti na radu i kontroliše preko 2.000 ljudi koji obavljaju poslove sa visokim rizikom. Mislim na mašinovođe, na mašinovođe na manevru i druge. Oni smatraju da će upravo ovim novim zakonom, odnosno članom kojim se striktno naglašava poslodavcu da onaj koji vrši bezbednost na radu, radi samo to, jer u slučaju ovih 20 ljudi, oni su od poslodavaca dobijali i druge zadatke, tako da nisu mogli biti potpuno posvećeni bezbednosti na radu, tako da ovim zakonom će to im biti omogućeno i da će oni moći da pokažu svo svoje znanje i da zaštite sve naše radnike na železnici.

Pošto više nemam vremena, u danu za glasanje poslanička grupa Jedinstvene Srbije će podržati sve predložene zakone.

Zahvaljujem.

PREDSEDAVAJUĆA: Hvala, koleginice Jevđić.

Sledeća po redosledu narodnih poslanika je profesor doktor Jelena Jerinić.

Samo da podsetim da imate dva minuta i osam sekundi. Izvolite.

JELENA JERINIĆ: Zahvaljujem, predsedavajuća.

Iskoristiću ovo kratko vreme koje je preostalo da se osvrnem na jednu od tačaka po kojoj neće biti rasprave u pojedinostima, a to su zaključci povodom Izveštaja Evropske komisije o napretku Srbije za 2022. godinu.

Predloženi zaključci, dozvolićete mi ovo poređenje, podsećaju na onog lošeg đaka koji nakon što se roditelji vrate sa roditeljskog i dalje tvrdi da mu odlično ide i da će na kraju godine biti odličan iako je dnevnik pun kečeva i dvojki, jer to su ocene koje je dobila Srbija o Evropske komisije. Kada se kaže da nema napretka, to je jedinica, a ograničeni napredak je jedva neka iskamčena dvojka. Pritom, ceo izveštaj na sprskom jeziku se nalazi na sajtu Ministarstva za evropske integracije i teško ga je sakriti.

Ja ću se fokusirati samo na jedan primer. U izveštaju stoji da je postignut ograničen napredak, dakle dvojka, u borbi protiv organizovanog kriminala, a da proaktivne krivične istrage i sistematsko praćenje tokova novca, posebno u slučajevima neobjašnjivog bogatstva, nisu redovna praksa.

Da građanima i građankama bude jasno, neobjašnjivo bogatstvo je, na primer, kad neko iz Srbije može da kupi 24 stana u inostranstvu, dok je za 50% građana i građanki Srbije koji primaju prosečnu platu, a nemaju tetku iz Kanade, potrebno da punih 19 godina celokupnu platu daju da bi otplatili stan od 55 kvadrata u Beogradu. Isto to je kada neko može sinu da nabavi automobil koji košta više od 300.000 dolara, dok se siromašnoj deci u Srbiji na sva zvona promoviše dualno obrazovanje koje nije ništa drugo do vid radne eksploatacije i omogućavanje jeftine radne snage za velike kompanije i investitore.

Zbog ovoga, ali i zbog drugih kečeva i dvojki kojima obiluje Izveštaj Evropske komisije za 2022. godinu, mi ne možemo da podržimo ovakav predlog zaključaka u kome se ni jednom jedinom rečju ne pominju slabe ocene koje je Evropska komisija dala, posebno u oblastima borbe protiv korupcije i organizovanog kriminala. Zahvaljujem.

PREDSEDAVAJUĆA: Hvala.

Nastavljamo dalje.

Reč ima Rodoljub Stanimirović. Izvolite.

RODOLjUB STANIMIROVIĆ: Poštovana potpredsednice Narodne skupštine Republike Srbije, kolege i koleginice narodni poslanici, uvaženi ministri u Vladi Republike Srbije sa svojim saradnicima, nakon jasnog i iscrpnog izlaganja od strane ministara u Vladi Srbije i predstavnika skupštinskih odbora u vezi predloženih zakona Vlade Republike Srbije, mogu slobodno da kažem da su predlozi zakona značajni za građane Republike Srbije i imaju za cilj dalje usklađivanje sa onim što je preko svakog resornog ministarstva potrebno i predviđeno sprovesti.

Poštovani ministri, svedoci smo da je u ovom visokom domu od strane kolega iz opozicije izneto toliko uvreda i neistina da je prosto tužno da mi u toku rasprave nismo ništa konkretno čuli šta nije to dobro. Ništa me i ne čudi, jer to su upravo oni isti ljudi koji su od 2000-2012. godine uništili zemlju, doveli je pred sam bankrot, ugasili preko 600 hiljada radnih mesta, razorili privredu, rasprodali vitalne fabrike i firme.

Vaša nesposobnost u rukovođenju države se upravo i ogledala u nemogućnosti da ponovo osvojite vlast i zbog kontinuiranog kažnjavanja od strane naših građana na izborima, vi ispoljavate stalnu agresivnost, pretnje i najgore uvrede, pre svega, prema predsedniku Aleksandru Vučiću i njegovoj porodici, zato što znate da su građani Srbije samo pre godinu dana dali ogromnog poverenje predsedniku Vučiću koji je u prvom krugu drugi put pobedio sa skoro dva miliona i 300 hiljada glasova, kao što je i SNS na parlamentarnim izborima ubedljivo pobedila.

Zbog toga se kolege iz opozicije služe ružnim i sramnim metodama, ne bi li nasilno ponovo osvojili vlast, kao što su nedavno pokušali da fizički linčuju predsednika Aleksandra Vučića koji je u Narodnu skupštinu došao na poziv opozicije u vezi situacije na Kosovo i Metohiji, koje predstavlja, složićete se sa mnom, jednu od najosetljivijih pitanja za sve nas, a posebno za naš narod koji živi u ovom delu naše Srbije, koji se ujedinio i pružio jedinstvenu podršku predsedniku Vučiću neizlaskom na lokalne izbore u severnom delu Kosova i Metohije, gde je Kurti doživeo potpuni fijasko i što predstavlja po meni sramotu zapadne demokratije.

Poštovani ministri, zato i nemojte da se čudite što i vas vređaju, jer šta god da je bilo u predlozima, njih to ne bi zanimalo, osim pokušaja izazivanja incidenata zbog svojih ličnih interesa.

Sam Predlog zakona o bezbednosti i zdravlju na radu predstavlja, pre svega, ozbiljnog resornog ministarstva da se uspostave i pooštre uslovi na visokorizičnim poslovima. Zbog javnosti želim da kažem da je ovaj zakon od izuzetnog značaja, zato što i sami znamo, a i uverili smo se konkretno da je Srbija najveće gradilište u Evropi zahvaljujući svakodnevnoj posvećenosti odgovornoj i razvojnoj politici.

Hiljade gradilišta, stotine i stotine kilometara izgrađene putne infrastrukture, tunela, mostova, brze pruge i novootvorenih fabrika u Srbiji je omogućilo otvaranje skoro 600.000 novih radnih mesta.

Ministre Selakoviću, zbog toga vam čestitam što ste predložili uređenje i sprovođenje mera koje će povećati bezbednost i zaštitu zdravlja na radu za lica koja učestvuju u radnim procesima.

Posebno bih se osvrnuo na predloženi Zakon o Ministarstvu poljoprivrede i u ime poljoprivrednih proizvođača, sa kojima sam neposredno u kontaktu i u svoje lično ime, pohvalio i čestitao na realizaciji procesa uspostavljanje E-agrara ministarki poljoprivrede, gospođi Jeleni Tanasković, a koji omogućava poljoprivrednim proizvođačima lakši i brži pristup podsticajnim sredstvima.

Moram biti iskren da kažem da su najveći deo pomoći u sprovođenju ovog projekta svojim radom doprinele poljoprivredne stručne službe, a ja posebno izdvajam poljoprivrednu stručnu službu iz Kolara, koja je zadužena za Podunavski okrug, opštinu Smederevska Palanka, a i samu Azanju, odakle ja dolazim.

Takođe bih napomenuo i rekao zbog javnosti da je za kratko vreme isplaćen ogroman novac gazdinstvima za subvencije u vrednosti od skoro 15 milijardi dinara. Ova isplata je značajna za poljoprivredne proizvođače u periodu početka nove setve i prehrane useva.

Poštovana ministarko, gospođo Tanasković, za kratko vreme ste mnogo toga pozitivnog uradili i sa terena lično znam da ste sa svojim saradnicima bili na usluzi poljoprivrednim proizvođačima, kao i drugim privrednicima iz ove oblasti, rešavajući njihove probleme. S tim u vezi, ja bih vas zamolio, ako to već niste uradili ili planirali, da posebnu pažnju obratite, a vezano za funkcionisanje protivgradnih stanica, koje dejstvuju u vreme elementarnih nepogoda, jer veliki broj naših poljoprivrednih proizvođača je zabrinut, kako kažu, zbog lagane zime koja je bila, a da će se to odraziti u vremenu koje pred nama predstoji.

Uvaženi građani, poštovane kolege i koleginice, osvrnuo bih se i na potvrđivanje vojnog sporazuma između Vlade Republike Srbije i Vlade Austrije.

Ponosno mogu da kažem da je Vojska Srbije postala apsolutni vojni lider u regionu, što je pre samo nekoliko dana na vojnom aerodromu Batajnica čitav svet imao prilike da vidi. Nikada snažniju, opremljeniju, sa čitavim nizom asortimana i sredstava ratne tehnike iz domaće vojne industrije, a kao plod domaće pameti. Na samom poligonu smo imali priliku da vidimo borbene sisteme i borbeno oklopno vozilo „Miloš“ kao daljinsko upravljivu, besposadnu platformu. Nikada se do sada nije videlo toliko letilica u vazduhu na našem nebu, a da ne govorim o pripremljenosti snažnih elitnih kolektivnih specijalnih snaga 72, 63. „Kobrama“ i drugim specijalnim jedinicama, a koje su viđene na zaista granitnom stroju 2023.

Okupljene oko državnog vrha Srbije, na čelu sa predsednikom Srbije i vrhovnim komandantom Aleksandrom Vučićem, na aerodromu Batajnica i za samu organizaciju i pripremu i predstavljanje Vojske, kao institucije koja je vratila svoje poverenje među građane Srbije, posebno bih se zahvalio, potpredsedniku Vlade i ministru odbrane, gospodinu Milošu Vučeviću koji je svakodnevno na terenu sa pripadnicima naše vojske.

Moram samo da na samom kraju dodam i kažem dušebrižnicima, a koji se protive pripremama za zajedničku vežbu sa NATO da je to redovna međunarodna vojna vežba, kao što su i do sada održavane zajedničke vežbe sa drugim zemljama, poput Rusije, Grčke i Rumunije, jer svaki vid saradnje je čvrsta, združena, savremena praksa sa drugim zemljama i ovakav vid vojne saradnje samo je dokaz onoga što je predsednik Republike rekao i pokazao svoju doslednost da smo mi vojno neutralna zemlja.

Zbog svega ovoga u danu za glasanje, podržaću i glasaću za sve predložene zakone, što pozivam i ostale koleginice i kolege da jedinstveno učine i glasaju – za. Živela Srbija i podrška predsedniku Aleksandru Vučiću.

PREDSEDAVAJUĆA: Zahvaljujem.

Reč ima dr Nenad Mitrović.

Izvolite.

NENAD MITROVIĆ: Zahvaljujem.

Samo jedno zlo je neizlečivo, ako narod ili kada narod digne ruke od sebe. To su reči ne moje, nego velikog nemačkog pesnika i pisca Getea. Mi smo u predvorju svega toga.

Moj posao kao poslanika Demokratske stranke i kao narodnog poslanika je da kandidujem teme koje su važne za običnog čoveka, ali i da pokušam da narodu objasnim da nema potrebe i da nije prirodno da diže ruke od sebe. Kada pada kiša, otvoriš kišobran. Kada te neko napadne, ti se braniš. To su prosto prirodni zakoni.

Hteo bih ministru da kažem. Malopre je izgovorio da 10.000 radnika je zaposleno u „Ziđinu“. Nije tačno. Oni rade u „Ziđinu“, a zaposleni su kod raznih srpskih špekulanata koji im isplaćuju 60.000 dinara preko računa i 25. 000 dinara na ruke, po svakom radniku mesečno ukradu 100 evra. Deset hiljada radnika puta 100 evra, to je milion evra mesečno. Za godinu dana ti srpski špekulanti ukradu 12 miliona evra. Eto zašto je jeftin lambordžini, zašto su jeftini stanovi u „Beogradu na vodi“, zašto su jeftini apartmani u Južnoj Americi.

To je veliki problem koji imamo. Pravimo nekoliko problema. Država se uskraćuje za poreze, radnici se uskraćuju za penzije i stvaramo bogataše. Radnici ovde rade od sedam do 17 časova, 10 sati. Preko 200 sati mesečno. Direktno se krši Zakon o radu. Gde je tu primena Zakona o radu? Ti radnici nemaju mogućnost niti da se ožene, niti da stvore porodice, niti imaju pravo na svoj život. Stvorili smo robove u 21. veku. Da li je to borba za narod? Da li je to borba kada ovde svira himna, pa se mi zaklinjemo u zastavu i ježimo se, da li zbog naroda Srbije ili zbog nas ovde u poslaničkim klupama? Turci su bili pošteniji kada su vladali ovde, nego mi sada.

Hteo bih da završim opet sa Geteovom rečenicom – beskoristan život je isto što i rana smrt. Zapitajte se dobro šta radite i čime se bavite? Hvala.

PREDSEDAVAJUĆA (Sandra Božić): Reč ima ministar Nikola Selaković.

Izvolite.

NIKOLA SELAKOVIĆ: Zahvaljujem, uvažena predsedavajuća.

Dame i gospodo narodni poslanici, kao što sam i malopre rekao, reći ću opet. Kada govorim i iznosim podatke, ja iznosim vrlo precizne podatke, vrlo precizne podatke. Podatak koji sam naveo od 10.500 ljudi koji rade u dve kompanije, u Boru i u Majdanpeku, „Ziđin Srbija“ i „Ziđin Koper“, su podaci koje sam dobio direktno od poslovodstva te dve kompanije kada sam u Boru boravio krajem januara, početkom februara ove godine i prisustvovao potpisivanju kolektivnog ugovora koji je definisao prosečnu zaradu od 121.000 dinara. Taj kolektivni ugovor potpisan je između poslovodstva te dve kompanije i reprezentativnih sindikalnih organizacija. To je istina, kao što je istina da je neko ljudima pre 20 godina govorio da u Boru treba da zatvore rudnik i da seju kikiriki. Dakle, to je istina.

Ja koristim, takođe, priliku da još jednom kažem da gde god postoji sumnja da se krši Zakon o radu, ljudi, postoji Inspektorat rada, postoje institucije ove države. Svaka potencijalna sumnja u zakonitost rada može da se prijavi i inspekcija rada da izađe na teren, da ostvari uvid, i to je radila inspekcija u prošloj godini 21% puta više nego 2012. godine. Ne puta, izvinjavam se, 21% više.

Prema tome, iznositi paušalne ocene kada na to dobijete konkretne, jasne, precizne podatke, džabe je trošenje vremena. Ja sam ovde da prihvatim i saslušam svaku konstruktivnu kritiku, gde nešto možemo da poboljšamo da poboljšamo, ali je činjenica – danas u Srbiji radi 583.000 radnika više, nego što je to bilo 2012. godine. Tada je minimalna zarada bila 17.720 dinara, danas je 40.020 dinara.

Još jedna stvar, uvažena predsedavajuća, kao građanin Srbije, a pogotovo kao neko ko je ponosni pripadnik srpskog naroda, da slušam od bilo koga rečenicu „da su Turci bili pravedniji nego vi danas“… Ova Narodna skupština nalazi se na pravcu na kojem su ti koji su, po rečima prethodnika, bili pravedniji nabijali ljude na kolac i odsečene glave isticali na Carigradskom drumu, oni koji su decu odvodili u korpama na konjima i janjičarili ih da bi sutra bili krvnici nad sopstvenim narodom, ti bili pravedniji od nas danas ovde.

Pre nekoliko dana ovde je iznošena tzv. zastava lažne države, neko nas je izjednačavao, ne izjednačavao, nego rekao da smo gori od onih kojima je suđeno u Nirnbergu, a treći govorio da smo Jure Francetić. Danas smo čuli da su Turci koji su ovde vladali bili pravedniji od nas. Onome ko sve to govori neka je na čast i na obraz.

Građani Srbije dobro znaju i kad god imaju priliku da se izjašnjavaju oni glasaju na osnovu onoga što vide, na osnovu onoga što je urađeno, na osnovu onoga što su konkretni rezultati, a politika predsednika Vučića, SNS, kao glavnog stuba te politike, pokazala je da može, da hoće i da zna više, a ova priča i o Nirnbergu, i o Francetiću, i o Osmanlijama koji su naš narod pet vekova držali u ropstvu može da se prodaje samo nekome ko o tome ne zna ništa.

Hvala Bogu, mi znamo i branićemo i srpski obraz i naše interese, a radićemo to na pravi, suštinski, demokratski način, u ovoj Narodnoj skupštini predlažući kao Vlada dobre zakone za koje verujemo da će biti usvajani, na svakom mestu u Srbiji otvarajući nova radna mesta i zapošljavajući naše građane, a onda obezbeđujući uslove za bolju zaštitu i bezbednost na radu. Hvala vam.

PREDSEDAVAJUĆA: Zahvaljujem, ministru Selakoviću.

Iako smem da primetim, danas svako ima mišljenje, ali malo ko ima obraz.

Sledeći po listi prijavljenih za reč je narodni poslanik Uglješa Marković. Izvolite.

UGLjEŠA MARKOVIĆ: Zahvaljujem se, predsedavajuća.

Treba se sada posle mog prethodnika, kolege, narodnog poslanika, vratiti na temu dnevnog reda, ali su svakom slučaju, uvaženi ministri sa saradnicima, poštovane koleginice i kolege, uvaženi i poštovani građani Republike Srbije, trudiću se da budem kratak i koncizan, jer posle mene treba da govori još troje mojih kolega o važnim temama koje su danas na dnevnom redu. Kako im ne bih potrošio vreme, potrudiću se zaista da u kratkim crtama govorim o Zakonu o elektronskim komunikacijama, kao jednom novom zakonu, kao zakonu koji treba da stavi u pravne norme jednu veoma važnu oblast, oblast koja je u 21. veku u ogromnoj ekspanziji, u ogromnom razvitku.

U kontekstu moje konciznosti, mislim da se radi o veoma važnom i sistemskom zakonu koji, kao što sam rekao, počiva na četiri stuba. Prvi stub tog zakona jeste upravo povezanost. Ona treba da omogući da u narednom periodu svaki građanin, svaki privredni subjekt bude pokriven uslugama koje dolaze iz oblasti telekomunikacija.

Takođe, treba da se stvori pravni okvir da do kraja 2025. godine svako domaćinstvo bude pokriveno fiksnim internetom koji se pokazao značajnim, pogotovo u periodu Kovid krize kada smo imali i onlajn nastavu, ali i kada je mnogo građanki i građana upravo radilo od kuće. Predviđene su, koliko sam razumeo, na sednici Odbora, dve mere, da u onim oblastima, pogotovo kada pričamo o ruralnim područjima gde ne postoji ekonomska zainteresovanost operatera da te delove pokriju, naprave pokrivenost internetom, da se uvede i obaveza, ali i jedan vid podsticaja koji bi trebalo da ih podstakne da se i ti naši predeli koji geografski nisu, pre svega su dosta razuđeni stanovništvom, budu pokriveni, pre svega, internetom.

Takođe, želim da pohvalim i ono što će u narednom periodu, to je ogroman posao, definitivno to jeste jedna vrsta katastra, kada govorimo o tome gde nam je uopšte infrastruktura, gde su nam kablovi, gde je postojeća infrastruktura za te kablove, kako ne bi smo stalno iznova i iznova kopali za određenu infrastrukturu kada se sprovodi.

Drugi stub jeste jačanje konkurencije na način što će se povećati uloga RATEL-a kao regulatornog tela, koje će imati veća ovlašćenja upravo u sporovima. Ono što se sada prepoznaje jeste i deljenje postojeće infrastrukture. To je veoma značajno, pogotovo kada govorimo i o Beogradu, gde u 60% stambenih zajednica postoji mogućnost, tj. postoji mreža koji ima tehničke mogućnosti da podrži dva ili više operatera. Sada će to biti zakonska obaveza onog operatera koji je već u toj stambenoj zajednici sproveo svoju infrastrukturu, da ustupi i drugom operateru. Na taj način će se jačati sama konkurencija.

Treći stub jeste jačanje prava krajnjeg potrošača koji se nadovezuje na jačanje konkurencije, ali se zakonom predviđa i da će krajnji potrošač imati ista prava kao što imaju potrošači u zemljama Evrope. Prepoznaju se i mikro i mala preduzeća koja zbog svoje ekonomske moći nisu u mogućnosti da, tj. imaju negde iste mogućnosti kao i sve građanke i građani, tako da se i oni prepoznaju.

Četvrti stub jeste upravo jačanje efikasnosti kada je u pitanju upravljanje radio-frekvencijskim spektrom. Uvode se akucije. Pored toga, tamo gde neće biti potreba za aukcijom, jer nema zainteresovanosti, gde ima samo jedna zainteresovana strana, postoji mogućnost obnove dozvole, gde će RATEL direktno obnavljati dozvole, ali postoji i sistem sankcije gde će se u slučaju da se ne ispoštuje zakonom predviđenih normi, te dozvole i oduzmu.

Ono što je veoma važno napomenuti zbog pre svega građanki i građana jesu dve novine. Jedna se tiče registracije pripejd korisnika, to je veoma važno i značajno, neko od kolega je o tome govorio upravo zbog svih zloupotreba koje su postojale u prethodnom periodu, predviđeno je takođe, koliko sam informisan, koliko smo informisani na Odboru, to je bilo pitanje i da će stranci takođe moći da se registruju, tu pre svega govorim o turistima tako što će doći i priložiti pasoš. Nećete morati drage građanke i građani da idete u poslovnice, moći ćete sve to da uradite, koji ste korisnici pripejda i preko „eUprave“.

Druga novina jeste upravo da računi u papirnom obliku donekle odlaze u prošlost, moći će i bez vaše saglasnosti da vam stižu elektronski računi, ali ostavljena je mogućnost za svakoga ko želi da dobija u tom papirnom obliku da nastavi da dobija te račune. Takođe, želim da pohvalim Ministarstvo koje je predvidelo da će to ići na trošak upravo operatera. Takođe, želim da naglasim da će poslanička grupa SPS – Ivica Dačić, u danu za glasanje podržati ovaj zakon.

Takođe ću probati u dva minuta samo da se osvrnem i o Zakonu, odnosno izmenama i dopunama Zakona o obnovljivim izvorima. Moram da kažem da smo pre dve godine kada smo taj zakon donosili nekako svi bili puni elana i govorili, pogotovo o jednom novom instrumentu koji je tada po prvi put uveden, tj. proizvođač-potrošač. Mislim da je taj zakon dobar. Vidim da su ove izmene i dopune koje se donose idu upravo u smeru definisanja odnosa oko balansiranja i strane koje će balansirati kada pričamo o obnovljivim izvorima energije i o tome u odnosu na povlašćene proizvođače, koji su u sistemu „fid in tarife“ ili u sistemu tržišne premije.

U svakom slučaju, da ne ulazim u same te detalje. Ono što želim da govorim, želim da samo sistemski napomenem da kada je veoma važno da kada govorim o balansiranju stalno iznova i iznova podstičemo i vas kao izvršnu vlast, da je veoma važno da bi smo stvorili adekvatne uslove za obnovljive izvore, ali ne samo i za njih, već i za naš termosektor iz kog dobijamo 70% električne energije u slučaju ispada određenog bloka.

Upravo radi te sigurnosti ukupnog elektroenergetskog sistema je važna izgradnja reverzibilne hidroelektrane „Bistrica“ sa četiri agregata snage od 170 megavata po agregatu. Ono što je posebno značajno, jeste dva agregata, ministarka, vama to ne moram da govorim, snage od po 170, kao što sam rekao, ali potpune fleksibilnosti da uđu u sistem rada i da nam upravo održava ono što je najvažnije, naš elektroenergetski sistem, neki kažu stabilnim, ali kažu da je ispravnije reći sigurnim.

U svakom slučaju, hoću da pohvalim, pre nekih mesec dana ste bili na otvaranju, čini mi se, u Lapovu, 9,9 megavata solara. To je veoma važno, trebamo po mom mišljenju, biću slobodan i to da kažem da EPS guramo u tom smeru da se bavi obnovljivim izvborima, da ulaže u obnovljive izvore i u petak je bilo reči o tome, neki su vas optužili, ja zaista verujem da i vi stojite na ovome što je stanovište naše državne politike, a to je da je sama promena statuta EPS urađena u cilju njenog lakšeg poslovanja.

Mišljenja sam da vlasništvo, mišljenja sam da pre svega EPS treba da ostane u državnom vlasništvu, kao što sam mišljenja da vlasništvo ne upravlja bilo kojom firmom ili preduzećem. To radi znanjem i mislim da mi znanju trebamo da omogućimo da upravlja našim EPS-om i i siguran sam da za nju neće biti zime u narednom periodu. Zahvaljujem se.

PREDSEDAVAJUĆA: Zahvaljujem se, uvaženi poslanici.

Naredni po prijavama za reč, narodni poslanik Đorđe Stanković. Izvolite.

ĐORĐE STANKOVIĆ: Hvala vam puno.

Poštovani kolege poslanici, poštovani ministri, mi danas pričamo o više zakona, ali smatram da je ipak tema svih tema, kao i svaki put pred svakog meseca, jednostavno ekonomija i finansije.

Mi imamo situaciju da evo danas je 25. april i u većini domova, u većini kuća se danas priča o tome kako će se pregurati do kraja meseca. To je, ja mislim, najvažnija stvar o kojoj mi narodni poslanici moramo da pričamo.

Imamo situaciju da je inflacija nastavila da se povećava. Ona je prošle godine po svim zvaničnim kriterijumima bila 15%, a realna inflacija, na nivou onoga što je u suštini najviše koriste naši građani, a to je hrana, je 40%.

Mi danas često pričamo o tome kako su plate u Srbiji iznad proseka u odnosu na to kako je ranije bilo. Ali, imajte u vidu da i ta plata koju često pominjete 700 ili više evra u proseku na jugu Srbije nije dovoljna da se jednostavno održi nivo života kako dolikuje jednom građaninu Srbije.

Što još gore nije ni tih 700 evra realna slika. Sedamsto evra nije prosečna plata ni u "Juri", ni u "Šinvonu". Sedamsto evra nije prošla plata čak ni u javnim preduzećima ni u Nišu. Evo to je nešto što ja znam i pričam sa ljudima i verujte mi jako je kompleksno preživeti kraj meseca. To je sada situacija kažem. Pred kraj svakog meseca je ta tema uvek u javnosti.

Ono što mi je važno jeste da ta medijalna zarada koja ne prolazi skoro ni 500 evra je u stvari to sa čime se građani suočavaju.

Ja mislim da mi moramo manje više ne samo mi kao narodni poslanici nego trenutno vladajuća struktura da donosite neke ozbiljnije reforme kako bi smo mogli da naše građane na neki način uvedemo u neku normalniju situaciju, ali naravno ukoliko to ne uradite vi, uradićemo mi.

Ono što je važno jeste da evo predložim, pre svega, počeli ste sa uvođenjem socijalne karte koje nikad niste uveli, mi moramo da znamo koliki broj građana je zaista ugrožen, koji broj građana ima koliko zarade u svojoj porodici, jer nije isto porodica sa tri, četiri ili više deteta. Na kraju krajeva, da li tim ljudima možemo pomoći na druge načine?

Kroz tu da kažem reformu, bolje rečeno kroz uvođenje socijalnih karti moramo da uđemo u reformu poreske politike, odnosno da se jednostavno porezi koji imamo trenutno na zarade smanje. Na taj način bi se direktno pomoglo stanovništvo, jer bi se plate povećale od 10 do 20%. I to je jedan od načina koji sada u ovoj situaciji, u ovoj kriznoj inflaciji mora da se pristupi. Mi za tako nešto novca imamo.

Imajte u vidu da se novac troši na sve i svašta. "Telekom Srbija" je jedna kasica prasica ove države i po potrebi se daje raznim kumovima, braći i ostalima, ali se sada daje i onima koji treba da kažu neku dobru reč kada bude zatrebalo na nekoj televiziji.

Imamo primer, to ćemo verovatno, živi bila videli uskoro, da će jedna Jelena Karleuša dobiti miliona i po evra od tog istog "Telekoma". Dobiće 350 hiljada evra za svoj album, 150 hiljada za druge troškove i milion evra za emisiju koju će imati na Televiziji "Prva". To će biti neki pandam neke bivše emisije koju je držao Ivan Ivanović na toj televiziji, neke emisije zabavnog karaktera koju u ovom momentu političkog, zabavnog karaktera ima Zoran Kesić. Eto tako ova država vidi zamenu i na neki način pokušaj da instalira svoje predstavnike i zabavljače na tu temu.

Moram da priznam, to je nešto što moraju građani da znaju. Znači, neko će dobiti milion i po evra, a neko će gledati da preživi kraj meseca sa 400, 500, 600 evra mesečno.

Za sam kraj moram da pitam Danicu Grujičić - kako je nije sramota da komentariše doktore, moje prijatelje, Nišlije na ovaj način i da omalovažava sve ono što su uradili? Pre svega, ona od kada je ministar nažalost nije uradila ništa i mi imamo situaciju da neko ko je uradio da se poredi sa Beogradom i brojem operacija. Pa što niste uporedili sa Njujorkom? To je jedna strašna stvar, ali to je taj primer kojim teži SNS.

Ja i moj kolega Miroslav Aleksić, šef poslaničke grupe, smo bili u obilasku Kardio-hirurgije u Nišu i moram da priznam da tim ljudima treba podrška. Ono što je još važnije, mi podržavamo ideju o izgradnji instituta za kardio-vaskularne bolesti i ono što je još važnije – izgradićemo i taj institut, izgradićemo i stadion koji Niš nije dobio, izgradićemo i još više naučno-tehnoloških parkova iako je to u ovom slučaju u izgradnji drugi po redu, ali ćemo izgraditi bar 10 jer je to Nišu neophodno. Izgradićemo još neke stvari.

Ono što je važno, nećemo dozvoliti da nas nikada više omalovažavate.

Danici Grujičić preporučujem da završi svoj zakon o zabrani pušenje pa tek onda da nastavi da se bavi ovim krupnijim stvarima i da ne komentariše više Nišlije. Hvala puno.

PREDSEDAVAJUĆA: Reč ima ministar Selaković.

NIKOLA SELAKOVIĆ: Zahvaljujem uvažena predsedavajuća.

Dame i gospodo narodni poslanici, tačno je i zato nisam ni govorio o tome, imajući u vidu mnoge krajeve van Beograda, Novog Sada, Bora, da prosečna zarada na nivou Republike nije prosečna zarada u svakom okrugu i svakom gradu i tačno je takođe da kao država decenijama nismo poklanjali potrebnu i dužnu pažnju i Pčinjskom i Jablaničkom i Nišavskom i Pirotskom i Topličkom okrugu i da nam je tamo situacija uvek negde teža nego u drugim delovima Srbije. Ali je takođe tačno da od dolaska na vlast predsednika Vučića, da li u svojstvu predsednika Vlade, da li u svojstvu predsednika Republike, se Vlada Srbije ovim delom naše države bavi neuporedimo više nego što je to bio slučaj ranije.

Koliko je otvoreno fabrika u Nišu? Zašto to ne kažete? Koja je bila nezaposlenost u Nišu pre 10 godina, a koja je danas? Pa taj naučno-tehnološki park ko je otvorio u Nišu? Jesu li ga otvorili oni koji su uništavali elektronsku industriju ili su ga otvorili oni koji su proširili univerzitet i Elektronski fakultet? Da li su ga otvorili oni u čije vreme nije mogao da se napravi kilometar autoputa od Niša prema granici sa Bugarskom, ni kilometar autoputa kroz Grdeličku klisuru ili oni koji su te puteve napravili?

Napreduje Niš mnogo brže nego što je nazadovao u vreme onih kojih treba da se sećamo da se više nikada tako nešto ne ponovi. U čije vreme je dobio Niš klinički centar? Od četiri nova klinička centra prvi Klinički centar u Srbiji je napravljen u Nišu.

Vođa grupe mladih kardiologa i hirurga koja je vršila operacije da bi uništila listu čekanja, da bi izbrisala listu čekanja je sin onoga oca koga ste kao vreću isporučili Haškom tribunalu, heroja srpskog i generala Vladimira Lazarevića. Njegov sin Milan je čovek koji je okupio mlade lekare i koji su subotom i nedeljom operisali Nišlije i ljude sa juga Srbije da više ne bilo liste čekanja. To je onaj čovek koga ste ispratili u Hag sa sve obećanjima da ćete mu zapošljavati porodicu, da ćete ih obezbediti na svaki mogući način, a kada je tamo stigao više niste hteli ni da se javite na telefon, nego su to radili sa svima.

Ovde je rečeno još nešto, poštovane dame i gospodo narodni poslanici i građani Srbije, što osećam potrebu da odgovorim, jer je reč o resoru na čijem sam čelu, govoreno je o socijalnim kartama. Ja sada hoću da kažem nešto o tome, pošto se o tome priča mnogo, a malo ili gotovo ništa od onoga što se o tome priča je istina.

Narodna skupština Republike Srbije usvojila je Zakon o socijalnoj karti. Prvo jednu stvar da razjasnimo u potpunosti – socijalna karta ne sadrži podatke o socijalno-ekonomskom statusu svih građana Republike Srbije, već samo onih građana koji su ostvarivali ili ostvaruju određena prava iz oblasti socijalne, dečje i boračko-invalidske zaštite.

Dakle, to nije registar svih građana u kome su sadržani svi podaci, sve informacije o socijalno-ekonomskom statusu svakog pojedinca, već samo onih koji ostvaruju određena prava. Dakle, u aktivnom statusu njih oko 900.000 i u pasivnom statusu oni koji su u poslednjih 10 godina neka prava ostvarivali. To je, dakle, prva stvar.

Druga stvar, socijalna karta nije nikakav softver na osnovama veštačke inteligencije koji nezavisno od ljudskog faktora odlučuje o nečijim pravima. Ne, socijalna karta je registar koji sabira baze podataka iz više državnih registara –Registar stanovništva pri Ministarstvu za državnu upravu i lokalnu samoupravu, registre iz Ministarstva unutrašnjih poslova, Nacionalne službe za zapošljavanje, Republičkog fonda penzijskog i invalidskog osiguranje, Republičkog geodetskog zavoda.

Taj sistem omogućava, pod jedan, neuporedivo efikasniji, delotvorniji i bolji rad centar za socijalni rad, gde službenik centra za socijalni rad licu koje je došlo i podnelo zahtev za ostvarivanje, recimo, prava na novčanu socijalnu pomoć, gde je ranije službeniku centra za socijalni rad bilo potrebno nedelju, dve, tri, mesec dana da sakupi sve podatke koji su neophodni da bi odlučio da li neko lice može da ostvari pravo na novčanu socijalnu pomoć, danas pritiskom na jedan taster, a pre toga unošenjem JMBG-a, to ovlašćeno lice može da dobije podatke na osnovu kojih, posle manje od jednog minuta, dobija sve odštampano na jednom papiru i može da donese odluku. Građani ne moraju da čekaju po različitim salama pred šalterima, da idu od kancelarije do kancelarije gde im se traži nedostajući papir, već se to reši u nekoliko sekundi.

Druga važna stvar, šta je omogućila ta socijalna karta koju ste pomenuli, omogućila je ozbiljno suzbijanje korupcije i zloupotreba u sistemu socijalne zaštite. Kako? Gotovo 5.700 lica koji su od početka primene registra Socijalna karta identifikovani kao umrli.

Evo, odmah da kažem, pošto je pominjan Niš, u Nišu je bio slučaj čoveka koji je ostvarivao određena prava iz oblasti socijale zaštitite, koji je preminuo 21. 12. 2011. godine i tek kada je ispostavljen registar Socijalna karta utvrđeno je da je bezmalo 12 godina neko primao socijalnu pomoć, a lice kome je ta pomoć dodeljena nije bilo živo. Kriv je sistem koji nije postojao, da može da se otkrije takva stvar na vreme, a naravno da su službenici u centru za socijalni rad bili dužni da o tome vode računa i naravno da će od porodice preminulog biti traženo da se vrati sav novac u budžet. Takvih slučajeva je bilo gotovo 5.700.

Ali taj sistem nisu uspostavili oni koji su uništavali Elektronsku industriju u Nišu, koji su otpuštali radnike, taj sistem je uspostavila država Srbija u prethodne dve godine, prvo donoseći Zakon o socijalnoj karti, izdvajajući ozbiljna sredstva iz budžeta da se takav sistem napravi i danas da se on primenjuje. Dakle, to je jedna stvar, rekao sam – efikasniji i delotvorniji rad.

Drugo, suzbijanje korupcije. Preko gotovo 5.700 slučajeva gde su mrtva lica bila primaoci određenih socijalnih davanja.

Treće, preko 26.000 lica kod kojih je promenjen imovinski status. Šta to znači? Ostvario je neki prihod, dobio je neko nasleđe. Lice koje prima socijalnu pomoć odjednom pojavljuje se kao vlasnik vozila u Registru motornih vozila. Odakle sredstva za tako nešto? Službenik centra za socijalni rad ne briše odmah takvo lice, nego preispituje kako je do toga došlo, pa onda donosi zaključak.

Ima jedna stvar u kojoj je socijalna karta potpuno jedinstvena i drugačija od svega što, dame i gospodo narodni poslanici, poštovani građani Srbije, postoji ne samo u našoj državi, nego u okruženju. To je sistem koji službenicima centra za socijalni rad daje informaciju da neko lice koje je u registru ima uslove za ostvarivanje nekog prava koje još nije ostvarilo. Primera radi, pokrivanje troškova nabavke, recimo, udžbenika ili vrtića. Takvih slučajeva je bilo do sada 96.668 u Srbiji. Dakle, gde građanin ima uslove za neko pravo, nije ga ostvario, službenik centra za socijalni rad može da ga pozove, da kaže – imate ovo pravo, dođite da ga ozvaničimo tako što ćete dobiti rešenje kojim ćete ga imati. E to je sistem koji je ovde stvoren.

Da podvučem crtu sa tim, šta omogućava? Omogućava značajno pravedniju raspodelu onog ozbiljnog iznosa sredstava koje građani mogu da dobiju kroz socijalna davanja, a koja su drugi građani koji su radno aktivni u Srbiji ostvarili, koji je ostvaren uplatom poreza i doprinosa, povećanim budžetskim prihodima, mnogo većim bruto društvenim proizvodom, a to je upravo ono što je uspela da stvori vlast SNS, na čelu sa predsednikom Aleksandrom Vučićem.

Niš je primer grada koji je naizgled sistematski privredno uništavan, a koji je u privrednom smislu neverovatno napredovao. Samo da zaključim sledećim, to je upravo jedan od razloga, ono prvo što sam rekao, Jablanički, Pčinjski, Pirotski, Nišavski, Toplički okrug, ove godine slavimo 145 godina kako su ti krajevi oslobođeni i ponovo ušli u sastav srpske države, za pet godina 150. godišnjicu. I predsednik Vučić na više mesta je izlazio i govorio o tome da će tih pet okruga imati poseban status kada je u pitanju i privlačenje investitora, kako stranih, tako i domaćih, ali i infrastrukturna gradnja i poboljšanje životnog standarda i uveren sam da ćemo tu 150. godišnjicu dočekati na jugu Srbije, sa mnogo boljim pokazateljima, sa značajno kvalitetnijim životom naših građana i sa sve većim brojem ljudi koje ćemo tamo zapošljavati, koji će tu ostati, a podsetiću vas, to i najbolje znate, broj nezaposlenih u Nišu merio se ne sa par, odnosno dve desetine hiljada nezaposlenih, nego sa mnogo više od toga. Kamo sreće da je neko poput predsednika Vučića ranije počeo da se bavi i Srbijom i jugoistokom Srbije, pa bismo imali i više ljudi, pa bismo imali i više radnih mesta i imali bolju perspektivu.

Hvala vam na tome što ste pomenuli Niš. Mislim da je Niš jedan od primera gradova, a da je neko ranije počeo da se bavi time, Niš bi i dalje bio drugi po veličini grad u Srbiji. Nažalost, u vremenu kada su neki drugi vodili brigu o Srbiji, Niš je padao i propadao i gubio taj primat koji je imao nekada. Hvala vam na pažnji.

PREDSEDAVAJUĆA: Zahvaljujem, uvaženi ministre.

(Đorđe Stanković: Replika.)

Poslaniče, nema potrebe da dižete ruku, nismo u školi, vidim vas u sistemu i džaba vam je Miroslav Aleksić diktirao šta ćete reći u sledećem odgovoru, jer osnov za repliku nemate.

(Đorđe Stanković: Replika. Molim vas biću krajnje učtiv, treba mi samo 30 sekundi. Nema smisla, nemojte ovo da radite, nije fer.)

Po redosledu Mirko Ostrogonac.

(Đorđe Stanković: Molim vas ovo nije u redu, zaista nema smisla što radite. Treba mi samo pola minuta da objasnim, imao sam tada 15 godina, kakve veze ja imam sa tim ….Molim vas ja ću biti krajnje učtiv. Nema smisla, pola minuta mi treba. Ne želim ništa loše da kažem, želim samo da odgovorim za moj grad. Molim vas, ovo nema smisla. Pola minuta mi samo treba, imao sam 15 godina, šta sam mogao, o čemu mi ovde pričamo. Molim vas, treba mi samo pola minuta da objasnim.)

Nemate osnov za repliku, narodni poslaničke vratite se na svoje mesto.

Vratite se na svoje mesto. Molim vas, vratite se, udostojite se pre svega i vratite se na svoje mesto, nemojte me terati da izričem opomenu. Nemojte me terati da izričem opomenu, nemate osnov. To što vama treba, meni je jako žao, ali ovde nije mesto za ispunjavanje različitih želja. Osnova za repliku nemate.

Molim vas udaljite se i sedite na svoje mesto.

Mirko Ostrogonac, molim vas samo se prijavite. Izvolite poslaniče Ostrogonac.

MIRKO OSTROGONAC: Poštovana predsedavajuća, uvaženi ministri i predstavnici ministarstava, dame i gospodo narodni poslanici, uvođenje informacionog sistema e-Agrar u postupak registracije poljoprivrednih gazdinstava, u cilju ostvarivanja prava na podsticajna sredstva u poljoprivredi i ruralnom razvoju je proces koji bi se temeljno i u dužem vremenskom razdoblju pripremao. Ovo je značajan napredak, jer usvajanjem viših tehnoloških standarda u ovoj oblasti idemo u korak sa zemljama sa modernom i visoko produktivnom poljoprivredom. Za očekivati je da će se u konačnici postići pojednostavljenje i ubrzanje procedure registracije poljoprivrednih gazdinstava.

U početku će ovaj proces biti stresan i komplikovan, prvenstveno za stariju populaciju poljoprivrednika. Međutim, imajući u vidu činjenicu da su njega pre svega, uključene poljoprivredne stručne službe, zatim odseci za poljoprivredu u lokalnim samoupravama, organizovanija udruženja poljoprivrednika i neke poljoprivredne škole, uliva realan optimizam da će sva poljoprivredna gazdinstva biti blagovremeno uključena u softversko rešenje agrar u celini. Svakako je potrebno istaći činjenicu da su do sada postojala ograničenja visine podsticaja definisana njihovim maksimalnim iznosima u programima, a sada su utvrđeni minimalni iznosi podsticaja, koji će moći imati tendenciju povećanja u skladu sa mogućnostima republičkog budžeta.

Najzad, izmenama i dopunama Zakona o podsticajima, proširuje se lepeza podrške obavljanju prerade poljoprivrednih proizvoda, kao i poslovi u oblasti ruralnog turizma i starih zanata na poljoprivrednim gazdinstvima. Time se ostvaruje preko potrebna diversifikacija aktivnosti u ruralnom prostoru.

Na području Severno-bačkog upravnog okruga, pre svega, na Subotičko-horgoškoj peščari na blizu tri hiljade hektara podižu se od pre tridesetak godina voćnjaci sa primenom savremenih uzgojnih metoda, a na blizu 60% ovih površina uzgaja se jabuka. Izvozom jabuke, ali i drugih voćnih vrsta na inostrano tržište početkom 21. stoleća, pa sve do šest, sedam godina unazad, ostvareni su značajni ekonomski efekti, što je rezultiralo izgradnjom značajnih skladišnih kapaciteta sa rashladnim sistemima i ekonomskim snaženjem poljoprivrednih gazdinstava.

Od 2015. godine, prvo u manjoj meri, a potom u sve većoj, dolazi do globalnih poremećaja na evropskom, ali i na svetskom tržištu, te poljoprivrednici počinju postepeno krčiti voćnjake. Preti opasnost i za masovnija krčenja, jer slabije konkuretni proizvođači ne mogu podneti ovaj udar. Treba istaći ovde i nepovoljnije klimatske uslove proizvodnje u odnosu na recimo, fruškogorski reon, kao što su kasni prolećni mrazevi, te učestale pojave šteta od grada, pa je zbog toga visoki udeo plodova druge i treće klase koja se može koristiti samo za industrijsku preradu, ali su cene u tom slučaju znatno manje. I ako postoji mogućnost plasmana ove jabuke ali je bilo potrebno subvencionisati, kao npr. u Austriji gde subvencija iznosi četiri do 600 euro centi po kilogramu ili šest, sedam dinara po kilogramu.

Druga je mogućnost da se donese propis da marketni lanci koji su ugušili lokalne pijace imaju obavezu kupovati određeni procenat jabuke od lokalnih proizvođača. Takav je slučaj u Nemačkoj, gde lokalna jabuka ima status povlašćenog brenda. Postoji naravno niz drugih mogućnosti za podršku primarne voćarskoj proizvodnji kojim bi se voćarima u severnom Bačkom upravnom okrugu mogle ponuditi, s obzirom da izmene i dopune zakona daju mogućnost da se za određene upravne okruge podsticaj i mere ruralnog razvoja mogu utvrditi pod različitim uslovima i u različitom obimu, a od čega bi posmatrano na duge staze bilo koristi kako za lokalnu zajednicu, tako i za državu. Hvala na pažnji.

(Vladimir Gajić: Poslovnik.)

PREDSEDAVAJUĆA: Po kom osnovu? Na izlaganje prethodnog govornika ili? Imate reč, ali vas molim da mi obrazložite, jer ne vidim osnov.

VLADIMIR GAJIĆ: Pa, po članu 103. u vezi sa članom 104. stav 1.

Bili ste dužni da date repliku poslaniku Đorđu Stankoviću, zato što, mislim da je to vama odlično poznato. Znači, direktno se odnosilo ovo što je ministar odgovarao na izlaganje Đorđa Stankovića, direktno, najmanje četiri puta je ministar jer je osetio da je to bilo dobro da koncipira svoj odgovor, zahvalio na komentarima koje je Đorđe Stanković dao kao prethodni govornik.

Znači, dužni ste bili da mu date pravo na repliku. Nemojte da ostavljate ovde prostor samo za privid da se događa neka rasprava. Morate da omogućite raspravu. Tražio sam vam povredu Poslovnika malo pre, pet puta, a vi ste me zaobišli, pa ste dali, a efekat je date u tom momentu, a ne da prođe još 15 minuta pa da mi date pravo na prigovor po Poslovniku. Znači, nemojte tako flagrantno da kršite ovaj Poslovnik.

Eto, molio bih vas to. Toliko je očigledno da Đorđe Stanković ima pravo na repliku, da ne znam koji argument da upotrebim, jer mu se ministar četiri puta zahvalio na temi koju je on potencirao u svom govoru, a ovde lepo piše u stavu 1. ukoliko ga pogrešno protumači, koji se odnosi na narodnog poslanika, jasno se odnosilo na njega. Hvala vam.

PREDSEDAVAJUĆA: Evo, da vam odgovorim.

Zahvaljivanje nije osnov za repliku, a ja sam od vas očekivala da kao vrstan advokat i poznavalac prava ipak Poslovnik savladate negde od početka, ali očigledno to nikako ne ide, pre svega nijednog trenutka ministar nije spomenuo direktno Đorđa Stankovića, narodnog poslanika, tako da vas molim sledeći put i što se tiče neposrednog ukazivanja na povredu Poslovnika, vi ste imali pravo pre nego što je gospodin Ostrogonac bio u sistemu. Moja obaveza je da vodim računa o redu na sednici i moja diskreciono pravo po Poslovniku je da odlučim da li će biti osnova za repliku ili ne.

Nadam se da ste zadovoljni mojim odgovorom.

Da li želite da se Skupština izjasni po ovom pitanju? (Da.)

Reč ima Željko Veselinović.

ŽELjKO VESELINOVIĆ: Poštovana potpredsednice, uvaženi ministri, koleginice i kolege narodni poslanici, govoriću malo o Zakonu o bezbednosti i zdravlja na radu i pri tom neću biti ni najmanje demagog, pa da kažem da taj zakon ne valja ništa, mogu reći čak šta više da je taj zakon dosta dobar, da je lepo napisan i da u njemu ima dosta dobrih stvari, s obzirom da nije menjan još od 2005. godine. Međutim, postoji drugi problem, a to je što je taj zakon u našim prilikama potpuno neprimenjiv.

Ministar Selaković je malo pre govorio o tome da vodi računa o radnicima, da država vodi o njima računa. Da država vodi računa o njima na pravi način, verovatno bi glasali za Predlog zakona o radu koji sam ja predložio prošle nedelje. To je moderan evropski zakon o radu, koji bi sa ovim Zakonom o bezbednosti i zdravlju na radu mogao da bude odlično rešenje za sve radnike u Srbiji.

Postavlja se pitanje kako 237 inspektora rada može da kontroliše 400 hiljada pravnih subjekata u jednoj državi? To je prosto nemoguće, ako pri tom znamo da je starosna struktura baš onakva kako je ministar rekao, i to je tačno, da su tu mahom stariji ljudi, da su oni podložni raznim uticajima i da oni u suštini nemaju velika ovlašćenja kada kontrolišu poslodavce koji krše bezbednost i zdravlje na radu.

Svedoci smo da se svakodnevno, pogotovo u velikim kompanijama, dešavaju razni bezbednosni propusti. Slažem se da su povrede na radu sastavni deo svakog posla i da moramo svi da se borimo da ih bude što manje, jer je nemoguće da ih ne bude, ali, prosto, takvih primera stalno imamo recimo u namenskoj industriji „Krušik“, „Milan Blagojević“, „Zastava oružje“ i mnogim drugim firmama.

Da bi inspektori mogli da rade svoj posao, oni moraju da kontrolišu te poslodavce. Ne mali broj slučajeva je bio da su poslodavci isterivali inspektore rada iz svojih firmi i svojih fabrika, na primer, „Jura“, „Magna“ iz Odžaka, „Trajal“ iz Kruševca. Dobro je što je ministar napomenuo, evo, ja ću se potruditi da kao predsednik sindikata, ukoliko budem dobio odgovor, da mu dostavim spisak svih onih kompanija koje su u prethodnom periodu izbacivale inspektore rada sa svog poseda.

Na taj i takav način, ukoliko se to ne promeni, neće postojati mogućnost da se bilo koji poslodavac kazni. Može u teoriji, u praksi je to nemoguće. Jer, bez širokih ovlašćenja, ne samo inspektora za rad, nego bez širokih ovlašćenja lica koja su zadužena za bezbednost i zdravlje na radu u kompanijama, bez šireg ovlašćenja Odbora za bezbednost i zdravlje na radu koju čine predstavnici poslodavca i predstavnici sindikata, mi ne možemo biti sigurni niti možemo računati da će se ta situacija popraviti. Jer, represivna politika, tj. kažnjavanje takvih poslodavaca je nešto što jedino može da doprinese da oni povedu računa o bezbednosti i zdravlju na radu, a 237 ljudi, verujte, nije dovoljno ni za Beograd. Tih 237 inspektora ne može da pokrije ni Beograd, a kamoli celu Srbiju.

Zato apelujem na vas da poboljšate uslove rada, da date veća ovlašćenja i da ponudite veće plate tim ljudima koji bi trebali da se zaposle na tim mestima, jer jednostavno samo na taj i takav način možemo taj Zakon o bezbednosti i zdravlju na radu primenjivati.

Ja sam jedan od onih ljudi koji su se borili protiv one vlasti 2012. godine i dan danas smatram da ta vlast nije dobra, ali kad govorimo o prosečnoj plati, 17.000 dinara 2012. godine i 40.000 dinara danas, nisu dobre ni jedna ni druga. Moramo govoriti o tome šta neko za taj novac može da kupi i koliko može da kupi.

Ako u minimalnu potrošačku korpu, o tome sam već govorio ovde na Skupštini, država ili taj koji određuje tu minimalnu potrošačku korpu stavi za obrazovanje dece 100 dinara mesečno ili dve kockice čokolade po detetu mesečno, da li možemo da kažemo da je ta minimalna potrošačka korpa reper za nešto? Naravno da nije reper ni za šta. Cene su otišle u nebo i to svi vi znate. Cene su otišle u nebo, uslovi rada su sve gori i gori i mi moramo da nađemo način da zadržimo decu ovde, da zadržimo radnike ovde, da nam ti radnici ne odlaze u Nemačku, kao što ste rekli, ministre, da tamo predaju nemačkoj deci, nego da ostanu ovde.

To možemo samo sa velikim platama, samo sa dobrim uslovima rada i samo sa bezbednim radom, da svako dete i svaki radnik, i majka i otac koji ode na radno mesto, da se svojoj porodici vrati živ i zdrav bez problema. Hvala.

PREDSEDAVAJUĆA: Reč ima ministar Nikola Selaković. Izvolite.

NIKOLA SELAKOVIĆ: Zahvaljujem.

Prvo hoću da se zahvalim i na pohvalnim rečima za zakon, da je dobar, da je lepo napisan, da nudi nova rešenja. Ali ono što je najvažnije – taj zakon će pokazati koliko je dobar onda kada bude počeo da bude primenjivan.

Da, i dalje odgovorno tvrdim da država vodi računa o radnicima i koliko god imao mana i problema Zakon o radu, ovaj Zakon o radu je omogućio da u Srbiji bude otvoreno 580 hiljada novih radnih mesta. Da nije menjan Zakon o radu, ne bismo mogli da uđemo u reindustrijalizaciju Srbije, ne bismo mogli da povećavamo broj zaposlenih, ne bismo mogli da ostvarujemo i veći BDP, ne bismo mogli da ostvarujemo značajno veći izvoz, ne bismo mogli da računamo na veće budžetske prihode, ulažemo u naše zdravstvo, ulažemo u infrastrukturu, ulažemo u nauku, ulažemo u energetiku, ulažemo u sistem odbrane.

Je li to savršen zakon? Nije. Jel ima problema u njegovoj primeni? Ima. Ozbiljno pratimo ono što su problemi i izlazićemo sa predlozima konkretnih rešenja.

Da, država vodi računa o radnicima čak i kada ne usvaja, tj. ne utvrđuje predloge od nacrta zakona koje predlaže neko iz onih poslaničkih grupa koje ne tvore vladajuću većinu.

Ima jedna stvar na koju moram da se, dame i gospodo narodni poslanici, osvrnem, zato što to jednostavno nije ni u redu ni korektno, a to je kada se kaže da su inspektori stari ljudi koji su podložni različitim uticajima. Šta to znači? Ja molim da se ništa ne generalizuje. Ubedljiva većina tih ljudi su časni, čestiti, pošteni ljudi koji rade svoj posao vredno i predano. Njih 214 je izvršilo više od 65 hiljada nadzora, a pre deset godina njih 250 nije uspevalo da ostvari ni 60 hiljada. Ja vas sve molim da ništa ne generalizujemo, pa tako ni pripadnost nečiju nekoj profesiji.

Mogu delimično da se složim sa time što je rečeno. Znate, 17.000 dinara 2012. godine i 40.000 dinara 2023. godine nije dobro ni jedno, ni drugo. Ma, 40.000 je mnogo bolje nego što je ono bilo, kao što je bolje to što danas imamo 2.310.000 zaposlenih, a onda smo jedva prelazili 1.700.000.

Samo da vas podsetim, tada, sa tih jedva premašenih 1.700.000 zaposlenih morali smo da isplaćujemo penzije za 1.600.000 penzionera. Bližilo nam se bukvalno da imamo na jednog penzionera jednog zaposlenog. To je neodrživ i to je nenormalan sistem. To je sistem kojim smo sami sebe uništavali. Zato je to moralo da se prekine.

Još jednu stvar moram da kažem. Dakle, ako pričamo o tome da želimo da zadržimo naše ljude, ja mislim da ozbiljno radimo, koliko god možemo, na tome da zadržimo naše ljude, da ne odlaze iz zemlje na različite načine, ali, znate, u nekima od zemalja koje su pomenute radnik dobije otkaz za jedan minut zato što je tamo takav Zakon o radu. U tim zemljama nemate zloupotrebu bolovanja, a ja ne kažem da svako ko je otvorio bolovanje da je to fingirao. Nije tačno. Nažalost, kao nacija imamo ozbiljnih problema sa zdravljem i ne imali posle svega kroz šta smo prošli i šta nam je rađeno.

U tim zemljama koje se nekima predstavljaju kao obećane, kao što rekoh, za jedan minut se dobije otkaz i nema pobune i ako je negde sistem – hoćeš da radiš, prihvataš to i radiš, nećeš da radiš, nećeš, ali kada pogledate to što izgledaju kao obećane zemlje, daleko su još uvek ispred nas. Nisu imale raspad države, nisu imale hiper inflaciju, nisu imale dugogodišnje sankcije, nisu imale NATO agresiju, nisu imale vraćanje u kameno doba, uništavanjem infrastrukture, uništavanjem privrede, nisu imale pljačkaške privatizacije, ništa od toga…

(Narodni poslanik Nebojša Cakić dobacuje s mesta.)

Tako je, da su imale ovakvu vlast, kao što imamo mi danas, bile bi još više ispred nas. Ali, u tim zemljama, kada pogledate, prošle godine nije bilo promena visine plate, a bilo je inflacije, a privreda im gotovo ulazi u recesiju. I to nije dobro za nas, da se mi razumemo, zato što smo mi na evropskom kontinentu, zato što smo ekonomski povezani sa tim zemljama, ali je činjenica, činjenica je da je blago, ali sve više, broj ljudi onih koji se vraćaju u Srbiju evidentan i bivaće još više.

(Narodni poslanici opozicije dobacuju s mesta.)

PREDSEDAVAJUĆA: Molim vas, bez dobacivanja.

NIKOLA SELAKOVIĆ: To je u vašim redovima neka problematika, pretpostavljam da je to skroz netačno, vezano za ovo što je jedna uvažena narodna poslanica govorila.

Dakle, sve što radimo, radimo da zadržimo ljude da ovde žive. Ali, morate, morate jednu stvar samo da imate u vidu. Ne odlaze naši ljudi preko zato što ih tamo neko mnogo želi, nego zato što tim zemljama nedostaje radna snaga različitih profila, zato što je svet postao jedno globalno selo u kome je omogućeno neuporedivo jednostavnije i lakše kretanje, zato što se i u tim zemljama rađa manje dece nego što ljudi umire. I to je problem i evropske civilizacije i evropskog kontinenta i nazovite to kako hoćete. I te 2012. godine, o kojoj smo govorili, u Srbiju je došlo 1.800 stranih državljana da traži posao. Godine 2012. došlo 1.800, 2022. godine 35.174.

Mnogo je poslova koje u Srbiji naši stanovnici više neće da rade iz različitih razloga.

Što se tiče jedne stvari, tu mogu da se složim i hvala na tome što to govorite, jer ja to osećam kao jednu vrstu podrške za one promene koje treba da ostvarimo, da li je dovoljno 237 inspektora? Nije dovoljno. Nije dovoljno. Da li nam treba više? Treba nam više. Hajde da vidimo kako to da uradimo i da uredimo.

Rečeno je – povećajte plate. Morate da imate u vidu jednu stvar, ne možete da izvučete jednu inspekcijsku službu, pa da joj povećate plate, a ostalih 36 republičkih inspekcijskih službi da kažete ne zanima nas. Ali, da su ubedljiva većina ljudi koji rade taj posao časni, čestiti i dobri, ja verujem da jesu.

Druga stvar, ako je negde postojala sumnja u koruptivnost u radu, jedna od stvari koja je urađena veoma pametno jeste što je omogućeno inspektorima da odu da izvrše inspekcijski nadzor u Vranju, inspektorima iz Vranja da odu u Valjevo, onima iz Valjeva da odu u Bor, onima iz Bora da budu poslati u Zrenjanin, iz Zrenjanina u Rumu itd. I tu je uloženo mnogo. Uloženo je mnogo i u sredstva za rad, u opremanje računarima, motornim vozilima, zaštitnom opremom, svim onim što bi inspektori za rad, što je bilo ranije podrazumevano da imaju, a nisu imali.

Da li je dovoljno 237? Nije. Nastavićemo i dalje da pokušavamo koliko god možemo da privlačimo ljude da rade u toj službi, jer jednostavno, bez nadzora ne možete da sprovodite nijedan zakon.

U onom delu u kojem ste bili konstruktivni, hvala vam na konstruktivnosti. U onome u čemu se razlikujemo u mišljenjima, pa ne bi bilo dobro nikada da svi mislimo isto.

Još jednom, hvala na tome.

PREDSEDAVAJUĆA: Zahvaljujem.

U skladu sa članom 87. Poslovnika Narodne skupštine, određujem pauzu u trajanju od jednog časa.

(Posle pauze.)

PREDSEDAVAJUĆA (Sandra Božić): Nastavljamo sa radom.

Po redosledu prijavljenih za reč mr Akoš Ujhelji, 55 sekundi. Nije tu.

Sledeći po prijavi za reč je Miloš Parandilović.

Izvolite.

MILOŠ PARANDILOVIĆ: Poštovani narodni poslanici, dame i gospodo, poštovani građani Srbije, slušajući ministra Selakovića, žao mi je što sada nije tu, mislim i dobio sam neke informacije da su Švajcarci pratili prenos Skupštine, pa su pohrlili u srpsku ambasadu da traže radne dozvole.

Da se vratim u sumornu srpsku stvarnost. Mi danas živimo u zemlji gde caruju kupljene diplome koju vode lažni doktori nauka, lažni Evropejci, lažni patrioti, pa, bre, u državi Srbiji danas je sve lažno, kod vas ništa nema pravo.

Tužna je situacija zemlje u kojoj mi danas živimo, a da najbolja deca nam odlaze u beli svet sa kartom u jednom smeru i namerom da se u ovu zemlju nikada više ne vrate, dok mi mažemo oči ovde jedni drugima i pričamo kako živimo u blagostanju. Daleko smo mi od blagostanja u svakom parametru, daleko smo od pravne države.

Država Srbija je u prethodnih 10 godina vladavine SNS toliko devalvirana da se ona danas samo slučajno zove Srbijom. Više bi joj pristajao naziv „Milinijum tim“, pošto je to firma koja drži sve poslove u ovoj zemlji ili, recimo, da bude prćija Aleksandra Vučića, pošto je nažalost na to svedena.

Malo je bilo reči, a malo i vremena imam da govorim, prosečna starost srpskih doktora je oko 53 i 54 godine. Samo gledajte šta će se desiti za 10 godina kada ovi ljudi ispune uslov za penziju, a mi drugih nemamo, jer odlaze odavde glavom bez obzira iz ovog blagostanja. Naši doktori imaju manje plate nego medicinske sestre u Rumuniji. Na to smo sveli ovu državu i ovo društvo u prethodnih 10 godina i još se čudimo što najbolji odlaze odavde, maltene besni smo na njih.

Čuli smo mi mnogo danas besmislenih stvari da se zapitam da li smo mi kao narod sve ovo zaslužili, barem 10 puta su parlamentarci i ministar pomenuli ime predsednika Vučića. Ljudi, jesmo li mi podanici, da li ste vi podanici Aleksandra Vučića ili slobodni građani? Dajte, ispravite malo kičmu, vi odgovarate ovom narodu. Vi treba da budete slobodni poslanici.

(Narodni poslanici SNS dobacuju.)

Ja bih vas zamolio da se malo obuzdate.

Dakle, mi smo ovu zemlju, odnosno vi, koji je 10 godina vodite, potpuno razorili i razvalili. Privatizovali ste sve institucije u ovoj zemlji, sve ste obesmislili, politički život u ovoj zemlji ste obesmislili. Možete da pričate koliko god hoćete, ja ću ovo reći, i ja ovo sve što pričam ne pričam zbog politike i političkih poena. Ovo pričam zbog savesti ovog društva. Završiće se ovo zlo vreme. Kako vas nije sramota? Kako ćete proći svojim ulicama i pogledati svoje sugrađane u lice? Razorili ste svaku instituciju, zdravstvo ste razorili, razorili ste škole, bolnice. Pogledajte, otiđite u Infektivnu kliniku, 300 metara je od one na Slaviji fontane koju ste napravili, pogledajte u kakvom je stanju.

Razorili ste apsolutno svaku instituciju u ovoj zemlji, sve je obesmišljeno ovde. O čemu vi pričate? Kao da živimo u Švajcarskoj, a ne u Srbiji. Mladost nam odlazi, curi nam, između nogu nam beži i odlazi odavde, iz ove zemlje, a vi pričate o ne znam ni ja čemu. Napravili ste državu i skrojili je po svojoj meri, gde 5.000 funkcionera, računajući i ministre, poslanike, državne sekretare, sve vas ovde, živi u blagostanju, pravi dilove, pravi kombinacije. Napravili ste privatne firme, sami sebi dodeljujete poslove i pričate o nekakvom blagostanju.

Znate šta je sinonim države Srbije danas? Ovaj Safet Pavlović u Žagubici, a koji se ponaša kao šerif. Palma. Cela Srbija leži u hladu ispod jedne velike palme i spava punih 10 godina. Safet Pavlović koji vodi opštinu Žagubica samo zato što odgovara i pristaje na sve što mu Vlada isporuči dole, a za to zauzvrat ima pravo da se ponaša kao šerif u svojoj opštini.

Ljudi, ja sam iz male opštine, iz Priboja, ali tako nešto u Priboju nije moguće da se policija krije iza ćoška, a da batinaši njegovi izviruju iza njegovih leđa i dobacuju i nasrću na narod koji se okupio ispred. To je sramota. I vi pričate o Srbiji 21. veka.

Šta ste napravili na Kosovu? Predali ste im institucije sve u prethodnih 10 godina, a šta ste dobili? Šta ste dobili? Ja vas pitam. Dakle, predali ste sve institucije i sad su Srbi, mučeni, koji žive na Kosovu, uprkos uslovima koje ste im napravili dole, imaju dva izbora…

PREDSEDAVAJUĆA: Samo pripazite na vreme.

MILOŠ PARANDILOVIĆ: Još pet sekundi i završavam.

Imaju, dakle, dva izbora. Jedan je izbor da budu potlačeni pod albanskim vlastima, a drugi je da ih teroriše Srpska lista. Dakle, Srbi na Kosovu biraju između dve okupacije. Kada je dobar francusko-nemački sporazum uzmite i pročitajte ga pred svim poslanicima i građanima ovde.

PREDSEDAVAJUĆA: Zahvaljujem.

Reč ima Milimir Vujadinović, povreda Poslovnika.

MILIMIR VUJADINOVIĆ: Uvažena predsedavajuća, član 107. Razumem da ste vi neko ko je dosta tolerantan kada je u pitanju vođenje ove sednice, ali mislim da je bitno da napomenemo da ne dovodimo Srbiju u zabludu u smislu da diskreditujemo nekoga ko je danas u Žagubici, a ko je ni kriv ni dužan danas optužen za nešto ovde.

Naime, u toku ove sednice o kojoj danas govori kolega, a tiče se sednice Odbora za zaštitu životne sredine, najbrutalnije je od strane predsednika Odbora napadnuta grupa žena, nazivajući ih najpogrdnijim imenima. Pri tome su im iznesene kvalifikacije i uvrede kojih bi se postideo i najgori kafanski razbojnik. Nazvane su prostitutkama. Sramota me je i da kažem. Izabrao sam jedan, da kažem, termin koji će biti prihvatljiv narodu, štedeći se i znajući da ovaj prenos danas gledaju i naši mlađi sugrađani, pa sam taj termin prosto iskoristio kao prikladan za ovaj uvaženi dom.

Toliko o tom odnosu prema Žagubici, o tom odnosu prema lokalnim vlastima, o tom Safetu Pavloviću, a toliko o onome ko je danas došao da izrazi tzv. protest kod Safeta Pavlovića.

Što se tiče blagostanja u kome živimo, Pa, ne, blagostanje je kad smo ostali bez 200 hiljada radnih mesta do 2012. godine. Blagostanje je kad smo zatvorili FAP u Priboju. Blagostanje je kad smo Priboj doveli na prosjački štap, da li je to blagostanje? Prosto sam morao da ustanem i da vam kažem ovo, iako ne koristim čestu ovu priliku, ali zbog onoga svega što se danas desilo u Žagubici i zbog, mogu slobodno reći, laži koje su sad izrečene, ja sam ovu priliku iskoristio i ovo će biti po tom pitanju poslednje javljanje. Hvala vam.

PREDSEDAVAJUĆA: Narodni poslaniče Vujadinoviću smatram da nisam prekršila Poslovnik, ali svakako da vi imate pravo da se izjasnite.

(Milimir Vujadinović: Ne tražim da se Skupština izjasni.)

Ne želite da se Skupština izjasni o tome. Zahvaljujem.

Povreda Poslovnika, Zagorka Aleksić.

ZAGORKA ALEKSIĆ: Zahvaljujem, predsedavajuća.

Povređen je član Poslovnika 106. - govornik može da govori samo o tački dnevnog reda o kojoj se vodi pretres. Ja nisam sigurna da je prethodni govornik govorio o bilo kojoj tački sa današnjeg dnevnog reda, ali je važno da je pomenuo predsednika JS, gospodina Dragana Markovića Palmu i pomenuo neku metaforu koja mi zaista nije jasna. Cela Srbija leži ispod „jedne velike palme“. Ja zaista ne znam šta to znači?

Mislim da je Srbija zemlja koja ima svoju politiku, svoje pravce, a ja ne znam da li on hoće da ga neko prihvati, pa i on hoće da legne ispod „velike palme“. Hvala.

PREDSEDAVAJUĆA: Odgovor je isti kao i kolegi Milimiru Vujadinoviću. Smatram da nisam prekršila Poslovnik, jer zaista mislim da ovde moramo omogućiti uslov svima da bez obzira na temu dnevnog reda ipak negde malo imamo širinu i razumevanje da se o opštim temama ipak govori.

Da li želite da se Skupština izjasni o vašoj povredi Poslovnika?

(Zagorka Aleksić: Ne.)

Ne, u redu.

Đorđe Todorović, replika.

ĐORĐE TODOROVIĆ: Ovlašćeni, ali dobro, može i kao replika.

Drago mi je što se bivši govornik probudio iz zimskog sna i došao ovde posle mnogo, mnogo vremena da nam deli lekcije o tome da li neko iz Švajcarske ili bilo koje ambasade traži posao u našoj zemlji, budući da nam je stopa nezaposlenosti na 8,9%. Ja znam da u Srbiji traže posao i neki ljudi iz inostranstva, to je tačno, ali da kažete da je sve u državi lažno, šta je to lažno? Jesu li lažne fabrike? Jesu li lažne bolnice, klinički centri koji se grade? Jesu lažni autoputevi kojima vozite iz mesta iz kojeg ste rekli da živite da dođete do Beograda? Jesu li lažni? Da li je lažni „Miloš Veliki“? Da li je lažna plata od preko 700 evra, prosečna, koja će biti 1000 do 2025. godine? Čista demagogija.

Ono što je meni zanimljivo, ne znam kako ste i u kom trenutku pronašli zdravstvene radnike na današnjoj temi dnevnog reda, ali važno mi je da kažem i zbog građana Srbije, oni su to ispratili, vi verovatno niste, da je predsednik Srbije, Aleksandar Vučić, danas bio u prisustvu najboljih medicinskih radnika iz srednjih škola i dodelio 200 ugovora najboljim studentima Medicinskog fakulteta. To je kako država Srbija vodi računa o medicinskim radnicima u našoj zemlji.

Što se samog Kosova i Metohije tiče, građani na južnoj srpskoj pokrajini, srpski narod na Kosovu i Metohiji dobro pokazuje kako i na koji način vidi šta je to što država čini i radi. To su pokazali nedvosmisleno na svim izborima do sada. Pokazali su kako poštuju Srbiju, pokazali su kako poštuju predsednika Aleksandra Vučića i u tome vi ne možete da nađete apsolutno nikakvu zamerku. Jedino čime se vodite ovde je prosta demagogija i to je ono što građani Srbije vide. Zahvaljujem.

PREDSEDAVAJUĆA: Zahvaljujem.

Reč ima Branislav Josifović.

(Miloš Parandilović: Replika.)

Niste zaista pomenuti ni jednog trenutka.

(Miloš Parandilović: Obraća mi se sve vreme.)

Sve vreme su vam se obraćali kao prethodnom govorniku. Imenom i prezimenom niste spomenuti, vaša stranka, iako ste samostalni poslanik nije spomenuta.

Prema time, Branislav Josifović ima reč. Izvolite.

BRANISLAV JOSIFOVIĆ: Hvala, predsedavajuća.

Poštovane kolege, uvaženi ministri i predstavnici Vlade Republike Srbije, ja ću na početku svog prvog izlaganja u Narodnoj skupštini napraviti kratak osvrt na najbolje rezultate rada u opštini Knjaževac u prethodnih 10 godina, na rezultate rada opštine i svih njenih građana jer dugo u ovom domu nije bilo predstavnika iz opštine Knjaževac i smatram da je jako važno da srpska javnost čuje šta je to šta radimo u maloj opštini na istoku Srbije.

U opštini Knjaževac od 2015. godine funkcioniše besplatan javni prevoz za sve kategorije stanovništva na čitavoj teritoriji opštine. Sva deca u osnovnim školama imaju besplatne užine. Organizujemo besplatnu pripremnu nastavu za upis u srednje škole i na fakultete. Stipendiramo učenike i studente po deset osnova. Godišnje, preko 350 naših mladih sugrađana dobije stipendiju od opštine.

Finansiramo lečenje dece, lečenje steriliteta i troškove vantelesne oplodnje iz Fondacije za povećanje nataliteta. Svakoj nezaposlenoj majci koja rodi treće dete opština dodeljuje 480 hiljada dinara.

Jedini u Srbiji imamo najsavremeniji, potpuno neinvazivni aparat za merenje i praćenje postrolnih poremećaja kod dece i već pet godina potpuno besplatno merimo i pratimo svu našu decu osnovno-školskog uzrasta.

Direktnim subvencijama iz budžeta opštine Knjaževac, naši voćari podigli su novih 2.000 hektara voća, uglavnom višnje. Otvorili smo tri nove fabrike i smanjili nezaposlenost na nivo republičkog proseka. Nemamo neasfaltiranu ulicu u gradu. Rekonstruisali smo glavne i magistralne delove vodovoda i obezbedili sigurno vodosnabdevanje za narednih 50 godina.

Gotovo potpuno smo rekonstruisali osnovne, srednje škole i sve objekte predškolskih ustanova u našem gradu. Renovirali smo gradski stadion, izgradili kompleks terena za sport na otvorenom i gradimo novu sportsku halu u okviru OŠ „Dubrava“. Završili smo izgradnju rehabilitacionog velnes centra na termalnom izvorištu Rgoška Banja i krećemo u razvoj savremenog banjskog turizma. Uvećali smo budžet opštine Knjaževac gotovo duplo, sa nekih 700 miliona u 2012. godini budžet opštine Knjaževac i sada je 1,3 milijarde.

Sve ovo, uvažene kolege, je bio san za male i nerazvijene opštine, pa čak i one veće do 2012. godine kada su bile prepuštene same sebi i kada smo zajedno sa kolegama se vodili pričom – ko izađe zadnji, neka ugasi svetlo.

Danas zahvaljujući pre svega predsedniku Aleksandru Vučiću, koji je obišao čitavu našu Srbiju i koji ima sluha i za istok Srbije i za sva ostala područja koja nisu dovoljno razvijena kao neki delovi naše države, realizacija velikih infrastrukturnih i razvojnih projekata postala je realnost za male opštine.

Danas i male opštine takođe razvijaju i stvaraju uslove za ostanak, ali i za povratak pre svega mladih ljudi. Zato što smo konačno vidljivi i što konačno država vodi računa i o nama, malim opštinama, upravo zato predsednik Aleksandar Vučić i SNS imaju ubedljivo najveću podršku u tim mestima.

Kada je u pitanju dnevni red, ja ću se kao neko ko dolazi iz sistema lokalne samouprave osvrnuti na dva predloga zakona koji se tiču projekta razvoja lokalne infrastrukture i institucionalnog jačanja lokalnih samouprava, kao i Predloga zakona o potvrđivanju finansijskog ugovora u okvirnom zajmu za infrastrukturu u obrazovanju između Republike Srbije i Evropske investicione banke.

Kada su u pitanju prva dva zakona koja se odnose na razvoj lokalne infrastrukture i institucionalnog jačanja lokalnih samouprava, u obrazloženju projekta imamo Komponentu jedan – klimatske i pametne mobilnosti, gde se u njenom opisu kaže „obezbeđivanje grantova jedinicama lokalne samouprave za finansiranje projekata rehabilitacije i rekonstrukcije lokalne saobraćajne infrastrukture“.

Lokalna saobraćajna infrastruktura i putevi koji spadaju u nadležnosti opština i gradova, lokalni putevi, ulice u gradu, ulice u selima su veliki izazov za svaku lokalnu samoupravu i najveći deo investicionog dela budžeta svake lokalne samouprave upravo ide za unapređenje i održavanje lokalne saobraćajne infrastrukture.

Naročito je teško nerazvijenim opštinama sa velikom površinom i sa velikim brojem sela i samim tim sa velikom kilometražom lokalnih puteva da to sprovedu u delo, kao što je na primer moja opština Knjaževac, koja se prostire na 1.202 kilometra kvadratna imamo 85 sela i 280 kilometara lokalnih puteva.

Zato smatram jako važnim ovaj Predlog zakona i sve slične konkurse koji omogućavaju lokalnim samouprava da obezbede dodatna sredstva za ulaganje u lokalnu saobraćajnu infrastrukturu.

Siguran sam da ćemo realizacijom ovog projekta kroz nadležno Ministarstvo poboljšati značajno situaciju kada je u pitanju lokalna saobraćajna infrastruktura u svih 145 lokalnih samouprava, u kojima je predviđeno sprovođenje i realizacija ovog projekta.

Jako bitna stvar koja se takođe navodi u zakonu što će prilikom realizacije konkretno ove komponente koja iznosi 250 miliona evra posebna pažnja biti posvećena nedovoljno razvijenim opštinama.

Izgradnjom novih auto-puteva i rehabilitacijom regionalnih saobraćajnica stvorili smo uslove da uz dobru povezanost, mladih pre svega, ostaju da žive u svojim mestima. Sledeći korak je lokalna saobraćajna infrastruktura i dobra povezanost na lokalu, jer kada budu dobro povezani sela i grad na lokalu, sela će ostati da nam žive i da se razvijaju.

Kada je u pitanju Predlog zakona koji se odnosi na infrastrukturu u obrazovanju, a odnosi se na formiranje regionalnih centara za obuku, pre svega želim da pohvalim tu regionalnu zastupljenost svih delova naše zemlje, jer smatram da je stvaranje jednakih uslova iz svih oblasti presudno i jedini garant opstanka i razvoja čitave naše zemlje.

Regionalni centri za obuku, koji će uz zakonsku regulativu, kada je u pitanju dualno obrazovanje čiji su rezultati više nego vidljivi, omogućiće da se na regionalnom nivou prati dinamičnost tržišta rada i stvoriti bolju povezanost obrazovanja tržišta rada i privrede, jer i pored formalnog obrazovanja u tim regionalnim centrima mogu se realizovati razne sertifikovane obuke, dokvalifikacije, prekvalifikacije i u okviru neformalnog obrazovanja sa različitim partnerima iz te oblasti možemo znatno poboljšati uposlenost radnih ljudi i mimo formalnog sistema obrazovanja.

Sagledavajući baš te probleme, neusklađenost tržišta rada i potrebe privrede, kao i obrazovanih smerova u srednjoj stručnoj školi, mi smo u opštini Knjaževac oformili trening centar, gde organizujemo obuke za rad u tekstilnoj, metalskoj, obućarskoj i drvnoj industriji.

Ovom prilikom želim da se zahvalim ministru Nikoli Selakoviću, čije ministarstvo, koje on vodi, je prepoznalo ovaj vid inovativnih modela lokalnih politika zapošljavanja i podržalo rad i dalje obuke u tom trening centru sa gotovo sedam miliona dinara. Zahvaljujem.

PREDSEDAVAJUĆA: Zahvaljujem, uvaženi kolega Josifoviću.

Koristim priliku da vam čestitam na prvom govoru u Narodnoj skupštini.

Sledeća po redosledu je narodna poslanica Dijana Radović.

Izvolite.

DIJANA RADOVIĆ: Poštovana potpredsednice Narodne skupštine, uvaženi ministri u Vladi Republike Srbije, koleginice i kolege narodni poslanici, kroz predloge dnevnog reda koje danas imamo možemo videti da je centralna pažnja posvećena upravo različitim aspektima bezbednosti.

Moje kolege iz Poslaničke grupe Ivica Dačić – SPS govorile su i o bezbednosti i zaštiti zdravlja na radu, zatim o bezbednosti zaštite životne sredine, pre svega sa aspekta u bezbednim upravljanjem otpada, ali takođe i o energetskoj bezbednosti, koja je izuzetno važna ukoliko koristimo obnovljive izvore energije.

Zbog toga ću se osvrnuti na jednu po meni veoma značajnu bezbednost, a to je bezbednost hrane, odnosno u današnjim okolnostima svaka država koja se oslanja na sopstvenu poljoprivrednu proizvodnju, na sopstvenu prehrambenu industriju, može zasigurno tvrditi da je i bezbednija i sigurnija u odnosu na druge države.

U tom kontekstu ja ću se i osvrnuti na značaj podsticajnih mera za poljoprivredu, koje imamo sadržane i predstavljene u ovom zakonu, a odnosi se na podsticaj poljoprivredi i ruralnom razvoju.

Kada govorimo o našoj agrarnoj politici u poslednjih nekoliko godina, posebno unazad godinu dana možemo reći zasigurno da imamo tri osnove od koje polazimo. Prva je sigurno budžet, odnosno sredstva koja izdvajamo i uvažena ministarka Tanasković je i u svom uvodnom izlaganju govorila o tome da smo mi svake godine povećavali značajna sredstva i da smo danas došli do tih rekordnih 80 milijardi, koliko je izdvojeno i to posebno ako ne računamo one investicije u poljoprivrednoj proizvodnji koje ćemo koristiti iz kredita, a uzimajući to u obzir dolazimo i do iznosa od preko 84 milijarde dinara, ako se ne varam.

Takođe, važne su za naše poljoprivredne proizvođače, subvencije, važan je podsticaj koji im dajemo, ali onda dolazimo i do druge tačke dnevnog reda, a to je da, kada govorimo o podsticajima govorimo i da oni budu blagovremeni, da ih isplaćujemo na vreme kako bi naši poljoprivrednici mogli adekvatno da ih koriste za namenu koja im treba.

Tu će nam definitivno pomoći E-Agrar, sistem koji je osmišljen da nam pomogne u tome da izbegnemo administrativne zastoje, pomoći će nam kako bismo bili u situaciji, a i služba koja to obavlja, Uprava za agrarna plaćanja, bolje rukovodimo isplatama subvencija, ali i da ima bolji pregled generalno Registra poljoprivrednih gazdinstava.

Smatram da E-Agrar nije samo jedno novo softversko rešenje. Mi njime menjamo tradicionalne navike naših poljoprivrednih proizvođača i zbog toga je izuzetno važna i multisektorska saradnja svih ministarstava koji u delokrugu svojih poslova mogu da doprinesu unapređenju poljoprivredne proizvodnje, dobra saradnja sa svim lokalnim samouprava, ali takođe dobar rad savetodavnih službi.

Pomenuću i ono što je ministar Jovanović rekao, a to je da mi sada uporedo radimo i sa pokrivenošću telekomunikacione mreže, odnosno radimo na tome da svako selo u Srbiji, svaka kuća u Srbiji ima mogućnost pristupa internetu.

Ovo je značajno ne samo za dobru realizaciju procesa E-Agrara već da bi imali bolje uslove i da bi svi građani i privrednici koji funkcionišu u ruralnim sredinama izbegli negde taj ili ublažili taj digitalni jaz koji zasigurno imamo kada su u pitanju ruralna područja i gradske sredine.

Malopre sam pomenula da su i lokalne samouprave dale značajan doprinos samom procesu E-Agrara i zajedno sa stručnim savetodavnim službama koje rade na aktivnošću svih savetodavnih službi pomažući našim poljoprivrednim proizvođačima na tom sistemu mi imamo priliku i da možda ono što smo odavno zaboravili, a to je ta međugeneracijska solidarnost, koju mi mlađi treba da preuzmemo negde i na sebe i pomognemo našim starijim sugrađanima da se prilagode na sve portale, odnosno elektronske portale na kojima naša država radi, a koji će njima uštedeti i vreme i novac.

Videli smo da to umemo i možemo u Kovid krizi. Zašto ne bismo mogli kada je i u pitanju E-Agrar da pomognemo da naši stariji sugrađani ostvare svoja prava, ali u ovom slučaju kada je u pitanju E-Agrar i da ispune obaveze koje su predviđene?

Takođe, rekla bih još nešto. Kada sam govorila o tri osnove, treća je zasigurno i IPARD mere. Mi kada pričamo o tradicionalnom načinu i funkcionisanju naših poljoprivrednika moramo govoriti i o tome da oni tradicionalno najviše koriste nacionalne mere. To je nešto na čemu treba da radimo. To je sledeći, verujem, izazov sa kojima ćete se uhvatiti u koštac i upravo na energiji i aktivnosti stručnih savetodavnih službi koje funkcionišu sada, upravo verovatno i ovog trenutka u celoj Srbiji, da pomognemo po završetku E-Agrara da približimo našim poljoprivrednim proizvođačima da koriste IPARD mere kako bi ta sredstva koja bismo povukli pomogla da unaprede svoju poljoprivrednu proizvodnju, a koje u proteklih godina silom prilika nismo iskoristili.

Takođe, rekla bih još nešto važno, a to je da je poljoprivrednik čovek koji nam je svima potreban. Zbog toga treba da nastavimo da ulažemo u poljoprivrednu proizvodnju, treba da je modernizujemo. Treba da naš sistem funkcioniše u skladu sa modernim tekovinama. Mi smo sada svi u situaciji da pratimo procese digitalizacije u svim sferama društva, pa zašto ne i da modernizujemo jedan tako važan segment našeg društvenog života i privrede, kao što je poljoprivreda?

Samim tim ne samo da ćemo unaprediti našu poljoprivredu, ne samo da ćemo je učiniti i efikasnijom i odgovornijom, već će ona biti i održivija, a naši poljoprivredni proizvođači – stimulisaćemo ih da budu kako motivisaniji više da unapređuju, da rade, da ulože više, ali pre svega za našu dobrobiti i da proizvode više. Zahvaljujem.

PREDSEDAVAJUĆA: Po redosledu prijavljenih za reč Dragana Rakić.

Izvolite.

DRAGANA RAKIĆ: Govoriću o Zakonu o bezbednosti i zdravlju na radu. Govoriću o tome šta sve može da se desi radniku u Srbiji na njegovom radnom mestu, gde on može da pogine, može da bude otet, a da niko zbog toga ne odgovara.

Omer Mehić, pilot, zaposlen u Vojsci Srbije, poginuo je na svom radnom mestu u helikopteru 13. marta 2015. godine izvršavajući radni zadatak. Spašavanje bebe helikopterom uprkos lošim vremenskim uslovima inicirala su dva tadašnja ministra, ministar zdravlja, Zlatibor Lončar, i ministar odbrane Bratislav Gašić, a sve u cilju njihove sopstvene medijske promocije.

Afera helikopter u kojoj je stradalo sedam ljudskih života nije imala sudski epilog, niko nije kriv, niko nije odgovarao.

Slobodan Tanasković, zaposlen kao čuvar u firmi „Iskra“ u Hercegovačkoj ulici bio je svedok rušenja u Savamali 24. aprila 2016. godine. Te noći su ga na njegovom radnom mestu napali maskirani napadači, vezali ga, oteli mu mobilni telefon, ličnu kartu i držali ga sve vreme dok su rušili u Savamali. Tanasković je preminuo nakon nekoliko dana od posledica ovog zlostavljanja. Za njegovu smrt niko nije odgovarao.

Uzbunjivač Aleksandar Obradović, radnik valjevske Fabrike „Krušik“ otet je sa radnog mesta i tajno prebačen iz Valjeva u Centralni zatvor u Beogradu. Niko, pa ni porodica nije danima znala gde se on nalazi. Tek nakon pritiska javnosti Obradović je pušten iz zatvora. Obradović se i dalje nalazi pod istragom. On je suspendovan sa radnog mesta, a postupak za korupciju koji je otkrio pre četiri godine u „Krušiku“ nije ni počeo. Prošle godine u rudniku „Soko“ stradalo je osam rudara. Tužilaštvo je završilo istragu i utvrdilo, niko nije kriv.

Prošle godine u Srbiji na radnom mestu nastradalo je 56 radnika, preko 1.000 njih je povređeno. Da li znate da li je neko odgovarao za ovo? Da li znate da li i jedno gradilište u Srbiji zatvoreno zbog smrti radnika?

Ovaj Zakon o radu, kao i prethodni biće mrtvo slovo na papiru jer problem radnika u Srbiji nisu loši zakoni nego zakoni koji se ne poštuju. U Srbiji nema vladavine prava, zakoni se selektivno primenjuju, za neke važe, a za neke ne. Danas u Srbiji ne postoji inspektor koji sme da zatvori gradilište „Beograda na vodi“ ili npr. zatvori gradilište „Milenijum tima“, ili bilo koje druge firme bliske režimu Aleksandra Vučića.

Danas nemamo institucije koje štite radnike. Zabranjeno je sindikalno organizovanje. Zato će i ovaj zakon ostati mrtvo slovo na papiru.

PREDSEDAVAJUĆA: Milenko Jovanov.

MILENKO JOVANOV: Zaista je dirljivo. Ja ne mogu drugačije da kaže kada o radnicima brinu oni koji su ih ostavljali bez posla i koji brinu o tome da li će se na poslu povredi neko, a otpustili su skoro 500.000 radnika. Sada, iz ove brige vidim da je to ustvari bila preventiva da se ljudi ne bi povređivali na poslu, oni su ih lepo ostavili bez posla i nije bilo povreda na radu, jer niko nije radio, osim njih. To je cela poenta.

Da se na ovakav način govori o ljudima koji su vršili svoju dužnost, a bave se opasnim poslom. To je potpuno neznalački i besmisleno. Posao ljudi koji rade pri Vojsci jeste opasan. I svaki put kada rade svoj posao može da im se desi nesreća.

Što se tiče Obradovića i onoga što ste radili u „Krušiku“. Osim što ste svojoj zemlji naneli štetu, zašto vas baš briga, vas to ne interesuje, a napravili korist bugarskim firmama, dve bugarske firme su preuzele ugovor koje je „Krušik“ trebalo da realizuje, koji su raskinuti zbog ovih svih velikih boraca za prava radnika.

Zamislite kakva bi situacija u „Krušiku“ bila da je prihodovao tih 13, 14 miliona dolara koliko je imao ugovore potpisane. Ne čujem Miroslave, moraš dovikivati jače ili razgovetnije. Skloni ruku sa usta kada dovikuješ. Nema replike, nisam te uvredljivo pomenuo.

Ono što jeste poenta. Takvim načinom, tim kvazi istraživačkim radom političkim ste napravili štetu svojoj zemlji. Niste napravili štetu jednom čoveku, Obradoviću, nego celom „Krušiku“ i svim zaposlenima. Eto kako brinete o radnicima. Hvala.

PREDSEDAVAJUĆA: Gospođo Rakić vidim da ste u sistemu. Po kom osnovu samo mi kažite?

Gospodin Jovanov je pričao o rušenju „Krušika“, nanošenja štete namenskoj industriji. Nije valjda da ste se i u tome prepoznali. Za to bi da uzmete zaslugu.

(Dragana Rakić: Replika.)

Žao mi je, nema osnova za repliku. Vidim da je Miroslav Aleksić, takođe u sistemu.

(Dragana Rakić: Ima osnova. Lično se obraćao.)

Gospodin Jovanov jeste spomenuo Miroslava, ali niste jedini Miroslav u ovom parlamentu. Lično vam se nije obratio. Opet vam navodim stav iz Poslovnika o radu, da je moje pravo da procenim upravo to.

(Dragana Rakić: Jel se plašite dva minuta da mi date?)

Nevena Đurić. Izvolite.

NEVENA ĐURIĆ: Uvažena predsedavajuća, poštovani ministri sa saradnicima, poštovane koleginice i kolege narodni poslanici, poštovani građani Republike Srbije, u prethodnom govoru mogli smo da čujemo klasičan vid lešinarske politike, kada na smrti drugih ljudi oni koji sebi vole da tepaju pa se nazivaju opozicijom, pokušavaju da sakupe političke poene.

Slušali smo o tome kako o radnicima brinu oni koji su se, radnicima tim istim koji samo obavljaju posao za koji su plaćeni, a konkretno govorim o portiru koji je radio u Gradskoj kući u Vršcu, obraćali sa, citiram – marš u svoju kućiću. Toliko o tome kako se vodi računa o radnicima u Srbiji.

Da se vratim na temu. Mi danas na dnevnom redu imamo set jako važnih zakona i sporazuma. Najpre želim da se zahvalim svim članovima Vlade koji su ovde prisutni, na strpljenju, jer ste se zaista naslušali svega i svačega, opet od ovih koji sebi vole da tepaju, pa sami sebe nazivaju opozicijom i tokom prethodne nedelje i tokom današnjeg dana. Čuli smo šta je to i ko je to ko sebe vidi alternativu državotvornoj politici predsednika Aleksandra Vučića. To su laži, spinovi i manipulacije. Suština je napad na lik i delo samog predsednika.

Da razjasnimo jednu jako važnu stvar. To je pre svega važno zbog građana Republike Srbije, svi zajedno i levi i desni i žuti i zeleni i ovde u Domu Narodne skupštine, kao i van ovog visokog doma nastupaju kao jedno. Ovde se zdušno međusobno podržavaju aplauzima, van Skupštine na njihovim okupljanjima, a suština je ista, cilj njihovog delovanja isti. Jedina namera koju imaju je da se reše nepremostive prepreke i neprobojne barijere, a to je Aleksandar Vučić.

U tom smislu, moram da se osvrnem na jedan od sporazuma koji je bio na dnevnom redu, a to je Predlog zakona o potvrđivanju Sporazuma o slobodi kretanja na Zapadnom Balkanu o kome se prethodne nedelje govori na krajnje jedan manipulativan način, uz izvrtanje klasično napisanih reči i činjenica. Tamo jasno stoji da je KiM južna srpska pokrajina.

Međutim, mi smo danas u situaciji da oni koji se busaju pod znacima navoda u junačke grudi, kada je reč o našoj južnoj srpskoj pokrajini su isti oni koji su ostavili Aleksandra Vučića da se bori u gotovo nemogućim uslovima i on u tim istim nemogućim uslovima uspeva da zadrži naše čvrste pozicije na crvenim linijama, da ne prihvatimo ono što smo rekli da nećemo, da prihvatimo da se i dalje borimo za poštovanje svih potpisanih sporazuma i za formiranje ZSO.

Ali pod plaštom i pod tom nekom dimnom zavesom patriotizma i rodoljublja, mi sve to slušamo od strane onih koji su, to je važno da građani znaju, početkom 2000. godina 1800 terorista pustili iz zatvora, pa su tzv. nezavisnom Kosovu dali premijera, onog istog premijera koga su pomilovali. Pa su prećutali 2004. godine pogrom, pa 2008. godine proglašenje nezavisnosti, pa su pregovore prebacili u EU sa prostora UN, pa su naše slavne generale u kesama isporučivali Haškom tribunalu. I oni nam danas drže slovo o patriotizmu i rodoljublju. To je važno da građani Republike Srbije znaju.

Još jedan od zakona koji se danas nalazi na dnevnom redu i tiče se sfere ekologije je Predlog zakona o izmenama i dopunama Zakona o upravljanju otpadom. Moram da se složim sa ministarkom Irenom Vujović koja je napomenula i toga smo svi svedoci, iz kojeg god dela Srbije da dolazimo, da ne postoji praktično opština ili grad u Srbiji u koji nije u toku neki ekološki projekat.

Dolazim iz Kruševca i sa ponosom mogu da kažem da se kod nas očekuje postavljanje kamena temeljca za izgradnju regionalne sanitarne deponije u Srnju koja je projektovana za oko 200.000 ljudi za period od 20 godina i pokriva čak dva okruga. Pored Kruševca, još četiri opštine iz Rasinskog okruga i Topličke opštine, Blacu iz Topličkog okruga. Sigurna sam da ćemo uz postrojenje za prečišćavanje otpadnih voda koje je jedno od najsavremenijih tog tipa, koje je izgrađeno u ovom delu Evrope, mi sa ponosom možemo da se svrstamo u kategoriju zelenih gradova.

Onako kako je sama ministarka rekla za sferu ekologije, prosto to možemo da projektujemo na svakog sferu društvenog života danas u Srbiji. Gotovo da ne postoji oblast u kojoj za poslednju deceniju nije toliko toga urađeno i to su rezultati koji se vide golim okom. Dakle, dela govore o ozbiljnoj i odgovornoj politici.

Suština je da građani to prepoznaju. Znaju kako se ranije živelo, znaju da ranije ništa nisu imali, da nisu ti isti radnici o kojima se danas zdušno brine imali gde da rade, pola miliona ljudi su ostavili bez posla direktno, indirektno je to bar još tri puta više, imajući u vidu da su čitave porodice ostajale na ulici, deci su od usta uzimali, ali su zato u svoje džepove trpali. To je ono što se danas promenilo, zato što danas imamo ozbiljnu, odgovornu i državotvornu politiku i svi ovi zakoni koje usvajamo u ovom visokom domu su upravo u tom cilju, da nastavimo napredak i razvoj Srbije. Zahvaljujem.

PREDSEDAVAJUĆA: Zahvaljujem.

(Dragana Rakić: Tražim repliku. Tražim svoje pravo.)

Nemate pravo na repliku. A to što ste se vi prepoznali, to je druga stvar, tako ne funkcioniše Poslovnik o radu, tako rad u Skupštini nije regulisan. Ja vas molim da dozvolite svojoj koleginici Sandi Rašković Ivić da govori.

Gospođo Rašković, molim vas prijavite se za reč.

SANDA RAŠKOVIĆ IVIĆ: Gospođo potpredsednice, dame i gospodo narodni poslanici, ministri sa saradnicima, poštovani građani Srbije, u zemlji u kojoj jednom nedeljno pogine barem po jedan radnik na svom radnom mestu, a oko hiljadu i više od hiljadu ih biva povređeno ili obogaljeno, trebalo je mnogo ranije doneti precizniji i rigorozniji zakon koji bi regulisao bezbednost i zdravlje na radu, a što je posebno važno, treba i obezbediti mere za njegovo sprovođenje.

Usvajanje Predloga zakona o bezbednosti i zdravlju na radu nekako se poklopilo sa smrću dveju radnica koje su radile u stranim kompanijama. Jedna radnica koja je radila u "Leoniju" u Kraljevu umrla je od posledica pada, premorena zbog smene koja je trajala nekoliko dana po deset sati i ubrzanja trake da bi se postigao target. Druga radnica koja je radila u "Asteru" u Nišu je umrla od srčanog udara, pozlilo joj je na poslu, nije joj bilo dozvoljeno da napusti halu i to je platila životom.

Radnici iz ovih dveju firmi su tražili još u avgustu mesecu prošle godine da dođe inspekcija i da nadzire rad i iskontroliše šta se tu dešava, međutim, inspekcija se nije pojavila, možda i zbog toga što samo 237 inspektora je zaduženo za 400.000 privrednih subjekata. Ministar je rekao da će taj broj biti povećan na 360, a mi smatramo da taj broj treba da bude višestruko povećan, da bi do kontrole i reda konačno došli.

Dobro je da ćemo dobiti registar povreda na radu, međutim, loše je to što nećemo, barem ne tako skoro, dobiti registar profesionalnih bolesti.

Da pomenem da u Srbiji ima samo 95 lekara medicine rada koji su zaduženi za celu Srbiju, a lekari medicine rada se mnogo bolje razumeju u profesionalne bolesti nego što je to izabrani lekar. Recimo, da bih ilustrovala taj problem, reći ću samo da je prošle godine dijagnostikovano 500 karcinoma pluća, a od toga je samo jedan karcinom pluća dijagnostikovan kao profesionalna bolest zbog kontakta sa azbestom.

U rudniku „Soko“ pre malo više od godinu dana poginulo je osam rudara. Ti ljudi kopali su u jami, za koju su čekali dozvolu da se u njoj može kopati 14 meseci. Dozvola nije stigla, ali je zato stigla smrt. A za tu smrt u dva navrata je odlučilo Osnovno javno tužilaštvo u Aleksincu da niko nije kriv. Nesreće se zataškavaju, dame i gospodo, i toga smo svi ovde svesni. Setimo se samo eksplozije u fabrici „Milan Blagojević“, taj deo nije imao ni dozvolu za rad, i tu su poginula dvojica radnika. Jedan od njih, Milomir Milivojević, imao je samo 25 godina i njegova porodica je prošla kroz strahovitu šikanu.

Dalje bih rekla da su ovim zakonom, dobro je da su podignute kazne na jedan do dva miliona, međutim, moram da kažem da je do sada i na ove male kazne samo 20% novca bilo naplaćeno, a što se tiče odgovaranja, tu praktično niko nije odgovarao na zaprećenu kaznu od tri do 12 godina, podeljeno je samo nekoliko nanogica za po nekoliko meseci.

Pošto je ovaj zakon – zakon sa odloženim dejstvom, za dve godine će tek početi primena, mene samo zanima kako će se premostiti ove dve godine, s obzirom na to da zakon ima preventivni karakter. Da novi zakon ne ostane mrtvo slovo na papiru, najbitnije je da funkcioniše pravna država i sudska praksa. Ako niko ne bude optužen i osuđen zbog propusta i zbog nemara, ne vrede nam novi zakoni, i da budu najbolji. Hvala na pažnji.

PREDSEDAVAJUĆA: Gospodine Gavriloviću, opet ste u sistemu.

Povreda Poslovnika. Izvolite.

MIODRAG GAVRILOVIĆ: Prvo, reklamiram povredu člana 103, niste mi dali reč kada sam tražio, a u pitanju je povreda člana 27. – staranje o redu u Skupštini i člana 108. Naime, kada je uvaženi gospodin Milenko Jovanov govorio, on govori jednim vrlo visokim tonom i glasom, rekli bi vatreno, moja ova jedinica je eksplodirala i membrana se potpuno pokvarila i uopšte ovaj zvučnik sad ne radi, ne mogu da pratim sednicu Skupštine. Ako bi mogli da reagujete tehnički.

PREDSEDAVAJUĆA: Zvaćemo tehničku službu da to reši sasvim sigurno, ne znam zbog čega je eksplodirala. U sistemu niste bili da bih vas prozvala za povredu Poslovnika, svakako da je trebalo da se potrudite da se prijavite u sistem. Ovo svakako ne znam na koji način je povreda Poslovnika, pogotovo ova dva člana, već je samo zahtev za tehničku podršku. Sledeći put možete doći do predsedavajućeg stola da prijavite problem. Zahvaljujem.

Po prijavi za reč, prof. dr Andreja Savić. Izvolite.

ANDREJA SAVIĆ: Poštovana predsedavajuća, uvaženi ministri, uvažene koleginice i kolege, dame i gospodo, u dosadašnjoj raspravi akcenat je bio na razmatranjima predloga prva četiri zakona po redosledu dnevnog reda, o elektronskim komunikacijama, o bezbednosti i zdravlju na radu, o upravljanju otpadom i o podsticajima u poljoprivredi i ruralnom razvoju.

Mislim da glavnu pažnju zaslužuju i vrlo bitnu pažnju predlozi zakona o potvrđivanju raznih sporazuma i ugovora, o čemu bih hteo da kažem nekoliko reči.

Kada je u pitanju set predloga zakona kojima se potvrđuju bilateralni sporazumi Republike Srbije i drugih država, treba istaći da se time obezbeđuje međunarodni položaj Srbije i njen odnos sa drugim državama i međunarodnim organizacijama. Iako se u široj javnosti smatra da su to rutinski sporazumi, to u praksi nije tako, već predstavljaju samo završni produkt neretko dugotrajnih i mukotrpnih pregovora dve strane. Pogotovo što takvi sporazumi osnažuju ne samo bilateralne odnose, već i političke i ekonomske veze država. Iz tih razloga je potvrđivanje sporazuma veoma bitno, jer omogućuju njihovo stupanje na snagu.

Pošto se poslednjih godina pretežno bavim problematikom penzijsko-invalidskog osiguranja, odnosno statusnim pitanjima ukupne penzionerske populacije u Srbiji, ja ću se fokusirati na oblast socijalne zaštite i podsetio bih da Srbija primenjuje sporazume o socijalnoj sigurnosti sa preko 30 država i da se u predstojećem periodu očekuje početak primene još nekoliko tih sporazuma.

Iz ovog seta predloga zakona rekao bih nešto konkretnije o dva predloga zakona, o potvrđivanju Sporazuma između Republike Srbije i Australije i Sporazuma između Republike Srbije i Azerbejdžana.

Kada je u pitanju ovaj prvi sporazum sa Australijom, podsetio bih da se od septembra 2015. godine odvijaju pregovori dve strane nakon višegodišnjeg vakuma, jer poslednji, prethodni sporazum datira još iz vremena stare Jugoslavije, iz 1970. godine.

Ovaj sporazum o kome danas raspravljamo između Republike Srbije i Australije o socijalnoj sigurnosti i administrativni dogovor za primenu sporazuma su usaglašeni tokom tri runde pregovora, a potpisali su ga resorni ministar gospodin Selaković i ambasador Australije u Beogradu.

Šta reći o ovom sporazumu? Zbog čega je on značajan? Ja bih rekao da je on značajan za građane obe zemlje. Po prvi put se reguliše oblast socijalne sigurnosti kojom će srpskim državljanima u toj zemlji biti omogućeno da lakše ostvare svoja prava iz socijalnog osiguranja, da ta prava koriste i na teritoriji Republike Srbije. Odnosno, sporazum omogućuje državljanima Srbije i Australije koji se radili u jednoj od ovih zemalja da steknu prava na davanja iz oblasti socijalne sigurnosti bez obzira gde žive, što će im omogućiti da se kreću u obe zemlje bez bojazni da će im pravo na penziju biti uskraćeno.

U skladu sa principom izjednačenosti teritoriji prava iz socijalnog osiguranja stečena na osnovu pravnih propisa jedne države mogu se koristiti i van njene teritorije, a transfer u državu nastanjenja, odnosno prebivališta vrši se bez umanjenja visine davanja.

Šta to znači? To znači da ukoliko se srpski državljanin koji je stekao pravo na penziju u Australiju vrati u Srbiju Australija će mu i dalje isplaćivati penziju bez umanjenja visine davanja.

Takođe, jedan od najznačajnijih principa koji je vrlo bitan, znači, za ovaj sporazum podrazumeva i to sabiranje staža osiguranja.

Ukoliko navršeni staž osiguranja na teritoriji jedne države ugovornice nije dovoljan za ostvarivanje prava na penziju, ta država uzeće u obzir i staž osiguranja izvršen u drugoj državi ugovornici.

Isto tako, treba napomenuti da se ovim sporazumom reguliše ostvarivanje prava iz penzijskog i invalidskog osiguranja u smislu izbegavanja dvostrukog osiguranja za privremeno upućena lica, kao i potpunija zaštita osiguranika i korisnika prava.

Ono što bih posebno istakao, a što je važno za naše državljane, to je da raspolažemo saznanjima da u Australiji živi i radi između 150.000 i 200.000 srpskih državljana, da je postojao taj višedecenijski vakum u regulisanju ove oblasti.

Imajući u vidu i spoljne geopolitičke okolnosti koje i te kako utiču i na rešavanje ovakvih pitanja smatram da je resorno ministarstvo odradilo značajan posao i da će ostvarivanje prava iz socijalnog osiguranja državljanima Srbije biti sada mnogo lakše.

Drugi sporazum se odnosi na saradnju sa Azerbejdžanom. Rekao bih da oblast socijalne sigurnosti između Republike Srbije i Republike Azerbejdžan nije bila regulisana uprkos tradicionalno dobrim i prijateljskim bilateralnim odnosima dveju zemalja koje su veoma intenzivirani poslednjih 10 godina na najvišem nivou.

Srbija i Azerbejdžan su strateški partneri koji podržavaju poštovanje suvereniteta i teritorijalnog integriteta obe zemlje.

Mogućnosti za dalju saradnju Srbije i Azerbejdžana su, pre svega, energetika, odbrambene industrija, saobraćaj i logistika.

Kada je reč o hronologiji tih kontakata na najvišem političkom nivou, od 2013. godine pa na ovamo, pomenuo bih samo da je tadašnji ministar spoljnih poslova 2019. godine prisustvovao ministarskoj konferenciji Pokreta nesvrstanih zemalja u Bakuu, a da su predsednik države i predsednik Azerbejdžana 23. novembra prošle godine, znači 2022. godine, da su potpisali Memorandum o osnivanju Saveta za strateško partnerstvo te zemlje, uključujući i vojno-tehničku saradnju.

Mogu govoriti ovde i o političkim i ekonomskim aspektima, ali mislim da nema potrebe. Vrlo je bitno konstatovati da su između Republike Srbije i Republike Azerbejdžana zaključena 42 međunarodna bilateralna ugovora, što ilustruje sveobuhvatnost saradnje i međusobno uvažavanje dve strane.

Privredna saradnja je sve intenzivnija, naročito u oblasti putne infrastrukture i kao najvažniji projekat ja bih ovde pomenuo deonicu auto-puta Ljig – Preljina na Koridoru 11.

Zaključio bih da su ovim sporazumom faktički razrešene sve dileme oko socijalne sigurnosti. Tu se uređuju sva ta pitanja za građane jedne i druge države, naročito u smislu onih koji su zaposleni na teritoriji druge zemlje.

Tako da, po meni, ovi predlozi zakona o potvrđivanju ovih sporazuma sa ovako jasno definisanim međusobnim odnosima zaista su jedan iskorak i stavljanje tačke na određene pregovore koje smo imali.

Rekao bih na kraju, vrlo kratko, pošto je dobar deo moje radne karijere vezan i za problematiku bezbednosti i odbrane, nekoliko reči o Sporazumu koji se tiče vojne saradnje između Vlade Republike Srbije i Vlade Republike Austrije, koji je potpisan 2021. godine.

To je, naravno, jedan sveobuhvatni sporazum koji predviđa skoro sve mogućnosti vojne saradnje i predstavlja jednu kvalitativnu promenu, jer zadnji sporazum je bio još iz perioda trajanja državne zajednice Srbija i Crna Gora, znači od 2006. godine.

Od započete konsolidacije u tim bilateralnim odnosima između Austrije i Srbije rekao bih da je trenutno na snazi ukupno 58 sporazuma, a ovaj sporazum proširuje tu saradnju na najosetljivije oblasti, kao što su odbrana i bezbednost. Treba tu istaći da je ta ostvarena saradnja bila posebno izražena u vojno-medicinskoj i vojno-obrazovnoj oblasti i, naravno, da će ovaj sporazum predstavljati jedan dodatni podsticaj vojnoj saradnji u oblastima od obostranog interesa.

Naravno da je značaj Austrije u tim odnosima sa nama vrlo važan da se…

PREDSEDAVAJUĆA: Molim vas, kolega Saviću, samo da privodite kraju pošto nemate više vremena.

ANDREJA SAVIĆ: Završavam.

Imaju odličnu saradnju. Mi imamo oko 300 hiljada naših državljana koji žive tamo i mislim da je to u uzlaznom trendu.

Zaključio bih konstatacijom da poslanička grupa kojoj ja pripadam podržaće sve predloge ponuđenih zakona.

PREDSEDAVAJUĆA: Zahvaljujem se.

Reč ima narodni poslanik Dalibor Jekić.

Samo da vas obavestim, vaše preostalo vreme poslaničke grupe je dva minuta i dvadeset četiri sekunde.

DALIBOR JEKIĆ: Hvala, poštovana predsedavajuća.

Poštovani građani Srbije, stanje u poljoprivredi je danas alarmantno. Poljoprivredni proizvođači se već godinama nalaze u vrtlogu neizvesnosti i dovedeni su na rub egzistencije. Devastiranje poljoprivrede i poljoprivrednika je nešto što se sprovodi već dugoročno u našoj zemlji. Nejasna strategija razvoja poljoprivrede je dovela do gašenja brojnih gazdinstava, pražnjenje štala, krčenje voćnjaka i smanjivanje broja građana na selu.

Za poslednjih 10 godina ove vlasti imamo 13% smanjenje broja goveda, 15% manje svinja, 19% manje živine, a udeo stočarske proizvodnje u poljoprivrednoj proizvodnji je oko 26%. Podsticaji po hektaru su među najmanjima u Evropi i regionu. Neizvesnost otkupnih cena svake godine, promena politika podsticaja i uticaj uvozničkog lobija su imali negativan uticaj na stanje u poljoprivredi. Nedopustivo je da subvencije budu šest hiljada dinara po hektaru. Podsetiću da su do skoro bile četiri hiljade dinara po hektaru. Sa ovakvim subvencijama naši poljoprivrednici ne mogu nikako biti konkurentni sa poljoprivrednicima iz EU, gde su subvencije na nivou od 300 do 600 evra, u BiH 150 evra, Makedoniji 95 evra, Mađarskoj 300 plus 100 evra za soju. Takođe, podsetiću da su podsticaji za mlade poljoprivrednike u Hrvatskoj 860 evra.

Loše vođenje agrarne politike dovelo je do toga da mi danas uvozimo luk, pasulj, mleko iz Poljske, svinjsko meso, sireve. Srednje razvijene zemlje moraju da imaju broj svinja koliko i stanovnika, a mi danas imamo oko 2,7 miliona svinja, što je pokazatelj u kakvom stanju je danas svinjarstvo u našoj zemlji.

Da bi poljoprivrednu proizvodnju stavili na noge, moramo da imamo dugoročnu strategiju razvoja poljoprivrede sa jasnim merama na duži rok.

Predlagali smo više puta da morate da povećate subvencije na minimum 12 hiljada dinara po hektaru i da iz godine u godinu one budu u stalnom porastu. Takođe, predlagali smo da imamo zagarantovan otkup cena za narednih pet godina. Takođe, i da podsticaj po grlu bude 40 hiljada dinara.

Smatramo da je poljoprivreda naša šansa i da na poljoprivredu moramo ozbiljno da računamo tako što ćemo da opredeljujemo značajna sredstva u narednom periodu i da budžet za poljoprivredu bude minimum onoliko koliko i poljoprivreda donosi doprinosu BDP-a. Hvala.

PREDSEDAVAJUĆA: Zahvaljujem.

Reč ima Jelena Tanasković, ministarka poljoprivrede. Izvolite.

JELENA TANASKOVIĆ: Zahvaljujem, predsedavajuća.

Hajde, ako pričamo, ne znam da li ste vi bili u petak kada sam iznosila egzaktne podatke ulaganja i budžeta, kako se kretao, Ministarstva poljoprivrede upravo u tih 10 godina o kojima i vi sada pričate. Ali, evo, još jednom bih ponovila, ali ne samo to, evo sada ću, ne znam da li se to lepo vidi, možda grafikon pokazuje, od 2010. do 2023. godine izvukla sam ulaganja u stočarstvo, u biljnu proizvodnju i u ruralni razvoj. Sve po godinama, nije nikakav problem da i vama to dam. Ali, evo, ako pričamo o 10 godina, npr. 2012. godine, kada vi kažete da su bila izdvajanja veća nego što su danas, ako pričamo o ruralnom razvoju, izdvojeno je pet milijardi i 289 miliona dinara. U stočarstvo je izdvojeno četiri milijarde 575 miliona dinara, a u biljnu proizvodnju 19,8 milijardi dinara.

Godine 2023. ili ove, imamo u ruralni razvoj izdvajanja od 17,7 milijardi dinara, stočarska proizvodnja 27,6 milijardi dinara i 19,9 milijardi dinara biljna proizvodnja.

Možemo da izvlačimo stvari iz konteksta, ali mislim da nije fer. Možemo da pričamo o jednoj meri, 2012. godine, kada kažete da su izdvajanja bila 12 hiljada dinara, da, za jednu jedinu meru, i pored te mere, puštene su još dve.

Ne možemo nikako da pričamo da su veća izdvajanja bila u godini koja je imala budžet koji je bio na nivou 30 milijardi dinara, ako imamo ove godine budžet od 80 milijardi dinara, od čega 69 milijardi dinara isključivo ide samo u subvencije.

Hoću još jedan podatak da vam dam, koji mislim da je jako zanimljiv, jer se ovde neretko priča i o tome kako nemamo traktora, kao je mehanizacija stara itd. Onda sam uzela da izvučem šta je to što je kroz subvencije kupljeno od mehanizacije i konkretno traktori, pošto su oni inače, najtraženiji u svim merama koje sprovodimo, i ako pričamo o meri konkurentne poljoprivrede, gde je veliki broj traktora kupljen, ako pričamo kroz IPARD, ako pričamo kroz nacionalni budžet, gde se finansirala mehanizacija, od 2010. godine, kada je kupljeno 520 traktora, znači, od 2011. do 2017. godine nijedan nije kupljen, po godinama nula. Znači, ništa subvencija. Godine 2017. je izdvojeno i kupljeno 1.169 traktora. Onda imamo 2018. godine 1.563, pa dalje, tako se povećava svake godine, 2023. godine 5.505.

Kada pričamo o nacionalnom budžetu, vi ovaj broj uopšte ne vidite, jer on ide iz kredita Svetske banke kroz konkurentnu poljoprivredu. On ide kroz IPARD i to nekako prođe zanemareno kao da se nije desilo, a složićete se da su to sve izdvajanja iz budžeta Republike Srbije. Godine 2022. sprovedeno je 34 mere.

Mi možemo da pričamo i diskutujemo o tome da li trebamo agrarnu politiku da svedemo na tri mere. Ja mislim da ne. Složićete se da ima puno toga u šta treba da ulažemo. Ne kažem da su potrebne sve 34 mere, ali ako pogledate, naročito sad kada smo se opredelili da idemo u razvoj stočnog fonda i da uvećavamo broj životinja, mislim da sve ove mere koje su sada u 2023. godini na snazi su itekako korisne i itekako će poboljšati i ove nove mere, ako pričamo o izdvajanju za kupovinu steone junice od 170.000, što je više od 50% njene ukupne cene. Ako pričamo o ženskom teletu koje će u roku od dve godine kvartalno dobijati 25.000 dinara, pa onda i povećanju izdvajanja po grlu sa 25 na 30 hiljada dinara, mislim da itekako znači poljoprivrednicima.

Znate, vi imate jedan kovčeg s novcem i treba da gledate kako da ga rasporedite najefikasnije. Slažem se i ja sam za to, zato u predlogu ovog zakona i stoji da je minimalni iznos 6.000 dinara po hektaru. Ja se iskreno nadam i znate da će ove godine biti već 9.000 dinara. Ja se nadam da mi možemo još jednom da pustimo ovaj javni poziv u toku godine, ukoliko budemo ovaj budžet trošili na one kojima je namenjen i ukoliko budemo sredstva usmerili baš onako kako treba. Hvala.

PREDSEDAVAJUĆA: Zahvaljujem uvaženoj ministarki Tanasković.

Reč ima Milorad Bojović.

MILORAD BOJOVIĆ: Zahvaljujem, poštovana predsedavajuća.

Dame i gospodo narodni poslanici, poštovani građani Srbije, uvaženi ministri sa saradnicima, pre tačno 250 godina Bendžamin Frenklin je napisao jedan vrlo zanimljiv esej. On je nosio naziv „Uputstvo kako od velike imperije napraviti malu“.

Sve što ste danas čuli sa one druge strane sale, sve predloge i sve zamerke u vezi sa današnjim dnevnim redom predstavljaju skup pouzdanih pravila kako od dobre države napraviti neuspešnu, tim pre što jedan broj stranaka sa one druge strane sale ima veliko iskustvo u tome kako od države napraviti malu po svim osnovama, od teritorije do ekonomije, od odnosa prema građanima do međunarodnog ugleda.

S druge strane sale imate vladajuću većinu i imate predstavnike Vlade koji mogu da se pohvale da su od razorene države napravili uspešnu i međunarodno poštovanu zemlju.

Dame i gospoda koji dokazuju da se danas ne živi bolje mogu možda da kažu za sebe da su bolji oratori od mene i zato ću ja, umesto floskula i fraza, pokušati činjenicama da dokažem da se danas živi neuporedivo bolje nego što se živelo onda.

Danas na dnevnom redu imamo veći broj zakona i sporazuma koji predviđaju značajna sredstva u investiranju razvoja lokalne samouprave, nauke, obrazovanja i zdravstva. Usvajanjem ovih predloga omogućiće se značajan investicioni ciklus vredan više, prema mojoj računici, od 1,2 milijarde evra.

Neko je sa one strane rekao da se ništa ne ulaže u razvoj komunalne infrastrukture na lokalnom planu. Ja ću vam reći samo nekoliko podataka za koje znam da su tačni.

U Mionici je trenutno u toku izgradnja 20 km kanalizacione mreže i gradnja dva prečistača otpadnih voda. U Malom Iđošu je izgrađen prečistač otpadnih voda vredan 700 miliona dinara. Kad je Novi Sad u pitanju, u većini prigradskih naselja gde je prethodna vlast svaki put kada dođu izbori najavljivala da će da izgradi kanalizaciju, dovlačila bagere, slikala se ispred tih bagera i čim kampanja prođe ti bageri se više nikada nisu pojavljivali u tim prigradskim naseljima, tek sada je izgrađena ta kanalizacija.

Takođe, na dnevnom redu su važni sporazumi koji predviđaju nastavak ulaganja u zdravstvo. Tu je 14 bolnica i instituta, da ih ne pobrajam sve. Za mene, kao građanina Novog Sada, je najvažnije ono što će biti urađeno, što je urađeno i što se radi u Novom Sadu.

U periodu od 2012. do 2022. godine ukupno su izgrađena četiri nova zdravstvena objekta ukupne površine 26.750 kvadrata, čija vrednost prelazi pet milijardi dinara. Izgrađena je nova zgrada Zavoda za hitnu medicinsku pomoć, tri doma zdravlja – u Futogu, Adicama i na Vidovdanskom naselju. Rekonstruisana su četiri doma zdravlja, ukupne površine od 10.300 kvadrata - Zavod za zdravstvenu zaštitu studenata, Dom zdravlja u ulici Vase Stajića, Dom zdravlja u Almaškoj ulici i Glavna zgrada novosadskog doma zdravlja, veličine preko 9.000 kvadrata. Izgrađena je i nova bolnica na Mišeluku, koja je tokom pandemije korišćena kao kovid bolnica.

U toku su radovi na rekonstrukciji Kliničkog centra Vojvodine, koji obuhvataju 33.275 kvadrata. Radovi su vredni 3,35 milijarde dinara.

Rekonstruisano je u međuvremenu, od 2012. godine do danas, 13 klinika Kliničkog centra Vojvodine, a period do 2012. godine kada je zdravstvo u pitanju ostaće upamćen po tome da je nestalo 156 miliona dinara na onoj čuvenoj rekonstrukciji zgrade „Heterlendi“ koja se nikad nije desila.

U danu za glasanje takođe će nam se naći i sporazum sa Nemačkom o saradnji u oblasti kulture, obrazovanja i nauke. Mi u Novom Sadu izuzetno znamo koliko je to važno. U Novom Sadu se nalazi naučno-tehnološki centar, nalazi se institut „Bio Sens“, otvorio je nemački „Kontinental“ dve fabrike, japanski „Nidek“ je otvorio jednu fabriku i uskoro će, za mesec dana, otvoriti još jednu. Tu rade novosadski IT inženjeri i Novi Sad i Srbija mogu da kažu da ne kasne više u svemu nego da diktiraju svetske trendove kada su nauka i tehnologija u pitanju.

Za sve ovo bio je potreban dobar privredni ambijent, stabilan politički ambijent i mir i sigurnost, jer samo to garantuje stranim i domaćim investitorima sigurnost ekonomskih ulaganja.

Opozicija neprestano insistira na razlikama između njihovog vremena i vremena od 2012. do današnjeg dana. Ja to podržavam i treba da insistiraju na tome, jer na taj način pomažu građanima da shvate o kakvim razlikama je reč. Sada ću vam reći na primeru Novog Sada.

Godine 2012. bilo je 40 hiljada zaposlenih manje nego danas. Prosečna plata je iznosila 47.000 dinara, a krajem prošle godine prosečna plata je iznosila 103.000 dinara. Kada to prevedemo u brojeve, Novosađanin sa prosečnom platom danas može da kupi 849 kilograma hleba više nego pre 10 godina, može da kupi 22 litre ulja više, ili čak 119 kilograma svinjskog mesa više nego što je to mogao pre 10 godina.

Ako u kući radi dvoje Novosađana, što je danas moguće pretpostaviti jer je zaposleno 40 hiljada ljudi, oni prihoduju 206 hiljada dinara, što je za 112 hiljada dinara više nego što su primali dvoje zaposlenih Novosađana pre 10 godina. U Novom Sadu je u prethodnih 10 godina otvoreno 10 novih fabrika.

Poštovane kolege, poštovani ministri, da li znate koliko fabrika je otvoreno od 2000. do 2012. godine? Nije nijedna. A znate li koliko ih je zatvoreno? Sve. Od 35 novosadskih giganata, koji su zapošljavali 80-ih godina 70.000 ljudi, sve su zatvorene i svi su ostali bez posla. Zatvorene su i sve ostale manje fabrike.

Umesto toga, znate li šta su uradili? Izmislili su Fond za razvoj novih tehnologija. Sad ću da vam ispričam kako je to funkcionisalo. Nađu staru fabriku i staru tehnologiju, to predstave kao novu tehnologiju, daju pare iz budžeta Pokrajine, slikaju se za medije, te mašine služe kao kulisa za fotografisanje, kad se pare izvuku iz budžeta, ide se u sledeću opštinu.

Sad ću vam ja navesti jedan primer koji smo mi istraživali u „NS reporteru“ kad sam ja bio glavni urednik. Iz pokrajinskog budžeta, iz tog Fonda za razvoj novih tehnologija, dali su 370 hiljada evra za jednu fabriku u Sremskim Karlovcima koja treba da proizvodi nove solarne panele. Moji se novinari predstave, njih troje, kao kupci solarnih panela. Pet dana su ih ti ljudi koji su ostavili svoj mobilni telefon zavlačili i na kraju su im rekli – fabrike nema, mi smo je zatvorili. Na licu mesta smo utvrdili da fabrika nikada nije ni otvara, nego da je na tuđu adresu registrovano predstavništvo fabrike.

Zašto je sve ovo važno? Ako se složimo da su Aristotel i Šopenhauer u pravu kada tvrde da je karakter nepromenjiv, dame i gospoda sa one druge strane sale koji kritikuju ovu vlast i tvrde da bi oni radili nešto bolje, u istim okolnostima, kada bi se te okolnosti ukazale, radili bi isto što su radili u periodu kada su vladali Srbijom. Za manje od 10 godina prepolovili su vrednost dinara, otpustili su, kako smo čuli od ministra rada, oko 500 hiljada ljudi.

Danas je potpuno druga situacija. Dinar već 10 godina vredi isto, i to je dobro i za građane i za privredu. Nije dobro samo za tajkune kojima su oni pomagali dok su bili na vlasti.

Dame i gospodo, da se vratim na početak svog izlaganja, na onog Bendžamina Frenklina. Ja ću nastaviti da ohrabrujem opoziciju, da nastavi sa vođenjem pogrešne politike, jer je to dobro za građane i za Srbiju. Hvala.

PREDSEDAVAJUĆA: Zahvaljujem narodnom poslaniku Bojoviću.

Sledeća po prijavi za reč je Marina Lipovac Tanasković. Nije tu.

Reč ima Marija Jovanović.

MARIJA JOVANOVIĆ: Zahvaljujem, potpredsednice.

Koleginice i kolege narodni poslanici, predstavnici Vlade, na dnevnom redu je set predloga zakona, a ja bih se na početku osvrnula na Predlog zakona o elektronskim komunikacijama. Ovaj predlog zakona predstavlja usklađivanje sa poslednjom generacijom evropske legislative kada je u pitanju oblast komunikacije. Njegovim usvajanjem podstičemo jačanje tržišne konkurencije, jačanje prava krajnjih korisnika, efikasno i javno upravljanje spektrom, kao važnim resursom, vrednim čak više stotina miliona evra, potencijalno na svakih 20 godina.

Ono što je, takođe, važno to je da se ovim predlogom zakona rešava ravnomerna dostupnost brzog interneta u svim ruralnim krajevima naše zemlje. Takođe, Predlogom zakona RATEL-u kao nezavisnom telu daje se mnogo veća ingerencija. Šta zapravo u praksi predstavljaju sve ove izmene za naše građane? Pre svega, uvodi se mogućnost slanja elektronskog računa.

Samim tim postavlja se i pitanja šta sa onim delom stanovništva koje nije elektronski dovoljno upućeno ili iz nekih određenih razloga prosto ne želi da prima račune na ovaj način? Odredbama Zakona se mislilo i na ovo stanovništvo, tako da su oni u mogućnosti da primaju isto te račune putem pošte, naravno, potpuno besplatno. Na ovaj način mnogo pomažemo razvoju životne sredine.

Još jedna novina je registrovanje pripejd kartica. Imali smo prilike da još neko od kolega spomene o važnosti registrovanja pripejd kartice koja bi se osigurala, jednostavnim prijavljivanjem preko „eUprave“ ili na drugi način. Ovo je posebno bitno, imajući u vidu činjenicu, da se ova kartica u prethodnom periodu mnogo zloupotrebljavala i koristila kao instrument radi pretnje, ucene i za neke druge nesavesne radnje. Na ovaj način osnovnom registracijom, omogućićemo da tu mogućnost isključimo ili bar da je znatno smanjimo.

Takođe, Predlogom Zakona omogućava se podela kratkih brojeva kao važan resurs. Jedan od tih brojeva je svakako broj 116.000 koji predstavlja broj za prijavu nestale dece u Srbiji. Nekada je podela tih brojeva išla putem ko brže broju, njegov broj. Ovim Predlogom Zakona se uspostavlja taj red, uz pomoć određenih kriterijuma i ovog puta će biti to regulisano.

Posebno je bitno upisati svaki kabl u registar kako bi smo sprečili da svako naredno kopanje istog mesta kada imamo izgradnju puteva i kanalizacije ili neke vodovodne mreže ne bi ponavljali, što je inače danas često slučaj, tako da je ovo jako bitna stvar koja bi trebala da se reši ovim Predlogom Zakona.

Takođe, osvrnula bih se i na Predlog Zakona o izmenama i dopunama Zakona o upravljanju otpadom i temu generalno očuvanja životne sredine. S obzirom da dolazim iz Leskovca, grada koji je pre svega pionir u ekološkim projektima u Srbiji, titulu ekološki prosvećenih gradova osigurali su nam pre svega dva projekta. Jedan od tih projekata je svakako regionalna deponija „Željkovac“, čija je vrednost čak 12 miliona evra. Projekat upravljanjem otpadnih vodama je projekat na koji smo posebno ponosni i koji se u Leskovcu sprovodi u tri faze. Prve dve faze su uspešno završene, a u toku je treća takozvana „Orio faza“ ili „Orio projekat“ koji podrazumeva povezivanje još 78 kilometara kanalizacione mreže do centralnog postrojenja za prečišćavanje otpadnih voda. Ceo ovaj projekat vredan je 24 miliona evra.

Kao sporedni proizvod prečišćavanja otpadne vode stvara se mulj. Na godišnjem nivou količina otpadnog mulja koji se stvara u našem centralnom postrojenju u Leskovcu iznosi 8.000 tona, što zapravo predstavlja problem u daljem smislu tretmana i skladištenja munja. Jedan deo otpadnog munja u centru za prečišćavanje otpadnih voda koristi se za dobijanje električne energije za rad samog postrojenja.

Ovim Predlogom zakona, izmenama i dopunama Zakona o upravljanju otpadom omogućiće se zakonska rešenja dalje prerade otpadnog mulja do sirovine koja se i dalje može koristiti.

Kada je u pitanju Predlog zakona o bezbednosti i zdravlju na radu, pozdravila bih pre svega odredbe koje se tiču rada inspekcijskog nadzora koji će svakako omogućiti efikasniji rad, a imali smo prilike i da čujemo da se ministarstvo zalaže za bezbedan rad inspektora u našem sistemu i daje posebno na značaju.

Zbog svega navedenog, u danu za glasanje podržaću ove predloge zakona i zamolila bih da iste ove predloge zakona podrže i predstavnici opozicionih stranaka.

PREDSEDAVAJUĆA: Zahvaljujem.

Reč ima Tamara Milenković Kerković.

Očigledno ne želi reč, u redu.

Reč ima Darko Laketić.

DARKO LAKETIĆ: Poštovana predsednice, poštovani ministri sa saradnicima, uvažene kolege narodni poslanici, pre svega, danas govorimo o jednom setu zakona od kojih bih izdvojio jedan kao posebno značajan za lokalne samouprave.

Naime, danas govorimo o Predlogu zakona o potvrđivanju Sporazuma o zajmu za razvoj lokalne infrastrukture sa Međunarodnom bankom. Upravo iz ovog razloga želim da naglasim značaj ovakvih i sličnih zakona i sporazuma zato što u mom daljem izlaganju pomenuću šta smo sve na nivou grada Prokuplja uradili zahvaljujući između ostalog ovakvim i sličnim zakonima.

Naime, reći ću da smo trenutno u postupku izgradnje novog zdravstvenog centra. To je jedan kapitalni projekat koji nažalost nije završen od 1979. godine kada je položen kamen temeljac. Vrednost ovih radova će biti zajedno sa opremom negde 6,5 milijardi dinara i ono što je veoma značajno jeste da ćemo na jednom mestu imati i primarni i sekundarni nivo zdravstvene zaštite uz, rekao bih, najsavremeniji način pružanja zdravstvene zaštite što se tiče same lekarske, odnosno kliničke prakse.

Takođe, ne manje značajne stvari smo uradili na nivou obrazovanja. Da krenemo od školskih, seoskih odeljenja. Svake godine sva isturena seoska odeljenja se renoviraju, u zavisnosti da li je neophodno rekonstruisati krov, mokri čvor, podove, učila kupiti. Dakle, samo u poslednjih dve godine smo uložili 25 miliona dinara u tu svrhu.

Sve gradske škole gde je bilo potrebe kompletno su rekonstruisane. Osam stotina hiljada evra je koštala rekonstrukcija srednje poljoprivredne škole. Dva i po miliona evra rekonstrukcija zgrade gimnazije i bioskop. Uz sve to, uloženo je i oko 60 miliona u ostale škole i 30 miliona dinara u tehničku školu.

Posebno ću se zahvaliti predsedniku, Aleksandru Vučiću, i Vladi Republike Srbije koja je stavila u plan, u ovogodišnji plan još dve škole, a to su OŠ „9. Oktobar“ i škola „Ratko Pavlović Ćićko“, gde će jedna imati po prvi put ne u Toplici, mislim i u južnoj Srbiji, zatvoreni bazen, a druga imati kompletnu izgrađenu sportsku halu sa novim terenom, čak i na krovu te hale. Tako je po projektu. Tako da je zadovoljstvo izuzetno veliko.

Što se tiče predškolskih ustanova, kompletno je rekonstruisan objekat predškolske ustanove „Radost“, krov, stolarija, fasada, podrum, kotlarnica, najsavremenija kuhinja, iznos 40 miliona. Rekonstruisan je objekat „Bambi dva“, postavljeni mobilijari, 20 miliona. Novo obdanište iz temelja, treće, „Bajka“ 86 miliona. Pomenuću da gradimo još jedno. Njega završavamo otprilike za koji mesec i to će biti četvrto obdanište koje ova vlast radi. Sa ovim obdaništem, mi ćemo ugasiti liste čekanja.

Ono što je ponos Toplice, ponos Prokuplja, jeste formiranje Topličke akademije. Po prvi put imamo visokoškolsku ustanovu ovog tipa i ovog ranga. U ovom trenutku, ona se sastoji iz Visoke poljoprivredne škole i Visoke poslovne iz Blaca. Trenutno se radi na akreditaciji odseka Visoke medicinske škole, odnosno studijskog programa.

Što se tiče socijale, kompletno rekonstruisan dom starih. Preko 100 miliona dinara uloženo. Povećan je budžet Crvenom krstu za 13,5 miliona i centru za socijalni rad. Što se tiče ustanove kulture, sve ustanove kulture izrenovirane, osim biblioteke za koju se pravi projekat.

Dakle, dom kulture 60 miliona, muzej 10 miliona, istorijski arhiv 25 miliona i ono što je poseban ponos jeste izgrađene su dve spomen-sobe. Jedna neustrašivom Gvozdenom puku, a druga našem velikom pesniku Radu Draincu i to je za ponos naroda Toplice.

Pomenuću da smo završili novu industrijsku zonu i da čekamo nove investitore. Ona nas je koštala 1,5 milion evra i tu je opština, odnosno grad učestovao i participirao i čekamo od Razvojne agencije Srbije da nam upute značajne investitore i da krene ta industrijska zona sa svojim radom. Inače je kompletno opremljena infrastrukturno.

Pomenuću novu Zelenu pijacu. Nova Zelena pijaca je završena. Otvara se ovog meseca. Bićete zvanično i pozvani na otvaranje. Ono što je značajno jeste da ona košta preko 2,5 miliona evra, a učešće grada je bilo 57 miliona dinara iz naših sredstava.

Za zaštiti nasip na reci Toplici i 12 kuća za naše sugrađane Rome izdvojeno je milion i 263 hiljade evra.

Rekonstruisanje magistralni put Niš – Priština, odnosno Niš – Prokuplje. Dakle, to je nešto smo dugo čekali. Započet je autoput koji je već stigao do Merošine. Od septembra kreće izgradnja i do Prokuplja. To je žila kucavica kojoj će Toplici omogućiti nove investicije koja će Toplici omogućiti život i zato o ovome pričam sa visokom dozom emocija i nemojte mi na tome zameriti.

Takođe, unazad tri godine 600 miliona dinara smo dali naših sredstava za infrastrukturu. Reći ću vam da su 29 ulice po prvi put dobile asfalt, da ih ne nabrajam. Za neki dan krećemo sa kompletnim asfaltiranjem ulice Milana Jovanovića i Arsenija Čarnojevića, koji predstavlja u deo magistralnog puta koji vodi ka Kruševcu. Vrednost je preko 180 miliona dinara i tu, naravno, pomaže Ministarstvo infrastrukture.

Napravili smo Spomen-park „Gvozdenom puku“. Nažalost, taj „Gvozdeni puk“ je čekao da SNS dođe na vlast da bi se napravio taj park, koji je „Gvozdeni puk“ zaslužio mnogo, mnogo ranije.

Napravili smo još sedam novih dečijih igrališta. Radimo trenutno park kod crkve Svetog Đorđa koji će biti zaista fantastičan, radimo i crkvu Svetog Đorđa, koji će biti omalterisan do juna meseca, jula ove godine i tu vas pozivam svakako kada god imate vreme dođite u Toplicu, dođite u Prokuplje da vidite sve ovo o čemu pričam. Nemojte da verujete Darku Laketiću, verujte svojim očima, jer ovo su realna dela svih nas.

Rekonstruisali smo kompletno krov Gradske uprave. Takođe, trenutno radimo zamenu stolarije, sve ukupno to je 20 plus 60 miliona dinara. Sledeći korak je fasada i unutrašnjost.

Kupili smo mašine za Komunalno preduzeće. Ovo je vrlo bitno da vam kažem. To Komunalno preduzeće koje se pominje u negativnom kontekstu, u smislu racionalizacije, reorganizacije, da ta reorganizacija je morala da se desi zbog vas koji ste ostavili ogroman višak administracije, ali ono što je bitno - to Komunalno preduzeće ste ostavili sa jednim bagerom, sa jednim bagerom. Danas, to Komunalno preduzeće, i to pokvaren, tačno tako, danas, to Komunalno preduzeće ima vozni park u vrednosti od preko 100 miliona dinara, ali ste svesno urušavali.

Takođe, ko je bio u Prokuplju zna šta znači Hisar za Prokuplje, brdo Hisar. Uradili smo kompletnu rekonstrukciju tvrđave, 50 miliona dinara, kupili pozorišnu scenu, 20 miliona, asfaltirali kompletno put do vrha Hisara, 20 miliona, uradili rasvetu, 3,5 miliona i uradili trim stazu, osam miliona dinara.

Mi kao grad, vrlo brzo će krenuti izgradnja šoping centra, po prvi put u gradu Prokuplju. Zemljište smo prebacili na nas. Tražimo sada potrebne dozvole. Vrlo brzo će biti raspisan i javni konkurs za izgradnju i Prokuplje će spadati u red gradova koji imaju svoj šoping centar, što je isto jedna vrlo značajna stvar zbog zapošljavanja i potrošnje, već zbog same činjenice da grad sa četrdesetak hiljada stanovnika ima tako nešto.

Želim da najavim izgradnju dečijeg istraživačkog centra poput Petnice. On će biti smešten na planini Vidojevici, tamo gde je opservatorija. I za to imamo podršku Vlade Republike Srbije. Formirana je radna grupa i ja se nadam da će realizacija biti vrlo vrlo brza jer grad Prokuplje stoji na raspolaganju što se tiče takvih projekata i takvih ideja.

Zato upravo ovo pričam i upravo sam ovo sve pričao zato što moram da se osvrnem na jedno sramno izlaganje poslanice Sanje Miladinović. To je poslanica koja u toj, rekao bih, salati reči je izjavila mnoštvo laži i mnoštvo uvreda. Ona je za čelnike grada Prokuplja rekla da su Šojići. Ja ću vam reći sada nešto drugo. Ja ću vam prezentovati neku dokumentaciju, neke dokaze i poštovani građani Prokuplja, poštovani građani Srbije, ja predlažem da vi sami sudite ko su Šojići, a ko su ozbiljni kriminalci.

Vidite ovo. Ovo je ugovor napravljen između Direkcije za izgradnju Merošine i samostalne trgovinske radne „Sanja“ čiji je vlasnik otac pomenute poslanice. Kada je poslanica bila svojevremeno na položaju, bila je na poziciji predsednika skupštine, direktora biblioteke u Merošini, a u isto vreme je bila i predsednik opštinskog odbora ovi ugovori su sklapani i ovo nije jedan ugovor. Ovih ugovora ima značajno više.

Ja vas da pitam – da li je normalno da jedna samostalna trgovinska radnja snabdeva građevinsku direkciju građevinskim materijalom? Ja bih to prepustio tužilaštvu, ali molim da se ozbiljno pozabave time zato što su to stvari koje zdrav razum ne može da podnese i to su stvari koje ne bih rekao da su samo sukob interesa, rekao bih da je pozadina svega ovoga značajno dublja.

Takođe ono što želim da vam kažem jeste, a vrlo je bitno za ovu temu o kojoj govorimo danas, jeste da smo mi 2012. godine, moram da kažem kakvi ljudi govore o gradskoj vlasti u Prokuplju i ovako sramne reči izgovaraju, zatekli dubiozu između dve i dve i po milijarde dinara. Moja duša zna šta sam preživeo u naredne dve, tri godine. Račun je bio u blokadi više nego što je bio deblokiran.

Zamislite ovo, ostavili su Fabriku vode pod hipoteku i podigli kredit. Kredit 60 miliona. Mi smo platili sa kamatama 100 miliona do pre par godina. Afera Direkcija gde je njen partijski kolega, sadašnji predsednik opštinskog, gradskog odbora DS, bio predsednik Upravnog odbora Direkcije. Zamislite, sticajem okolnosti pred izbore 300 miliona dinara glavnice plate PZP u Nišu za asfaltiranje i ne plate nikada. To je bilo 2008. ili 2009. godine. Firma utuži. Nakon toga se ta potraživanja nakon stečaja PZP preliju na „Univerzal banku“ koja je kupila. „Univerzal banka“ nas utuži. Mi smo, ljudi moji, platili preko milijarde dinara tu njihovu aferu i lopovluk i takvi ljudi znaju da kažu za ove ljude iz grada Prokuplja da su Šojići.

Ti ljudi su žrtvovali dobar deo svoga života da vraćaju njihove lopovluke i bahanalije. Dobar deo svoga života, a zamislite još jednu stvar, ti ljudi nisu za ovih 10 godina rada podigli dinar kredita, dinar žuti kredita. Vratili smo njihova dugovanja, stabilizovali budžet. Gledajte i čujete šta smo sve uradili i na kraju takvi će da pričaju o tome da je gradska vlast, da su oni Šojići, da su ne znam kakvi, da su koncesije ne znam kakve.

Ljudi, pa tu koncesiju Komunalnog preduzeća ste izazvali vi. Nijedan radnik nije primljen u to Komunalno preduzeće koje pominju od strane SNS. U periodu njihove vladavine primili su 700 ljudi, 700 ljudi u javni sektor grada Prokuplja što ustanove, što preduzeća koja se direktno ili indirektno finansiraju itd.

Hajde što su primili, nego su primili administraciju i došao je trenutak naplate gde je morala da se uradi reorganizacija i racionalizacija. Sada su oni zaštitnici. Nema većih licemera.

Ljudi moji, da li ste svesni kakvi ljudi kritikuju vlast SNS? U ovom slučaju ovde je reč o Prokuplju. Oni to rade na dnevnom nivou, na republičkog nivou. Šta čujemo za predsednika, a bez tog predsednika, bez tog Vučića ja lično i ta gradska vlast ne bi mogli 10% ovoga da odradimo što smo odradili za grad i tu nije pitanje ni poltronstva ni ne znam čega. Pitanje je iskrenosti i istine, ljudi, iskrenosti i istine.

Zarad toga treba da budemo dovoljno pametni, dovoljno mudri da sve te licemere, sve te secikese koje su rovarile u ranijem periodu smestimo tamo gde im je mesto, u mišju rupu.

Oni u Prokuplju odavno cenzus ne mogu da prođu. Prave unutarstranačke izbore sad trenutno u Prokuplju, ovo je vrlo zanimljivo, a pravo glasa ima 100 članova. Grad 40.000 stanovnika, a pravo glasa 100 članova. Toliko imaju realno članstva. E, to je odgovor na njihovu politiku. Njihova glavna politika je mržnja da vam kažem. Mržnja i laž i svaka politika koja se zasniva na laži, na mržnji osuđena je na propast, jer građani dobro znaju ko je kakav i ono što je najbitnije, ne samo da su sudili ranije, već će suditi i na narednim izborima isto onako kao što su i pre. Hvala vam puno.

PREDSEDAVAJUĆA: Zahvaljujem uvaženom narodnom poslaniku Laketiću.

Sledeći po prijavi za reč je Dejan Ignjatović.

Napominjem da imate tri minuta i 47 sekundi.

Izvolite.

DEJAN IGNjATOVIĆ: Hvala što ste me upozorili.

Poštovana potpredsednice Narodne skupštine, poštovani članovi Vlade, žao mi je samo što nije ministarka poljoprivrede ovde, pošto ću govoriti o poljoprivredi, poštovane koleginice i kolege narodni poslanici, poštovani građani Srbije, dragi moji Zaplanci, danas će vaš autentični predstavnik govoriti o Zakonu o izmeni Zakona o poljoprivredi.

Znači, ovaj zakon je dobar 99%, sem ovog e-agrara oko kojeg smo se i na Odboru za poljoprivredu malo sukobljavali, ali dobro to ide u dobrom pravcu. Koliko vidim da smo do današnjeg dana negde 50% se preregistrovali u e-agraru, a ja ću da vam kažem što se tiče moje opštine Gadžin Han, odakle ja dolazim.

U toj opštini je do današnjeg dana preregistrovano 40% poljoprivrednih gazdinstava. U toj opštini, kažem sada na Skupštini, ne postoji ni jedno lice poljoprivredni inženjer na poslovima zadužen za poljoprivredu, jer tamo ima jedna žena na porodiljskom bolovanju.

Na Odboru su me ubeđivali da svaka opština ima, evo ja vam gospodo kažem – nema, možete proveriti, sutra je neradan dan, neko iz Ministarstva može da pođe sa mnom, pa da proveri da li ima ili nema. Znači, to je moja primedba.

Ja sam se draga moja gospodo opštini Gadžih Han 3. oktobra 2022. godine još obratio da mi dodele kancelariju za rad narodnog poslanika, pa bi možda imao tu prostor da pomažem tim ljudima, da vršimo uslugu ovim našim ljudima koji ne mogu da se preregistruju, ali nažalost do dana današnjeg neki tamo šerif nije dozvolio, jer sam ja poslanik posle 33 godine iz opštine Gadžin Han i to je njihov problem.

Dobro je u ovom Zakonu o poljoprivredi, što je i ministarka govorila, znači, za razvoj stočarstva je odvojen ogroman novac 175.000 dinara po grlu ili ti 25.000 dinara kvartalno za žensko tele u roku od dve godine, što iznosi 200.000 dinara.

Dobro je što je ministarka takođe ubacila u zakon da do 75% nerazvijenim opštinama i opštinama sa otežanim uslovima života će se subvencionisati oprema i osiguranje za protivgradnu zaštitu. Dobro je što ljudi iz kabineta ministarke odmah izlaze u susret bilo kome da bude neki problem, što sam bio svedok od njenih saradnika. Nema tu većih primedbi.

Moja je jedina primedba saradnja države i lokala, jer opština Gadžin Han u 2022. godini znate koliko je isplatila para za subvencije? Nula dinara. Ni jedan jedini dinar. Tako da, ne bude sad što sam opozicija ja u Gadžinom Hanu, ja sam ovde deo vlasti i podržavam Vladu Republike Srbije, predlažem ministarki da uzme državnog sekretara zaduženog za nerazvijene opštine, a jednu poruku mojim prijateljima – teško ćete tigra ukrotiti, možete me ranjavati koliko god hoćete, rane zarastu, prljav obraz nikada se ne opere. Živela JS, stabilna i jaka!

PREDSEDAVAJUĆA: Reč ima ministarka poljoprivrede, Jelena Tanasković.

JELENA TANASKOVIĆ: Zahvaljujem se.

Samo da vam dam podatke sa današnjim danom, da ne bude nekakve zabune. Nije 50% uvaženi poslaniče, danas se prijavilo za subvenciju po hektaru tačno 198.076 gazdinstava. Godine 2022. je 240.000 hiljada gazdinstava, odnosno zahteva bilo hektaru, što će reći da je mnogo više od 50% danas prijavljenih.

Iskoristila bih ovu priliku da vam kažem da mi danas počinjemo i sa isplatom subvencija po hektaru. Tako da će danas prva poljoprivredna gazdinstva već dobiti sredstva, što mislim da je jako značajno da danas 18 dana nakon objavljivanja javnog poziva će već poljoprivrednici dobiti sredstva na svoj račun, po osnovu ove mere.

Što se tiče mleka za prvi kvartal, javni poziv za tu meru je završen juče. Ukupno je prijavljeno 1081 zahtev, od čega je 138 mlekara i čak 943 poljoprivredna gazdinstva. Ovo je jako značajno zato što je to tako reći duplo više od onoga što su se prijavljivali u 2022. godini, samostalno poljoprivrednici i veoma je značajno zbog rada e-agrara i novog sistema i načina, jer poljoprivrednici na taj način ne žele da izgube ni jedan dan, nego kada država bude pustila sredstva, odmah će im leći. Neće ići preko mlekare.

Mislim da su to jako bitne stvari, nama naročito zato što to govori da je e-agrar uspeo da radi, samom činjenicom da smo samo od 18 dana od puštanja javnog poziva počeli da isplaćujemo mere. Htela bih da vam kažem da se već 22.434 poljoprivrednika prijavilo za kvalitetna priplodna grla. Tako da to ide, nema nikakvih problema. Odavno smo mi tu polovinu pregurali i mislim da je sada ostalo da zapravo samo oni koji imaju neku, da tako kažem, problematiku nerešenu iz prethodnog perioda, da li se ona tiče pravno, formalno odnosa u smislu imovine ili se tiče nekih drugih problematika u registru životinja, to treba da se ispravi i svi će u suštini biti u e-agraru. Nemojte da brinete.

Mnogo sam srećna zbog ovoga, jer uprkos svim sumnjama, verovala sam u e-agrar i ispostavilo se da je to bila prava stvar. Hvala.

PREDSEDAVAJUĆA: Zahvaljujem ministarki.

Sledeći po prijavi za reč je Dragan Jovanović.

DRAGAN JOVANOVIĆ: Uvažena predsedavajuća, gospođo i gospodo ministri, uvažene koleginice i kolege, narodni poslanici, pred Narodnom skupštinom je set zakona koji će u dobroj meri uticati na život svih građana Srbije.

Ja bih se zbog vremena i zbog kolega poslanika iz moje poslaničke grupe osvrnuo pre svega na tri zakona. Prvi je nov Zakon o elektronskim komunikacijama i moram da kažem da kada smo glasali o novoj Vladi bilo je dosta priče kako će funkcionisati novo Ministarstvo za informisanje i telekomunikacije, moram javno da kažem da sam bio jedan od tih poslanika koji su izražavali sumnju, ali sada javno i glasno da ponovim i pred građanima Srbije da je ovo Ministarstvo potpuno položio i test, da pohvalim mog prezimenjaka ministra Jovanovića, jer nov zakon je ogroman iskorak, a sa druge strane nešto što je veoma važno i za nas u Šumadiji i za sve građane Srbije.

Malopre je ministarka poljoprivrede govorila o e-agraru, a ja bih pohvalio jedan projekat koje Ministarstvo i Vlada Republike Srbije sprovodi upravo u brdsko-planinskim selima u Srbiji, projekat koji je počeo u Šumadiji, u mojoj Topoli, u selu Zagorica, to je uvođenje brzog širokopojasnog interneta u selima, upravo da bi i poljoprivredni proizvođači mogli na kvalitetan način da se prijave na e-agrar. Evo, taj projekat je, bogu hvala, zaživeo. Sada smo već u nekim drugim selima topolske opštine, odnosno konkretno selu Ovsište, i ja bih se zahvalio i ministru i Vladi, jer će Vlada do kraja 2025. godine uložiti više od 250 miliona evra u ovaj projekat, koji će dobrim delom potpuno obuhvatiti sela u Srbiji i omogućiti da mladi ostanu i da imaju iste uslove kao i u velikim gradovima.

S druge strane, imamo izmene Zakona o upravljanju otpadom. Ministarka Irena Vujović je u prepodnevnom radu ove Skupštine već govorila o projektima koji su u toku. Ja bih pre svega pohvalio jedan veliki projekat koji je već, moje kolege kažu, da je, a i ministarka je rekla, nešto od najvećih projekata u Srbiji, a to je „Kalenić“, regionalna deponija za Kolubarski okrug, ali mi u Šumadiji sa malom zavišću gledamo ka Kolubari, ka Valjevu, ka Ubu, jer bi voleli da ministarku vidimo kod nas već posle prvomajskih praznika, jer nažalost Šumadijski upravni okrug nema rešeno pitanje regionalne deponije i to je jedan projekat koji nas očekuje i sa druge strane zajedno pokušavamo da rešimo pitanje na koji način upravljati otpadom u Šumadiji.

Opština Topola je, na primer, pre nekoliko dana završila javnu nabavku za odvoženje smeća sa svoje lokalne nesanitarne deponije i, verovali ili ne, taj posao je na javnoj nabavci dobila firma „Por“ iz Jagodine. Tako da ćemo mi morati smeće iz Topole da vozimo u Jagodinu, jer prosto nemamo ga gde. Zbog toga je važno, ne samo za Topolu, već i za Aranđelovac i Kragujevac, da se što pre reši pitanje regionalne deponije u Kragujevcu, da nam tu Ministarstvo pomogne i tu očekujemo veliki iskorak i veliku pomoć od ministarke Vujović.

Sa druge strane, ono što je važno i kao član Odbora za poljoprivredu, ja sam neko ko se od 2014. godine u ovom parlamentu i Odboru zalaže za uvođenje e-agrara i ja bih taj projekat pohvalio. Već je ministarka rekla da je projekat za koji je u startu dosta bilo skeptičnih ljudi koji su govorili – da li će to uspeti, da li neće uspeti? Iskreno, ja verujem u ovaj projekat i nadam se da ćete prosto istrajati da konkurisanje bude što transparentnije.

Ono što je najvažnije za poljoprivredne proizvođače, a sam sam neko ko živi na selu i ko deli njihovu sudbinu, jeste da oni prosto znaju godišnje koliko mogu subvencija dobiti i da nam se ne dešava, kao što je do sada bilo, da ljudi konkurišu, pa da zbog nekih malih ispravki, ona papirnata koverta se negde zagubi i onda imate mogućnost da čekate tri meseca, pet meseci. Nažalost, mi imamo poljoprivredne proizvođače kojima se duguje iz 2021. godine. Onda kada pitate šta je sa tim, kažu – nije kompletna dokumentacija. Negde se to u poštama zagubi i onda ljudi koji žive na selu imaju konkretne probleme. Obraćaju se nama kao poslanicima i zato je ovaj projekat e-agrara veoma važan i zato ga treba pohvaliti.

Ono što sam hteo vas, ministarka, još jednom da pitam i što očekujem jasan odgovor, jeste pitanje subvencija za osiguranje. Vi ste to govorili na Odboru za poljoprivredu. U zakonu stoji stavka – 40% povraćaj za polisu osiguranja. Prošle godine, i ovde su moje kolege to jutros spominjale za Zlatiborski, Pomoravski, Kolubarski, Šumadijski upravni okrug, koji su najviše pogođeni štetama od grada, svake godine, bio je povraćaj od 70%. Vi ste nama na Odboru za poljoprivredu rekli da ćete uredbom nakon usvajanja ovog zakona vratiti da te subvencije budu 70% za ove okruge koji su najviše pogođeni štetama od grada.

Ja vas molim da se oko ovoga izjasnite, jer ovo je veoma važna stvar za sve poljoprivredne proizvođače u ovim delovima Srbije. Ovo je veoma važna stvar, ovo je veoma pohvalno i ovo je jasan poziv i od mene, a mislim i od drugih kolega narodnih poslanika da što veći broj poljoprivrednih proizvođača iskoristi ovu priliku i da se osigura i da ne gledamo u nebo da li će biti grada, da li neće biti grada.

Još jednom bih vam se zahvalio i na odgovorima i naravno da ću, kao i moje kolege iz poslaničke grupe „Aleksandar Vučić – Zajedno možemo sve“ u danu za glasanje podržati ove zakone. Zahvaljujem.

PREDSEDAVAJUĆA: Reč ima ministarka Jelena Tanasković.

JELENA TANASKOVIĆ: Zahvaljujem vam se, uvaženi poslaniče, na ovom pitanju. Evo, u izlaganju sam čak i zaboravila to da kažem, a znam da je jako bitno. Član 35. zakona jasno definiše da je u regularnim područjima minimum 35% finansiranja osiguranja, a u područjima koja su ugrožena minimum je 40%. Znači, ovde su definisani samo minimumi.

Odmah nakon što zakon, a ja se iskreno nadam da će poslanici u danu za glasanje glasati za ovaj zakon, bude usvojen, ići ćemo sa uredbom na Vladu, gde ćemo definisati za ugrožena područja, kao što je i do sada bilo, 70%. S tim što smo otvorili mogućnost da to ne bude samo ovih pet područja koja su do sada bila ugrožena, nego ukoliko se zbog vremenskih neprilika ili prilika, kako god, i klimatskih promena koje nam se dešavaju, i neka druga područja desi da budu u narednom periodu ugrožena, možemo i da proširimo tu listu, sad smo otvorili jasno zakonsku mogućnost da ta stvar može biti promenljiva.

Tako da nema nikakve bojazni, kao što je i do sada bilo, za ovih pet područja sigurno ide 70%, ukoliko se proceni da još neki region je ugrožen ili može biti ugrožen, mi ćemo i njega svrstati u to. hvala vam puno.

PREDSEDAVAJUĆA: Zahvaljujem ministarki na pojašnjenju.

Reč ima ministar Mihailo Jovanović.

MIHAILO JOVANOVIĆ: Hvala.

Poštovani predsedavajući, dragi narodni poslanici, drage kolege ministri, građanke i građani Srbije, iskoristiću današnje obraćanje da vam dam neke interesantne podatke koji se tiču predloženog zakona o elektronskim komunikacijama i da dodatno pojasnim građanima koristi koje donosi ovaj zakon, koji se predlaže prvi put posle 13 godina.

Krenuo bih od ovog člana koji kaže da smo propisali da se uvodi elektronski račun i da će pružaoci telekomunikacionih usluga, dakle, „Telekom“ operatori biti dužni da svojim korisnicima, znači građanima, izdaju račune za usluge u elektronskom obliku. To znači da će građani putem imejla dobijati račune i da će ih, naravno, telekomunikacioni operatori blagovremeno na pogodan način obaveštavati o tome i naravno ko želi da dobije račun u papirnoj formi, moći će da nastavi da prima račun u papirnoj formi.

Ali ovde bih hteo da istaknem jedan interesantan podatak, gde smo sračunali kolike su ekološke uštede zbog toga što ćemo preći na elektronsku komunikaciju između „Telekom“ operatora i građana. Rekli smo ako mesečno imamo samo pet miliona računa u papiru, a ima ih mnogo više, koji će biti zamenjeni, i ako je za svaki račun potrebno dva papira i tako 12 meseci, mi godišnje štedimo 120 miliona listova papira. Ako se to preračuna koliko je potrebno stabala da bi se napravilo 120 miliona papira, mi ćemo godišnje štedeti najmanje oko 12.000 stabala, oko 51 miliona litara vode i oko 4.500 megavat-časova struje, sa jednom malom odredbom zakona koji kaže da se uvodi elektronski račun.

Druga stvar koja mi je bitna i koju želim još jednom da podvučem i hvala svim narodnim poslanicima koji su oko toga pričali i diskutovali, Marijanu Rističeviću i Uglješi Markoviću i Mariji Jovanović i kolegi Draganu Jovanoviću, to je ta izgradnja širokopojasnog interneta u selima Srbije koje će nam značajno pomoći u dve stvari.

Jedno je, dalji razvoj elektronske uprave, elektronske trgovine i digitalizacije. Pokazaću vam jedan interesantan podatak gde različite međunarodne institucije analiziraju uspeh Srbije kada je u pitanju elektronska uprava. Ujedinjene nacije su nas prošle godine, 2022. godine proglasile za jednu od deset zemalja u svetu koje najbrže napreduju kada je u pitanju razvoj elektronske uprave.

Svetska banka je u svom indeksu razvoja digitalizacije i digitalne transformacije zemalja u svetu Srbiju svrstala na četvrto mesto u Evropi i na 11 mesto u svetu. S druge strane razvoj digitalizacije je bitan i za našu privredu i za razvoj našeg IKT sektora.

Sa ponosom želim još jednom da ponovim ono što verovatno mnogi znaju, ali nije zgoreg da još jednom to kažemo. Izvoz našeg IKT sektora u 2022. godine je dosegao neverovatnih 2,7 milijardi evra, dok je 2012. godine bio 375 miliona evra. Znači, za deset godina smo uspeli da porastemo više nego sedam puta, znači, ne 7%, ne 70%, nego sedam puta.

Još više ohrabruje podatak iz februara koji nam kaže kada je u pitanju izvoz IKT usluga, gledajući januar i februar 2023. godine, taj izvoz je iznosio 500 miliona evra i veći je u odnosu na isti period prethodne godine, čak 44%, a 2014. godine ukupan izvoz IKT usluga za celu 2014. godinu je bio 487 miliona evra. Znači, u dva meseca 2023. godine više nego u celoj 2014. godini.

Zašto nam je dalje značajan širokopojasni internet u selima? U ovom trenutku oko 75% teritorije Republike Srbije ima brzi internet protoka preko 100 megabita u sekundi. Nama je internet bitan iz najmanje četiri razloga. Jedan je dalji razvoj elektronske uprave. Svi ovi elektronski servisi, pa naravno i E-agrar, matične knjige, upis dece u osnovne škole, sve to može ako imamo internet. I dalji razvoj E-uprave je moguće samo ako imamo brzi internet.

Sa uvođenjem interneta u selima dalje ćemo napredovati na ovim listama, naravno i svim onim građanima koji nemaju internet omogući ćemo tu komunikaciju sa državom putem telefona ili putem interneta.

Druga bitna stvar, zašto je bitno da uvodimo internet i u selima je digitalizacija sistema prosvete. Vi znate da smo uveli i digitalne udžbenike i digitalnu nastavu i digitalne sadržaje, ali šta ćemo sa onim školama, sa isturenim odeljenjima koji nemaju internet. Mi smo do sada povezali oko 1.900 osnovnih i srednjih škola. Sada je na redu i da ta mala isturena odeljenja dobiju internet. Time pokazujemo da nam je svako, pa i malo istureno odeljenje osnovne ili srednje bitno, da nam je svaki đak bitan i da nam je svako selo bitno.

Treći bitan razlog je pokretanje biznisa. Onog trenutka kada imamo internet i u selima, to je mogućnost i za te meštane da pokrenu svoj biznis, da preko interneta, elektronske trgovine, prodaju svoje proizvode, poljoprivredne proizvode ili neke druge proizvode. To daje njima mogućnost da ostanu tu na selu, da možda rade u velikim mestima, ali da žive u selima, da ostanu na svojim ognjištima i da odatle prodaju preko interneta svoje poljoprivredne proizvode.

Četvrti razlog zašto je bitno uvoditi internet je zbog multimedijalnog sadržaja, zbog televizije, zbog digitalnih sadržaja, sportskih sadržaja, zbog kulturnih sadržaja, itd.

Na kraju, i time završavam, interesantan podatak je koji je dala Svetska banka, da svakih 10% povećanja širokopojasnog interneta u nekoj zemlji dovodi do rasta BDP 1,3 do 1,4%. Mi imamo 75% teritorije pokrivene brzim internetom. Zadatak je da do 2025. godine dođemo do 99% pokrivenosti. To znači, da nam je mesto za rast 24%. To znači, samim tim, da imamo mesta za rast od 3,1 do 3,3% BDP, što je neverovatno veliki rast. To je dodatni razlog zašto je bitan ovaj zakon i zašto smo širokopojasni pristup internetu proglasili ovim zakonom, za koji se nadam da ćete svi glasati u petak, kao deo univerzalnog servisa, kao nešto što svaki građanin Republike Srbije treba da ima. Hvala vam veliko.

PREDSEDAVAJUĆA: Zahvaljujem se uvaženom ministru.

Po redosledu prijave za reč, Nikola Nešić.

NIKOLA NEŠIĆ: Hvala.

Poštovani građani Srbije, poštovane kolege.

Kao master inženjer telekomunikacija sa skoro decenijskim iskustvom u oblasti telekomunikacija danas ću govoriti o ovom Predlogu zakona o elektronskim komunikacijama.

Predložio sam 18 amandman na Predlog zakona koji smatram kada biste usvojili da bi upotpunili ovaj zakon koji sa jedne strane bi još više štitio interese građana, a sa druge strane omogućio ravnopravnu tržišnu utakmicu, među operaterima, kao i dinamičan razvoj telekomunikacija.

Želim da kažem da mi je žao što ovaj zakon nije predvideo ono što će predvideti budući zakon o širokopojasnoj infrastrukturi koji sam saznao da će biti tek pisan krajem sledeće godine. Zašto mislim da je važno da ovaj zakon, odnosno određeni članovi budućeg zakona, da se nađu već sada u postojećem zakonu i zašto smo sada propustili šansu. Evo, daću jedan dokaz iz Kragujevca, 14. marta ove godine asfaltiran je ulica Miodraga Aleksića i ona je već raskopana. Ta nesinhronizacija je strašna i to je bacanje para građana Srbije.

Mislim da moramo da zakonski onemogućimo bilo kakve buduće zloupotrebe ili neznanja ili kako god. Znači, zaista smatram i to sam kada je bio i Zakon o ministarstvima, premijerki Ani Brnabić takođe sugerisao, da je potrebna bolja sinhronizacija između sektora. Nadam se da ćete ipak u budućem zakonu o planiranju i izgradnji ipak naći način da ovu sinhronizaciju nekako uspostavite.

Takođe, predlažem da se formira jedno regulatorno telo za elektronske komunikacije, poštanske usluge i elektronske medije koje će objediniti nadležnosti postojećih regulatora Ratela i REM-a. Zašto ovo predlažem? Zbog toga što smatram da REM ne sprovodi svoje obaveze koje se obavezne zakonom, odnosno ne reaguje na dešavanja koja su u emitovanom sadržaju, na nasilje, na diskriminaciju, na političke zloupotrebe, na zloupotrebe položaja prilikom dodele nacionalne frekvencije.

Naš predlog, odnosno predlog stranke Zajedno, motivisan je željom da dinamička oblast koja je predmete razmatranja, a to su informacione komunikacione usluge uredi kvalitetnije i primerenije u duhu sadašnjeg vremena sa ciljem efikasnije regulacije i smanjenja budžetskih izdvajanja. Zašto je sve ovo sada povezano i odakle osnova da ovako nešto mogu da predložim? Svedoci smo sve intenzivnog razvoja informacionog komunikacionih tehnologija i usluga, tzv. tehnološka konvergencija upravo je dovela do toga da se sada sve poruke danas šalju jednom mrežom, internetom, a da se prikazuju, na primer na jednom uređaju, odnosno mobilnim telefonom.

Kako danas razgovaramo sa rodbinom u inostranstvu? Da li preko međunarodnih skupih telefona ili upravo preko aplikacija ako imamo internet i mobilni telefon? Da li sve više građana gleda filmove preko striming kanala ili gleda preko televizije? Danas svako ko ima mobilni telefon sa kamerom i pristup internetu može biti kreator komercijalnog sadržaja.

Da su ovo primeri dobre prakse, govorim samo iz Evrope, u Austriji još od 2001. godine ova regulatorna tela su spojena, u Republici Irskoj od 2002. godine su ova regulatorna tela spojena imaju čak i domene u svojoj oblasti, UK Ofkom, od 2003. godine ima čak šest objedinjenih regulatornih tela, Mađarskoj MMMH od 2010. godine upravo je objedinio Ratel i REM, Slovenija Akos od 2014. godine i tako dalje, mogu sad još da nabrajam.

Da li imamo finansijskog utemeljenja? Pa, tri i po miliona evra izdvajamo danas za REM. Šta danas REM radi? Mislim da je to pitanje na koje svi znamo odgovor.

Imamo li opravdano i valjano obrazloženje zašto bismo toliki novac nonšalantno lako trošili, imajući u vidu da bogatija društva nastoje da na ovome uštede i to još pre dvadeset godina?

Što se tiče efikasnosti, REM ovakav kakav je teško da bi mogao biti neefikasniji, tako da je svaka smislena promena samo korak napred.

Nadam se da ćete podržati ovaj predlog izmene zakona.

Hvala.

PREDSEDAVAJUĆA: Reč ima ministar Jovanović.

MIHAILO JOVANOVIĆ: Hvala vam na sugestijama i amandmanima koje smo već detaljno analizirali i gledali.

Tačno je da je Zakon o širokopojasnoj infrastrukturi potreban da bi do kraja transponovali evropski zakonik, evropski kod koji se tiče telekomunikacija i, kao što je poslanik Dragan Jovanović rekao, da smo mnogo na ovim brzo i efikasno na ovaj prvi zakon uradili, u roku od sto dana, u prvih sto dana Vlade smo uspeli da ga predložimo Vladi da se nađe u skupštinskoj proceduri, želim da vas informišem da nećemo čekati kraj 2024. godine, da smo već krenuli da radimo na draftu izmena i dopuna zakona o širokopojasnoj infrastrukturi.

Pozivam vas da zajednički sednemo i najbitnije tačke tog zakona definišemo. Naravno, on će ići i na javnu raspravu i tu će biti mesta za dodatna usaglašavanja.

Što se tiče ovog Zakona o elektronskim komunikacijama, želim da istaknem ono što smo još uradili u njemu, a tiče se izgradnje mreža infrastrukture. Uveli smo obavezu objavljivanja geografskog pregleda rasprostranjenosti širokopojasnih mreža.

Naime, regulatorno telo, odnosno RATEL će imati obavezu da objavljuje informacije o širokopojasnim mrežama na ovom geografskom portalu i da ga uredno ažurira, čime će subjekti koji imaju interes izgradnje telekomunikacionih mreža imati mogućnost da prate izgradnju mreža na njemu, a i mi smo napravili korak više i već sad na sajtu Ministarstva informisanja i telekomunikacija možete da vidite napredak, recimo, izgradnje ovog širokog pojasnog ruralnog interneta u realnom vremenu. Tu smo dali i planove izgradnje i dinamiku kako smo trenutno pokrili sela.

Što se tiče sinhronizacije, prilikom izgradnje i Zakona o izgradnji želim da istaknem da smo mi upravo i dali primer kod Moravskog koridora, odnosno digitalnog koridora kako to treba raditi i upravo će to biti naš prvi digitalni auto-put, jer će, pored auto-puta, postojati i telekomunikaciona kablovska infrastruktura sa odgovarajućim kablovima, a i stubovi koji su tu za mobilnu telefoniju kako 4 G, tako i sutra 5 G, koja će slediti nakon ovog zakona.

Ono što zajedno radimo sa Ministarstvom infrastrukture, upravo smo im dali mišljenja da se prilikom izgradnje ovih velikih linijskih infrastrukturnih projekata uvek traži mišljenje Ministarstva informisanja i telekomunikacija, da zajednički planiramo izgradnju tih regionalnih tranzitnih telekomunikacionih kapaciteta.

Što se tiče spajanja REM-a i RATEL-a, to je veoma, čini mi se, teška aktivnost, jer se tiče čak dva ili tri zakona, zakona koji se tiču medija i zakona koji se tiču elektronskih komunikacija i mislim da bi u ovom trenutku to bilo veoma kompleksno i komplikovano uraditi. U svakom slučaju, mi u ovom trenutku i radimo na izmenama i dopunama Zakona o javnom informisanju i medijima i Zakona o elektronskim medijima. Oni će se naći na javnoj raspravi i eto prilike da zajednički prodiskutujemo i te zakone koji se tiču medija.

Hvala.

PREDSEDAVAJUĆA: Po prijavi za reč, narodni poslanik Dušan Radojević.

DUŠAN RADOJEVIĆ: Zahvaljujem, predsedavajuća.

Uvaženi članovi Vlade, dame i gospodo narodni poslanici, pred nama se nalazi set jako važnih zakona za naše sugrađane i među njima je i Zakon o izmenama i dopunama Zakona o upravljanju otpadom i ja ću posebnu pažnju upravo tom zakonu posvetiti ne samo što sam član Odbora za zaštitu životne sredine, već i vidim da je to tema koja naše građane zanima. Poslednjih godina sve više u javnosti se potencira na tome. Mnoge grupe građana su formirale politike na tim temama, prešle cenzus i, jednostavno, nametnuli tu temu u društvu i to je dobro.

Jako je važno danas da građani znaju kakvu vodu piju, kakav vazduh udišu, žele čistu prirodu i na nama je kao državi da im omogućimo zdravu životnu sredinu, ali i građanima da se uključe i da vode račune o svojim postupcima kako bi sačuvali životnu sredinu.

Ono što je jako bitno je da je iza nas još jedna uspešna grejna sezona i primetili smo da je uglavnom tema u medijima i na društvenim mrežama bio kvalitet vazduha. Primetili ste da je kvalitet lošiji i da nekako građani konstantno na to potenciraju u zimskom periodu i zagađenje tog vazduha je razlog i individualnim ložištima u našim domaćinstvima i uopšte za vreme grejne sezone, kada se, usled sagorevanja uglja, mazuta ili drva, dolazi do zagađenja vazduha i emitovanja negativnih štetnih čestica u vazduhu.

Šta je jako bitno da se kaže kada je u pitanju kvalitet vazduha? On se nije menjao u poslednjih 30 godina. Samo danas ga primećujemo da je lošiji. Razlog tome je što su društveni standardi i kvalitet života u našoj zemlji porastao.

Od 2016. godine, pa do danas intenzivno vidimo kako privreda napreduje i automatski sve više i više ima mogućnosti za radnim angažovanjem i zaposlenost je na višem nivou u našoj zemlji, tako da danas građani sve više primećuju životnu sredinu, kvalitet nekih drugih, recimo, društvenih sadržaja u gradu i svega onoga što im nije bilo u fokusu od 2000. do 2012. godine, jer tada su se borili za golu egzistenciju. Dakle, neke druge teme su bile prioritet. Danas se usled porasta standarda u društvu nameću neke druge teme i to je dobro da danas pričamo o životnoj sredini, a kada o njoj pričamo, treba govoriti o tome šta je država preduzela po tom pitanju.

Mi, recimo, možemo da donesemo zakon da zabranimo da se grejemo na drva i ugalj, ali onda ćemo rešiti jedan problem vezano za zaštitu životne sredine, ali ćemo napraviti niz drugih. Dakle, jako je bitno da sistemski i polako pristupamo rešavanju tog problema i trebaće nam deset i možda više godina da ga otklonimo, ali je suština da smo na vreme počeli sa tim merama, a najbolje mere su koje država i nadležno ministarstvo propisuju, a to su subvencije za zamenu stolarije, zamenu kotlova, prelazak jednostavno… Podizanje energetske efikasnosti naših domova za nabavku termičkog omotača i svega onoga što je neophodno kako bi građani prešli na neke ekološki prihvatljive energente, kao što je, recimo, gas.

Da bismo došli do toga, bitno je da omogućimo građanima i duplo jeftinije priključke za gas, kao što je to država i uradila i to su konkretne mere gde lokalne samouprave sarađuju sa nadležnim ministarstvom i obezbeđuju građanima sredstva kako bi oni prešli na neke ekološki prihvatljivije metode kada je grejanje u pitanju.

Dakle, suština je konstantno pomagati sugrađanima da prelaze na bolje načine grejanja i jednostavno svega što je potrebno da se prekine emitovanje štetnih čestica u vazduhu.

Pored vazduha, jako je bitna i voda. Mi možemo da kažemo u Čačku da smo pripremili planski dokumenta za izgradnju fabrike za prečišćavanje otpadnih voda na sedam hektara u naseljenom mestu Atinica. Cilj je da sve otpadne vode koje završavaju u rekama završe prvo u toj fabrici da se prečiste, pa da onda idu dalje i zato nam je potrebna i pomoć EU i njihovih prisutnih fondova. Dakle, u pitanju su 32 miliona evra i mi smo ubeđeni da će uskoro i početi izgradnja te fabrike, jer je to nešto što jednom gradu kao što je Čačak nedostaje i to je ono što nam ministarstvo konstantno pomaže u tome, a pored svega toga moram da pohvalim i nadležno ministarstvo, jer smo u prethodnom periodu dobili 15 hiljada kanti za primarnu selekciju otpada. Dakle, to su sve mere koje građanima pomažu da očuvaju svoju životnu sredinu i vidimo da je sve veće interesovanje građana da učestvuju u selekciji otpada i u procesu recikliranja.

Da biste me razumeli o čemu pričam i koliko ekologija nije bila interesantna tema, pa ni u Čačku od pre 2012. godine, to je da smo mi nasledili jednu deponiju na samo dva, tri kilometra od centra grada u naseljenom mestu Prelići, blizu Atinice, koja se prostirala na 12 hektara. Resorno ministarstvo nam je dodelilo 200 miliona dinara kako bismo rekultivisali i sanirali tu nesanitarnu deponiju.

Možete misliti kako je u letnjem periodu kada tu ima 1.000 domaćinstava koja uz granicu sa tom deponijom žive i u letenjem i u zimskom periodu, a posebno u letnjem. Pritom, imalo je dosta nekontrolisanih požara.

Dakle, sve smo to sanirali zahvaljujući tom ministarstvu i na taj način se pokazuje kako država i kako lokalna samouprava mogu da utiču na kvalitet životne sredine.

Pored svega toga, ono što je neizostavan deo bio, što smo nasledili, to su mnoge mini deponije kako na gradskom, tako na seoskom području. Država i grad izdvajaju konstantno sredstva za uklanjanje tog otpada, ali problem je što te deponije ubrzo se obnavljaju na istim lokacijama.

Mi smo, recimo, u Čačku, u saradnji sa komunalnom milicijom i komunalnim službama postavili foto klopke na tim mestima nakon što smo uklonili deponiju. To se pokazalo kao odličan metod, jer građani koji su vršili komunalni prekršaj bili su za to sankcionisani i nakon toga se to više nije ponavljalo. Pritom, mediji prate sve te aktivnosti i ono što je bitno, da građani osuđuju takva ponašanja.

Dakle, apsolutno smatram da treba da povećamo kaznenu politiku kad su u pitanju formiranja divljih deponija i nesavesno upravljanje komunalnim otpadom. Ovaj zakon upravo u tom pravcu ide. Znači, prilagođavamo ga evropskim standardima. Sada će se jasno definisati odgovornosti i lica i subjekata koja proizvode otpad, ali i lica koja otpadom upravljaju.

To sam i na Odboru za zaštitu životne sredine isto potvrdio i glasao sam za ovaj zakon. To ću uraditi i u danu za glasanje. Pozivam vas da svi podržimo ovaj zakon, zato što ekologija ne treba da bude neka dnevno politička tema i ne treba da ima neku političku boju, već je to tema koja zanima sve naše sugrađane.

Mislim da resorno ministarstvo zaista vodi računa o životnoj sredini. Sam podatak da smo u poslednjih par godina sa 3.200 deponija očistili na 700 i nešto pokazuje volju i planove nadležnog ministarstva da se sa deponijama izbori. Zato ću u danu za glasanje glasati za ovaj zakon. Zahvaljujem.

PREDSEDAVAJUĆA: Zahvaljujem, poslaniče.

Po prijavi za reč, Nikola Dragićević.

NIKOLA DRAGIĆEVIĆ: Poštovane kolege, iako sam imao nameru da se u svom današnjem izlaganju osvrnem na druge teme koje se nalaze na dnevnom redu, događaji na Kosovu i Metohiji koji su prethodnih dana obeležili sve ono što se dešavalo, u danima koji su bili iza nas, motivisali su me da se još jedanput osvrnem na ovu veoma važnu temu.

U trenucima dok narodni poslanici u Narodnoj skupštini Republike Srbije imaju mogućnost da diskutuju o Predlogu zakona o slobodi kretanja na Zapadnom Balkanu, čijom bi se ratifikacijom Republika Srbija obavezala da prihvati i prizna lične karte i diplome koje izdaju organi samoproglašene republike Kosovo, režim Aljbina Kurtija pokušava da do kraja sprovede okupaciju severnog dela južne srpske pokrajine.

Podsetiću vas na onaj čuveni grafit koji se godinama iza nas nalazi u centru severne Kosovske Mitrovice i koji kaže – jer odavde nema nazad. On predstavlja simbol otpora srpskog naroda koji vekovima odoleva pritiscima koji se prema njima vrše, koji godinama unazad odoleva svim režimima u Prištini, koji uspešno odoleva albanskim ekstremistima koji pokušavaju da zaposednu i ovaj deo Republike Srbije. Ta severna tvrđava dobro se držala svih ovih godina.

Međutim, u nedelju imali smo prilike da vidimo jednu drugu vrstu pritiska, jedan perfidni način borbe protiv srpskog naroda. U četiri opštine na severu Kosova i Metohije koje imaju većinski srpsko stanovništvo održani su izbori koje je raspisala Priština. Srbi su ih, sa punim pravom, bojkotovali, zbog celokupnog terora koji režim Aljbina Kurtija nad njima sprovodi u godinama koje su iza nas. Režim Aljbina Kurtija je taj i takav bojkot iskoristio da ovih dana pokuša da u te četiri severne srpske opštine instalira svoje gradonačelnike.

Kada smo govorili o tome, mi predstavnici Srpske stranke Zavetnici, državotvorne opozicije, kada smo najavljivali jedan takav scenario, kada smo upozoravali da je reč o jednoj novoj prevari i da od te zajednice srpskih opština nema ništa, a da i ako ona bude bila osnovana, biće osnovana po zakonima i po ustavu neke samoproglašene republike Kosovo. Kada smo rekli da nemamo ni jedan razlog da kao država više pristajemo na ustupke, kada nema više razloga jer nećemo dobiti ništa, napadani smo ovde da smo Kurtijevi Srbi, da smo neke lažne patriote i da smo anti državna opozicija.

Iste epitete dodeljivali ste nam i onda kada smo upozoravali da za onim stolom za kojim se danas pregovara u Briselu ništa dobro neće proisteći za srpski narod na Kosovu i Metohiji. Dok se za tim i takvim stolom bude pregovarali, pod ovim uslovima pod kojima se pregovara danas, Srbija neće dobiti ništa, već će, kao i do sada, davati i predavati.

Juče je glasanjem u Komitetu ministara započet proces ulaska samoproglašene republike Kosovo u Savet Evrope. Koristim ovu priliku da se zahvalim državama koje nisu glasale za to. Želim da se zahvalim Kipru, Španiji, Mađarskoj, Rumuniji, Azerbejdžanu, Gruziji, koji su tim glasanjem dokazali svoj principijelni stav i dokazali da poštuju teritorijalni integritet i suverenitet Republike Srbije.

Međutim, ono što želim takođe da istaknem, da su juče zemlje KVINTA u momentima dok su pozivale zemlje članice da podrže ulazak Kosova u Savet Evrope, kao argument koristile činjenicu da Republike Srbija u Briselu, a kasnije i u Ohridu, prihvatila ono što nazivamo francusko-nemačkim ultimatumom. Kao što znate, u tom francusko-nemačkom sporazumu stoji onaj član koji kaže da se Republika Srbija neće protiviti ulasku samoproglašene republike Kosovo u međunarodne institucije.

Kada smo ovde tražili da se održi jedna posebna sednica o Kosovu i Metohiji koja će za temu dnevnog reda, temu diskusije imati taj francusko-nemački ultimatum, a ne izveštaj Kancelarije za Kosovo i Metohiju, kada smo tražili da u ovoj skupštinskoj sali definišemo ono što će biti dalje pregovaračke pozicije, kada smo tražili da ovde i na ovom mestu definišemo šta je to što su crvene linije, govorili ste nam da za to nema potrebe.

Nikada, ni pismeno, ni usmeno, ni tiho, ni glasno, ni javno, ni tajno nismo smeli da pristanemo na takve stvari. Niste smeli da na taj način ugrozite državne i nacionalne interese Republike Srbije.

Da li je moguće da u našem društvu i dalje postoje oni koji gaje toliku dozu političke lakomislenosti da mogu da veruju da Brisel i EU žele nešto dobro Srbiji i srpskom narodu? Koliko još rundi pregovora je potrebno da shvatimo da smo, nažalost, pred nokdaunom? Koliko još packi od strane EU treba da primimo da bismo shvatili da oni nas tamo ne žele i da nema kraja njihovim ucenama?

Koliko ćete još snagu i resurse trošiti na obračun sa državotvornom opozicijom, sa predstavnicima Srpske stranke Zavetnici? Da ste barem deo tog entuzijazma usmerili prema borbi za nacionalne interese u Briselu, verujem da bi rezultat na onom semaforu, koji toliko pominjemo, bio mnogo drugačiji, ili možda ne greše oni koji tvrde da je najbolje što radite, u stvari, vođenje tih propagandnih ratova i političke kampanje.

Verujte mi, ja bih lično, a verujem i moje kolege, voleo da ste vi u pravu. Prihvatio bih da smo mi lažne patriote, da ste vi u pravu, ali nažalost, događaji nas demantuju. Sva naša upozorenja su se dokazala kao tačna.

Srbija više nema kondicije da trpi vaše pogrešne političke procene i vaše pogrešne političke odluke. Nema više vremena za slepo verovanje u to carevo novo odelo. Srbija već odavno ne veruje u taj mit o EU, iako se ovih dana i vi i vaši ideološki saveznici sa ove strane trudite da tu temu rehabilitujete. Uzvikujete parole, kažete – pravac Evropa, a ja se bojim da smo mi kao društvo koje vi vodite potpuno izgubili kompas. I ta mantra da EU nema alternativu je prevaziđena i smatram da ste i vi koji se i dalje borite za tu mantru takođe prevaziđeni. Hvala.

PREDSEDAVAJUĆA: Reč ima ministar Selaković.

NIKOLA SELAKOVIĆ: Zahvaljujem, uvažena predsedavajuća.

Dame i gospodo narodni poslanici, kao član Vlade Srbije, ali Boga mi i kao neko ko je imao tu priliku da u nekom drugom mandatu, takođe kao član Vlade, učestvuje u razgovorima sa predstavnicima kosovsko-metohijskih Albanaca i da u Brisel putujem, ako se ne varam, preko 30 puta na takve razgovore, našao sam za potrebno da reagujem na mnoge neistine i jeftine političke fraze koje su ovde prosute, od retoričkog pitanja - da li je moguće da postoje oni koji gaje toliku dozu političke lakomislenosti, da nije to već postavljeno kao pitanje, ja bih ga postavio kao pitanje - da li je moguće da postoje oni koji gaje toliku dozu političke lakomislenosti?

Spadam među one koji smatraju da je pitanje Kosova i Metohije pitanje koje apsolutno sve koji se ozbiljno bave politikom u Republici Srbiji treba da nas ujedinjuje. Dakle, sve da nas ujedinjuje, a pogotovo da ujedinjuje one koji pripadaju mlađoj populaciji, koji su od predaka nasledili, ne samo slavna i mučenička predanja, nego i jedan težak balast prošlosti na koji nismo mogli, neki manje, a neki ni malo, da utiču.

Podsetiću vas, a to građani Srbije veoma dobro znaju, da nas je pre 11 godina pitanje Kosova i Metohije sačekalo kao nešto što je bilo stavljeno ad akta i skinuto sa dnevnog reda, da o tome ni u Evropi ni u svetu gotovo niko nije hteo da razgovara.

Podsetiću vas da smo pre 10 godina, postizanjem Briselskog sporazuma, uspeli da obezbedimo jedan period kakvog, takvog mira i stabilnosti za Srbe na Kosovu i Metohiji, da im pomognemo da ostanu i da opstanu, da im pomognemo konkretnim delovanjem, delima i ulaganjima na teritoriju Kosova i Metohije. Možda to neko ne želi da vidi, možda neko nije želeo da vidi, ali to jesu činjenice. Kada se ode u Pasjane može da se vidi porodilište u kome se srazmerno broju naših ljudi i dalje najviše dece rađa i rađa se sve više. Podsetiću vas, pre devet godina to je bila ledina, tu porodilišta nije bilo. Napravila ga je država Srbija, napravila ga je Vlada Srbije na čijem je čelu u tom trenutku bio predsednik Vučić. Ovo dajem samo kao jedan primer, a takvih primera je na Kosovu i Metohiji bezbroj.

Našao sam za potrebno i shodno da se javim i da govorim ovde u ime Vlade, jer sam bio član Vlade i na čelu jednog drugog resora u kojem periodu je za manje od dve godine osam država donelo odluku o povlačenju jednostrano priznate nezavisnosti tzv. Kosova. Dakle, u te dve godine kada sam bio na čelu resora spoljnih poslova to je učinilo osam država, od kojih je jedna treći put u svojoj istoriji članica Saveta bezbednosti. Ta politika povlačenja priznanja jednostrano proglašene tzv. nezavisnosti Kosova, nije ništa drugo nego politika predsednika Vučića, jer je upravo Aleksandar Vučić inicirao takvu politiku, a sprovodilo je Ministarstvo spoljnih poslova u različitim Vladama Republike Srbije.

Rečeno je da Srbija nema više vremena da trpi pogrešne političke procene. Tako je. Mnogo ih je trpela do 2012. godine, pa nam je do te godine pričano, pre 2008. godine, kako slučajno li proglase u Prištini nezavisnost država će da aktivira akcioni plan i zna dobro šta će da radi. Šta je bilo od tog akcionog plana? Šetnja beogradskim ulicama i paljenje ambasade, i to je to. To je bio akcioni plan, a onda bezmalo preko 80 država članica UN priznavalo tzv. nezavisnost Kosova. Samo priznavali, niko nije povlačio. Pre toga su bile fraze gde smo ubeđivani da treba da dostignemo određene standarde, pa da onda govorimo o statusu, pa je onda bilo standardi i status, pa su onda došli standardi posle statusa i nikada ništa.

Podsetiću sve ukupnu javnost na nešto čega se sećam iz vremena kada sam bio mnogo mlađi, ali sam i ozbiljno čitao o tome. Kada je 1995. godine potpisivan Dejtonski mirovni sporazum, ogroman je broj bio srpskih političara koji nisu bili spremni to da podrže. Danas se za Dejtonski mirovni sporazum držimo kao našeg najjačeg argumenta za opstanak dejtonske Bosne i Hercegovine, čiji je sastavni deo Republika Srpska.

Da li je idealan Briselski sporazum? Podsetiću vas na nešto. Kada je u tim pregovorima izašao prvi nacrt tog sporazuma, koji je predsednik Vučić tada odbio, u njegovoj tački 14. je stajao ultimatum da mi prihvatimo ulazak Prištine u UN. Odbijeno je. Pokušali su to neki drugi predsedniku Vučiću da nametnu i posle 10 godina. Odbijeno je.

Možemo mi da pričamo mnogo, možemo da pričamo i danima i satima, mnogo je važnije ono što se radi. Politika Aleksandra Vučića je pokazala da je nesumnjivo i apsolutno i rodoljubiva i patriotska. Oni koji ga etiketiraju za vođenje izdajničke politike ne mogu da objasne jednu stvar, a kako to, kako to da za 10 godina, za 11 godina nije uradio ništa od toga za šta ga optužuju?

Citiraću jednog velikog čoveka, koji se upokojio pre gotovo dve i po godine, blaženopočivšeg patrijarha Irineja Gavrilovića koji je rekao da se predsednik Vučić lavovski bori za Kosovo i Metohiju i bio sam u prilici i da prisustvujem nekim od tih borbi i da vidim kako se to radi i da se ponosim što imamo napokon predsednika koji je u stanju bio i pre dva dana i Kvinti da kaže kako se ponaša i kakvi jesu, bez ikakvih problema. Mi ako zaista želimo da se borimo za Kosovo i Metohiju, onda moramo neke stvari dobro da znamo. Postoji ono što se radi i ne govori i apsolutno sam saglasan da samo neko ko gaji neverovatnu dozu političke lakomislenosti treba da očekuje da se javno svugde i o svim planovima i političkom delovanju govori.

Hvala Bogu nemamo vlast koja bi bila tako glupa, lakomislena i nepromišljena da ne prepoznaje veoma ozbiljan i težak geopolitički trenutak.

U jednoj stvari mogu da se složim sa uvaženim prethodnim govornikom. Ako nešto ne smemo da zaboravimo kao narod a, podsetiću vas, bilo je vremena 90-ih, pardon 2000-ih kada smo zaboravljali. Zaboravljali smo 2000-ih da samo pet država, samo pet država u Generalnoj skupštini UN 1992. godine je glasalo protiv naše suspenzije u članstvu, pa smo 2000, 2001. godine u nekim od tih država zatvorili ambasade, pa smo pričali o njima kao o nekim zemljama trećeg sveta.

U Tanzaniji smo zatvorili ambasadu. Ta država je 1992. godine glasala protiv naše suspenzije u Generalnoj skupštini UN. Ta država je, nažalost, u vreme onog režima do 2012. godine donela odluku o priznanju tzv. nezavisnosti Kosova, država koja ima preko 50 miliona stanovnika. To su učinili isti oni koji su u vreme kada je naša država grcala pod sankcijama, kada nismo mogli da nabavimo ni od koga lekove, nabavili ih iz NR Kine, a ti isti pričali da su to lekovi za male žute ljude i da mi ne treba to da pijemo. Bruka i sramota! E, takvi su bili podložni neviđenoj dozi političke lakomislenosti.

Takvi su nas ubeđivali da je KiM demokratsko pitanje i samo li se skloni Milošević sa vlasti, demokratskim sredstvima to će biti rešeno, to demokratsko pitanje. Onda ti što su to rešavali kao demokratsko pitanje najgore krvnike i zločince srpskog naroda su puštali iz zatvora. Puštali ih iz zatvora ti isti koje su oni pustili iz zatvora, dizali su u vazduh autobus „Niš ekspres“ kod Podujeva. Ti isti! I nikome ništa! Tog istog Kurtija koji danas pokušava da na severu KiM zavodi svoju strahovladu. Pa, ko ga je pustio iz zatvora? Ko ga je pustio iz zatvora? Danas se svi ponašaju kao da se to nikada nije dogodilo. Ali zato one koji su branili srpsku narod i srpsku nejač na KiM, oni koji su se borili protiv takvih terorista kao što su braća Mazreku koji su pušteni iz zatvora posle 2.000 godine, njih su u vrećama isporučivali Haškom tribunalu.

Hoćete da pričamo ozbiljno o Kosovu i Metohiji? Dajte da pričamo ozbiljno. Neka nam Srbi sa KiM koji su u nedelju celoj Srbiji, srpstvu i svetu održali lekciju iz srpskog jedinstva, budu za primer kako treba da se borimo za KiM. Ako mi ne branimo KiM, neće ga braniti niko.

A ne smemo da zaboravimo, da se vratim na ovo od malo pre, ni jednu prijateljsku i bratsku državu koja je glasala protiv prijema tzv. Kosova u Savet Evrope, a da dobro pamtimo svakoga ko se premišljao i svakoga čiji teritorijalni integritet mi poštujemo i pozivamo na poštovanje, a koji prema našem teritorijalnom integritetu ne gleda na takav način.

Od mene nikada niste čuli, niste to čuli ni od ove Vlade Srbije, da nešto nema alternativu. Za mene Srbija nema alternativu. Zašto? Zato što je to politika predsednika Vučića i ove Vlade, a uveren sam da je to politika svakog ozbiljnog i odgovornog narodnog poslanika koji sedi ovde. Srbija nema alternativu i to je naš zavet i to je naš zadatak i da se borimo na svakom mestu.

Hoćete da zaista pomognemo u očuvanju i mira i bezbednosti za naš narod, i interesa naše države i našeg naroda na KiM? Uvek se setite da je nama lako iz ove Skupštine da govorimo, a kako je nekom Srbinu u Štrpcu, kako u Gračanici, kako u Gušterici, kako u Pasjanu, kako u Ranilugu, kako u Novom Brdu, kako na severu KiM, kako u Metohiji, gde smo ostali u tragovima, kako u poslednjem getu u Evropi, u Orahovcu? Kako je njima tamo da opstaju? I da znamo svaku reč, svaku rečenicu težu kad izgovorimo nekome tamo zbog toga nešto može da fali.

Prema tome, hajde da delima pokazujemo i svoju brigu i svoje pregalaštvo i svoj patriotizam, a ja mislim da smo to mnogo puta do sada uspešno i dobro pokazivali.

Reći ću vam još nešto iz onog vremena kad sam bio u prilici da pratim kako funkcionišu te stvari na međunarodnoj političkoj areni – nije lako, ni malo lako, predstavljati Srbiju, ni malo lako. A pogotovo kada to treba da radite u regionalnom formatu.

Reći ću vam nešto evo ovde, nemam problem to da kažem. Najbolje razumevanje i najbolju komunikaciju kada je reč o regionu, znate s kim sam ostvarivao? Sa ministrom spoljnih poslova Severne Makedonije koji je etnički Albanac. Dakle, sa njim je moglo da se razgovara. Da li smo se u svemu slagali? Naravno da nismo.

Dakle, nije Srbiju lako predstavljati. Nije lako predstavljati, zato što je svoja, zato što je suverena, zato što nikoga, a upravo zahvaljujući Vučićevoj politici, ne pita šta da radi i kako da radi, zato što ne glasa na taster i po automatizmu, nego veoma dobro vaga šta su naši interesi. Ali takvu Srbiju, koliko god da joj nije lako, predstavljati časno je čestito i ponosno predstavljati. I samo za takvu Srbiju treba i da se borimo. I samo takva Srbija može da sačuva i srpski narod na KiM i naše svetinje na KiM i KiM. Samo takva. Nikakva drugačija. Jer, imali smo prilike da vidimo, kada je drugačija bila, kako su je cepali, komadali, razvlačili i šta su joj radili.

Prema tome, da, borićemo se i borimo se za očuvanje celovite Srbije, za KiM kao naš sastavni deo, za Srbe na Kosovu i Metohiji jer oni su naša najjača legitimacija uz naše svetinje na našu južnu pokrajinu, ali to ne trpi sitna politikanstva, to ne trpi ozbiljnu dozu političke lakomislenosti i to ne trpi pogrešne političke procene kakvih je pre 10, pre 15, 20 i više godina bilo mnogo.

Više na to nemamo pravo, a upravo državna politika koju predsednik Vučić vodi jeste garant apsolutno tome. Ta politika uživa podršku građana Srbije, a to ste mogli da vidite pre godinu dana. Uveren sam da ćete to moći da gledate još mnogo mnogo godina pred nama. Živela Srbija!

PREDSEDAVAJUĆA (Snežana Paunović): Hvala, gospodine Selakoviću.

(Radomir Lazović: Poslovnik.)

Kolega Lazoviću, Poslovnik? Izvolite.

RADOMIR LAZOVIĆ: Hvala, predsedavajuća.

Prvo, da kažem koji član je povređen, član 106. – govornik može da govori samo o tački dnevnog reda o kojoj se vodi pretres.

Druga stvar, da ne bude da nekad propustim da kažem nešto što je dobro, smatram da ste vi i gospođa Božić dokaz da može da se vodi normalno ova sednica i bez gospodina Orlića i da izgleda drugačije.

Dakle, što se tiče člana 106. koji je povređen, gospodine Selakoviću, vi ste gost ovde, ima da govorite ono što je dnevni red…

PREDSEDAVAJUĆA: Ne možete se obraćati gospodinu Selakoviću.

Sjajno je što ste nakon što ste pohvalili mene i koleginicu Božić sada odlučili da…

(Radomir Lazović: Dvadeset minuta priča. Ovo nije tema dnevnog reda.)

Nakon što ste pohvalili mene i koleginicu Božić, sad ste odlučili da ovo ipak dobije neki drugi smer.

(Radomir Lazović: Ne čujem.)

Žao mi je što me ne čujete, ne možete ni da me čujete zato što vičete.

Ja ne mislim da je povređen član 106. tim pre što, poštovani kolega, ministar Selaković je odgovarao na pitanja koja su mu postavljena, verovatno su bila postavljena šire. Drugo…

(Radomir Lazović: Samo želim da mi kaže…)

Nemojte mi dobacivati odatle, ja sam tek sela da predsedavam, dobili ste povredu Poslovnika.

Da li želite da se izjasnimo?

(Radomir Lazović: Ne želim. Samo želim da mi kaže…)

Hvala.

Kolega Dragićeviću hajde, samo da možemo da nastavimo.

Ja vas molim, kolege ne čujem zaista sebe.

(Nikola Dragićević: Replika.)

Kolega Dragićeviću, u svom obraćanju ministar nijednom nije pomenuo ni vas, ni poslaničku grupu kojoj pripadate ovo su bili odgovori na vašu diskusiju, koliko razumem.

(Nikola Dragićević: Tumačio je moje izlaganje…)

On i jeste tu, da bi tumačio vaše izlaganje ako ste mu se kao poslanik obratili. Dozvolite mi da vodim ovu sednicu.

Magistar Jadranka Jovanović, izvolite.

(Nikola Dragićević: Poslovnik.)

Nakon što završi koleginica Jadranka, prijavite se.

(Nikola Dragićević: Na šta ovo liči?)

Ovo liči na vođenje sednice, a vi se pozovite na Poslovnik nakon što koleginica Jovanović završi.

Izvolite, koleginice Jovanović.

JADRANKA JOVANOVIĆ: Zahvaljujem predsedavajuća.

Dame i gospodo uvaženi poslanici, dragi građani, izdvojiću tri predloga Zakona o potvrđivanju Sporazuma koji se odnose na oblast kulture, nauke, obrazovanja, medija, omladine i sporta, sa tri različite zemlje. Dakle, to su sporazumi između Vlade Republike Srbije i Vlade Savezne Republike Nemačke, Vlade Srbije i Vlade Severne Makedonije, Vlade Srbije i Vlade Rumunije.

Upravo je Nemačka bila inicijator potpisivanja novog sporazuma iz ovih oblasti, sada obnovljenog, proširenog i, rekla bih, osavremenjenog. Nemačka je naša naš najvažniji trgovinski partner, ali svakako i naš najveći bilateralni donator.

Od ovog sporazuma, konkretno, korist će imati svi ovi pomenuti sektori, dakle i kulturne institucije i obrazovane institucije, filmska produkcija, ali i najviše i pre svega mladi, dakle, iz sektora obrazovanja u vidu razmene studenata i ne samo studenata nego i nastavnog osoblja, administrativnog osoblja. Da spomenem stipendije koje svakako će značiti mladim ljudima, doktorantima, stipendije za usavršavanje i za specijalizacije.

Naravno, bogatstvo sveta je u različitosti i sigurna sam da kada je Nemačka u pitanju imaćemo i vrlo pozitivne i dragocene modele koje ćemo mi moći da primenimo, a naravno sve u sklopu zaštite našeg ličnog kulturnog nasleđa.

Severna Makedonija - porast i ekonomska i politička u našim odnosima, rekla bih najpre zahvaljujući inicijativi Otvoreni Balkan. Ovaj Predlog zakona predviđa konkretno otvaranje kulturno-informativnih centara po sistemu reciprociteta. Jedan u Beogradu, dakle, Severne Makedonije i Srpski kulturno-informativni centar u Skoplju. To će biti prilika da se još više zbliže naši narodi, da razmene kulturu, međusobno obrazovanje, da ne kažem čitav niz manifestacija koje će moći da se dešavaju u kulturno-informativnim centrima, od likovnih izložbi, primenjene umetnosti, muzičkih programa, koncerata, tribina naučnih, promocija knjiga i u okviru ovih kulturno-informativnih centara verujem da će za našu dijasporu to mnogo značiti, ne da verujem, sigurna sam jer sam i nedavno gostovala u Skoplju.

Takođe bih želela da kažem i da vas obavestim sa velikom radošću da je upravo u okviru inicijative Otvoreni Balkan prvi događaj iz kulture se dogodio baš u Beogradu i to u Narodnom pozorištu u Beogradskoj operi. Inicijativom i agilnošću direktora Opere, Nikole Mijailovića, mi smo već u oktobru prošle godine imali u Operi „Boemi“, gostovanje umetnika iz Tirane i iz Skoplja. Da ne kažem da je naš Balet „Žizela“ gostovao u Skoplju. Takođe, u decembru prošle godine Skopska opera nam je bila gost u Beogradu sa predstavom „Seviljski berberin“, a očekujemo i gostovanje njihovog baleta.

Sve je to u okviru inicijative Otvoreni Balkan, a mislim da će i ovaj sporazum i te kako doprineti produbljivanju saradnje i da naglasim da je Rumunija što se tiče odnosa sa Rumunijom sa velikom radošću Beogradska opera gostuje 17. juna sa predstavom „Manol Lesko“ na jednom velikom festivalu.

Kada smo već kod opere želela bih da kažem da je na jednom od prethodnih zasedanja predsednik Odbora za kulturu i informisanje uputio kritiku Vladi po pitanju nove zgrade opere.

Dakle, bilo je – zašto stadion, a ne nova zgrada opere? Sklona sam da pomislim da je bilo obrnuto, da bi bilo – zašto nova zgrada opere a ne stadion, kada smo mi prvenstveno i većinski sportska nacija, a ne svakako operska. Da, to jeste veliki problem. To je višedecenijski problem i opšte je poznato da se u Narodnom pozorištu sudaraju tri sektora, drama, balet i opera i ne samo prostorno, ali to ću nekom drugom prilikom.

No, da se vratim na ovo što sam počela, tom prilikom je uvaženi poslanik čitajući svoj govor, svoje obraćanje pročitao i to da među parlamentarnom grupom većinske stranke se nalazi i onaj ko se profesionalno bavi operom, dakle, ja se bavim profesionalno operom, i kao neko ko je otpevao preko 70 uloga na preko 120 svetskih operskih i koncertnih pozornica, ali uvek sa stalnom adresom u Narodnom pozorištu, u Beogradu, koji je živeo svaki dan svih ovih decenija sve lepote i teškoće i prepreke i probleme ne samo skučenog prostora, nego i svih drugih stvari, e taj neko, ja, je zapravo od svih nas ovde prisutnih poslanika, samo se jedan sada istakao svojom brigom za operu, iako je posle 2000. godine bio i te kako uključen u politički život Srbije dugo i aktivno, često bivajući na vrlo visokim pozicijama, ali tada nije iskazao svoju brigu za operu i potencijalnu mogućnost realizacije nove zgrade. Toliko od mene. Hvala.

PREDSEDAVAJUĆA: Zahvaljujem.

Po Poslovniku kolega.

Izvolite.

Samo sačekajte red, kolega Obradoviću.

NIKOLA DRAGIĆEVIĆ: Poštovana predsedavajuća, predstavnici opozicije vas taman pohvale, a vi nam ovako vraćate.

Kaže član 103. Poslovnika o radu Narodne skupštine da narodni poslanik ima pravo da usmeno ukaže na povredu u postupanju predsednika, odnosno u ovom slučaju vas predsedavajuća i to neposredno po učinjenoj povredi.

Trebali ste da mi date povredu Poslovnika malopre, a da se uopšte ne bih ni javljao za povredu Poslovnika trebali ste da mi date pravo na repliku. Član 104. koji kaže – ako narodni poslanik, u ovom slučaju uvaženi ministar, u svom izlaganju pogrešno protumači izlaganje drugog narodnog poslanika to ostavlja mogućnost za repliku.

Bili ste dužni, uvažena predsedavajuća, da posle 20 minuta izlaganja uvaženog ministra, meni date pravo da mu odgovorim u samo dva minuta. Smatram da sasvim dovoljno vremena imam za diskusiju, pogotovu predstavnici vladajućeg režima, pogotovu ministri koji su gosti na ovoj sednici.

Kaže ministar, da li hoćemo ozbiljno da pričamo o Kosovu i Metohiji? Hoćemo. Apsolutno možemo da pričamo.

PREDSEDAVAJUĆA: Sada već prelazite u ono zbog čega vam nisam…

NIKOLA DRAGIĆEVIĆ: Ne, ne obraćam se vama, obraćam se vama.

PREDSEDAVAJUĆA: …zbog čega vam nisam dala pravo na repliku.

NIKOLA DRAGIĆEVIĆ: Ministar je pitao da li hoćemo na ozbiljan način da govorimo, i da, hoćemo. Zato i tražim pravo na repliku, zato i tražim da posle 20 minuta izlaganja uvaženog ministra, ja dobijem samo dva minuta. Da li je to mnogo? Ja smatram da nije.

Zato vas pozivam da organizujete posebnu sednicu o Kosovu i Metohiji na kojoj ćemo imati dovoljno vremena da svi ovde obrazložimo svoje političke stavove i da iznesemo ono što smatramo da su dobri i pozitivni ideje za rešavanje ovog problema. Hvala.

PREDSEDAVAJUĆA: Hvala, kolega Dragićeviću.

Ne mislim da sam prekršila Poslovnik.

Da biste odgovorili ministru, trebalo je da vas ministar nešto pita, spomene vas ili vašu poslaničku grupu. To što je vaša procena da vas je ministar pogrešno protumačio je vaša percepcija. Dozvolite mi pravo na moju percepciju sa pozicije predsedavajućeg.

Da li želite da se izjasnimo o povredi Poslovnika?

(Nikola Dragićević: Ne.)

Hvala.

Nema više povreda Poslovnika ili ima?

Kolega, Obradoviću niste u sistemu. Izvolite.

BOŠKO OBRADOVIĆ: Poštovana predsedavajuća, ukazujem na povredu Poslovnika, član 27, jer bi predsedavajući trebalo da bude onaj koji je odgovoran za funkcionisanje parlamenta za red na sednici i za primenu Poslovnika.

Ovde se ne radi o percepciji, već se radi o činjenici koja nije istina vezana samo za vaše predsedavanja, već se ponavlja već treći put u nekoliko ovih skupštinskih radnih dana, da je u ovom trenutku, ako se ne varam, već prekinuto direktno prenošenje zasedanja Narodne skupštine. Svaki dan se to dešava isto u 18.00 časova, puštaju se nekakve sportske utakmice koje ne znam iz kog razloga mogu biti važnije od direktnog prenosa Narodne skupštine.

Koliko je meni poznato Narodna skupština plaća RTS…

PREDSEDAVAJUĆA: Cenite da ja sa pozicije predsedavajućeg mogu da utičem na to kada će biti i u direktnom prenosu ili ne?

BOŠKO OBRADOVIĆ: Ako dozvolite da završim.

PREDSEDAVAJUĆA: Pa, hoću, nego ne mogu da dovedem vašu diskusiju u vezu sa povredom Poslovnika.

BOŠKO OBRADOVIĆ: Kako nema veze? Vi ste odgovorni za kompletno funkcionisanje parlamenta, pa i za to što Narodna skupština plaća RTS prenos naših skupštinskih zasedanja.

Ko je taj na RTS ko može da prekine direktan prenos zasedanja Narodne skupštine i da emituje neku odbojkašku utakmicu? Možete li da proverite ko je taj pametnjaković na RTS, da li ugovor o prenosu naših zasedanja omogućava tako nešto RTS i zašto se to dešava već treći put u poslednja tri skupštinska radna dana, tačno u 18.00 časova kada bi trebalo da je Narodna skupština najgledanija i to na Drugom kanalu RTS? Znači čak nismo ni na Prvom kanalu RTS, a sada ne možemo da budemo ni na Drugom kanalu RTS, jer ima pazite, odbojkaška utakmica. Da li je odbojkaška utakmica važnija od tema dnevnog reda koje su na zasedanju?

PREDSEDAVAJUĆA: Vreme kolega Obradoviću.

Hajde da pokušam da shvatim šta ste upravo probali da uradite. Ukazali ste na povredu Poslovnika zato što je isključen prenos na RTS 2 i tražite od mene da li ja mogu da proverim.

Poštovani kolega Obradoviću, …

(Boško Obradović: Samo da pokušate da reagujete.)

Nemojte da mi dobacujete, ja sam vas vrlo pažljivo slušala, imali ste dva minuta da mi pojasnite, ja ne mogu da utičem na programsku šemu RTS.

Drugo, imali ste idealnu priliku, ne samo kada gostujete na RTS, nego i kada sami sebe pozovete, da rukovodstvo RTS pitate zašto prenos sednice Skupštine Srbije zameni kako kažete, neka odbojkaška utakmica.

Ono što je sigurno, prenos ove sednice će biti prikazan u nekom trenutku, ali nemam ni mandat, ni mogućnost da utičem na programsku šemu RTS, bez obzira o kom se njenom kanalu radi

Da li možda želite da se izjasnimo o Poslovniku, pošto je ovo bila ukazana povreda koje praktično nije ni bilo, ali ako želite, uradićemo to.

(Boško Obradović: Hoću.)

Izjasnićemo se. Hvala.

Sledeći po redosledu prijavi za reč, Veroljub Stevanović.

Izvolite.

VEROLjUB STEVANOVIĆ: Hvala.

Koleginice i kolege poslanici, dame i gospodo, članovi Vlade, ja ću se dotaći malo poljoprivrede, jer je nemoguće pričati o ovoliko zakona koji su zgužvani u jednu tačku dnevnog reda, odnosno u jednu mogućnost da pričate.

Dakle, gospođo ministri ili gospođo ministarka kako god, mi živimo izgleda u nekom paralelnom svetu. Neke stvari koje su toliko očigledne da morate da ih vidite onako kakve one jesu ili ih ne vidite ili ne želite da ih vidite ili ih obilazite, nešto govorio o tome kako na to gledate.

Ja ću upotrebiti dve reči koje je uvaženi ministar Selaković rekao. Dakle, podaci su neumoljivi. On je izneo na svoj način kako to izgleda, ja bih pokušao na svoj način da kažem kako ja vidim neke podatke u ovoj oblasti, koji su vidljivi, a za vas su izgleda nevidljivi.

Dakle, vi kažete da nikada nije bilo bolje u oblasti poljoprivrede, da se tu najviše daje, da nikada ovoliko nije ulagano. Mi kažemo, čak tvrdimo da to nije tako. Ko smo to pre svega mi? To nismo samo mi iz opozicije, ovi ovde koje vi gledate, to su i ratari i poljoprivrednici i stočari koji nam ovo govore. Skoro smo imali jedan sastanak našeg udruženja stočara koje se zove „Volim selo svoje“. Pozvali su nas, bili su samo poslanici opozicije da čuju šta to oni misle, šta to oni vide, kako oni to vide. Oni su bili na ovom javnom slušanju i rekli su svoje podatke, rekli su svoju priču, ispričali je. Gotovo da ništa nije od toga u ovom zakonu koji je na dnevnom redu.

Daću vam sve ovo što su oni pripremali. To je dobro. Niste dugo tu i dobro je da ih vidite. Spustiću se na život, na prodavnicu, na pijacu, na svakodnevnicu. Pred nama je 1. Maj prošli smo Uskrs i svi bismo mi voleli, da uzmemo primer, kako svi da kupimo po jedno jagnje ili po jedno prase. Da li to možemo da uradimo u ovim okolnostima? Ja kažem ne možemo, svi znamo da ne možemo, a ne možemo jer nema na tržištu toliko toga i zbog toga to mnogo košta.

Sada vas pitam, to su neumoljivi podaci, da li je to dobro? Naravno da nije dobro. Nekada to nije bilo tako, a Srbija može da izvozi deset puta više nego što je potrebno. Dalje vas pitam da li imamo dovoljno mesa koje možemo da proizvodimo u Srbiji? Odgovor je nemamo. Nemamo ni 50% potrebnih količina mesa. Ni svinjskog, ni goveđeg. Da li je i to normalno? Naravno da nije. I tu možemo da napravimo mnogo više toga nego što nam to treba i znate da je to tako.

Sledeće pitanje kakvi su nam propisi vezano za taj deo? Mi kažemo da nisu dobri, znate da je kod nas problem što kod nas zamrznuto meso možete da čuvate godinu dana u komadu, u Evropi pola godine i to stvara jedan veliki problem kod nas. Dakle, ono što u Evropi ne može da se prerađuje nego se baca, kupuje se u Srbiji, prerađuje se i mi to jedemo. Taj problem se odražava i oslikava i na cene, i na nelegalnu konkurenciju i na zdravlje ako hoćete. To je dakle, jedna činjenica.

Dakle, da ne pričam o tome kakva je situacija u oblasti mlečnih proizvoda, proizvodnje mleka. Vi odlično znate i čujete to i svi gledamo da se mleko prosipa. To je greh. To je Bogu plakati. Vi onda nama dalje kažete u ovom našem predlogu da ćete premije povećati na 10 dinara po litru. Mi kažemo nedovoljno je, 15 dinara je dobro, ali ne toliko dobro da promeni situaciju na tržištu. Činjenica je da kada uđete u sela vidite jednu sliku koja vam se ne sviđa.

U šumadijskim selima, evo tu smo neki Šumadinci, je situacija strašna. U velikim selima gde je bilo po stotinak grla krava, recimo, tri do pet kraja, nekoliko njih se guraju po selu. U Mačvanskom Prnjavoru kaže mi prijatelj, znajući da ću da pričam o ovome, da je nekada tu bilo pre više godina, nekoliko godina 1500 grla, sada ih nema ni 150. To su dakle, gospođo ministre i to moramo da prihvatimo.

Ne želim da ništa ružno kažem na stranu Vlade ili ka Vladi, ali želim da se stvari promene, da probamo da slušamo jedni druge, da se čita, ono šta se na terenu vidi, da se vidi i uvaži to šta ljudi sa terena traže.

Dakle, činjenica je da seljak ili poljoprivredni proizvođač, kako god hoćete, radi sa gubitkom ili na nekoj nuli. Zašto to tako radi? Prvo, sramota ga je da ne obradi svoju njivu, strah ga je da mu se dedovi ne okreću u grobu, i vi to dobro znate. I šta je sada lek? Šta je mogućnost? Mogućnost je da poljoprivreda bude strateška grana i delatnost od strateškog značaja u ovoj zemlji i da se svi oko toga dogovorimo, da nemamo tu razlika, kao što ne treba da imamo za Kosovo, i tu se potpuno slažem.

Agrarni budžet koji je najmanje 5%, a što se takođe baš i ne poštuje, je mali. Uticaj agrara na BDP je preko 10%. Ako je strateška delatnost, zašto nije svih tih 10%, 12% u agraru? Da vas podsetim, u Kragujevcu, dok sam ja bio na vlasti, mi bili vlast, jedini grad u zemlji koji je imao praktično pravi agrarni budžet je bio Kragujevac. Daleko više od 5%, to znaju oni, činjenica je, i tu nije bilo problema. Sve je išlo u poljoprivredu. Dakle, nikakvih kredita. Nemojte da mi dobacujete, javite se, pa da razmenimo mišljenja. Sve su bile subvencije i neki projekat. Recimo, arteski bunari, problem sa vodom, preko 80% smo mi uradili, nijedan za ovih osam godina kako mi nismo na vlasti nije urađeno.

Robne rezerve, gospođo ministre, mi smo po paritetu, recimo, ako je kilogram đubriva vredan koliko 1,1 kilogram pšenice, pa je seljak mogao da uzme 100 kilograma đubriva i da za tri godine vrati 110 kilograma pšenice, to radili svake godine po paritetu koji je važio za tu godinu smo kreditirali ljude. Po ovom predlogu koji ću vam dati ljudi kažu – zašto ne bismo svoje proizvode davali u robne rezerve državne, zašto ih ne bismo davali, a da po povoljnim cenama dobijamo mehanizaciju koju opet možemo da koristimo na pravi način?

Dakle, rekli ste nekoliko puta neke stvari koje mi se čine da nisu na pravi način rečene. Rekli ste – mi dajemo, dajemo. A ja kažem – koji su rezultati tog davanja? Pa onda dalje nastavljate – ali neće ljudi da rade neke stvari, neće da uzmu te subvencije. Pomenuli ste luk, ako se dobro sećam. Komentar je bio da je cena visoka 190 dinara. Jeste. Zašto je visoka, jel ga nema? To je bilo prvog dana kada smo pričali oko toga. Mi kažemo – odgovor na vaše pitanje zašto ga nema i zašto to ljudi neće da rade? Zašto ne kažete – to država mora u jednom trenutku da uradi, da cene jesu garantovane, od-do, recimo, u evrima, dinarima, kako god hoćete, sve količine, sve što se proizvede se otkupljuje i to su neke državne robne rezerve koje mogu da se prodaju u inostranstvu, itd? Zašto je postojala u jednom trenutku uredba Vlade za zabranu izvoza žita? Znate kakav je problem stvoren zbog toga? Sve to kada uzmete u obzir, dakle ako se politika na pravi način vodi, ako se garantuje sigurnost za proizvod na početku jedne godine i cena i otkupne količine, to nije demagogija što ja pričam, to znate odlično da nije. Ništa ja ružno nisam rekao, ja mislim da je to pravi pristup poljoprivredi, onda imamo šansu da se iz ovoga izvučemo. Šta su činjenice, gospođo ministarka ili gospođo ministre? Situacija je zaista alarmantna u Srbiji u poljoprivredi, ali zaista.

Ja vas molim da najdobronamernije shvatite ovu moju diskusiju i da probamo, hajdemo svi, Vlada u ovom trenutku, da stvari promenimo, upravo onako kako traže ljudi, inače ćemo ostati bez hrane, nećemo imati više ni krava, ni goveda, ni ovaca, ni svinja, niti bilo čega, ili ćemo imati mnogo malo, jer će uvoznički lobi nadvladati sve nas ili sve ljude koji proizvode hranu.

Još jednom vam kažem, shvatite ovo ozbiljno i bilo bi dobro, ali zaista bi bilo dobro, da dobar deo primedbi ili zahteva koji nam ide sa sela prihvatimo i da naš agrarni budžet bude onoliki koliko i kako utiče na BDP ove zemlje ili budžet ove zemlje. Hvala vam, shvatite ovo najdobronamernije.

PREDSEDAVAJUĆA: Hvala.

Reč ima ministarka Jelena Tanasković.

Izvolite.

JELENA TANASKOVIĆ: Zahvaljujem, predsedavajuća.

Pa, hajde, krenuću od početka, za sve ono što sam vas čula moram priznati da nisam baš uspela sve da čujem šta ste pričali, pošto je buka ovde, pa ne dolazi do mene.

Kažete ovako, kažete – za Uskrs nije bilo dovoljno mesa, ako sam vas dobro čula, što se tiče toga da li smo želeli da kupimo, a nismo imali. Inače, ja sam od tih istih poljoprivrednika o kojima vi pričate, a garantujem da sam se videla sa 90% svih stočara ili njihovih udruženja, razgovarala i sve ono što su oni predložili to jeste zapravo ovde. Morate da razumete da neke stvari ne možete da stavite u zakon i da se obavežete na nešto što će vam se kositi sa Zakonom o budžetu i budžetskom sistemu. Sve što je u ovom zakonu stavljeno su minimalni iznosi i sve je povećano u odnosu na to kako je bilo u trenutno važećem zakonu.

Još jedanput, od predloga da je mleko po litri bilo sedam dinara fiksno, mi smo sada stavili predlog da je minimalan iznos 10 dinara, plaćamo 15 dinara. To je bio, kao što znate, predlog i to je bila prva stvar koju su stočari tražili u svim razgovorima sa mnom, da ide mleko na 20 dinara. Ja sam im tada govorila – ko može da garantuje u tržišnoj ekonomiji da kada vama država poveća iznos subvencije, znači pet dinara povećanje iznosa subvencije košta četiri milijarde, ko može da garantuje da mlekare sa druge strane neće da spuste cenu za tih pet dinara? To sam ja govorila u februaru mesecu na svim sastancima i skupovima na kojima sam sa njima bila. Ne, oni su insistirali. Ja sam im predlagala – bolje da idemo sa subvencijom po grlu sa 25.000 dinara na 40.000 dinara, to je bio moj predlog, nego da idete sa povećanjem cene po litri mleka, jer ne može država da vam garantuje na otvorenom tržištu i u otvorenoj ekonomiji da mlekare neće da ga spuste. To je pitanje toga kakva situacija će da bude u Evropi. Upravo se tako nešto i dogodilo. Na insistiranje, mi smo rekli – u redu, ne možemo da damo sa 10 na 20 dinara, možemo da damo shodno prostoru u budžetu sa 10 na 15 dinara povećanje i imamo to što imamo danas.

Samo da se vratim na meso. Kažete – nije ga bilo dovoljno. Ja non-stop slušam, na svim sastancima i razgovorima sa poljoprivrednicima da se forsira uvoz, da se forsira uvozni lobi, da to ne smemo da dozvolimo itd. S tim u vezi i jeste jedan najveći strateški cilj – uvećanje stočnog fonda. To ne može da se desi preko noći, složićete se sa mnom, to je sada jedan proces koji mora da traje, ali ne možete da kažete da nismo ništa uradili ako smo uveli i povećanje po grlu, morate da vodite odgovornu ekonomsku politiku, jer na šta bi to ličilo, ja sam mogla sada da predložim da sve uvećam duplo, ali ja za to nemam sredstava u ovom trenutku u budžetu. Da li to znači onda da treba da obećam ljudima da će dobiti, pa da ih prebacim na sledeću ili neku drugu godinu. Ja se tako ne ponašam, ja tako ne smatram da je dobro.

Mislim da je dobro. Mi smo izračunali svaku meru u dinar koliko će da nas košta, kako se bude, zato idemo na javne pozive koji traju kraće, zato idemo na obradu koja će biti neuporedivo brža nego što je to do sada bilo i mi svaki javni poziv nemamo zakonskih smetnji da ponovimo i više puta u toku godine.

Tako da, kada budemo ušli u finansijske okvire po svakoj meri, onda možemo da pričamo o tome da li nešto još treba da se uveća, ponovi mera itd.

Slažem se sa vama da mi nemamo dovoljno mesa na našem tržištu, procene su da nam nedostaje svinjskog mesa oko 40%, upravo zato i balansiramo sa uvozom. Kao što znate i tu je sistem promenjen. Mi više ne izdajemo dugoročne dozvole, ako tako mogu da kažem. Izdajemo dozvole na kvartalnom nivou, pratimo taj uvoz, pratimo sledljivost dokumentacije i tog, gde je to meso završilo.

Moram da vas ispravim, kada bi bilo tačno ono što ste rekli, da to što EU hoće da baci, proda nama i mi uvezemo, to bi značilo da mi svi imamo marame na očima, na ulazu u državu, a to nije istina. Znači, svaki kamion ima kontrolu i svaki uvoz i svaka pošiljka ide na analizu. Tako da, ne znam kako bi mogli da dođemo do toga da se meso koje je za bacanje, uveze ovde. Mislim da je to stvarno nešto što ne bi trebali bar ovako javno da izgovaramo.

Kažete, zabrana žita je direktno dovela do ove situacije. Ne mogu da se složim sa vama, a i vi vrlo dobro znate da to nije bilo tako. Cena žita je u periodu od oktobra do januara bila 42 dinara, ako se slažemo. Sada je pala. Imamo ozbiljan ekonomski tržišni poremećaj, zato što je Evropa u ratu i to što se dešava na tržištu je nešto što ne može tek tako da se predvidi. Setite se da smo u avgustu imali par dana, mi ovde u zemlji, poremećaj na tržištu mleka. U tom trenutku otkupna cena mleka je bila 80 i 90 dinara, na šta je išlo još 10 dinara subvencije države. Prosto, mleko je u Evropi palo. Pojavile su se velike količine u roku od tri meseca, to mleko je ušlo.

Ne možete vi da kažete, sada ću da se zatvorim. U trenutku kada je bio izvoz žita zabranjen, bio je da ne bi doveli naše građane do toga da imamo nedostatak osnovne životne namirnice, ali mi smo u avgustu mesecu tu odluku ukinuli i stavili je van snage, a do januara je moglo žito da se proda po 42 dinara. To što je neko kalkulisao, u redu, slažem se, nije lako. Niko se ovome nije nadao, ali iz tog razloga su sada robne rezerve reagovale i zaključkom Vlade išle u otkup skoro 1.000 poljoprivrednih gazdinstava do 100 tona može da proda žita po 28 dinara.

Ono što još hoću da vam kažem, jeste da je država dala u zakup 82.000 hektara stočarima zemljišta da obrađuju po povlašćenim cenama. Ne znam kako vi vidite borbu, ali to su sve stvari koje sam ja direktno od poljoprivrednika dobila, kao nešto što je njima jako bitno. Oni su sami poređali svoje prioritete. Ako, pričamo o stočarima, oni insistiraju na zemljištu, insistiraju na subvenciji po grlu, insistiraju na subvenciji po litri mleka da znaju kolika će da bude. Oni vrlo dobro znaju da ne može država da odredi minimalnu cenu, otkupnu. Kako je moguće, da država kaže – koštaće pšenica, malina, mleko, šta god. Ekonomija je to, ne ide to tako. Prosto, tržište prati neka kretanja koja se dešavaju.

Kažete, da robne rezerve otkupe sve količine. Pa, ne bavi se država trgovinom robe, na taj način. Država treba da otvara nova tržišta i time se intenzivno bavimo. Država treba da omogući da naši proizvođači imaju uslova da izađu na ta tržišta. Mi konstantno usaglašavamo sertifikate prema svima, i prema Kini, i prema Evropi, i gde god možemo otvaramo vrata da mogu naši proizvodi da idu napolje. Prosto, time moraju da se bave privrednici.

Mislim da na sve načine pokušavamo da u ovim trenucima, slažem se, jako nestabilnog tržišta imamo reakciju. Malinari su u problemu od prošle godine, nisu prodali po otkupnoj ceni. Eto, šta smo dobili kada je otkupna cena izuzetno visoka. Mislim, ne vredi sami sebe sapletemo. Podignemo cenu, a onda onaj ko treba da izveze, nema kome da izveze, pošto u Evropi to danas košta 2,5 evra, a mi smo kupovali u otkupu malinu u prošloj sezoni 550 do 650 dinara. Daj državo, pomozi sada.

Da li to treba da uradimo i sa mlekom? Pa, nije realno, prosto nije realno, ali kako da vam kažem, pre godinu dana otkupna cena mleka je bila 30 i 35 dinara. Pa, ako je danas prosečno otkupna cena između 55 i 60 dinara, na šta dodajete 15 dinara subvencije, oni nisu u minusu, ja to odgovorno tvrdim. Nisu u minusu.

Da li može bolje? Može. Da li neki prosipaju? Da. Sa svakim ko je prosipao mleko, ja sam lično razgovarala i sa mlekarom, vlasnikom, direktorom, ko god da mi se javio i sa proizvođačem. Uglavnom su to bili neki njihovi lični odnosi, ja baš neću, neću njemu, neću da me neko ucenjuje.

Mislim, kako da vam kažem, sve se na kraju svede na neki lični nesporazum, da ne kažem neku grublju reč, ali za tim nije bilo potrebe. Znači, ja se sa vama potpuno slažem da je najveći greh prosipati mleko. Ja sam to rekla svakome ko je došao da prospe mleko u Nemanjinoj, pa onda posle toga tražio sastanak, a ja sam mu nudila sastanak pre nego što su prosipali mleko. Čemu to služi? Ja sam tu i ja hoću sve, bila sam potpuno otvorena. Evo, gospodo ovo imamo, dala matematiku za svaku meru. To što tražite košta ovoliko, hoćete to, hoćemo ovo, šta hoćemo. Svako je imao priliku na ovaj način, kako sada vama kažem, da razgovara sa nama u Ministarstvu. Potpuno otvoreno. Hajmo, zajedno da se dogovorimo.

Na predlog poljoprivrednika je subvencija za žensko tele uvedena. Hajde da vidimo šta to za nas znači. Hajde da pustimo da to teče neko vreme, da vidimo da li ćemo uspeti da uvećamo stočni fond. Ko hoće da kupi steonu junicu, izvolite, a ko hoće da ostavi žensko tele, izvolite.

Tako da sve što smo čuli i u ovom trenutku je primenjivo, mi smo ga primenili. Nije nikakav problem, hajmo, krenuli su javni pozivi, sada ćemo da vidimo po kojoj meri smo koliko potrošili, pa možemo da sednemo da se dogovaramo šta sa ostatkom para. Ne treba da zaboravite da smo i 15 milijardi izdvojili u prva tri meseca da bi izmirili kompletno 2022. godinu. Znači, ta sredstava su završila u poljoprivredi.

Da li je teško? Pa, jeste. Da li se država bavi? Pa, ja mislim posle ovog svega, da se bavi. Ne znam, možda nisam najbolje razumela, nisam vas sve čula, ali šta vi tačno mislite kada kažete – loša prezentacija. Zaista se trudim, potpuno činjenično i brojkama da pričam, ne znam šta je tu loše prezentovano. Hvala vam puno.

PREDSEDAVAJUĆA: Zahvaljujem.

Kolega, Stevanoviću. Izvolite.

VEROLjUB STEVANOVIĆ: Nisam pomenuo prezentaciju, niste dobro čuli, ali prvo drago mi je što na ovaj način razgovaramo, to je prvo. Čini mi se da su se stvari promenile u odnosu na prethodno vreme i moram da kažem, sviđa mi se kako prilazite problemima o kojima pričamo.

Ako je cilj, onaj kako kažete, da jeste da stočni fond bude veći nego što je u suštini sada, da se godišnje uvećava, onda morate da učinite sve, bukvalno da se to desi. Ne možete da kažete, ja samo razgovaram. Vi unapred morate, a vidim da se trudite, zaista, najozbiljnije vam to kažem, da se stvari ne dese, pa zato treba poljoprivreda da bude delatnost od strateškog značaja. Nama su važne i druge stvari, slažem se, ali mora da nam bude najvažnije, jer nećemo imati sela, to je problem, vi to vidite.

Nisam slučajno pomenuo, niste dobro čuli, da ne možemo neke stvari da kupimo, jer ih nema, nema dovoljno, ali hajmo da ih bude više, hajmo da ne prosipamo mleko. Kako? Pa, moraju mlekare neke stvari, opet robne rezerve.

Pazite, ako vi garantujete, mi garantujemo kao država, mi smo država svi, da ćemo po cenama, paritetima, kako god kažemo, da otkupljujemo sve viškove koji jesu potrebni ili nisu, zato nam služe i robne rezerve, kako bismo osigurali tu proizvodnju koju sada nemamo.

Vi ste jednu rečenicu rekli - davali smo, davali smo, neće neke stvari da rade. Hajde da ih animiramo da rade, jer ja vas pitam, šta mislite, da neće neko ko je siguran u zaradu da uzme subvencije koje mu vi date? Pa, hoće, ali u to mora da bude siguran. U tome je ceo problem.

Kad je siguran u to što će da proizvode, uz svoju muku koju ima i uz subvencije koje mu se daju, pa nema, selo nam se polako diže.

Tu smo se, čini mi se, razumeli i dobro je da tako razgovaramo.

Čini mi se da je ovo način kako treba komunicirati.

Hvala vam.

PREDSEDAVAJUĆA: Reč ima ministarka Tanasković.

Izvolite.

JELENA TANASKOVIĆ: Zahvaljujem, predsedavajuća.

Kratko ću. Mogu da se složim u jednom delu, ali dajte da ga edukujemo ili kažete dajte da ga stimulišemo, da li je on siguran da će da zaradi. Pa, ko to može da garantuje? Ali, i sami kažete da nema dovoljno mesa na tržištu. Znači, mi potrošimo više nego što proizvedemo. Ja bih iz tog konteksta mogla da kažem – pa, svako sada treba da uđe u svinjarstvo, jer nema greške da će prodati. Da li je tako? Sada imaju subvencije po grlu sa 15.000 na 18.000 dinara, za suprasnu krmaču 24.000, za nazimicu 22.000. Da li imaju mogućnost da apliciraju? Imaju. Za izgradnju farmi, da apliciraju za mehanizaciju. Znači, država je raširila mogućnosti. Da li neko to hoće? Ajde, evo, videćemo. Dali smo priliku.

Mi smo prvi put u Uredbi Vlade ove godine uvrstili poljoprivredu i preradu u krovnu uredbu po kojoj Razvojna agencija Srbije finansira investicije u poljoprivredu i u preradu. Znači, do milion evra ulaganja, povrat je 50%. Preko milion još dodatnih 25%. Nikada do sada to nije bilo za poljoprivredu. Mislim da su to jasni signali države kako gleda na poljoprivredu 2023. godine.

Ja bih svakog posavetovala sada da uđe u stočarstvo ako pričamo o tome da li ima sigurno tržište kome će da proda, jer nama nedostaje 40% ukupne mesne prerađevine koja se radi u Srbiji. Znači, onog što potrošimo realno, ako već pričamo tako.

Zaista mislim da prilika ima. Mislim da u ovom trenutku mi imamo i IPARD fondove koje nismo dovoljno koristili i sve druge pretpristupne fondove u kojima ima dosta bespovratnih sredstava koje nismo koristili.

Mi smo otvoreni. Ja sam svima njima rekla, mi ćemo se baviti edukacijom, mi ćemo im pomagati kako da ulažu, evo, samo neka se vrate na selo.

Hvala vam.

PREDSEDAVAJUĆA: Zahvaljujem.

Nastavljamo po listi govornika.

Reč ima kolega Veroljub Matić.

Molim vas, prijavite se.

Izvolite.

VEROLjUB MATIĆ: Zahvaljujem.

Poštovane koleginice i kolege, ja ću biti kratak. Imam neka tri pitanja.

Prvo, vezano za poljoprivredu. Ovde je bilo dosta reči oko eAgrara. Ja ću kratko o njemu. Bilo je ovde raznih mišljenja. Mislim da to treba prevazići i treba da se bavimo suštinom. Znači, za napredak poljoprivrede, za podsticaje koji treba da dođu na vreme, da ako dođu na vreme, da se iskoriste u poljoprivredu, da kako se borimo da dobijemo što veće iznose koje nam država daje, tako da dobijemo na vreme, a mislim da ćemo kroz eAgrar dobiti i tu brzinu koja nam do sada nije bila dobra strana.

Mislim da je eAgrar kvalitetan iskorak u funkciji registracije domaćinstava i konkurisanje za dobijanje određene državne pomoći koji se daju u poljoprivredu. Mislim da smo u tom delu dobili jedan ozbiljan iskorak i kvalitet.

Ono što je sigurno i u mojoj opštini i kod drugih da deo poljoprivrednika neće biti spreman da u toj digitalnoj ili elektronskoj komunikaciji može da odradi određene poslove.

Mi kao opština, odnosno opštinska uprava se opredelila da će za te koji ne budu bili spremni, da će ona umesto njih odraditi taj deo posla, tako da mi smo prevazišli taj problem gde eventualno određeni broj ljudi koji nije spreman da koristi nove tehnologije.

Smatramo da seljak ili poljoprivrednik trba da bude što više u njivi, u štali, u voćnjaku, a da mi koji se nalazimo u opštinskim institucijama treba da pomognemo tom našem proizvođaču da dobijemo što bolju i kvalitetniju hranu.

Dalje, ovde je bilo reči oko isplate premija osiguranja u poljoprivredi. Ja bih molio ministarku, s obzirom da ovo moje pitanje traje već dve, tri godine, a to je plaćanje 70% od premije osiguranja u poljoprivredi.

Moja opština i ja smo iz Mačvanskog okruga. Činjenica je da, pored drugih upravnih okruga koji su ugroženi vremenskim nepogodama, sigurno da je mačvanski okrug možda najugroženiji iz razloga što najveći deo mačvanskog okruga se naslanja na Drinu, a preko Drine imamo slabu protivgradnu zaštitu, tako da ona zona pored Drine objektivno je jako ugrožena i predlažem da, pored ostalih upravnih okruga, u tom povlašćenom položaju bude i Mačvanski okrug.

Nije ministarka tu, ali, svejedno, rekao bih nešto oko izmena i dopuna Zakona o upravljanju otpadom. Jedna sjajna vest koju sam ja čuo danas, da je za regionalnu deponiju smeća u Kaleniću, da su otvorene ponude, da je postupak izbora izvođača radova na regionalnoj deponiji. Nadam se da neće to dugo potrajati, da će početi brzo izgradnja, da će ovih 11 opština i gradova koji učestvuju u regionalnoj deponiji Kalenić u smislu odvođenja svog otpada, odnosno smeća i da je to dobra vest za sve njih, pogotovo za moju opštinu koja praktično ima divlju deponiju, ima dosta divljih deponija. Nadam se da, ukoliko ovo bude prema onom kako je predviđeno, da ćemo uskoro biti u situaciji da taj naš otpad odvozimo na regionalnu deponiju, da divlje deponije saniramo, da možemo da proširimo našu delatnost ne samo na opštinske centre u smislu prikupljanja smeća, nego da to proširujemo i na druga seoska područja, jer sve više imamo otpada, smeća koje treba na kultivisan način prikupiti, obraditi i odvesti na regionalnu deponiju. Mislim da su to neke dobre vesti nadam se što se tiče i poljoprivrede i što se tiče Zakona o izmenama i dopunama Zakona o upravljanju otpadom da je to nešto dobro za ovu Srbiju, a pogotovo za moj kraj.

Zahvaljujem.

PREDSEDAVAJUĆA: Hvala.

Reč ima ministarka Jelena Tanasković.

Izvolite.

JELENA TANASKOVIĆ: Zahvaljujem na pitanju.

Da, upravo je u zakonu stvorena mogućnost da mogu i neki drugi regioni da se proglase ugroženim i to jeste bila namena.

Inače, hoću da kažem da su ove godine izdvojena sredstva za automatsku protivgradnu opremu na Bukulji i upravo će to da zaštiti i vaš deo.

U tom smislu će se završiti sve što dolazi sa Drine sa onim što je do sada već urađeno, tako da ćemo sa krajem ove godine vas zaštiti i u tom delu, ali svakako do tada ćemo proširiti uredbu odmah nakon usvajanja zakona da možete da dobijete, jer se već pokazalo da je to područje ugroženo bilo u prethodnom periodu. Hvala vam.

PREDSEDAVAJUĆA: Zahvaljujem.

Nastavljamo po listi prijavljenih.

Doktor Đorđe Miketić ima reč. Izvolite.

ĐORĐE MIKETIĆ: Hvala vam, predsedavajuća.

Dame i gospodo, ja ću govoriti o Zakonu o korišćenju obnovljivih izvora energije.

Stranka Zajedno je čvrsto utemeljena u zelenim i evropskim politikama. Naravno, podržavamo set zakona koji je donet 2021. godine. Takođe, kao građanin evropske Srbije, svesni da je agresijom na Ukrajinu prošlo doba te vesele trgovine fosilnim energentima, a mi snažno zagovaramo i podržavamo energetsku transformaciju Srbije u što kraćem roku, ali ona mora da bude fer za sve građane i sve kompanije, a ne samo za najveće koje su najčešće i one kumovske kompanije.

Koliko je do sada izdato rešenja za izgradnju velikih vetroparkova i solarnih elektrana? Koje od tih firmi su povezane sa Vučićevim kumom Nikolom Meklaren Petrovićem? To sam pitao pre dva dana Ministarstvo za energetiku i rudarstvo i nadam se odgovoru.

Shvatamo ekonomsku realnost i primoranost ove Vlade da po hitnom postupku ponovo usvaja izmene Zakona o obnovljivim izvorima energije, kako bi pospešila nosioce zelene transformacije. Međutim, prema ovom predlogu to nisu građani Srbije, njih nema nigde. To su samo velike firme. Član 12. ovog zakona, odnosno predloga, o ograničenju snage malim prozjumerima ne doprinose, oni usporavaju ovu nužnu zelenu energetsku tranziciju.

Građane, solarne zadruge, energetske zajednice ste zaboravili. Na taj način pitanje energetske demokratije ostavljeno je po strani.

Stiže nam još jedna tranzicija koja će biti na štetu građana. Samo ovaj put tu privatizaciju i tranziciju ne čine samo preduzeća. Ovaj put će se ovim zakonom privatizovati i sunce i vetar. To stranka Zajedno zaista neće dozvoliti.

Pozivate se na Evropu. Evo kratko informacije kako je u Evropi. U jednoj bližnjoj Austriji 100.000 prozjumera je samo ove godine, za ovih nekoliko meseci, dobilo rešenja da posluju. Planira se jedanaest teravati samo od solara u jednoj Austriji, koja je približno iste veličine. Srbija je cifrom od pet megavata sa pet miliona evra, koje je država do sada uložila u energetsku efikasnost i domaćinstva prošle godine, to je rezultat za podsmeh. U Poljskoj je ugrađeno milion pumpi, a nemački "Boš" je krenuo da radi i dozvole za pumpe, za toplotne pumpe iz zemlje.

Hajde da ovde raspravljamo kako da ove brojke uvećamo, naše brojke u Srbiji, deset pa i 100 puta. Ja verujem da nam je cilj taj zajednički. Zato vas pozivamo da se ovaj zakon vrati na doradu, jer u ovoj formi Srbija će i dalje zaostajati u energetskoj tranziciji ne samo za Evropom, nego i za regionom.

Stoga, stranka Zajedno je zajedno sa partnerima iz zelene grupacije evroparlamentaraca uradila analizu ovog zakona i verujem da će vam tokom sutrašnjeg dana stići njihova sumnja u ovaj zakon, pardon, u promenu zakona. Oni izražavaju duboku zabrinutost zbog intencije Srbije da male proizvođače učini neravnopravnim. Takođe, pozvaće vas da se prisetite Klastera 4, gde se energetski izvori moraju diversifikovati.

Takođe, zabrinjavajuće je to što nisu ispoštovane demokratske procedure prilikom usvajanja ovih izmena zakona, demokratske procedure koje ste nužni bili da ispoštujete, kao što je npr. da neko može da ode na javnu raspravu i da iskaže svoj stav.

Na kraju, građani, stručna javnost, se moraju uključiti u pisanje ovih zakona. Povucite ovaj zakon na doradu i imaćete našu pomoć kako da ga učinimo za fer građane. Ova energetska tranzicija mora pripasti svima nama, a ne samo velikim firmama. Takva nam treba, jer sunce, vetar i voda pripadaju svima nama podjednako i takva rešenja zaista moramo praviti zajedno. Hvala.

PREDSEDAVAJUĆA: Hvala.

Reč ima ministarka Đedović.

DUBRAVKA ĐEDOVIĆ: Hvala, predsedavajuća.

Uvaženi narodni poslanici i građani Republike Srbije, pre svega, mislim da je važno da pričamo o značaju izmena Zakona o obnovljivim izvorima energije, zato što je prošlo dosta vremena u kome smo imali mogućnost da zaključimo da primena zakona koji je usvojen 2021. godine, koja jeste bila izuzetno ambiciozna, imala je problema u svojoj primeni, pre svega zato što je čitavu balansnu odgovornost za obnovljive izvore energije svaljivala na garantovanog snabdevača, opterećivala naš tranzmisioni sistem i operatere i ugrožavala, pre svega, sigurnost snabdevanja građana Republike Srbije i privrede.

Znači, zato što jesmo uočili da postoje određene problematike, zato smo i predložili da dođe do izmena ovog zakona. Mi jesmo ambiciozni kada se radi o zelenoj agendi, kada se radi o tranziciji na čistije izvore energije, ali moramo da budemo i realni, da ne možemo da opteretimo i da svu odgovornost stavimo na naša državna preduzeća koja treba da za račun investitora i to onih koji grade svoje projekte po komercijalnoj osnovi, da im država snosi troškove i balansiranja i ostale troškove koje ima u ovom slučaju.

Zato i jesmo predložili izmene. One se apsolutno ne tiču samo velikih investitora. One se tiču i kupaca proizvođača, ali ne na taj način da ćemo mi njih da ograničavamo. Ne. Mi želimo da se regulišemo na način kao što jeste regulisano u EU, tako da ne može svaki pojedinac da instalira onoliki kapacitet obnovljivih izvora energije koliko mu nije potreban i zapravo, da proizvodi energiju kada je ona najskuplja, zato što neko mora da nadoknadi te troškove.

Moramo da postavimo određena ograničenja koja jesmo predložili i koja zapravo jesu u skladu sa evropskim direktivama. I ono što moram da naglasim je da je ograničenje koje je inicijalno bilo predloženo od 150 kilovata, je u funkciji primene kupaca proizvođača na malu privredu i na komercijalne kupce. Pre svega, radi se o snagama male vrednosti za koje ne treba utvrđivati balansnu odgovornost, koji imaju pravo na prioritetan pristup mreži i ne moraju da učestvuju u pružanju pomoćnih usluga.

Sa druge strane, za veliku industriju biće omogućen koncept aktivnog kupca, što ćemo urediti kroz izmene Zakona o energetici u toku ove godine, koji je mnogo bolji i za privredu, ali i za naš elektroenergetski sistem. I kroz koncept aktivnog kupca, industrija će moći višak struje da direktno prodaje na tržištu, neće zavisiti od snabdevača, kolika je vrednost njegove predate struje u mreži, dok iz ugla sistema aktivan kupac biće integrisan u sistem balansne odgovornosti i motivisan da upravlja svojom varijabilnošću.

Ono što jesmo usvojili je amandman predložen na prelazni period, koji je zapravo duži od godinu dana za industriju do snage od pet megavata, čime će se omogućiti da se zaštite, pre svega, industrija, da dok ne usvojimo izmene Zakona o energetici.

Znači, vodili smo računa u smislu da određene limite moramo da postavimo, da moramo da uredimo balansnu odgovornost tako da investitori imaju određene odgovornosti i finansijske, pogotovo oni koji na komercijalnoj osnovi svoje projekte razvijaju. Znači, sami će procenjivati da li im se to isplati ili ne, a ne da svaljujemo taj trošak na nas, odnosno na državu i samim tim i na građane.

Znači, zapravo ovim izmenama mi štitimo građane Republike Srbije od nepotrebnih troškova koje smo shvatili u toku implementacije zakona, koji je usvojen 2021. godine, da bi naša država i naši građani imali značajne troškove u slučaju da prihvatimo sve zahteve koji su pristigli u zadnje dve godine, a oni su praktično 2,5 puta veći nego što je cela instalisana snaga našeg elektroenergetskog sistema.

Znači, odgovorno se ponašamo, pre svega, prema svim učesnicima na tržištu, prema građanima Republike Srbije, ali smatramo da određeni deo odgovornosti mora da snose i učesnici na tržištu.

Mislim da se apsolutno zalažemo za tranziciju energetskog sistema, za uvođenje više zelenih kapaciteta na našu mrežu. To moramo pažljivo da radimo štiteći naš elektroenergetski sistem u meri u kojoj to nije bio slučaj do sada.

Ono što moram da kažem je da u zemljama EU, ali da ne pominjem puno zemlje koje su počele da razvijaju svoje regulatorne okvire za razvoj obnovljivih izvora energije pre 10 i 15 godina, nego da samo pomenem zemlje koje su u okruženju, pa možda i donekle uporedive, da apsolutno postoji navedena granica kada su u pitanju kupci – proizvođači, ali i male industrije. Kao primer da navedem Gruziju koja ima granicu od 100 kilovata, Jermeniju od 150 kilovata, BiH od 50 kilovata, Crnu Goru od 50 kilovata, Makedoniju - domaćinstva do četiri kilovata, ostali kupci – proizvođači do 20 kilovata, Nemačka - prva granica 30 kilovata, nakon koje se uvode dodatni porezi na proizvedenu električnu energiju, druga granica 100 kilovata, na kojoj ispadaju iz fid-in tarife, znači nema preuzimanja energije, već energija mora da se plasira na tržištu.

Znači, to su neke stvari o kojima smo apsolutno vodili računa i nismo, niti želeli da favorizujemo bilo koga i zaista mislim da treba da se ova diskusija bazira na argumentovanoj raspravi. Ne možemo da uvećavamo obnovljive izvore energije provizorno, moramo da vodimo računa o našem sistemu i zelena tranzicija ne sme da bude na uštrb našeg sistema.

Da želimo da stvorimo više balansne rezerve apsolutno je tačno. Da bi to uradili planiramo i nove investicione projekte koje će nam doneti više balansne rezerve, kao što je izgradnja reverzibilne hidroelektrane Bistrica, a za koju se radi tehnička dokumentacija, pre svega fizibiliti studija, idejni projekat. To je nešto sa čime ćemo aktivnosti nastaviti u narednom periodu, jer je nešto što nam je potrebno.

Znači, ograničavanje malih snaga je nešto što je apsolutno standard u zemljama EU i, takođe, u zemljama u okruženju. Znači, moramo da vodimo računa i apsolutno nismo nikoga zaboravili. Dokaz toga je i da država ulaže značajno u energetsku efikasnost, jer mi smo, nažalost, i dalje neefikasni kada je energetska efikasnost u pitanju i moramo da se popravljamo na tu temu.

Država je u zadnje dve godine sprovela javne pozive, pre svega za lokalne samouprave, da kandiduju svoje projekte na javnim objektima. Raspisali smo jedan takav novi javni poziv pre samo dva dana, tako da ćemo nastaviti da motivišemo jedinice lokalne samouprave da povećavaju svoju energetsku efikasnost, ali i domaćinstva.

Samo da vas podsetim da smo do sada uložili 2,6 milijardi dinara, da je sanirano više od 20.000 domaćinstava, kada su u pitanju mere energetske efikasnosti, a da imamo u planu da u narednih mesec dana raspišemo novi javni konkurs za domaćinstva gde planiramo da uložimo ove godine 70 miliona evra, znači značajno veća sredstva, i time da čak podstaknemo i finansiramo mere energetske efikasnosti za nekih 80.000 do 100.000 domaćinstava. Naravno, to će zavisiti od cena na tržištu.

Tako da, dragi građani, ja vas pozivam da učestvujete u ovim pozivima, u ovim inicijativama, kao što ste do sada i, naravno, lokalne samouprave. Mi smo sa prvim pozivom imali oko 60 jedinica lokalne samouprave. Na drugom pozivu već je bila 151 jedinica lokalne samouprave koja se prijavila. Očekujem da zaista u ovom pozivu uzmu učešća sve lokalne samouprave.

Ono što je jako bitno je da ćemo dati prednost jedinicama lokalne samouprave koje imaju veći stepen zagađenja vazduha. Time pokazujemo da zapravo preduzimamo mere da poboljšamo kvalitet vazduha u našoj zemlji. Znamo da je to proces na kome ćemo nastaviti da radimo i za koji imamo planirana značajna finansijska sredstva. Hvala vam.

PREDSEDAVAJUĆA: Zahvaljujem ministarki.

Kolega Miketiću, dva minuta, iako niste objektivno pomenuti. Ovo su bili odgovori na vaše konstatacije.

ĐORĐE MIKETIĆ: Hvala vam, predsedavajuća.

Sadašnjim rešenjem kupcima – proizvođači, odnosno prozjumerima je dozvoljeno da proizvode koliko i troše, a uvođenjem ovog ograničenja, kojim je predviđeno devet kilovata, odnosno 150 kilovata za privredu, neće moći da pokriju sopstvene potrebe, već će potrošnju maksimalno morati da smanje.

Takođe, aktivan kupac, pardon, aktivan, kako ste ovde rekli, kupac – proizvođač, to je u evropskim zakonima ista kategorija. Ne postoje dve različite kategorije, prozjumer i aktivni kupac. Hvala vam.

PREDSEDAVAJUĆA: Hvala.

Ministarka Đedović, još jednom.

DUBRAVKA ĐEDOVIĆ: U evropskoj regulativi koncept aktivnog kupca se tek uvodi, tako da mi nećemo kasniti, nego ćemo ga uvesti u veoma kratkom roku, kao što sam rekla, u toku ove godine, izmenama Zakona o energetici.

To da ne postoje dve kategorije nije tačno, jer se druga kategorija uvodi.

Što se tiče, pre svega, potreba malih proizvođača, odnosno kupaca – proizvođača, naš cilj i jeste da ih motivišemo da se ne greju na struju, odnosno da se ne greju u onim periodima kada je struja najskuplja, a to je crvenoj zoni. Znači, pokušavamo da regulišemo stvari na onaj način da to bude svrsishodnije za ceo naš elektroenergetski sistem.

Sigurna sam da će odgovornošću građana Republike Srbije to naići na pozitivnu reakciju zato što smo i kroz javnu raspravu poprilično dobro objasnili koncept. Takođe, i sa asocijacijama, organizacijama, pojasnili, uvažili određene komentare, razumne zahteve. Znači da smo apsolutno na sve moguće način pokušali da približimo šta pokušavamo da uradimo i koliko je to važno, pre svega, za kontinuirano, nesmetano snabdevanje građana električnom energijom, a da pri tome naš operater transmisionog sistema, znači EMS i EPS, pre svega ne snose ogroman rizik i ne snose ogromne troškove. To je ono što pokušavamo da uradimo, a to je apsolutno u interesu svih građana da će postojati i biti potreban određen period adaptacije apsolutno je tačno. Mi ćemo nastaviti da razgovaramo, da pojašnjavamo i da dalje motivišemo građane da se kaže – mi kroz programe koje Vlada Republike Srbije direktno finansira ili sufinansira kroz subvencije, da oni zamenjuju svoje stare kotlove, da instaliraju solarne panele i nešto u šta je država apsolutno odlučna da sprovede.

PREDSEDAVAJUĆA: Zahvaljujem ministarki.

Reč ima kolega Igor Bečić.

Izvolite.

IGOR BEČIĆ: Zahvaljujem, predsedavajuća.

Uvaženi predstavnici Vlade, dame i gospodo narodni poslanici, ja ću govoriti o Sporazumu iz oblasti Ministarstva odbrane, odnosno konkretno pred nama je Sporazum između Vlade Republike Srbije i Vlade Republike Austrije o vojnoj saradnji.

Politika koju sprovodi naša Vlada, Vlada Republike Srbije, ogleda se u segmentu odbrane u pitanju vojne neutralnosti, posebno sada to naglašavam kao veliku prednost jer imamo mogućnost za blisku saradnju u oblasti odbrane sa mnogo više zemalja.

Predmet zaključivanja Sporazuma je zapravo saradnja u oblasti odbrane, kao što su odbrambena i bezbednosna politika, odbrambena industrija, vojno-ekonomska saradnja, vojno obrazovanje i obuka. Apsolutno sam uveren da će pored ispunjenja tog prvenstvenog cilja predloženog zakona, zaključenog Sporazuma, značajno uticati na dalji razvoj naših bilateralnih odnosa, naših dveju država potpisnica. Pogotovo ću naglasiti da za realizaciju ovog zakona u 2023. godini nisu potrebna apsolutno nikakva finansijska sredstva.

Ono što je izuzetno važno pored svega naglasiti da je Republika Austrija kao i Republika Srbija vojno neutralna zemlja i da nisu članice NATO pakta. Želim da dodam, za razliku od prošlih vremena kada se oružje i oruđe uništavalo, kada su se tenkovi sekli i prodavali po ceni od 1.400 dolara po komadu, vremena kada smo rasprodavali „Strelu“ po 156 dolara, mi sada imamo ozbiljne vojne resurse i dostojno jaku vojsku koja može da odgovori svima u ovim izazovnim vremenima pred nama.

Takođe, koliko ulažemo u vojsku samo u naoružanje tako ulažemo i u naše pripadnike vojske i bezbednosni sektor. Materijalno pomažemo našim vojnicima, konkretno, povećanjem plata, boljim uslovima u vojsci, programom izgradnje stanova u bezbednosnom sektoru i svim ostalim benefitima.

Za prijem u profesionalnu vojsku i u njenu specijalnu jedinicu i tri puta veći broj evidentiranih na konkursu najviše govori o tome kako naši mladi i njihovi roditelji gledaju na pripadnost Vojsci Srbije.

Predsednik Republike Srbije, Aleksandar Vučić, je na mestu ministra odbrane utemeljio i trasirao kratkoročne i dugoročne ciljeve i pravac razvoja naše namenske industrije i reformu osavremenjena naših vojnih resursa od pešadije, specijalnih jedinica protivvazdušne odbrane, artiljerije i snažnu avijaciju sa avionima koji su sposobni da polete i štite naše nebo i helikopterske jedinice. Konačno možemo da kažemo da imamo i lovačku eskadrilu. Kao predsednik Vlade i predsednik Republike Srbije omogućio je da svi ciljevi budu ispunjeni i za to je obezbedio sredstva.

Dodao bi na kraju da danas svi možemo da vidimo koliko je osnažena naša vojska, kakvim sistemima i vojnim resursima mi raspolažemo i to smo mogli da vidimo i u subotu na prikazu vojnog naoružanja.

Snažna vojska je ogledalo jake, slobodne i bezbedne države, koja je uvek spremna da izvrši svoje zadatke i sposobna da zaštiti svoju zemlju i svoj narod i obezbedi im sigurnost i slobodu i najvažnije, očuvanje mira svih građana Srbije. Na kraju bih ponovio reči predsednika Republike, juče je srpski narod na Kosovu i Metohiji pokazao da traži potpuno drugačiji pristup međunarodne zajednice, pre svega, zapadnih sila i da traži stvarni dijalog, a ne nametanje rešenja. Zahvaljujem.

PREDSEDAVAJUĆA: Zahvaljujem, kolega Bečiću.

Reč ima Marko Ristić. Izvolite.

MARKO RISTIĆ: Zahvaljujem, potpredsednice Narodne skupštine.

Dame i gospodo narodni poslanici, uvaženi resorni ministri, poštovani građani Republike Srbije, žao mi je što danas ne mogu da se obratim građanima Republike Srbije, imajući u vidu da je ovo treći put u kratkom vremenskom intervalu da je RTS prekinula direktan prenos sednice Narodne skupštine.

Inače, danas na dnevnom redu imamo veoma bitne teme o kojima razgovaramo, koje se tiču podsticajima našim najvažnijim građanima, to su naši poljoprivrednici, koji se tiču sporazuma koji se odnose na sve Srbe, a pogotovo one na Kosovu i Metohiji, pogotovo, ukoliko danas umesto dnevnog reda puštamo odbojkašku utakmicu.

Narodna skupština je jedino mesto gde mnogi opozicioni narodni poslanici mogu da se obrate. Podsetiću vas na činjenicu da niko iz Srpske stranke Zavetnici, a Boga mi i iz državotvorne opozicije posle izbora nije gostovao na RTS, ili na javnom medijskom servisu. Stoga, postavljam pitanje, da li danas jedna odbojkaška utakmica bitnija od plenuma sednice, i da li je time zadovoljena ona parola – vaše pravo da znate sve? Zahvaljujem.

PREDSEDAVAJUĆA: Hvala.

Reč ima koleginica Biljana Ilić Stošić. Izvolite.

BILjANA ILIĆ STOŠIĆ: Uvažene kolege narodni poslanici, poštovana predsedavajuća, poštovani ministri, javila sam se za reč da u najkraćem podržim predlog Sporazuma o priznavanju kvalifikacija o visokom obrazovanju na zapadnom Balkanu. Evo i zašto. Ako je strateško opredeljenje naše države put ka evropskim integracijama, a znamo da jeste, onda ne možemo da se ponašamo kao da su uslovi za pridruživanje evropskoj porodici nekakav „švedski sto“ sa koga ćemo da uzmemo samo ono što nam se baš onako dopada, a ostalo ćemo da odbacimo.

Uostalom, ma koliko zlonameran neko bio, ne može se negirati da su evropske integracije bile kandidovane u predizbornom procesu i da su kao deo ukupnog predizbornog programa dobile jasnu i nedvosmislenu većinsku podršku naših građana.

U tom smislu, uzajamnost u priznavanju diploma i kvalifikacija visokoškolskih ustanova svih zemalja članica, kao i aplikanata za članstvo, a pogotovo onih sa statusom kandidata gde spada i naša država podrazumevajuća je stvar i oko toga ne bi trebalo da bude nikakve dileme.

Kako se u predlogu navodi, to je i osnovni smisao bolonjskog procesa čiji smo mi bili integralni deo još odavno, što je takođe bila apsolutna većinska volja svih naših građana još od tada.

Dakle, učešće u jednom ovakvom procesu smatram sasvim legitimnim, a svako protivljenje principima koji se njime žele postići moglo bi se smatrati direktnim udarom na jedan od osnovnih civilizacijskih postulata kao što su pravo na slobodu izbora, pravo na slobodu kretanja, mesta boravka, rada i tome slično, što mislim da smo odavno apsolvirali.

Mislim da ponuđeni Predlog sporazuma sadrži dosta jasne mehanizme kojima se garantuje odgovarajući kvalitet visokoškolskih ustanova, čije bi diplome bile ovim sporazumom verifikovane. Da ne bi smo smeli biti baš toliko sumnjičavi, da ne kažem paranoično puni predrasuda u pogledu kvaliteta, svake od tih akademskih institucija pojedinačno. Verujem da je predlagač to i te kako imao u vidu gradeći ovaj tekst koji nam je predao na razmatranje i usvajanje.

Takođe, želim da verujem da akademski nivo između ostalog podrazumeva nadilaženje dnevno-političkih, a naročito politikanskih namera i ponašanja i da su pre sve i iznad svega reč o nauci i ljudima koji su posvećeni ovladavanju naučnim istinama i veštinama koje iz nauke proizlaze rečju da poseduju visok nivo akademske čestitosti, kao krucijalni princip u svom radu.

Naravno da mi kao država imamo niz mogućnosti da stvari na terenu i u konkretnoj praksi uredimo tako da se maksimalno omoguće, izbegnu manipulacije i štete koje bi iz njih mogle eventualno proizaći, to nam valjda niko ne može zabraniti.

Ono što mi je u ovom Predlogu sporazuma naročito važno jeste to da je izričito naglašeno da se njime ni u kom slučaju ne prejudicira status tzv. „Kosova“ koje je obeleženo zvezdicom i fusnotom i naglašeno pominjanje tog dela naše državne teritorije je u skladu sa važećim i obavezujućom Rezolucijom Saveta bezbednosti i UN, pod čijom se privremenom upravom i nalazi.

Uostalom, većina od nas se slaže u tome da su Albanci sa prostora Kosova i Metohije naši građani i da ih ni u kom slučaju ne bi trebalo diskriminisati isključivanjem i institucionalnim preprekama da se počnu tako i osećati, pogotovo ako imamo plan da se taj deo reintegriše u ustavno-pravni poredak Srbije.

Mislim da je saradnja na visokom nivou, kakve su akademske institucije jedan od najboljih načina da se to u praksi počne i realizovati. Nisam sigurna da bih se složila sa ciničnom konstatacijom da mi je otadžbina tamo gde su mi sarme ili svakako verujem da mladi ljudi iz zemalja koji su ovim sporazumom obuhvaćeni razmišljaju otvorenije, mnogo otvorenije od nas starijih te bi im trebalo dati šansu da žive u najvišim civlizacijskim standardima, umesto da se ponašamo da mi stariji bolje znamo šta je dobro za njih i generacije koje dolaze, čime smo uglavnom postigli da pripadnici tih generacija odlaze i odlaze što je jedna od najvećih koju jedna zemlja može da pretrpi, pa bi je svakako trebalo preduprediti ovakvim dokumentima.

Zbog svega ovoga, a posebno zarad mirne budućnosti, pozivam sve poslanike da u danu za glasanje podrže Predlog zakona kojim će se ratifikovati ovaj Sporazum. Hvala.

PREDSEDAVAJUĆA: Hvala.

Dajem reč kolegi Nenadu Tomaševiću.

Izvolite.

NENAD TOMAŠEVIĆ: Hvala, uvažena predsedavajuća.

Pričaću o Predlogu zakona o izmeni Zakona o upravljanju otpadom.

Predložena izmena Zakona o upravljanju otpadom je pokušaj da se postojeći zakon uskladi sa evropskom regulativom. Međutim, predložena izmena neće doprineti uspostavljanju održivog sistema upravljanja, s obzirom na to da nije obuhvatila problematiku na lokalu, gde treba da funkcioniše ovaj sistem.

Naime, lokalne samouprave prepuštene su uglavnom same sebi, nemaju dovoljno tehničkih i finansijskih kapaciteta da izgrade regionalne sisteme za upravljanje otpadom, da održavaju taj sistem i da vrše inspekcijski nadzor, odnosno da sistem funkcioniše u skladu sa potrebama. To je suština, nadam se.

Održivi sistem upravljanja otpadom zahteva finansijska sredstva, kadrove, edukaciju stanovništva i kao krajnju meru – kvalitetan inspekcijski nadzor, kako bi se uspostavile navike pravilnog odlaganja otpada, primarne separacije, posude za odlaganje otpada.

Šta su trenutno najveći problemi? To su: pokrivenost sakupljanja otpada nije na nivou 100%, što je prvi preduslov za izgradnju sistema; obavezna primarna separacija na izvoru nastanka otpada, posebne kante za odlaganje otpada kao najznačajnija mera povećanja stepena reciklaže i kvalitetne reciklaže, odnosno mogućnosti ponovne upotrebe sirovina koje nisu zaprljane drugom vrstom otpada; izgradnja regionalnih sistema za upravljanje otpadom u okviru kojih se deponovanje svodi na najmanju moguću meru, a prikupljanje reciklabilnih sirovina maksimalno favorizuje, kroz kvalitetno uspostavljen sistem prikupljanja pojedinačnih sirovina u posebnim posudama; prikupljanje odvojeno mokre organske faze koja se sakuplja u posebnoj kanti, kontejneru i tretira se u okviru regionalnog centra za upravljanje otpadom, primenom nekih od predviđenih tehnologija, tako da se može koristiti kao energija, odnosno pogonsko čvrsto obnovljeno gorivo, odnosno gorivo proizvedeno uglavnom od neopasnog dela komunalnog otpada.

Sledeći veliki problem koji lokalne samouprave imaju i sa kojim će se u budućnosti sve više susretati kako se bude povećavao broj prečistača otpadnih voda je pitanje zbrinjavanja mulja, koje nije definisano u zakonu, niti je zakonodavac doneo program upravljanja muljem, u okviru koga je planirano da se predvide tehnologije koje se mogu primeniti, tako da mulj najčešće završava na divljim deponijama, pogotovo mulj iz industrijskih postrojenja, s obzirom na to da je predaja mulja ovlašćenom operateru na konačno zbrinjavanje izuzetno skupa. Operateri koji se bave zbrinjavanjem ulja ne postupaju adekvatno sa njim.

Osim mulja, sa prečišćavača komunalnih otpada voda, znatna količina mulja se generiše i u industriji na drugim tehničkim sistemima.

Postoje i drugi problemi, naravno, u ovoj oblasti, koji nisu manje bitni, ali s obzirom na to da smo kroz amandmane na predložene izmene zakona mogli da podnesemo samo neke od predloga koje poslanička grupa NADA koju čine Novi DSS i POKS ima kada je u pitanju izmena Zakona o upravljanju otpadom, govorićemo više o njima u konkretnim amandmanima. Hvala lepo.

PREDSEDAVAJUĆA: Zahvaljujem.

Koleginice Milinka, vama je ostalo jedan minut. Izvolite.

MILINKA NIKOLIĆ: Ja sam kao Staroplaninka želela da se obratim ministarki za poljoprivredu, a u ime svih stočara sa Stare planine.

Nadam se da znate da je 5. aprila bio jedan skup gde se odazvalo 40-ak stočara, gde je bio vaš zamenik. Oni su imali svoje zahteve. Vaš zamenik je rekao, ja moram da citiram njega – naša ministarka je skinula cipele, obula čizme, uvek je na terenu. Kod nas niste bili.

Ali, ono što je vaš zamenik obećao, to ispunio nije, jer je trebao odgovor na sve zahteve naših stočara da dostavi do 15. aprila.

Ja sam upoznata da su oni u toku jučerašnjeg dana i vama poslali zahtev, kao i Vladi Srbije, jer sve ono što se događa na Staroj planini zaista morate da dođete, morate sa tim ljudima da razgovarate, jer Stara planina je blago upravo za stočarstvo oduvek bila i treba tako i da ostane.

PREDSEDAVAJUĆA: Hvala vam koleginice.

Reč ima koleginica Olja Petrović. Izvolite.

OLjA PETROVIĆ: Zahvaljujem, uvažena predsedavajuća.

Uvaženi članovi Vlade, poštovane dame i gospodo narodni poslanici, poštovane građanke i građani Republike Srbije, pred nama je danas set zakona, a ja ću se u svom izlaganju osvrnuti na Zakon o bezbednosti i zdravlju na radu, koji nije menjan skoro 17 godina, znači, od samog početka njegove primene, a u međuvremenu su se desile značajne promene zbog kojih je neophodno da se donese novi zakon koji uređuje ovu oblast.

Uloga Zakona o bezbednosti i zdravlju na radu je sprečavanje povreda na radu, profesionalnih bolesti i bolesti u vezi sa radom, a zasniva se na pokretanju aktivnosti u svim oblastima delovanja, uspostavljanjem odgovornosti poslodavca i prava zaposlenih za primenu mera kojima će se ostvariti najviši standardi bezbednosti zaštite zdravlja zaposlenih.

Verujem da će ovaj Predlog zakona, poštovani ministre, omogućiti uslove za bezbedniju i zdraviju radnu sredinu, da bi zaposlenima omogućili produktivnije da rade do odlaska u penziju, jer svaki posao treba da bude organizovan na takav način da ne dovede do oštećenja zdravlja radnika.

Veća ulaganja u unapređenje uslova rada, samim tim smanjuje i troškove posledica od povreda na radu i profesionalnih bolesti, a uz to posledica na radu utiču i na gubitak poslovnog ulaganja, kao i moral i motivisanost zaposlenih.

Bezbednost i zdravlje na radu takođe doprinosi i povećanju produktivnosti na radnom mestu, podstiče ekonomski rast, zapošljavanje i poboljšavanje funkcionisanja tržišta rada, a to bi svakako imalo pozitivan uticaj na privredu.

Raduje nas činjenica što u odnosu na 2012. godinu imamo više od 500 hiljada zaposlenih i to je, moglo bi se reći, zajednički uspeh svih nas. Mi smo zatekli Srbiju koja je bila pred bankrotom, gde su fabrike svakodnevno tako reći zatvarane, ljudi ostajali bez posla i nade za bolje sutra, ali od dolaska SNS na vlast i od kada je Aleksandar Vučić počeo sa mudrom i odgovornom politikom mi smo Srbiju podigli sa kolena na kojima se ona nalazila te 2012. godine.

Zahvaljujući tome, mi sada imamo najnižu stopu nezaposlenosti od 8,9% i uprkos situaciji svuda u svetu plate i penzije kod nas kontinuirano rastu, pa tako i u narednom periodu očekujemo dalji rast i minimalne zarade i zarade u javnom sektoru i svakako da idemo ka tome da se ostari naš plan zacrtan i Nacionalnim planom Srbija 2025 da prosečna plata do kraja 2015. godine iznosi hiljadu evra, a možda to tada čak bude i nešto više. U nekim opštinama svakako da će biti.

Uz to, jedan od prioriteta Vlade Republike Srbije su i naši penzioneri. Znamo da od oktobra prošle godine do sada da su penzije povećane 20,8%. Do kraja godine sledi dodatno povećanje penzija od oko 15%.

Predlozi sporazuma sa Australijom i Republikom Azerbejdžan regulišu oblast penzijskog i invalidskog osiguranja, što svakako pruža našim ljudima koji su boravili, odnosno radili u tim zemljama dodatne olakšice.

U Srbiji plate i penzije rastu i nemamo problem sa tim zato što nam je javni dug pod kontrolom i on je na 52% BDP, što je daleko ispod nivoa Mastrihta.

Verujemo da do kraja godine neće biti, takve su prognoze, neće biti veći od 55% našeg BDP-a. Poređenja radi, javni dug Grčke je na negde oko 200% njihovog bruto domaćeg proizvoda, Italije je 170%, Francuske 130%.

Ono što je važno da će Srbija i dalje ići napred. Pohvalila bih i rad Ministarstva poljoprivrede, uvođenje e-agrara. Znamo da je ministarka stalno na terenu i sama sam se upoznala sa programom i sigurna sam da će naši poljoprivrednici tek u budućnosti videti sve benefite ovog programa.

Pored toga, imamo i dobru industrijsku proizvodnju, koja će se razvijati u narednom periodu i tu svakako doprinosi otvaranje novih fabrika. Znamo da smo apsolutni lider po prilivu direktnih stranih investicija u regionu, a sporazumi koji su pred nama čine nas još atraktivnijim za sve buduće investitore, što svakako znači još novih fabrika, novih radnih mesta i bolji životni standard za naše građane.

Navešću samo jedan od primera, to je novootvorena fabrika „Bicerba“ prošle nedelje koju je predsednik i sam otvorio u Valjevu u kojoj će radnici imati platu čak od 1.100 evra i dobre uslove rada. Uz to, od izuzetne važnosti je za ljude u tom kraju i brza saobraćajnica do Lajkovca koju će dobiti, a na priliv direktnih stranih investicija svakako da utiče i ogromno ulaganje u infrastrukturu.

Prethodnih godina naša zemlja je premrežena auto-putevima, nama je od izuzetne važnosti, iz dela Srbije iz kojeg dolazim je i završetak Koridora 10. Sa izgradnjom se nastavlja, pa, tako sa radošću iščekujemo i ovonedeljno otvaranje i Moravskog koridora. To je jedan od možda najsavremenijih auto-puteva u Srbiji, digitalni auto-put koji će svakako biti od izuzetnog značaja, najpre za ljude iz ovog regiona.

Zbog svih benefita i dobrih rešenja iz različitih oblasti, zajedno sa poslaničkom grupom Aleksandar Vučić – Zajedno možemo sve, u danu za glasanje podržaću ovaj set zakona. Hvala.

PREDSEDAVAJUĆA: Zahvaljujem se.

Reč ima kolega, Zoran Sandić, dva minuta i 58 sekundi.

Izvolite, kolega.

ZORAN SANDIĆ: Poštovana predsedavajuća, poštovani predstavnici izvršne vlasti, dame i gospodo poslanici, poštovani građani Srbije, fokusiraću se samo na izmene i dopune Zakona o podsticajima u poljoprivredi i ruralnom razvoju. Obzirom da mi je ostalo jako malo vremena naše poslaničke grupe, trudiću se da budem efikasan i da kažem suštinu.

Poštovana ministarko, izmene i dopune ovog Zakona su samo kozmetička promena i toga ste i vi svesni. Ovaj Zakon je pre svega, zbog da kažem uvođenja e-agrara. Ja sam neko ko je i na odboru hvalio e-agrar, mislim da je to dobro, da je to budućnost da bude brzo transparentno, otvoreno, pristupačno i lako, ali podneo sam amandman što se tiče tog e-agrara.

Ajmo da sledimo recimo primer Slovenije, da to prolongiramo na dve godine. Mi imamo i sada situaciju da je od 460.000 registrovanih gazdinstava 267.000 se samo registrovalo putem e-agrara, a već treba da dobiju podsticaje, setva je već krenula, ispravite me ministarka ako sam pogrešio kod ove cifre, ali sigurno trećina gadzinstava nije još registrovana. Ništa nam neće faliti ako dve godine dozvolimo i po starom sistemu, odnosno putem papirologije i putem ovog e-agrara i da za dve godine to da svoj puni doprinos i da zaživi.

Takođe, subvencije minimum 6.000 dinara i minimum 10 dinara premija za mleko, mislimo da je jako malo u današnje vreme kada sve poskupljuje. Da vidimo zemlje u okruženju koje imaju od 300 do 900 evra subvencije, podsticaje. Naš poljoprivrednik, naš ratar, naš čovek koji se mlečnim govedarstvom, ne može da bude konkurentan. Zbog toga imamo uvoz jeftinog mleka. Naši ljudi prosipaju mleko, a mlekare su prenatrpane proizvodima. Imaćemo još veći problem, tako da ove subvencije, možda je lako reći, ali treba naći sredstva u budžetu, ako su 2008. godine bile 12.000 kada je evro bio 73, a dizel 85, mislimo da je ovo jako malo.

Ono što ću da pohvalim u ovom zakonu, to je da nemamo više onog limita 3.000 litara mleka po kvartalu, da je to izbrisano i to ću pohvaliti. To je sigurno za pohvalu.

Na kraju, da bi poljoprivreda bila grana od koje se Srbija razvija, ne strane investicije, strategija za razvoj poljoprivrede usvojena u ovom domu, koju će da pišu ne političari nego stručnjaci i da važi 15 godina, samo ćemo tako razviti našu poljoprivredu i kroz nekih par godina možda dostići ono što svi želimo, a to je da izvozimo, a ne da uvozimo hranu i da naš seljak i poljoprivrednik bude zadovoljan, jer nema razvijene Srbije, nema sela u Srbiji razvijenog ako nije poljoprivrednik naš zadovoljan i da može da živi od svog rada. Hvala.

PREDSEDAVAJUĆA: Zahvaljujem.

Reč ima Borko Puškić.

BORKO PUŠKIĆ: Zahvaljujem predsedavajuća.

Pomaže Bog poštovani građani Republike Srbije, uvaženi gosti iz Vlade Republike Srbije, državni sekretari, pomoćnici, pozdravljam vas sve.

Osvrnuo bih se na niz sporazuma, odnosno zakona koji su Vlada kao predlagač predložila, a koji su kroz određene resorne odbore prošli i koji po mom dubokom mišljenju i uverenju su izuzetno štetni po građane Srbije i interese građane Republike Srbije koji u ozbiljnoj meri nisu u skladu sa zakonom, nisu usaglašeni u jednom delu ni sa Ustavom.

Naime, radi se o sporazumima za slobodno kretanje sa ličnim kartama na tzv. Zapadnom Balkanu. Zatim radi se o sporazumu o priznanju kvalifikacija u visokom obrazovanju na tzv. Zapadnom Balkanu, kao i o sporazumu o readmisiji sa Velikom Britanijom i Severnom Irskom i sporazumu sa Austrijom između Republike Srbije, neki vojni sporazumi.

Krenuo bih od ovog skandaloznog, po meni antiustavnog i protizakonitog sporazuma o ličnim kartama, jer on podrazumeva da mi od sutra priznajemo praktično, ako prođe taj skandalozni i sramni predlog, da mi praktično usaglašavamo sa tzv. dokumentima iz Prištine, odnosno nepriznate republike, satanističke, a Boga mi možemo je po svim atributima je doživljavati i smatrati terorističkom, da imamo dokumenta republike Kosovo.

Ovde nema više nikakve fus note, ovde nema nikakve zvezdice, kao što je predlagač pisao. Na dokumentima će pisati ništa drugo do ovo, pogledajte ovo. Ovo je zakon o opštim izborima, broj 03-L/073, 6. aprila 2017. godine po zakonu o opštim izborima se registrovala tzv. Srpska lista na prostoru KiM. Nema srpskih stranaka, nema srpskih partija, nema srpskih političkih organizacija.

Dakle, ovo je direktna posledica jednog Briselskog sporazuma koji je ništa drugo do antiustavan. Takođe, on je posledica vašingtonskog sporazuma koji je ozbiljno protivzakonit i on je posledica onoga što mi možemo da zovemo, a to jeste francusko-nemački nesporazum. Ovo je nesporazum Aleksandra Vučića sa SPC, sa narodom na KiM, 125.000, onih interno raseljenih i prognanih 225.000 sa svim njihovim porodicama i ovo je dakle ultimatum i kapitulacija. Nema govora ni o kakvom sporazumu.

Sam predsednik Republike Srbije je u novembru kada je završeno zasedanje Saveta za nacionalnu bezbednost kome lično on predsedava, rekao je da nijedna mala jota, ni najmanje slovo u njemu ne nalazi da je nešto u interesu srpskog naroda, a naročito srpskog naroda na KiM.

Dakle, nakon Briselskog sporazuma, nakon vašingtonskog sporazuma, nakon ovog prećutnog francusko-nemačkog sporazuma koji ništa drugo nije do NATO, odnosno američki sporazum koje je nametnut Evropi, a Evropa preko svojih komesara iz Brisela nametnula srpskog narodu i to baš u momentu kada se pokušava da se Srbija ne samo kada pokušava da ostane vojno neutralna, pokušava da joj se oduzme i to pravo. Prilog u tome govori činjenica da je proteklih mesec i po dana niz sporazuma prošlo kroz Skupštinu, odnosno da je prošlo kroz Odbor odbrane i unutrašnje poslove, čiji sam inače član.

Dakle, mi smo imali situaciju da imamo po prvi put vojnici srpske vojske će biti praktično akteri i učesnici nekih misija koje nemaju više mirovni karakter, nego imaju borbeni karakter. To je operacija "Herbok" koja uopšte nije pod okriljem i pokroviteljstvom UN. To je vojna operacija koja je pod pokroviteljstvom oružanih snaga EU.

Šta se sa njom postiže? Treba severni deo Monzabika da se integriše u teritorijalni integritet i suverenitet Monzabika na tom delu zemlje da se uspostavi.

Mi imamo situaciju da imamo za dva dana, 27. aprila, baš kada predsedavaju Ujedinjenim nacijama u Njujorku u Savetu bezbednosti predstavnici iz Ruske Federacije, kada imamo pruženu ruku, kada imamo sigurnog partnera, koji može u svakom momentu, kao što je do sad i radio, da pruži pravo uloženog veta i da zaštiti međunarodno pravo.

Imamo situaciju da postavljamo pitanje – da li će predsednik Republike gospodin Aleksandar Vučić se pojaviti na toj sednici, jer je neobično važna sednica? Tu mora da se jasno kaže nedvosmisleno da je Kosovo i Metohija sastavni i neotuđivi deo Srbije, jeste bilo i ostaće. Dakle, ne postoje nikakvi Briselski sporazumi, nikakvi francusko-nemački sporazumi, tj. ultimatumi i kapitulacije, nikakvi Vašingtonski sporazumi, gde se permanentno vrši, šta, dezintegracija Kosova i Metohije iz ustavno-pravnog poretka.

Praktično, Srbija se povlači sa Kosova i Metohije. Naš narod ostaje nezaštićen i imamo situaciju da bi morao predsednik Narodne skupštine gospodin Vladimir Orlić da raspiše, jer je praktičko suspendovan sa ovim izborima neuspešnim od pre dva dana na severu Kosova i Metohije, gde se demonstrirala sva snaga NATO-a, sva snaga zapadne međunarodne zajednice, sva snaga pokušaja pravljenja druge separatističke šiptarske države, da se praktično srpski narod integriše i da izgubi kompletnu integraciju.

Mi kao posledicu svih ovih pomenutih sporazuma, francusko-nemačkog ultimatuma, Briselskog sporazuma, Vašingtonskog, imamo instalacije sedam vojno-policijskih ispostava na severu Kosova i Metohije, imamo delovanje tzv. vojske Kosova, koja ni po kom međunarodnom sporazumu nije predviđena, nije usaglašena, nije dogovorena, nije predviđena.

Imamo specijalne njihove jedinice ROSU, gde danonoćno maltretiraju srpski narod. Imamo 250 puta u odnosu na prethodnu godinu povećan stepen napada, od maloletne dece, od uzurpiranja crkvene imovine, opštinske imovine, državne imovine, privatne imovine, gde se na jedan protivzakonit način vrši tzv. eksproprijacija zemljišta, tj. oduzimanje, legalizacija oduzimanja srpskog zemljišta.

Imamo situaciju da, recimo, kroz tehnički izveštaj EPS-a mi nemamo kapacitet za proizvodnju električne energije, gde su nabrojani i Nikola Tesla „A“ i „B“, Kolubara i Morava i Kostolac, imamo i Novi Sad „Termoelektranu“, i Zrenjanin, i Sremsku Mitrovicu, „Đerdap“ 1 i 2, „Vlasinske hidroelektrane“, Pirot, Bajinu Baštu, Zvornik, „Elektromoravu“, Potpeć, Bistricu i hidroelektranu „Kokin Brod“, Uvac, male hidroelektrane. Nemamo ovde Obilić, nemamo kopove na severu Kosova i Metohije.

Moje pitanje je upućeno ministarki energetike gospođi Đedović. Da li je, po vama, sa ovim izveštajem od 2022. godine, Kosovo i Metohija sastavni deo Republike Srbije? Jer ono mora da se poštuje i da se prati ovaj deo. Ako nemamo izvršenja, odnosno kontrolu nad tim energetskim sistemom, pa to je implementacija što smo ono radili kroz Vašingtonski sporazum. Nemamo kontrolu zbog toga. Mi smo svoj energetski sistem prebacili i preneli…

PREDSEDAVAJUĆI: Molim vas samo da dovršite misao.

… Evo završavam, preneli i prebacili pod šiptarski i albanski, kao što smo i „Telekom“ prebacili, pozivni broj dali.

Dakle, vreme je da se Srbija odupre ovom jednom secesionizmu i pokušaj da se uz našu saglasnost izvrši secesija našeg Kosova i Metohije, iako ne smemo to da prihvatimo i ne smemo to dozvoliti.

PREDSEDAVAJUĆA: Zahvaljujem.

Reč ima Milenko Jovanov. Izvolite.

MILENKO JOVANOV: Toliko je u raskoraku i nerazumevanju Aleksandar Vučić sa Srpskom pravoslavnom crkvom, da je obnovio 37 manastira i crkava upravo na Kosovu i Metohiji u poslednjih 10 godina, ali to nije važno.

Ali hajde da vidimo, od državnih para, gospodine Obradoviću, naravno, ali je neko drugi upravljao državnim parama u prošlosti i to nije obnovljeno, jer da je obnovljeno, ne bi moralo da se obnavlja sad. Prema tome, i drugi su upravljali državnim parama, pa to nisu radili.

Sa druge strane, hajdemo da vidimo šta kaže patrijarh. Istrajmo uporno na putu razgovora, na putu dijaloga, koji ima za cilj makar elementarno međusobno razumevanje među ljudima, istovremeno dajmo sve od sebe da ostanemo poslednji za stolom za kojim se traži rešenje koje će očuvati mir i nama i svima oko nas.

Eto ko je u raskoraku sa crkvom, a ko nije. A to što vi pričate, u to vam ne veruje narod Srbije i to vam se pokazalo na vašem velikom narodnom okupljanju u Novom Sadu, gde vas se okupilo 600. Iz Kikinde ste imali kvotu 50, poveli ste devet. Vaše četiri stranke. Od toga jedna stranka, da ne reklamiram koja je, povela je osam, a tri ostale jednog. Jel vi hoćete da kažete da građani Kikinde ne prepoznaju to o čemu vi pričate?

Nije nam stalo do Kosova. Pa, jeste, ali vidimo da ne govorite istinu i da manipulišete tom temom, a onda ste uradili još jednu goru stvar neodgovorniju, u celu priču ste, baš onako kako su radili separatisti godinama u Vojvodini i na području AP Kosova i Metohije, uvezali Vojvodinu u celu priču. Pa, branite i Vojvodinu. Od koga? Od Mirovića, od Vučevića, od mene! Od nas branite Vojvodinu, a u koaliciji ste sedeli sa onima koji su glasali da je Vojvodina ugrožena od Srbije. Ne, nego žuti. Sa njima ste u koaliciji bili i potpisivali sporazume sa narodom i to vam nije smetalo.

Narod vam ne veruje, nebitno što vam ne verujem ja. Šeststo ljudi u Novom Sadu. Dakle, da smo mi napravili skup u Novom Sadu na Limanu, da se skupilo 600 ljudi, bilo bi jako nezgodno za nas. Bilo bi jako nezgodno za predsednika tog mesnog odbora, a vi ste iz cele Vojvodine skupili 600. Eto kako vam građani veruju. Hvala.

PREDSEDAVAJUĆA: Zahvaljujem. Upravo ste potrošili svo vreme poslaničke grupe.

(Borko Puškić: Poslovnik.)

Reč ima ministarka Đedović.

DUBRAVKA ĐEDOVIĆ: Hvala puno. Pre svega, želim da ukažem na veoma važne informacije koje ste izneli, a koje nisu tačne i da vas samo podsetim na određene odredbe Osnivačkog akta „Elektroprivrede Srbije“, koji je javni dokument, a pre svega na član 10, koji kaže da je osnivač, odnosno Vlada Republike Srbije, jedina institucija sledećih društava kapitala koja imaju sedište na područja AP Kosovo i Metohija, a to su: „Elektroprivreda Srbije“ – Javno preduzeće za distribuciju električne energije „Elektrokosmet“, „Elektroprivreda Srbije“ – Javno preduzeće za proizvodnju termoelektrične energije Termoelektrane „Kosovo“, sa potpunom odgovornošću, Obilić, u krugu termoelektrane Kosovo B Obilić, „Elektroprivreda Srbije“ – Javno preduzeće za proizvodnju, preradu i transport uglja, površinskog kopa Kosovo, sa potpunom odgovornošću, Obilić, Društva „Elektrosever“, sa ograničenom odgovornošću, Severna Mitrovica i Skupština društva, odnosno „Elektroprivreda Srbije“ nastavlja da vrši poslove u funkciji organa upravljanja društva kapitala ovih koje sam sada iznela. Tako da, mi zapravo ovim štitimo imovinu „Elektroprivrede Srbije“ koja se nalazi na području AP Kosova i Metohije, pa vas molim da pročitate Osnivački akt „Elektroprivrede Srbije“. Hvala vam.

PREDSEDAVAJUĆA: Zahvaljujem ministarki.

Poslovnik? Da čujem.

BORKO PUŠKIĆ: Replika na izlaganje gospodina Jovanova.

PREDSEDAVAJUĆA: Nema replika, ja sam vam dala mogućnost za povredu Poslovnika. Izvinjavam se, ali nemate osnov za repliku.

Pošto na listama poslaničkih grupa više nema prijavljenih za reč, pre zaključivanja zajedničkog načelnog i jedinstvenog pretresa, pitam – da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 96. Poslovnika?

Reč ima Boško Obradović.

BOŠKO OBRADOVIĆ: Poštovana predsedavajuća, poštovane kolege narodni poslanici, dozvolite da se osvrnem na nekoliko tačaka dnevnog reda koje smatram da treba da pretrpe veoma ozbiljnu kritiku i da počnem naravno od onih koje govore o vašem projektu „Otvorenog Balkana“, odnosno u kojima sledujete Berlinskom procesu i gde veoma otvoreno i direktno prihvatate lična dokumenta, odnosno lične karte lažne države Kosovo i ni na koji način jednostavno niste se distancirali od toga da se radi zapravo o jednoj drugoj državi. Naprotiv, vi danas želite od nas ovde da zatražite da ratifikujemo jedan takav međunarodni sporazum u kome vi tretirate Kosovo kao nezavisnu državu, jer međunarodni sporazumi mogu da se sklapaju samo sa nezavisnim državama, a ne sa pokrajinama sopstvene države.

Dakle, to vam je najkraće rečeno dokaz šta vi ovde radite i na koji način svakodnevno dokazujete da priznajete lažnu državu Kosovo.

Međutim, ima jedan drugi berlinski proces za koji se ja zalažem, a to je proces da po primeru ujedinjenja dve Nemačke dođe do ujedinjenja i srpskog naroda na Balkanu i sprskih država na Balkanu. Zašto se niste ugledali na taj berlinski proces i kako vam je bliži „Otvoreni Balkan“ i ujedinjavanje sa Albanijom i Severnom Makedonijom od ujedinjavanja sa Republikom Srpskom i Crnom Gorom.

Juče na Odboru za spoljne poslove vladajuća većina na čelu sa SNS i SPS odbila predlog deklaracije Srpskog pokreta Dveri - Patriotski blok naše poslaničke grupe o novim integracijama između Srbije, Republike Srpske i Crne Gore. Dakle, vama je bliža Albanija od Republike Srpske i od Crne Gore i tu ne sledujete nemački primer kako su Nemci ujedinili svoj narod i svoju državu.

Ako je taj francusko-nemački sporazum toliko dobar za državu Srbiju i primer dobre evropske prakse, ja imam jedan konkretan predlog da francusko-nemački sporazum bude primenjen i na Bosnu i Hercegovinu i na Republiku Hrvatsku i da zatražimo, evo mi ovde iz Narodne skupštine Republike Srbije, da se Bosna i Hercegovina više ne protive ulasku Republike Srpske u bilo koju međunarodnu organizaciju, da se Republika Hrvatska više ne protivi ulasku Republike Srpske Krajine koju treba obnoviti u bilo koju međunarodnu organizaciju, jer to piše u francusko-nemačkom sporazumu u slučaju Srbije.

Da vas podsetim član 4. stav 2. Srbija se više neće protiviti ulasku Kosova u bilo koju međunarodnu organizaciju. Ako to važi za Srbiju neka važi i za Bosnu i Hercegovinu i za Republiku Hrvatsku, ali neće važiti, ovo važi samo za Srbiju i to vam žele vaši zapadni prijatelji sa kojima sarađujete, sa kojima se grlite, koje pozivate na vaše skupove sa kojima ste veliki prijatelji, koji su savetnici u vašoj Vladi od Bila Klintona, preko Tonija Blera, do Gerharda Šredera.

Ono što ovde želim posebno da istaknem, to je poslednja tačka dnevnog reda, zaključak povodom predstavljanja izveštaja Evropske komisije o Republici Srbiji za 2022. godinu koju u članu 8, odnosno u tački 8) kaže jednu bajkovitu rečenicu – Narodna skupština ističe potrebu da se održi dinamika pregovora, politička uključenost, transparentnost, inkluzivnost procesa i odgovornost ključnih institucija Republike Srbije kako bi se u saradnji sa evropskim partnerima i institucijama obezbedio brži put naže zemlje u EU i dobrobit svih njenih građana, pa ovo već postaje smešno i tragikomično.

Posle 23 godine putovanja Srbije u EU vi i dalje građanima Srbije prodajete praznu priču o evropskim integracijama u koje više niko ne veruje. Većina građana Srbije na svim istraživanjima javnog mnjenja je protiv ulaska Srbije u EU, preko 80% građana Srbije je protiv ulaska u EU ako je uslov priznanje lažne države Kosovo. Pa, koga vi onda predstavljate i u čije vi ime nastavljate evropske integracije.

Šta su evropske integracije danas? Danas u evropske integracije ucena iz Brisela da moramo da priznamo lažnu državu Kosovo. Danas su evropske integracije ucena iz Brisela da moramo da uvedemo sankcije Ruskoj Federaciji. Danas su evropske integracije kršenje moratorijuma koji je donela Vlada Republike Srbije da nećemo izvoditi nikakve zajedničke vojničke vežbe ni sa zapadom, ni sa istokom za vreme sukoba u Ukrajini, a vi vaša Vlada, organizuje zajedničke NATO vežbe u Srbiji za Vidovdan.

Zajedničke vežbe Vojske Srbije sa NATO vojskama koje su nas bombardovale pre 24 godine, kako vas nije sramota? Kako možete da pogledate u oči svima onima koji su stradali od onih NATO bombi onih vojski sa kojima ćete vi zajednički vežbati na teritoriji Republike Srbije za Vidovdan. Niste mogli da nađete nijedan drugi termin u godini, već za Vidovdan, hoćete da pogazite, posramite i ponizite ovaj narod i ovu državu, vežbajući sa NATO vojskama na našoj teritorij, nije dovoljno okupacija Kosova i Metohije od strane NATO okupatora, hoćete da okupiraju i čitavu Srbiju. Da li je to ideja zajedničkih NATO vežbi na prostoru u Srbiji?

Šta je sledeće nakon prihvatanja francusko-nemačkog sporazuma i vašeg odricanja od Kosova i Metohije? Šta će sledeće da nam traži EU na putu Srbije u EU? Hoće li da nam traži Rašku oblast, i Vojvodinu, i šta još treba da uradimo da bismo zadovoljili Brisel? Koliko još da se ponizimo? Koliko još da nas gaze? A da biste vi shvatili da su evropske integracije jedna prazna priča, jer oni nas ne žele. Oni ne žele proširenje EU. Oni ni na koji način ne pokazuju spremnost da poštuju Srbiju? Da poštuju ovaj narod.

Jedan od najvažnijih evropskih, hrišćanskih naroda koji je toliko dao za evropsku demokratiju i evropsku slobodu, koji se žrtvovao uvek za tu Evropu kada je trebalo protiv bilo kog okupatora. Kako nam je vraćeno? Ovakvim ponižavanjem i ovakvim gaženjem našeg nacionalnog dostojanstva, naših nacionalnih i državnih interesa.

Zašto vam ne verujemo? Sa time ću da zaključim, zato što vam se ne može verovati na osnovu onoga što vi radite. Još uvek postoji odluka Saveta za nacionalnu bezbednost iz novembra meseca prošle godine koji je odbacio francusko-nemački sporazum u celosti, da bi ga Aleksandar Vučić potom prihvatio 27. februara u Briselu, suprotno odluci Saveta za nacionalnu bezbednost. Isti taj Saveta za nacionalnu bezbednost doneo je odluku o moratorijumu na bilo kakve vojne vežbe sa bilo kim. I, to ste prekršili i organizujete zajedničke vežbe sa NATO paktom u sred Srbije. Pa, kako da vam se onda ne veruje da nećete uvesti sankcije Rusiji? Kako da vam se to ne veruje?

Juče ste na sednici Odbora za spoljne poslove odbili da glasate protiv rezolucije Borka Stefanovića o uvođenju sankcija Rusiji. Ćutali ste, sagnuli ste glave, niste uopšte se izjasnili, niste glasali, ostavili ste prostor da uvedete sankcije Ruskoj Federaciji. To ne može drugačije da se tumači, jer vi jednostavno igrate tu igru sa svojim zapadnim mentorima.

Reći ću vam ono što je činjenica. Onaj ko se danas zalaže za francusko-nemački sporazum, bez obzira da li je u vlasti ili opoziciji, onaj ko se danas zalaže za sankcije Rusiji kao vaš ministar u Vladi Republike Srbije, Rade Basta, vaš ministar, iz SPS, JS, vaše koalicije i vaše vladajuće većine. Vaš ministar koga niste smenilie se zalaže za uvođenje sankcija Rusiji. Taj ko se za to zalaže, taj je za rat, jer je objava sankcija Rusiji, objava rata Rusiji. Rusija nas automatski proglašava neprijateljskom zemljom nakon objave sankcija, kao što je francusko-nemački sporazum, formiranje velike Albanije, iznova najveća bezbednosna pretnja za sve države na Balkanu koje imaju albansku nacionalnu manjinu.

Izvinite, po kom osnovu zapad podržava formiranje druge albanske države na Balkanu? Zašto ne može druga srpska država na Balkanu? Zašto Republika Srpska ne bi bila samostalna i nezavisna i ne bi se ujedinila sa Srbijom? Hoćemo to da tražimo svi zajedno ovde iz Narodne skupštine Republike Srbije? Ako oni traže veliku Albaniju, mi tražimo ujedinjenje Srbije, Republike Srpske i Crne Gore? Šta je sporno? Pa, to je najprirodnija stvar na svetu da se ujedine Srbija, Republika Srpska i Crna Gora, najlogičnija i najprirodnija stvar na svetu. Onako kako se ujedinio nemački narod da se ujedini i srpski narod.

Evropa se danas deli, i sa tim ću završiti, na ratno hušačku Evropu NATO-a, koja koristi ne srećni ukrajinski narod da bi ratovala protiv Rusije i svako ko je za sankcije Rusiji on je za NATO i za rat protiv Rusije. Mirovnu Evropu koja danas kroz mađarski ili nemački parlament pokreće razne mirovne inicijative smatrajući da nije rešenje u ratu i u sankcijama, već u miru. Srpski pokret Dveri je za mir i u Ukrajini i u čitavoj Evropi, a ne za stajanje na stranu NATO pakta u ovom ratu protiv Rusije.

Srbija ne sme da sluša više vladajući režim koji nas vodi putem u EU po svaku nacionalnu i državnu cenu, koji se okreće EU i NATO i koji u zapadu vidi nekakvo rešenje srpskog nacionalnog pitanja. Hvala vam.

PREDSEDAVAJUĆA: Reč ima, Milenko Jovanov.

MILENKO JOVANOV: Postoji jedan jako zanimljiva stvar u vezi sa ovim što je rečeno, a pogledajte vi sada kakve su ovo manipulacije i kakve su ovo verbalne akrobacije zasnovane na neistinama. Dakle, sad ovako, na istoj sednici, poslanici vladajućih stranaka nisu glasali ni za, ni protiv, ni kada je u pitanju vaša inicijativa, ni kada je u pitanju inicijativa koju je podneo Borko Stefanović. Znači, ni za jednu, ni za drugu, ni za, ni protiv, ni uzdržano, nismo glasali uopšte.

Kako to onda u slučaju one inicijative otvaramo prostor za nešto ubuduće, a u slučaju vaše inicijative mi smo to odbacili? Kako to istu stvar različito tumačite? Evo, to mi objasnite.

Zašto ste obmanuli građane danas time što ste dali izjavu da smo glasali uzdržano na sednici odbora, pa vas je danas ruski „Sputnjik“, vas velike rusofile, demantovao i rekao da ste objavili dezinformaciju. Obmanuli ste građane, izmislili ste.

Kažete da mi napravimo integracije Srbije, BiH i Crne Gore i to da usvoji ova Skupština? Pa, vi biste taj NATO, o kome pričate, doveli sutra ponovo iznad naših glava tom vašom neodgovornom politikom, zato što to lepo zvuči, da se kaže sve ćemo da ujedinimo. Mogli ste samo da dodate još nešto - do Temišvara na istok i tamo do Trsta na zapad. Dajte malo samo odgovornosti u ovom trenutku, samo malo odgovornosti.

Nije „Otvoreni Balkan“ „velika Albanija“. Što „Otvoreni Balkan“ onda ne kažete da je velika Srbija, nego je „velika Albanija“, ako je nešto veliko? Kako to niste primetili? A nije ni jedno ni drugo, nego pokušaj da živimo normalno i mirno u 21. veku, da posle veka koji smo proveli u krvi, probamo da sarađujemo i da funkcionišemo onako kako nam svi govore – eto, ugledajte se na skandinavske zemlje. Evo, ugledali smo se, pa da vidimo šta će da bude.

Izmišljate stalno jedno te isto i zato nije ni čudo što vas u Novom Sadu na vašem velikom nacionalnom okupljanju za odbranu Kosova i Metohije dočeka 600 ljudi iz cele Vojvodine. Dakle, još jednom ponavljam, iz cele Vojvodine, a bogami bilo vas je i iz Šumadije.

Hvala.

PREDSEDAVAJUĆA: Zahvaljujem.

Reč ima Snežana Paunović.

SNEŽANA PAUNOVIĆ: Zahvaljujem, potpredsednice.

Ja svakako imam pravo na repliku, ali ću najverovatnije koristiti i preostalo vreme ovlašćenog predstavnika posleničke grupe Ivica Dačić – SPS.

Kratko mi je dva minuta da odgovorim na sve što je ovde izrečeno i na onaj podignuti prst.

Uvažena gospodo ministri u Vladi Republike Srbije, poštovani građani i građanke Republike Srbije, drage kolege, u pravu ste, kolega Jovanov. Tačno je tako kako sate rekli. Ja sam sticajem okolnosti bila juče na sednici Odbora za spoljne poslove. Razgovarali smo o tom predlogu rezolucije koji je bio na stolu. Rekla sam tamo ono što bi mogla da ponovim i danas.

Po jedna rečenica iz obrazloženja svakog od predlagača je mogla da bude stav bilo koga od nas, ali to nije dovoljno da bismo nešto usvojili kao nacionalni stav. Vratiću se na to nešto malo kasnije. Najpre da odgovorim na ovu prozivku koja se dogodila, a to je da je vladajuća većina, SNS i SPS, odbila da glasa za ujedinjenje, ili kako god se zvalo to sa Crnom Gorom i Republikom Srpskom.

Moje pitanje sada glasi kao kontra argument i ostaviću prostor kolegi Obradoviću da mi odgovori, potpuno svesno. Kako tačno zamišlja da se ujedinimo sa Crnom Gorom sedam dana nakon što je premijer Crne Gore Dritan Abazović primio ključ kao počasni građanin Prištine od gradonačelnika tzv. skupštine grada Prištine? Kako tačno da nađemo zajedničku politiku sa momentom kada nam novoizabrani predsednik Crne Gore kaže da neće razmatrati povlačenje priznanja tzv. Kosovo sa pozicije zvanične Crne Gore? Kako tačno da sve ovo pomirimo i postanemo to što biste želeli, a želela bih i ja? I ja bih volela da imamo neku veliku Srbiju, kada bi to bilo moguće bez rata, na dobrovoljnoj bazi možda i da proširimo ove granice.

Kolega Jovanov je krenuo na sever. Ja bih malo i na jug, možda stignem i do Soluna. Znate kako je široka mašta kada počnete da crtate mape koje su želja, a ne realnost?

Konačno, drugi put danas imam podignut prst značajno, prvi put u emisiji od strane Nedžata Behljuljija, drugi put od vas, kolega, da me pitate što je tačno ministar u Vladi Rade Basta stava da treba uvesti sankcije Rusiji?

Što ste tačno stava da treba napraviti zajednicu sa nekim ko prihvata počasno mesto, odnosno mesto počasnog građanina grada Prištine i što bih se ja uopšte bavila privatnim stavom vas ili Radeta Baste, pa taman on bio i ministar, kako ste rekli, iz SPS, odnosno sa liste koalicije SPS – Jedinstvena Srbija?

Nema ovde maloletnih. Ako neko misli da je taj stav pametan, može da ga iznese. Podršku Vlade svakako nije dobio. Ne imputirajte celoj vladajućoj većini ono što vam se dopada i ne gurajte pod tepih činjenice koje osporavaju svaku reč koju ste ovde izgovorili.

Nije dovoljno da u finalu ove sednice izgovorite optužbe kao vrhunski patriota naspram nas koji to nismo. Ako bar ne budete dovoljno pošteni, jer se stalno pozivate na neko čojstvo i na neki patriotizam, pa da kažete da Republika Srpska, koju želite da pripojite Srbiji, je tekovina Dejtonskog sporazuma i to su radili socijalisti. To ste zaboravili, samo se sećate da bi trebalo da ih, eto, tako našom voljom pripojimo i danas. Moram da vam priznam, posle glasanja BiH juče na Savetu Evrope, gotovo da mislim isto što i vi. Potpuno se slažem, teritorijalni integritet i suverenitet nijedne države više nije važan tim pre što ga paušalno tumačimo i kada je Srbija u pitanju onda je potpuno neprimenjiv i taj gorak ukus u ustima imamo svi, niko manje od vas i vi ništa više od bilo koga od nas.

Kada kažem nas, onda ne mislim samo na vladajuću većinu, jer čvrsto verujem da nijedan stanovnik Srbije posle svega što se dešavalo protekla dva dana nema osećaj spokoja i ne može ni da probudi se, ni da zaspi već da ima svest koliko se nepravde u ovom svetu događa u odnosu na jedan narod i na jednu državu, ali ako mislite da je rešenje tih problema to što ćemo da povisimo ton, da se razmašemo rukama, da zapretimo prstom, to je lep snimak za nekoga kome će se dopasti, ali, nažalost, bez bilo kakvog efekta na ono što se zove globalni poredak.

Konačno, i ta priča o Ruskoj Federaciji i ta odbrana Ruske Federacije od vladajuće većine u Srbiji i ta demagogija o tome kako smo mi krenuli tačno da uvedemo sankcije Ruskoj federaciji, nego ne smemo, pa kupujemo dan po dan i to traje danima unazad, izlizala se. Dajte neke nove argumente. Dajte da jednom čujemo od vas šta je alternativa za sve ovo što ste nam spočitali da ćemo da uradimo, bez obzira što nećemo. Šta treba uraditi ako ne treba razgovarati? Nepravedni razgovori u Briselu? Ma, šta mi rekoste. Vi to pričate kao da ste nekad sedeli prekoputa. Da ste jednom seli prekoputa njih, tek biste onda shvatili šta je nepravda.

Šta je alternativa za to? Hoćete da uđemo vojno? Hajde da se i o tome izjasnimo, ali, gospodine Obradoviću, nisam sigurna da u Srbiji danas imate većinu za stav krenućemo da ratujemo.

Na kraju samom, kao neko ko govori u ime Socijalističke partije Srbije, zaboravili ste da smo mi i ratovali, a neki od vas došli na vlast, optužujući nas da smo vodili besmisleni rat, optužujući nas da smo krenuli protiv celog NATO pakt, optužujući nas da su nam fotelje bile važnije od ne znam čega. Spasili ste Srbiju posle nekakve kvazi-revolucije, kako ste je zvali. Ovo što danas živimo, recidivi su zablude srpskog naroda.

Ako neko misli da danas ponovo možemo da padnemo na istu temu, žao mi je, Srbija jednom pogreši, dva puta nikada.

Hvala.

PREDSEDAVAJUĆA: Zahvaljujem.

Pravo na repliku, Boško Obradović.

BOŠKO OBRADOVIĆ: Hvala, predsedavajuća.

Dakle, kao što sam i očekivao, niste demantovali nijednu od suštinskih teza koje sam izneo.

Da li postoji odluka Saveta za nacionalnu bezbednost o moratorijumu na vojne vežbe sa bilo kim sa istoka i zapada? Da. Da li ste je prekršili? Da. Organizujete NATO vežbe od 16. do 30. juna u Srbiji. Niko nije demantovao.

Pod dva, da li je isti taj Savet za nacionalnu bezbednost odbio u novembru francusko-nemački sporazum, u celosti? Da. Da li ste vi to prekršili i da li je Aleksandar Vučić prihvatio u Briselu i u Ohridu francusko-nemački sporazum i njegov aneks i njegovu primenu? Da.

Šta je onda sporno da mi predložimo da se taj francusko-nemački sporazum primeni i na Bosnu i Hercegovinu i na Republiku Hrvatsku kada je tako dobar i uspešan? Dakle, juče, i tu me niste demantovali, niste glasali protiv rezolucije Borka Stefanovića za uvođenje sankcija Rusiji. Niste glasali protiv. Ćutali ste i niste glasali uopšte. Niste smeli javno da glasate protiv uvođenja sankcija Rusiji. Istina.

Ono što posebno želim još da istaknem, vi ste već uveli sankcije brojnim našim prijateljskim zemljama. To je takođe istina. Uveli ste sankcije Belorusiji. Šta je nam je skrivila Belorusija? To što je Lukašenko bio za vreme NATO bombardovanja ovde u Srbiji da saučestvuje u našem stradanju? Zašto ste mu uveli sankcije? Zašto ste uveli sankcije Siriji? Dakle, vi već to radite pod pritiskom Brisela. Nemojte da se folirate i da lažete da nećete to uraditi ni po pitanju Rusije.

Dakle, kako zamišljam ujedinjenje Srbije i Republike Srpske i Crne Gore? Isto onako kako i ujedinjena Nemačka. Ako je imao pravo da se ujedini nemački narod, ima pravo da se ujedini i srpski narod. Ne može vladati stalno dupli standard sa zapada. Ne može teritorijalni integritet Ukrajine biti svetinja, a teritorijalni integritet Srbije nije svetinja i može Srbija da se rasparčava i deli. E, pa ne može. Kosovo i Metohija je sastavni deo Srbije.

PREDSEDAVAJUĆA: Pravo na repliku, Milenko Jovanov.

MILENKO JOVANOV: Naravno da je Kosovo i Metohija sastavni deo Republike Srbije. To nikada nismo dovodili u pitanje, niti ćemo.

Ponovo govorite nešto što nije tačno, juče sa odbora. Niko nije ćutao. Vrlo jasno su poslanici SNS, poslanici SPS, svih stranaka vladajuće koalicije, da ne nabrajam pojedinačno, vrlo jasno rekli stavove, govorili na toj sednici, a onda nisu glasali. Sad, što vi kažete da su ćutali i nisu glasali, jedino da su čavrljali međusobno dok nisu glasali, to je bila alternativa. Ja ne znam šta je bilo drugačije u odnosu na sam rezultat. Dakle, nisu glasali ni za, ni protiv.

Niste objasnili ovo kako ste uspeli da zaključite da smo time ostavili prostor za nešto, a za vaše integracije nismo ostavili prostor za nešto iako i u tom slučaju smo postupili apsolutno identično? Onda smo ostavili ili prostor i za jedno i za drugo u budućnosti, ili nismo ostavili prostor ni za jedno, ni za drugo u budućnosti.

Što se tiče integracija o kojima govorite Republike Srpske i Crne Gore, vi bukvalno radite ono što svi koji priželjkuju slabu Srbiju i razlog da slome Srbiju danas traže. To je ono što oni traže, da Srbija kaže kako ima teritorijalne pretenzije na nezavisnu državu Crnu Goru i kako Srbija ima pretenzije na delove nezavisne države Bosne i Hercegovine. To oni očekuju, da bi nas onda slomili i da bi nas onda lomili na sve moguće načine.

Najzad, niko nije prihvatio francusko-nemački plan, sporazum. Ko ga je potpisao? Gde je potpisan? Gde je ratifikovan? Mala deca bi me možda i razumela, od vas to ne očekujem, pošto ćete šta god da uradim, vi nastaviti svoje da guslate.

Međutim, postoji jedan problem, ne veruje vam Srbija. Sramotno bi bilo da je neko prihvatio nezavisnost Kosova, da se skupi 600 ljudi u Novom Sadu, to znači da kao narod više ne postojimo. Narod oseća da govorite neistinu i zato vam se ne pridružuje. Vidi šta je istina. I zato vas nema i zato vas je 600. Dokle god postoji milimetar prilike da se borimo, borićemo se.

To što vi svuda i na sve vičete izdaja i što kažete ujedinićemo sve srpske zemlje, zato što to lepo zvuči, dobili ste odgovor koliko vam ljudi veruju.

PREDSEDAVAJUĆA: Pravo na repliku, Snežana Paunović.

Ovim ćemo zatvoriti krug replika i nastaviti dalje.

SNEŽANA PAUNOVIĆ: Nisu to, uvaženi kolega Jovanov, čak ni srpske zemlje. Ima tamo srpskog naroda, slažem se ja. Treba sarađivati, treba voditi računa kao matična država, o svima. Ali, nisu srpske zemlje ono što se želi ovde ujediniti.

Zašto sada ja odgovaram? Jednog dana ćete to i naučiti, prošlo je devet meseci. Stalno očekujem da neko nauči zašto i po kom osnovu ljudi ovde mogu da dobiju reč i da odgovore i uzalud se nadam.

Šta je najvažnije? Ne razumem konstataciju – kako se kome hoće. Ne znam ni odakle dolazi. Ja sam neosetljiva na ovaj vid opaske.

Ono što sam htela da dopunim možda vaše izlaganje, kolega Jovanov, na temu glasanja, koje jeste važno. Jeste važno reći šta se juče desilo. Kada pred sobom imate dokument koji je ozbiljan, koji je primenjiv ili koji je štetan, onda je nužno da se sa pozicije ozbiljnih i odgovornih ljudi o njemu izjasnite. Kada imate težnju ličnu ili grupe ljudi, onda možete da ostanete i bez reakcije. To se dogodilo na Odboru za spoljne poslove. Poslanici vladajuće većine ostali su bez reakcije na temu predloženih rezolucija. Razgovarali smo o njima, saslušali sve predlagače, uvažili argumente i shvatili da to nije vredno glasa ni za, ni protiv. To je naše legitimno pravo.

Šta to tačno znači, može da tumači ko god hoće i kako god hoće. Dozvoljeno je, ali nije dozvoljeno obmanjivati narod u naše ime, objašnjavati šta mi mislimo na bazi toga šta je tačno neko drugi zaključio. Hvala.

PREDSEDAVAJUĆA: Zahvaljujem.

S obzirom da sam rekla da ćemo završiti krug replika sa ovim, moram biti potpuno poštena i dozvoliti gospodinu Stefanoviću, koji vodi Odbor za spoljne poslove, da se oglasi.

Izvolite.

BORKO STEFANOVIĆ: Hvala, gospođo predsedavajuća.

Pokušaću vrlo kratko. Pažljivo sam slušao ovu raspravu i da pokušam da doprinesem razjašnjenju, ako je potrebno, cele ove situacije.

Stvarno sam iznenađen ovom reakcijom Boška Obradovića, moram da kažem, zbog toga što tačno je da SNS i SPS na odboru nisu glasale, ali je isto tako tačno da su vrlo oštro, jasno, precizno, snažno izražavali identičan stav vama, Boško, po pitanju ne uvođenja sankcija. Tako da, ne razumem zašto ovakve reakcije prema SNS i SPS koji su juče jasno pokazali da su ne samo protiv sankcija i ne samo protiv toga da se usaglasi spoljna politika sa EU, već su pokazali i kroz svoje izlaganje i, po meni, vaš stav, neglasanjem, da su protiv evropskih integracija.

Tako da, ja ti preporučujem da priđeš tamo i zagrliš se s njima, s obzirom da ste na istoj poziciji. Hvala.

PREDSEDAVAJUĆA: Krajnje je vreme da završimo sa ovim krugom replika i da dozvolimo ljudima koji čekaju da se jave po svom preostalom vremenu poslaničke grupe i odgovore.

Radomir Lazović čeka već dugo. Izvolite.

RADOMIR LAZOVIĆ: Hvala.

Ide mi vreme. Vrlo rado bih se uključio u ovu diskusiju, imao bih šta da kažem i SPS i ovim idejama da Srbija ne treba da uvede sankcije. Mi smatramo, recimo, da treba. Ali, da sad ne ulazim u to.

Hteo sam da govorim ipak o izmenama Zakona o korišćenju obnovljivih izvora energije, zato što, nećete verovati, to je na dnevnom redu, a u ovoj Skupštini bi trebalo da se govori o onome što je na dnevnom redu. A kako sam se već više puta žalio što se ovde govori o svemu osim onoga što je na dnevnom redu, dozvolite da svojim primerom pokažem kako bi trebalo da se toga držimo. I ode mi 30 sekundi dok vam objasnim za šta služi ova Skupština.

Smatramo da su izmene ovog zakona korak nazad i da one neopravdano i štetno uvode ograničenja za domaćinstva i privredu u pogledu električne energije koju ljudi mogu da proizvedu i da njome pokrivaju sopstvenu potrošnju.

Naime, na predlog „Elektrodistribucije Srbije“ u predlog izmena ovog zakona je uvršćeno ograničenje proizvodnje električne energije iz obnovljivih izvora i to na 6,9 kilovata za domaćinstva i 150 za privredu. Mi smatramo da su dosadašnji argumenti koje je Vlada iznela za ovakvo ograničenje neprihvatljivi, te vas molim da to izmenite, a to smo vam sastavili i u amandmanima, o kojima ćemo pričati više kada na to dođe red.

Dakle, nije samo da mi smatramo da je ovo ograničenje štetno, već i 26 organizacija civilnog društva smatra i mi smo njihove argumente uvrstili takođe u argumente za prihvatanje našeg amandmana.

Ministarko Đedović, ja ću vam sada i dostaviti to što su ti ljudi pripremili. Smatramo tu analizu veoma vrednom i molim vas da je pogledate, a imaćete priliku i u tim amandmanima.

Dakle, u obrazloženju Vlade za ova ograničenja mogli smo da čujemo da je jedan od glavnih argumenata stabilnost mreže koja bi bila ugrožena priključivanjem velikog broja varijabilnih izvora. Moram da kažem da stručnjaci SANU govore drugačije i potvrđuju da ne postoje istraživanja koja govore da bi stabilnost mreže zbog ovoga bila ugrožena. Naprotiv, najnovija istraživanja govore suprotno, odnosno da naš sistem ima fleksibilnost i kapacitet da prihvati ove izvore, a posebno to govorim jer se ipak radi o jednom malom procentu koji bi na njega bio priključen u ovom trenutku.

Neki od argumenata koji su izneti su i da postojećim rešenjima kupci - proizvođači mogu bez ograničenja da se priključuju, što nije tačno, jer po postojećim rešenjima propisuje se maksimalna instalisana snaga kupca - proizvođača mora biti jednaka odobrenoj snazi njegovog priključka.

Takođe, naveli ste i da se ovo radi i zbog evropske prakse, ograničavanja snage i to uglavnom male snage, što i takođe nije tačno jer je u Mađarskoj 500 kilovata, u Grčkoj 500 kilovata, u Hrvatskoj 500 kilovata, u Sloveniji 80% snage priključka, u Rumuniji jedan megavat.

PREDSEDAVAJUĆA: Molim vas završite samo. Isteklo vam je vreme koje je preostalo.

RADOMIR LAZOVIĆ: U redu. Još jednu rečenicu samo.

Ovo će ostaviti negativne posledice a, gospođo Đedović, ja ću vam sada dostaviti ovu analizu, a detaljnije o ovome ću govoriti po amandmanima.

PREDSEDAVAJUĆA: Zahvaljujem.

Reč ima Branimir Jovančićević.

BRANIMIR JOVANČIĆEVIĆ: Zahvaljujem se, predsedavajuća.

Dakle, evo polako zaključujemo današnji dan i meni je izgleda zapalo da zaključim diskusiju koja se odnosi na zakon o dopunama Zakona o otpadu.

Imali smo priliku danas da čujemo dosta diskusija o životnoj sredini, o otpadu kao jednom od najvećih problema u oblasti životne sredine. Dosta se tu čulo optimističkih stvari kada je u pitanju stanje životne sredine u Srbiji, ali ja moram da upozorim javnost, i evo ovde da iskoristim priliku što je ministar sa svojim saradnicama još tu, da je stanje po pitanje životne sredine danas daleko od optimističkih.

Naime, životna sredina je jedna od onih oblasti o kojoj se strašno puno priča, a vrlo se malo radi i poučen tim saznanjem i tom tezom koja je već na snazi dugi niz godina može se reći decenija, ja bih voleo da predložim ministarki da konačno sa reči pređe na delo i da u narednom periodu uradi ono za životnu sredinu što je u ovom trenutku i najpotrebnije.

Dakle, grejna sezona je završena ali to ne znači da su problemi sa aerozagađenjem u Srbiji završeni. Ono što je neophodno da se uradi, to je savet ministarki, da pokaže da sa reči konačno prelazi na dela, da se pripremi za narednu grejnu sezonu i da naloži i da da inicijativu da se u Agenciji za životnu sredinu uvede monitoring za identifikaciju organskih polutanata u troposferskom delu atmosfere, odnosno u vazduhu. To je ono što je u ovom trenutku Beogradu i mnogim gradovima u Srbiji najvažnije i najpotrebnije kada govorimo o aerozgađenju.

O čemu se zapravo radi? Mi danas toliko govorimo o PM česticama i o stvaranju smoga i o uticaju sumpor-dioksida na stvaranje svih tih teškoća, kada je u pitanju aerozagađenje, i to jeste najvećim delom tačno.

Međutim, među profesionalcima u oblasti životne sredine, među hemičarima, fiziko-hemičarima, ekolozima, vlada duboko uverenje da aerozagađenje ne potiče samo od kućnih ložišta i od termoelektrana, nego da dobrim svojim delom potiče i od skrivenih zagađivača, odnosno od emitera organskih polutanata. Mi nikakve informacije danas nemamo o tome kolika je koncentracija, odnosno kolika je količina organskih polutanata u vazduhu Beograda i svih drugih gradova o kojima smo toliko slušali i pričali prethodnih nekoliko meseci. dakle, da li stvarno imamo i te najtoksičnije, a organske polutante među kojima su najpoznatiji, ozloglašeni već dioksini i furani.

Danas u Srbiji se na istraživačkom nivou, donekle analizom dioksina i furana u vazduhu, bave, kao što rekoh, neke laboratorije u Vinči. Znam da Agencija za životnu sredinu se time, takođe, pokušava baviti i da je dostigla taj istraživački nivo, ali ono što je potrebno Beogradu i ono što je potrebno Srbiji jeste da se analiza dioksina i furana i drugih organskih polutanata stavi u rutinski nivo, uzorkovanje, periodično, da se organizuje jedan pravi monitoring i da imamo prave podatke o organskim polutantima, jer podsećam javnost, podsećam građane, a govorim to i ministarki, govorim i njenim saradnicama, da su danas opasniji polutanti od PM čestica, dioksini i furani, a o njima za sada ništa ne znamo.

Sledeća tema gde bi ministarstvo u narednom periodu moglo da pokaže da konačno prelazi sa reči na delo jeste da preduzme mere kada je u pitanju pepelište u Obrenovcu i u Kostolcu. To su, može se slobodno reći, male atomske bombe na teritoriji Srbije. Podsetiću javnost, sagorevanjem organske supstance koncentruje se neorganska supstanca i ona se skladišti u pepelištima. Tu se koncentruju radionukleotidi. Dakle, oni elementi koji zrače i koji mogu da proizvode kod lokalnog stanovništva najopasnija i najteža moguća oboljenja.

Mi danas nemamo nikakve informacije šta se dešava sa pepelištima u Obrenovcu i u Kostolcu i o tome uopšte ne govorimo, a to je jedan od onih zagađivača, odnosno od onih opasnosti koji prete kada govorimo o proizvodnji električne energije. Dakle, na jednoj strani imamo devastiranje jednog lazarevačkog kraja zbog rudnika, zatim imamo aerozagađenje kao posledicu emisije sumpor-dioksida i proizvodnje PM čestica, ali danas kada govorimo o proizvodnji električne energije vrlo malo se govori i o trećem, možda, najvećem, najopasnijem zagađivaču, a to je pepelište koje se nalazi, kao što rekoh, u Obrenovcu i u Kostolcu.

Dakle, mora se doći do informacija – kakva je situacija sa tim lokalitetima i, naravno, posle toga, intenzivna fitoremedijacija tih pepelišta da bi se sprečilo sve ono štetno što ta pepelišta i sve to što se može proizvesti i što se proizvodi negativno u dim delovima Srbije.

Dakle, životna sredina je jedna ozbiljna tema i toliko problema ima, kada je u pitanju životna sredina. Ja ne volim da se ponavljam, ali ipak moram da istaknem ono što sam rekao i u petak još jednom. Problemi su toliko brojni i toliko ih ima da jednostavno mogu da se reše samo onda ukoliko se pitanje životne sredine stavi u fokus delovanja celog društva i cele Vlade. Dobro je što smo danas i u petak dosta govorili o životnoj sredini, ali nisam siguran da ćemo i dalje ostati pod tezom da se o životnoj sredini samo priča, a da se malo dela.

Naravno da su predstavnici pozicionih stranaka danas govorili hvalospeve, da postoje poboljšanja u oblasti životne sredine i o otpadu, ali ja ta poboljšanja ne vidim. Dakle, tih poboljšanja zapravo uopšte nema. Oni su možda samo u planovima, ali te planove u poboljšanju stanja životne sredine slušamo godinama unazad, a poboljšanja se ne dešavaju. Sa tim moramo da budemo potpuno svesni i da pogledamo istini u oči i da kažemo – konačno, završimo sa elaboratima, završimo sa zakonima, sa propisima, završimo sa tekstovima, izađimo na teren i očistimo Srbiju. Zahvaljujem se.

PREDSEDAVAJUĆA: Reč ima Gorica Gajić.

GORICA GAJIĆ: Hvala, predsedavajuća.

Poštovani predstavnici Vlade, koleginice i kolege poslanici, kao Srpkinji i narodnom poslaniku kojoj je ovaj mandat isto kao i vama zapao u ova teška, rekla bih, istorijska vremena za Srbiju, kada smo suočeni sa ultimatumom Brisela i Vašingtona, da se odreknemo svoje južne srpske pokrajine i da ostavimo naš srpski narod da bude dijaspora u nezavisnom Kosovu. Meni je lično jako teško da pričam i o drugim tačkama dnevnog reda koje se nalaze sada na ovoj sednici.

U prilog tome govori ono što se dešavalo prethodnih dana. Pre svega, izbori u nedelju koji su se desili u četiri grada na severu Kosova i Metohije, gde je većinsko srpsko stanovništvo, gde je u par stotina glasača albanske nacionalnosti izglasalo lokalnu samoupravu, odnosno rukovodioca lokalne samouprave. Izgubili smo još jedan stub zaštite srpskog stanovništva na Kosovu i Metohiji.

To je, gospodo, činjenica. Isto kao što je činjenica da će se, koliko sutra, jer je započeo proces prijema Kosova i Metohije u Savet Evrope, a za koju nedelju će biti i proces prijema u UN, tako da nema tu mesta čuđenju. Sve je to posledica ova dva dokumenta – francusko-nemačkog sporazuma i Aneksa iz Ohrida.

Kolega Boško je pročitao član 4, ja ću da pročitam član 5. Sporazuma koji kaže: „Obe strane će podržati njihove težnje da postanu članice EU“.

Prema tome, gospodo, neprimerena je izjava i reakcija predsednika Vučića kada kaže da su ovi događaji debakl politike, kosovske politike, a uspeh naš. Nije istina. Ovde je nas ponizila i EU i režim u Prištini.

Prema tome, gospodo, skupite hrabrost, skupite odvažnost, redefinišimo okvire pregovora u vezi KiM sa EU jer oni više nisu kredibilni sagovornici za ovu našu temu. Oni će prihvatiti i podržati i priznati ove izbore u četiri grada na severu Kosovske Mitrovice. Ali, pošto život ne može da stane i pošto ovde još ima važnih predloga zakona koji se tiču i države i građana, ja ću se onda osvrnuti i na još neke predloge zakona.

Na današnjoj sednici, od 28 tačaka dnevnog reda, sedam se odnosi na ugovore o zajmu i kreditu. Samo na ovoj sednici, Srbija će se zadužiti 30 miliona, znači, čitaću redom, 30 miliona evra garancije za kreditne obaveze za a.d. „Elektromreža Srbije“, 225 miliona evra garancija za preduzeće „Srbijagas“, 265 miliona i 200 hiljada evra za razvoj lokalne infrastrukture i jačanja kapaciteta lokalne administracije, 80 miliona evra za izgradnju i renoviranje i opremanje obrazovnih objekata, 70 miliona evra za obuku kadrova u školama i da bi platili digitalizaciju nastave. Na kraju, 300 miliona evra kredita za likvidnost EPS. Sve skupa, ovi zajmovi i krediti iznose milijardu i 11 miliona kredita.

Neka se u Srbiji gradi, i treba da se gradi. Trebaju nam i škole i putevi i bolnice i vrtići i pruge itd, ali gospodo, vi sve vreme, svih ovih godina, a verujem da ćete i u sledećoj godini koja je izborna, idete po Srbiji i govorite, ja ću to uvek ovde da podvučem – kako to gradi SNS, kako to gradi Aleksandar Vučić; a mi ćemo se zaduživati, koliko vidim iz sednice u sednicu. Već nas u aprilu čekaju predlozi ugovora koji iznose 16 milijardi evra za „Dunavski koridor“, 200 miliona evra za zdravstvene institucije. Tako da ćemo mi iz sednice u sednicu uzimati kredite i zapasti u dužničko ropstvo.

Vi ste ovaj kredit, gospođo Đedović, tj. kredit za likvidnost EPS-a uzet je ili je ugovor potpisan 15. marta ove godine, neposredno pre nego što je Javno preduzeće EPS transformisano u zatvoreno akcionarsko društvo u kome ste samo vi jedan član Skupštine i u kojoj nemamo u Nadzornom odboru, bar za sada, ni jednog člana iz reda zaposlenih. Evo, primera radi, Norveška. Ona je 98% vlasnik energetskog sektora, ali u nadzornom odboru ima jednu trećinu iz reda zaposlenih.

Nešto ste se pohvalili da do sada imamo nekih pedesetak miliona dobiti u EPS-u. Zašto onda uzimamo ovaj kredit za likvidnost? Ili su to posledice rukovođenja EPS-om do sada? Vi znate i sami ko je rukovodio EPS-om. Između ostalog, vi ste naveli i razloge za tu transformaciju, pa ste rekli – da, treba da transformišemo akcionarsko društvo da bismo uveli profesionalni menadžment. Ko nam je, gospođo ministar, ili ko je do sada, pre vas smetao ili branio da dok je EPS bio javno preduzeće imamo profesionalni menadžment, a ne da se dovode nestručni, nesposobni, politički podobni kadrovi koji su upropastili EPS i od najvećeg proizvođača struje doveli smo sebe da uvozimo struju, pa je Srbija u prošloj godini izdvojila milijardu evra da bi na tržištu kupila struju?

Još jedan razlog. Rekli ste da je transformacija potrebna da bi se stekla energetska nezavisnost, bezbednost i zelena energetska tranzicija, kao i gasna interkonekcija i minimalna zavisnost od jednog snabdevača gasom. U našem slučaju to je ruski gas. Prevedeno – uvešćemo sankcije Ruskoj Federaciji, moramo da imamo više izvora, što se tiče dotoka gasa, zato radimo interkonekciju prema Bugarskoj i prema Severnoj Makedoniji.

(Veroljub Arsić: Što lažeš? Što lažeš, bre?)

Ne lažem, doći će i ovo na dnevni red. To ćemo videti u vremenu koje dolazi. Znamo i sami koliko će koštati i azerbejdžanski gas i američki tečni gas, pa će mnogo veći iznosi kredita biti uzeti da bismo taj gas platili.

Vrednost EPS-a sveli ste na 3,1 milijardu evra, a procena Naučnog saveta i ljudi iz sistema jeste da je to 14 milijardi. Gde je nestalo 11 milijardi? Možda vi znate da nam odgovorite.

Ovakvo obezvređivanje EPS-a sigurno da nama daje za pravo da se bojimo i sumnjamo da će se EPS vremenom privatizovati, iako vi to sada izričito tvrdite da se neće desiti. Ali, tako su tvrdili i za PKB, pa je PKB obezvređen i prodat u bescenje.

Posle ove sednice i zaduživanja od milijardu i nešto evra evo već u četvrtom mesecu, rekla sam već, stigla su nova zaduženja, tako da izgleda da smo uspešni, napredni samo u zaduživanju da se gradi i da se ugradi.

Što se tiče izmene Zakona o upravljanju otpadom, činjenica je da gde god pogledamo oko sebe, pored reka, pored puteva, na ulazu, izlazu iz naseljenih mesta imamo divlje deponije i svakako da Srbija treba od toga da se očisti. Odgovornost delom snose nesavesni građani. Odgovornost snose proizvođači otpada, privrednici, ali odgovornost snosi i država jer vrlo često gleda kroz prste stranim investitorima koji ovde dolaze i donose prljavu tehnologiju i zagađuju u Srbiji i vodu i vazduh i zemlju.

Ja sam malo proanalizirala ove izmene zakona sa ljudima iz Komunalnog javnog preduzeća iz Svilajnca, koji vrlo uspešno rade ovaj proces upravljanja otpadom i iskreno rečeno, spadamo u jedan od najčistijih gradova u Srbiji. Ko god dođe, u to može da se uveri.

Ovde ste predvideli, i to je kolega Tomašević rekao, ja bih da podvučem, mnogo više će se lokalne samouprave opteretiti finansijski. Vi ste u obrazloženju rekli da ništa neće koštati republički budžet, ali gospodo ako vi lokalnim samoupravama date u zadatak da odvajaju papir, metal, plastiku, staklo, tekstil, kabasti otpad, jesu ovo evropski standardi, ja se slažem, ali lokalne samouprave treba da nabave tipske kontejnere za sve ove vrste otpada. Sve to iziskuje i nabavku specijalnih vozila za preuzimanje tog različitog otpada ili nadgradnju nad njima, a sve to puno košta. Jedan kontejner košta 53 hiljade dinara, a jedan kamion smećar košta 150 hiljada evra. Sve će to biti preveliki teret i preveliki izdatak za lokalnu samoupravu.

Predviđeno je i ovim zakonom i predavanje opasnog otpada za sakupljanje opasnog otpada, ali se postavlja pitanje – ko će upravljati ovim centrima i ko će to finansirati?

Gospođo Vujović, smatramo da ste programom, kao strateškim dokumentom preambiciozno postavili ciljeve da se poveća stopa reciklaže od 25% od 2025. godine do 65% do 2054. godine. Da se do 2028. stopa izdvojnog sakupljanja ambalažnog otpada bude stopostotna i da se do 2029. godine uspostavi odvojno sakupljanje za metal, staklo, plastiku, tekstil itd.

Na kraju, Zakon o bezbednosti i zdravlju na radu. Eto, i kod donošenja ovog zakona, kao i kod ovog prethodnog, nama je bilo potrebno da zarad evropskih integracija uskladimo ovo zakonodavstvo sa direktivama i propisima za ovu oblast. Mi smo čekali da bi doneli ovaj zakon 17 godina. Mnoge su kolege ovde govorile koliko je bilo povreda na radu, nažalost i sa smrtnim ishodom i u rudnicima i na građevinskim objektima, gde je ono bilo, u Lučanima, fabrici oružja. Ni jedan sudski epilog nije bio, niko nije odgovarao, nikoga nismo smenili.

Tako da, postoje dobra rešenja u ovom zakonu, ali se bojim da neće biti primenjen, da će biti mrtvo slovo na papiru jer postoje zaštićeni poslodavci, isto kao i kad je u pitanju poreska uprava. Neće moći ovih 240 inspektora rada da uđe u preko 400 hiljada privrednih subjekata i da iskontrolišu sve ovo što ste u zakonu naveli.

Podvlačim još jednom, zakon nije loš. Zakon je dobar, ali postoje zaštićeni u koje oni neće smeti ni da kroče, isto kao što poreski inspektori u mnoga privilegovana preduzeća ne ulaze da kontrolišu.

Molim vas da vodite računa, da povećate broj inspektora rada ne za 30, koliko smo na odboru čuli, nego znatno više i da sve ovo što ste u zakonu napisali bude… (Isključen mikrofon.)

PREDSEDNIK: Zahvaljujem.

Pravo na repliku, Milenko Jovanov.

MILENKO JOVANOV: Dakle, 99,97% Srba nije izašlo na izbore koji su održani u nedelju. Kako vi mislite da je to debakl bilo čiji? Kako to da je vaše tumačenje baš identično onom tumačenju koje žele ovi u Prištini? Da li vi stvarno mislite da će neko moći da preuzme bilo šta na osnovu 0,03% glasova, glasalih Srba, gde je glasalo njih 13, od toga dvoje greškom?

Zanimljivo jako to vaše tumačenje, a još je zanimljivije što nećete da prihvatite odluku sopstvenog naroda da na te izbore ne izađe.

(Gorica Gajić: To je ok.)

Pa, malopre nije bilo ok kada ste govorili. Znači, kad vam se uključi mikrofon onda nije ok, kad vam se isključi mikrofon onda je ok. Baš mi je drago, to je jako lepo.

Sankcije Rusiji. Godinu dana jedina zemlja u Evropi koja je uspela da odoli, da to da ne uradi i vi sada vidite unapred da će to da se desi? Kada će to da se desi?

Kako možete toliko da izmišljate, bez ikakve odgovornosti i bez ikakve namere da date dokaz za te tvrdnje? Isto kao i za EPS - kada će da se proda EPS, kako će da se proda EPS? O čemu pričate?

Kao i PKB? Odlično. A šta je bilo u PKB-u, to vas ne interesuje i šta je Šolak napravio od PKB-a, odnosno Đilas, ni to vas ne interesuje.

(Srđan Milivojević: Šolak.)

I Šolak i Đilas. Ne, Šolak je ona lopuža što je opljačkao „Telekom“. Šolak je onaj mega lopov što je opljačkao „Telekom“ i što sada našim parama finasira Premijer ligu. To je taj.

Najzad, jel vi stvarno o nama mislite sve ovo što ste rekli? Da li to stvarno mislite? Onako, iz srca mislite da smo ljudi koji će da izdaju Kosovo, uvedu sankcije Rusiji, rasprodaju sve? Kako kažete, mi ne gradimo, mi se ugrađujemo. To stvarno mislite o nama iz SNS?

(Gorica Gajić: Mislimo i znamo.)

Ako mislite… I znate? Hajde onda prestanite da nas zivkate za usluge lično. Hajde prestanite da zovete i ministre i poslanike i funkcionere SNS za sebi lične usluge.

(Narodni poslanik Gorica Gajić dobacuje iz klupe.)

Za vas lično. Da li treba da vas podsećam baš na sve? U zemlju da propadnete…

(Gorica Gajić: Da li treba ja vas da podsećam na sve?)

Podsetite slobodno, ja vas nikad nisam zvao, ali zapitajte se da li je bilo obrnuto.

PREDSEDAVAJUĆA: Zahvaljujem.

Reč ima Nebojša Zelenović.

NEBOJŠA ZELENOVIĆ: Hvala, predsedavajuća.

Uvaženi ministri, uvažene koleginice i kolege poslanici, mislim da imam negde oko tri minuta ili nešto malo više vremena.

Iskren da budem, mislio sam da našu raspravu u načelu zaključimo sa ovim temama…

PREDSEDAVAJUĆA: Tri minuta i trideset sekundi.

NEBOJŠA ZELENOVIĆ: Hvala.

Mislio sam da zaključim sa ovim temama, međutim ostavićemo to za raspravu u pojedinostima. Predložili smo nekoliko desetina amandmana, pa ćemo da vidimo šta od toga može da se usvoji, ako uopšte nešto može da se usvoji.

Ja mislim da posle ovih zadnjih nekoliko dana i dešavanja koja su očigledno ovde sad najaktuelnija ne može niko da se oseća dobro u Srbiji, niti može bilo ko dobro da se oseća na Kosovu zbog činjenice koja se desila, a to je da su održani izbori, da naši predstavnici tamo uopšte nisu učestovali i da nakon toga imamo Savet Evrope u kome Kosovo ulazi u određenu proceduru prijema u članstvo.

Sada moje pitanje za sve vas ovde – šta je plan, pošto nikako ne mogu da ga čujem sve ovo vreme, a tri godine pričamo o istoj stvari, a to je da vreme ne radi za Srbiju i vreme zaista ne radi za Srbiju i mi se ponašamo kao da se nije sve promenilo nešto malo više od godinu dana i vi nastavljate dalje. Imali smo sednice septembar, novembar, evo sad smo ušli u april, prođe osam meseci i šta je plan? Nema plana. Mi smo sve dalje od EU i sve ćemo lošije živeti i to mi čujemo svaki dan. To predstavnici vlasti ovde nama potvrđuju i ponavljaju – živećemo lošije, biće teže, nema EU, a ovde se svako malo neko kune u EU.

Ono što sam ja video iz ovih dokumenata iz ovog saziva 28 tačaka, izveštaj EU je 28. tačka. Malo jače protresete papir i spadne. Samo što ima to je tri milijarde 335 miliona za ovih šest meseci zaduženja. Novih zaduženja 3.335.000.000 evra.

Za to vreme šta se dešava? Šta mi predlažemo? Pričao sam o tome na prethodnih nekoliko meseci i sad ću ponoviti. Stranka Zajedno predlaže održavanje međunarodne konferencije o Zapadnom Balkanu uz prisustvo EU, zemalja Kvinte, kao po nama jedino razumljivo i izvodljivo rešenje da se sva otvorena pitanja rešavaju istovremeno, da stavimo sva otvorena pitanja na sto i da izađemo iz ovih malih bilateralnih igara koje očigledno ne daju nikakav rezultat.

Niti smo mi bliže EU, niti su ostale zemlje Zapadnog Balkana bliže EU. Samo su konflikti veći i postavlja se pitanje kada će se zaista i desiti?

Da li neko zaista veruje da će i Severna Makedonija i Albanija i BiH ući u EU? Kako će oni ući ako mi ne budemo bili ti koji mogu da poguraju čitavu stvar i počnu da daju prihvatljive ponude ostalima na Zapadnom Balkanu?

(Predsedavajuća: Završite, molim vas.)

Dva su ključna principa – ne menjanje granica i zajednička izgledna, nedvosmislena perspektiva članstva u EU za sve na Zapadnom Balkanu… (Isključen mikrofon.)

PREDSEDAVAJUĆA: Zahvaljujem.

Narodni poslaniče, isključila sam vam mikrofon.

To što ste vi nastavili, to može ispred sale da se dešava.

Iskoristili ste svoje vreme i deset sekundi preko sam vam dopustila.

Reč ima Miroslav Aleksić.

MIROSLAV ALEKSIĆ: Koristiću i preostalo vreme grupe.

Juče su se, dame i gospodo, dogodile dve istorijske stvari. Prva istorijska stvar je da je predsednik države Aleksandar Vučić potvrdio reči visokog funkcionera i člana Srpske napredne stranke Belivuka, da je on rušio Savamalu. Dakle, ja sam za Vučića srušio Savamalu, rekao Belivuk, a predsednik države je juče to potvrdio i rekao – da, ja sam dao nalog da se sruši.

Druga istorijska stvar jeste to da ste juče poklonili samoproglašenom Kosovu članstvo u Savetu Evrope dok se hvalite otpriznanjima isto kao što ste poklonili od 2012. godine i Valač, i Gazivode, i policiju, i pravosuđe, i međunarodni pozivni broj, dokumenta i tablicu. Sve ste dali. Dok vi niste došli na vlast 2012. godine, građani Kosovske Mitrovice su imali lokalnu samoupravu kao danas što ima Kraljevo. Sada su ostali i bez toga da upravljaju opštinom. Četiri opštine ste dali Albancima, Kosovo u Savetu Evrope i pitam vas sada da li će Aleksandar Vučić skupiti hrabrost i otići u četvrtak u Savet bezbednosti UN i tamo jasno reći da Srbija ne prihvata članstvo Kosova UN ili će prećutati kako kukavica, a vi se busati ovde u grudi kako se borite sa Kurtijem i kako ne priznajte Kosovo u UN? Videćemo to već u četvrtak.

PREDSEDAVAJUĆA: Pravo na repliku, Milenko Jovanov.

MILENKO JOVANOV: Ovo je bio hrabriša koji je preklinjao Vladimira Đukanovića da Andrej Vučić povuče tužbu protiv njega zbog koje je posle osuđen pravosnažno za laži koje je izneo. Sada ponovo laže, ali za ovo laganje je zaštićen Ustavom i ovde može da laže koliko hoće, osim ukoliko mu ne bude sudio ovaj sudija koji je sudio Marijanu Rističeviću, koji je rekao – baš me briga za Ustav, ima poslanik da odgovara za ono što je rekao.

Ono što jeste bitno, a što molim ovaj putujući cirkus ili, kao što sam im rekao i prošli put, tifusare iz filma „Bitka na Neretvi“, koji su danas nastupali u Žagubici i prošli kao bosi po trnju, pa se vratili pre nego što su došli i koji su se obratili ženama danas u Kragujevcu, citiram Ćutu Jovanovića, idem da vidim šta hoće one Safetove kurve, a to ste vi podržali, gospodo i dame tifusari.

Dakle, u Žagubici. Turetov sindrom počni da lečiš negde drugde, a ne tako što ćeš da vičeš bezveze.

Prema tome, ovaj hrabriša koji je danas izneo nove laži neće…

Šta je laž? Sve je laž. To koliko vi lažete, to ne može više pas s maslom pojesti. To je neverovatno koliko lažete. Toliko izvrćete, toliko okrećete, da je to prosto neverovatno.

Vi ste ti koji ste Veljka Belivuka… Prvo si slagao da je Veljko Belivuk istaknuti član SNS-a. Koji je Veljko Belivuk član SNS-a. Ali su istaknuti članovi vašeg režima bili Šiptar i Kum, koje ste ubili kao pse da ne bi svedočili na sudu. A onaj ko nema grižu savesti, taj pusti Veljka Belivuka da priča šta hoće. Ne sruši mu kuću do temelja, ne sruši mu imperiju koju je napravio, nego ga ostavi da svedoči, jer se ne plaši onoga što će da kaže.

Sa druge strane, dok vi ovo govorite, albanski teroristi su pucali na administrativnoj liniji na pripadnike policije srpske. To se dešava dok vi ovde srbujete i glumite ne znam ni ja šta. To je ono što se dešava dok vi ovde pokušavate da na svaki mogući način onemogućite i sapletete državu Srbiju u onome što radi, a to je da se bori za Kosovo.

Kako mi pomažemo? Tako što radimo sve suprotno od vas, tako što ne postavljamo suludo pitanje pred Međunarodnim sudom pravde, tako što nismo izmeštali pitanje iz UN pred Brisel. Mi nismo dali ništa, ni na koji način nismo dali ništa, a ono što ste vi dali i ono što ste im vi dali, za to dobijate zahvalnice na naslovnim stranama, a ja verujem da ćete biti u prilici da dobijete i ulicu i spomenik i svašta nešto će dobiti vaš lider, u zahvalnost onome što je učinio za nezavisno Kosovo. Bar tako oni kažu – nezavisno Kosovo. Dakle, sve ono suprotno što ste radili. To nam je primer kako ne treba i ne sme da se radi.

PREDSEDAVAJUĆA: Zašto ste vi ustali?

(MIROSLAV ALEKSIĆ: Na osnovu pogrešno protumačenog, na osnovu Poslovnika Narodne skupštine Republike Srbije.)

Na osnovu čega?

Ako možete vi da mi odgovorite, a ne oni iza vas, ja bih bila zahvalna.

(MIROSLAV ALEKSIĆ: Obraćao mi se lično. Dajte mi reč.)

Ja nisam razumela da vas je neko spomenuo.

Gde ste se prepoznali tačno? U dokazima oko rušenja vile Kuma i ostalih kriminalaca ili?

Ne mogu da vam dam repliku.

Daću reč Đorđu Todoroviću koji je još jedini preostao i da iskoristi vreme koje ima od poslaničke grupe kao ovlašćeni. Izvolite.

ĐORĐE TODOROVIĆ: Zahvaljujem.

Insistiram na tome da razumemo da su predložene izmene i dopune ovih zakona u najboljem interesu za građane Srbije i ako ostavimo sve naše razlike po strani, mislim da je svima jasno da glasanjem za ove predloge zakona verujem da ćemo na tom zadatku, na tom putu, i istrajati.

Što se tiče usvajanja predloženih izmena i dopuna, one će definitivno uticati na dalju digitalnu transformaciju naše zemlje, uticaće na dalje sprovođenje Zelene agende, naravno, usklađivanje zakona sa tekovinama EU i zakona koji se tiču energetike, definitivno da će ti zakoni sačuvati energetski sistem.

Danas su se pogrešno tumačili određeni sporazumi i ono što mi je važno da naglasim, ne znam da li su to radili namerno ili nenamerno, ono što znam jeste da su u nedelju održani izbori na KiM, u četiri opštine na severu KiM sa većinskim srpskim stanovništvom i ono što smo videli kao rezultat jeste da su Kurti i Kvinta na tim izborima izgubili. Naime, 99,97%, kao što je i predsednik Republike Srbije rekao i šef poslaničke grupe Milenko Jovanov, Srbi nisu izašli na ove lažne izbore.

Srbi su pokazali jedinstvo i disciplinu, to je ono što nam šalju kao poruku. Mi smo ovde narodni predstavnici i mislim da ono što je srpski narod uradio na KiM, mislim da nam je poslao tu poruku i da u tom duhu treba i mi ovde da budemo jedinstveni, da podržimo naš narod i da podržimo ove predloge izmena i dopuna zakona, jer su oni u najboljem interesu za građane Srbije. Zahvaljujem.

PREDSEDAVAJUĆA: Pošto vidim da vas ima u sistemu, ja vas molim samo da mi kažete po kom osnovu svi vi tražite povredu Poslovnika, kad ste dok je gospodin Milenko Jovanov govorio svi zajedno urlali u glas? Kako vas nije sramota da tražite povredu Poslovnika?

Završavamo za večeras tako što ćemo dati reč ministrima.

(Miodrag Gavrilović: Na šta ovo liči?)

Ko ste vi da kažete ne može?

Kad budete sedeli ovde, onda ćete moći da uređujete sednicu. Do tada, ja vas molim da budete toliko disciplinovani, toliko dostojanstveni, da završimo ovu sednicu kako treba danas.

Pošto na listama poslaničkih grupa više nema prijavljenih za reč, molim da se jave ministri.

Reč ima Dubravka Đedović.

(Dragana Rakić: Imamo još vremena.)

(Miodrag Gavrilović: Naučite Poslovnik.)

Ne možete.

Naučite Poslovnik. Možete kao ovlašćeni da se javite u dva dela sednice. U prvom i u poslednjem i ne možete to vreme koristiti nekoliko puta. Molim vas da se smirite inače ćemo na kraju današnjeg dana iako smo imali dobru sednicu koja je bila vrlo konstruktivna, deliti opomene. Molim vas.

Reč ima ministarka.

DUBRAVKA ĐEDOVIĆ: Hvala vam predsedavajuća.

Ja ću krenuti od komentara koji se tiču izmene zakona o obnovljivim izvorima energije i moraću da se osvrnem na neke druge komentare koji nažalost nisu predmet ovog zakona, ali ću morati da odgovorim.

Što se tiče izmene Zakona o obnovljivim izvorima energije, kao što sam rekla nakon stupanja na snagu zakona čije su izmene predložene upravo, a taj zakon je donet 2001. godine, EMS i EDS su suočeni sa ekstremno velikim brojem zahteva za priključenje za solarne i vetroelektrane, tako da je zahtevani kapacitet za priključenje porastao sa 4.800 megavata na 20.000 megavata u dve godine, što nadmašuje dva i po puta postojeći kapacitet svih elektrana u Srbiji.

Ova okolnost je upravo promenila kontekst postojećih zakonskih rešenja i pretvorila ih u veliki rizik za sigurnost rada sistema i garantovanog snabdevača, znači EPS. Ukoliko bi se postojećim zakonskim rešenjem omogućila masovna i brza integracija obnovljivih izvora energije u sistem.

Zato u zadnje dve godine nije izdata nijedna dozvola za priključenje od strane EMS-a. Prepoznajući upravo ove rizike, u ovim okolnostima Ministarstvo rudarstva i energetike, zajedno sa EMS, EDS, EPS, Agencijom za energetiku, kao što sam rekla u prethodnoj sprovedenoj javnoj raspravi u kojoj je učestvovao veliki broj kompanija i predstavnika civilnog društva pripremilo izmene i dopune.

Kada su u pitanju kupci proizvođači, Vlada je usvojila određene komentare i povećala limit za domaćinstva koji je bio predložen sa 6,9 kilovata na 10,8 kilovata, što je 97% domaćinstava koji su postali kupci proizvođači imaju panele 10,8 kilovata. Znači, solarni potencijal je ograničen tehničkim kapacitetom mreže, a mi ćemo ovim izmenama stvoriti uslove za solar i vetar da se koriste, ali ne na štetu elektroenergetskog sistema Srbije. Da vas podsetim da 10,8 kilovata obuhvata 97% domaćinstava u registru kupaca proizvođača.

Znači, ništa nije na štetu kupaca-proizvođača, niti za građane Srbije koji žele da postanu kupcu-proizvođači, jer to jeste kapacitet koji je predložen amandmanima, od 10,8 kilovata, koji zapravo obuhvata 97% domaćinstava.

Pomenuto je bilo takođe da susedne zemlje, npr. Mađarska, imaju ograničenje od 500 kilovata, ja moram da vas podsetim da su to male snage i da ono što smo mi predložili u prelaznom periodu, to je da granica bude pet megavata, što je, priznaćete, mnogo više od 500 kilovata i taj prelazni period važiće do 1. jula 2024. godine, dok se ne uvede koncept aktivnog kupca, kao što sam rekla, kroz izmenu Zakona o energetici. To je nešto što je u skladu sa evropskim direktivama i što ćemo apsolutno voditi računa, mi moramo da ograničimo susedne države, evo, dali smo primer Mađarske, za malu privredu jeste ograničila 500 kilovata. Mi ćemo videti koja je to granica koja ima smisla, ali svakako smo obezbedili u prelaznom periodu da to bude mnogo više nego što imaju i zemlje članice EU.

I moram da podsetim da, ako uzmemo u obzir neto obračun, da Rumunija ima granicu od 100 kilovata, da Španija ima granicu od 100 kilovata, da zapravo svaka država određuje granicu u skladu sa mogućnostima svog elektroenergetskog sistema i da podsetim i građane Srbije i narodne poslanike da je jedini nadležni organ po zakonu ovlašćen da vodi računa o sigurnosti energetskog sistema zapravo „Elektromreža Srbije“ i „Elektrodistribucija Srbije“. Ako neki narodni poslanici misle da imaju odgovarajuće tehničko znanje, pozivam ih da se zaposle u ova preduzeća, pa da doprinesu analizi, proceni i svim ostalim neophodnim radnjama koje ova preduzeća sprovode, a u cilju sigurnog snabdevanja naše privrede i građana.

Meni je jedan narodni poslanik uručio određene primedbe i rekao da su ove primedbe podržali, između ostalog, ja ne znam ime ovih svih firmi, ali evo samo da pročitam neke – „Sunčica“ doo, „Telefon inženjering“ doo, „Virtuel“ doo, „Andreja“ doo. Ne znam čije interese zastupaju ovakve primedbe i ovakvi komentari, da li su to možda privatne firme za izgradnju solarnih elektrana ili nisu, ja ne znam, možda jesu, ali svakako mi ne zastupamo ničije interese, već radimo i ove izmene Zakona jesu predložene jer su u interesu da zaštitimo naš elektroenergetski sistem.

Bilo je i komentara na temu opet promene pravne forme „Elektroprivrede Srbije“, što nije tema izmena Zakona o obnovljivim izvorima energije, ali moram da odgovorim, pa da podsetim da decenijama svi pričaju o reformi „Elektroprivrede Srbije“, a da se niko nije uhvatio u koštac, jer znaju da to jeste težak posao i znaju da treba pričati sa sindikatima, da treba pre svega imati jedan otvoren dijalog i onda, nakon toliko decenija pričanja, mi smo neke stvari pokrenuli.

Zašto nismo mogli da imamo možda profesionalniji ili bolji menadžment do sada? Pa da vas podsetim da javno preduzeće ima ograničenje zarada i da je to nešto što će promena pravne forme u akcionarsko društvo eliminisati, znači da zaista možete da privučete kadrove sa tržišta, koji jesu profesionalni, koji imaju najbolje reference i karijere i profesionalne rezimee, da zaista možete i da ih platite koliko je neophodno, po tržišnim principima, i pre svega da nemate ograničenje ni zapošljenja, jer morate, ako želite da stvorite jednu profesionalnu i profitabilnu kompaniju, da imate mogućnost da zaposlite onoliko inženjera koliko vam je potrebno.

Što se tiče zaduživanja i što se tiče visine ulaganja države u ova preduzeća koje je bilo neophodno sprovesti prošle godine i nastaviti ove godine, samo da podsetim da su cene električne energije prošle godine porasle i do deset puta na svetskom i evropskom tržištu, pa su tako sa 60 evra po megavat-času skočile na 600 evra po megavat-času i da su mnogo snažnije ekonomije od Srbije i njihova energetska preduzeća pretrpela određene finansijske udare i da su morala to da iznesu, a mi smo mogli to da iznesemo zato što zapravo imamo rezerve u našim javnim finansijama i zato što imamo javni dug koji je na nivou 50,53% trenutno. Moram samo da podsetim da je pre 2012. godine iznosio skoro 80%.

Što se tiče imovine „Elektroprivrede Srbije“, opet nema veze sa temom zakona, ali moram zaista da ukažem na određene neistine koje se već danima plasiraju u medijima, a pre svega od strane određenih aktera. Na osnovu računovodstvene politike „Elektroprivrede Srbije“, nekretnine, postrojenja i oprema koje se koriste u delatnosti, odnosno aktivnostima odmeravaju se po fer vrednosti. Fer vrednost nekretnina, postrojenja i opreme se procenjuje od strane ovlašćenog procenitelja u Republici Srbiji, i to na svakih pet godina.

E pa tako da se malo pozabavimo brojkama. Procena fer vrednosti iz 2011. godine kaže da je ukupno konsolidovana nekretnina, postrojenja i oprema „Elektroprivrede Srbije“ iznosila 9,2 milijarde evra, ako od toga oduzmemo obezvređenje koje je proknjiženo već naredne godine, znači 2012, dolazimo do ukupno konsolidovane vrednosti imovine od 7,6 milijardi evra 2011. godine. Ako uzmemo u obzir procenu iz 2021. godine, ona iznosi osam milijardi evra.

Šta to znači? To znači da se imovina zapravo povećala. A zašto se ona povećala? Zato što su bila značajna ulaganja u održavanje opreme, nekretnina i postrojenja u proteklih deset godina. I u ovu komparaciju nije uneta vrednost amortizacije. Znači da bi povećanje vrednosti imovine bilo još veće ukoliko se uzme amortizacija. Ja sam se onda pitala – gde su našli tu cifru od 14 milijardi? E pa, šta su neki ljudi uradili? Našli su najveću moguću cifru iz 2011. godine, gledajući četiri moguće kategorije – nabavnu knjigovodstvenu vrednost, sadašnju knjigovodstvenu vrednost, procenjenu nabavnu vrednost i fer vrednost. Pa su se uhvatili za najveću moguću vrednost koja je iznosila 2011. godine 14 milijardi evra. A ako bilo ko od stručne javnosti na koju se određeni pozivaju ima imalo računovodstvenog znanja, zna da ne može da se poredi procenjena nabavna vrednost sa fer vrednosti, jer poredimo pomorandže i jabuke, koje ne mogu da se porede.

Znači, samo bih molila da se neistine ne iznose u javnost, da se provere činjenice i da se onda argumentovano priča o istim.

Kada je u pitanju konstatacija koja se tiče privatizacije „Elektroprivrede Srbije“, a koju su izneli određeni narodni poslanici, koji nažalost nisu više tu, ali sam sigurna da će saslušati odgovor, to je da je 2007. godine, a podsetićete se, i možete sami da proverite ko je bio direktor „Elektroprivrede Srbije“ tada, rekao, te iste godine da će 2007. godina biti ključna godina za budućnost srpske elektroenergetike. I, prema njegovim rečima, „Elektroprivrede“ je angažovala tri ugledna svetska konsultanta za određene strateške projekte. Pomenuću samo jednog, a to je konsultantska kuća zadužena za strategiju EPS-a Arthur D. Little, koja će nam pomoći da nađemo odgovor na pitanje kako treba da se razvijamo i kako treba da obavimo svojinsku transformaciju. Ko god dobro razume, zna šta znači svojinska transformacija. To znači potencijalna privatizacija.

Znači, na osnovu čega neko postavlja pitanja, kritikuje, da će danas u 2023. godini, kada znamo koliko je energetski sektor bitan i koliko su energetska preduzeća bitna za našu zemlju, za našu energetsku sigurnost i bezbednost i da ćemo mi olako da se upustimo u nekakvu privatizaciju? Setite se da je 2007. godine razmatrana svojinska transformacija, koja se na svu sreću nije desila, kao što se desila većinska privatizacija „Naftne industrije Srbije“, pa sada za to vidimo posledice kada „Naftna industrija Srbije“ ima rekordne rezultatem što nam je naravno jako drago, ali Republika Srbija od njih ima manje koristi nego što bi imala da ta većinska privatizacija nije učinjena.

Tako da vas molim, pre svega da ne dobacujete dok ja razgovaram, odnosno izlažem, a da onda proverite činjenice, argumentovano nastupate i držite se teme, a tema je izmena Zakona o obnovljivim izvorima energije u ovom slučaju. Hvala vam.

PREDSEDAVAJUĆA: Gospodine Gavriloviću, vi ste i dalje u sistemu.

(Miodrag Gavrilović: Po Poslovniku.)

Ali, ne razumem šta je sada sa Poslovnikom? Na čije sada izlaganje? Ministarkino?

Kako sam uspela da povredim Poslovnik u ovom trenutku? Objasnite.

MIODRAG GAVRILOVIĆ: Vi ste napravili niz grešaka. Povredili ste veliki broj članova Poslovnika. Prvo je 103, jer mi niste dali da ukažem na povredu onda kada sam je tražio, član 103, to je isti, kaže izričito.

Član 104. piše, između ostalog, u stavu 1, a izgleda da to ne primenjujemo uvek, da se replika daje kad se izgovori ime i prezime nekoga iz druge poslaničke grupe, ali takođe i kada se pogrešno protumači njegovo izlaganje.

PREDSEDAVAJUĆA: A o kom vremenu pričamo kada ukazujete na povredu Poslovnika?

MIODRAG GAVRILOVIĆ: To niste uradili.

PREDSEDAVAJUĆI: Pre pauze ili posle pauze?

MIODRAG GAVRILOVIĆ: Prekršili ste i stav 4, kada ste dali repliku koja traje duže od dva minuta, uglavnom uvek ljudima iz vaše političke grupacije.

Pogrešili ste član 107, kada niste reagovali za korišćenje uvredljivih reči i izraza.

Dalje, član 108, jer niste na pravi način vodili ovu sednicu i uspostavili red onda kada je trebalo. Vi niste reagovali.

Između ostalog, član 109, u stavu 1. crtica jedna od navedenih kaže da se iznosi opomena onda kada se upotrebljavaju psovke i uvredljivi izrazi. To smo sve čuli.

PREDSEDAVAJUĆA: Tačno je. Apsolutno ste u pravu, samo sam to trebala da primenim u odnosu na vašu poslaničku grupu, ali nisam.

MIODRAG GAVRILOVIĆ: Nebitno je na koga, vi niste reagovali.

Na taj način zaista dovodimo u situaciju dostojanstvo ove Skupštine i ukazujem ponovo na povredu člana 107. stav 1.

Molim vas, da se o ovome izjasni Skupština.

PREDSEDAVAJUĆA: Zahvaljujem.

Pre svega, želim da vam ukažem na jednu stvar oko koje ste imali dilemu u Poslovniku, koji ste vi svakako pisali i molim vas, za sve nedoumice, a one se tiču poslednje moje primedbe koju sam vam dala, a vidim da vas je to prilično razljutilo, molim vas, pročitajte član 96. stav 1, alineju 3, pa naučite nešto, ako već niste naučili iz vremena kada ste ovaj Poslovnik pisali. Zahvaljujem.

Reč ima ministarka poljoprivrede Jelena Tanasković.

JELENA TANASKOVIĆ: Zahvaljujem, predsedavajuća.

Ja ću da se osvrnem na nekoliko stvari koje smo u međuvremenu čuli, a neke su se i ponovile, ali svejedno, već vidim da nisu bili zainteresovani poslanici koji su konstatovali da ih čuju.

Prvo, hoću da kažem, da ću na Staru planinu doći odmah posle praznika. Odgovori su poslati, nisu činjenica 15, ali verovatno treba da ih dobijete, da se i ovde osvrnem, uglavnom se tiču autohtonih rasa. Što se toga tiče, subvencija u 2023. godini biće puštena i sprovedena. Što se tiče subvencije iz prethodnih godina, prosto tamo gde nisu puštene ne mogu ni biti isplaćene.

Moram samo da kažem, što se zakona tiče, ponovo smo čuli da je on kozmetički, pa bih ja opet ponovila šta je sve urađeno i zašto nije kozmetički. Hoću da kažem, poslanik je rekao minimum dve godine prelaznog perioda bi trebalo da se da, mislim, te dve godine, manje-više su već i istekle, pošto od novembra 2021. godine kada je ovaj zakon uveden, kada je e-Agrar uvede u Zakon o poljoprivredi teče vreme za njegovo uvođenje. Apsolutno ne vidim razlog da se taj rok produži, naročito na današnji dan kada je isplata po hektaru već krenula i kada se danas prijavilo 198.076 poljoprivrednika za tu meru, od ukupno, ako gledamo u poređenju sa 2022. godinom kada ih je bilo 242 hiljade. Mi imamo preko 80% prijavljenih i traje naravno prijava do 31. maja i ne vidim uopšte razlog zašto bi uvodili dve godine.

Što se kozmetike zakona tiče, nije kozmetički, ponovo podvlačim i ne može da bude kozmetički, zakon u kome smo ponovo iznose koji su bili fiksni definisali kao minimalne, što se tiče hektara, a što se tiče mleka po litru. Kada smo ukinuli donju granicu za mleko, kada smo ukinuli gornju granicu za mleko, kada smo ukinuli donju po grlu. Znači, nema više, imate jednu kravu, za jednu kravu ćete dobiti subvenciju.

Nije ni kozmetička izmena to, što smo predvideli, a uopšte nije bio mali broj slučajeva i bilo je puno problema kada nosilac gazdinstva premine, članovi nisu mogli da naslede subvencije. Znači, i to smo sada uneli u zakon i to nije uopšte mala stvar.

Takođe, smatram da nije kozmetička izmena to što smo definisali osiguranje, ostavili mogućnost da se regioni proširuju, jer se prosto stvari menjaju i ne možemo reći da samo pet regiona je zakonski ugroženo, nego može da se pojavi još neki u međuvremenu.

Uvedena je i nova subvencija za žensko tele. Ne možemo opet reći da je to kozmetika. Nova davanja su predviđena zakonom. Znači, nije nešto što može da se promeni od danas do sutra, uvedeno je u zakon i plaćaće se. Proširena je subvencija po hektaru za zakupce koji su zakupci državnog zemljišta i koji do sada nisu imali mogućnost da koriste subvenciju po hektaru, a izlicitirali su cenu javno i oni su u suštini dostigli tržišnu cenu i ne postoji razlog zašto ne bi mogli da budu korisnici subvencija. Sumnjam da će se ta poljoprivredna gazdinstva koja sad dobijaju mogućnost da koriste subvenciju po hektaru, složiti sa vama koji smatrate da je ovaj zakon kozmetički.

S druge strane, kažete Strategiju treba da piše struka i treba ovde o njoj da se raspravlja. Da znate da je Strategija doneta 2014. godine i važi do 2024. godine.

Mi ćemo ove godine krenuti da radimo novu strategiju i, evo, ja vas sve pozivam da učestvujete u njenoj izradi. Znači, strategija će se praviti za narednih deset godina.

Mislim da sam manje-više odgovorila na sve ono što smatrate da je kozmetika. Ja se apsolutno ne slažem. Imam još jednu stvar koju hoću i jako mi je drago, pošto sam i ja dobila od poslanika spisak hitnih mera koje treba da uvedemo, od predloga gde je 13 mera različitih predočeno, mi smo devet već odradili. Nismo četiri i to je traženo subvencija da bude po hektaru od 200 evra. Moram da kažem da bi to koštalo dodatnih šest milijardi dinara, grubo rečeno, da ta subvencija košta između 10 i 11 milijardi u ovom sada trenutku.

Obezbeđivanje plavog dizela, to je nešto što se traži i imam dve mere koje su delimično ostvarene, a delimično nisu. Što se tiče ograničenja cena osnovnih matičnih službi, i time ćemo se baviti u narednom periodu, ali, u svakom slučaju, mislim da je podatak da smo na današnji dan od 13 predloga već devet završili više nego govori o činjenici koliko smo se bavili, koliko smo zapravo slušali poljoprivrednike kada je 2023. godina u pitanju.

U svakom slučaju, ja hoću da vam se zahvalim na ovoj konstruktivnoj raspravi. Mislim da je bila značajna i nama i vama i nadam se da se vidimo u četvrtak ponovo.

PREDSEDAVAJUĆA: Saglasno članu 98. stav. 4. Poslovnika, zaključujem zajednički načelni i jedinstveni pretres o predlozima akata iz tačaka 1. do 28. dnevnog reda.

U četvrtak u 10.00 časova nastavljamo rad u pojedinostima.

Zahvaljujem svima.

(Sednica je prekinuta 21.10 časova.)